(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΗ΄

Τρίτη, 12 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων, την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Κανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Οδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, Συμπληρωματικός Κρατικός Προϋπολογισμός οικονομικού έτους 2022 και συναφείς διατάξεις» , σελ.
2. Κατάθεση σχεδίου νόμου:

Οι Υπουργοί Ναυτιλίας και Νησιωτικής Πολιτικής, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας και Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 12-4-2022 σχέδιο νόμου: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις», σελ.
3. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Οικονομικών: «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων, την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Κανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Οδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, Συμπληρωματικός Κρατικός Προϋπολογισμός οικονομικού έτους 2022 και συναφείς διατάξεις», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Α., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΕΣΥΡΟΠΟΥΛΟΣ Α. , σελ.
 ΚΑΚΛΑΜΑΝΗΣ Ν. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.

Β. Επί του σχεδίου νόμου του Υπουργείου Οικονομικών:
 ΑΛΕΞΙΑΔΗΣ Τ. , σελ.
 ΑΝΤΩΝΙΟΥ Α. , σελ.
 ΑΡΣΕΝΗΣ Κ. , σελ.
 ΑΧΤΣΙΟΓΛΟΥ Ε. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΒΡΟΥΤΣΗΣ Ι. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΕΛΕΥΘΕΡΙΑΔΟΥ Σ. , σελ.
 ΖΑΧΑΡΙΑΔΗΣ Κ. , σελ.
 ΚΑΒΒΑΔΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΣΜΑΝΗΣ Γ. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΟΝΣΟΛΑΣ Ε. , σελ.
 ΛΟΓΙΑΔΗΣ Γ. , σελ.
 ΜΑΡΑΒΕΓΙΑΣ Κ. , σελ.
 ΜΑΡΚΟΠΟΥΛΟΣ Δ. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΠΑΣ Ν. , σελ.
 ΣΚΑΝΔΑΛΙΔΗΣ Κ. , σελ.
 ΣΚΡΕΚΑΣ Κ. , σελ.
 ΣΚΥΛΑΚΑΚΗΣ Θ. , σελ.
 ΤΟΛΚΑΣ Ά. , σελ.
 ΤΣΑΚΑΛΩΤΟΣ Ε. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΗ΄

Τρίτη 12 Απριλίου 2022

Αθήνα, σήμερα στις 12 Απριλίου 2022, ημέρα Τρίτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων, την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Κανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Οδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, Συμπληρωματικός Κρατικός Προϋπολογισμός οικονομικού έτους 2022 και συναφείς διατάξεις»

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Οικονομικών: «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων, την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Κανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Οδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, Συμπληρωματικός Κρατικός Προϋπολογισμός οικονομικού έτους 2022 και συναφείς διατάξεις».

Η Διάσκεψη των Προέδρων αποφάσισε στη συνεδρίασή της της 7ης Απριλίου 2022 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Απ’ ό,τι πληροφορήθηκα δύο τροπολογίες συζητήθηκαν στην επιτροπή και έχουν ενσωματωθεί. Υπάρχει μια μόνο. Η εγγραφή των ομιλητών θα γίνει ηλεκτρονικά μέχρι το τέλος της ομιλίας του δεύτερου εισηγητή.

Επ’ αυτού υπάρχει κάποια αντίρρηση; Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συνεφώνησε ομοφώνως.

Ξεκινάμε με τον γενικό εισηγητή της Νέας Δημοκρατίας τον συνάδελφο κ. Χαράλαμπο Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, το νομοσχέδιο που εισηγούμαι σήμερα στην Ολομέλεια έχει οκτώ μέρη. Επτά ευρωπαϊκές οδηγίες ενσωματώνονται στο Εθνικό μας Δίκαιο ή ρυθμίζονται θέματα ειδικότερα, σε κάθε περίπτωση, γενικότερα του χρηματοπιστωτικού τομέα.

Η ενσωμάτωση των εν λόγω οδηγιών ανταποκρίνεται αφ’ ενός σε σχετική εθνική υποχρέωση και αφ’ ετέρου στην ανάγκη επικαιροποίησης του εθνικού πλαισίου και υιοθέτησης των βέλτιστων πρακτικών, με στόχο και σκοπό την ενίσχυση των επενδυτών και του χρηματοπιστωτικού τομέα απέναντι σε ενδεχόμενους και επερχόμενους κινδύνους που πάντοτε υπάρχουν ειδικά σε αυτόν τον τομέα.

Πρόκειται για ρυθμίσεις που έχουν ήδη ενσωματώσει τα περισσότερα κράτη-μέλη της της Ένωσης και βρίσκονται κατά κοινή παραδοχή των κομμάτων και των φορέων, όπως διαπιστώθηκε στη συζήτηση στην επιτροπή προς τη σωστή κατεύθυνση. Οι διατάξεις αφορούν στην καλύτερη εποπτεία και εσωτερική λειτουργία των επιχειρήσεων παροχής επενδυτικών υπηρεσιών, καθώς και στην εύρυθμη λειτουργία του χρηματοπιστωτικού τομέα, ώστε να μπορεί να συμμετάσχει στην πορεία ανάκαμψης της οικονομίας.

Το σχέδιο περιλαμβάνει ρυθμίσεις με τις οποίες ενισχύονται και οι διασυνοριακές τοποθετήσεις τίτλων, γεγονός που θα αυξήσει την επιλεξιμότητα, όπως λέμε, της ελληνικής αγοράς τίτλων στο προσεχές μέλλον.

Ιδιαίτερο ενδιαφέρον παρουσιάζουν οι ρυθμίσεις για την ενισχυμένη εξασφάλιση των καλυμμένων ομολόγων, δεδομένου ότι αποτελούν μια από τις καλύτερες τοποθετήσεις που μπορεί να έχει κάποιος για τα χρήματά του ή για επενδύσεις. Οι ρυθμίσεις του νέου πλαισίου -είναι στα άρθρα 1 έως 33-, εγγυώνται ότι τα καλυμμένα ομόλογα παραμένουν ένα ασφαλές και αποδοτικό εργαλείο χρηματοδότησης. Εξακολουθούν να εκδίδονται από τα πιστωτικά ιδρύματα που διαθέτουν τις απαραίτητες γνώσεις για τη διαχείριση του πιστωτικού κινδύνου. Θεσπίζεται μηχανισμός διπλής προσφυγής ο οποίος εξασφαλίζει ειδικό προνόμιο στους επενδυτές σε καλυμμένα ομόλογα, οι απαιτήσεις των οποίων ικανοποιούνται κατά προτεραιότητα.

Εποπτεύουσα αρχή ορίζεται η Τράπεζα της Ελλάδος, η αυξημένη συμμετοχή της οποίας τόσο στο προληπτικό όσο και στο κατασταλτικό επίπεδο αποτελεί σημαντικό εχέγγυο όχι μόνο για τους επενδυτές αλλά και για τα ίδια τα πιστωτικά ιδρύματα. Διαθέτει η Τράπεζα της Ελλάδος την εξειδίκευση, τους όρους, την επιχειρησιακή ικανότητα και φυσικά την απαραίτητη ανεξαρτησία. Εξίσου ενδιαφέρουσες είναι οι διατάξεις, κύριε Πρόεδρε, του σχεδίου νόμου που έρχονται να συμπληρώσουν την πολιτική της Κυβέρνησης, ως προς την καταπολέμηση της διαφθοράς και την προστασία εντός του χρηματοπιστωτικού ιδρύματος.

Από τον Οκτώβριο του 2020 έχει ψηφιστεί από τη Βουλή ο ν.4734 που ενισχύει το θεσμικό νομοθετικό πλαίσιο για την πρόληψη και την καταστολή της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Οι νέες διατάξεις των άρθρων 34 έως 55, που ενσωματώνουν την ευρωπαϊκή οδηγία 1153/2019, διευκολύνουν την πρόσβαση και τη χρήση χρηματοοικονομικών πληροφοριών για την πρόληψη, την ανίχνευση και τη δίωξη σοβαρών εγκλημάτων, όπως είναι η τρομοκρατία, η διακίνηση ναρκωτικών, κυκλώματα παράνομης μετανάστευσης, εμπορία ανθρώπων, ξέπλυμα βρώμικου χρήματος.

Επιπλέον ενισχύεται η διασυνοριακή συνεργασία και παρέχονται στις αρμόδιες αρχές, δικαστικές και φορολογικές, βεβαίως, τα απαραίτητα μέσα για την έγκαιρη ανίχνευση χρηματοοικονομικών ροών από εγκληματικές δραστηριότητες. Η έγκαιρη συλλογή πληροφοριών είναι θέμα κομβικής σημασίας για την αποτελεσματικότητα των ποινικών ερευνών και την καταπολέμηση της σοβαρής εγκληματικότητας.

Είναι προφανές, επειδή εθίγη αυτό από πολλούς συναδέλφους κατά τη συζήτηση, ότι όλα αυτά τηρούν τους ήδη γνωστούς σε όλους μας νόμους που εγγυώνται στον πολίτη ότι δεν παραβιάζονται ατομικά δικαιώματα και οι κανόνες περί προστασίας δεδομένων προσωπικού χαρακτήρα.

To σχέδιο νόμου έχει ιδιαίτερη αξία για τις επιχειρήσεις που επιζητούν χρηματοδότηση, ειδικότερα τις νεοφυείς και τις μικρομεσαίες, οι οποίες βασίζονται σε μικρότερου μεγέθους επενδύσεις. Στα άρθρα 148 έως 160 τίθεται ένα σαφές και ολοκληρωμένο πλαίσιο που το έχει πολύ ανάγκη η ελληνική οικονομία, για τη λεγόμενη «συμμετοχική χρηματοδότηση», «crowdfunding», όταν δηλαδή πολλοί βάζουν μικρά ποσά για να υποστηρίξουν μια καλή ιδέα, ένα επενδυτικό σχέδιο, που συχνά είναι μια ομάδα ανθρώπων ή και ένα άτομο. Διευκολύνεται έτσι η δυνατότητα των μικρομεσαίων επιχειρήσεων να αντλούν κεφάλαια απευθείας από τις αγορές, απευθείας από τους ιδιώτες, ξεπερνώντας τη συχνά πολύ μεγάλη σκόπελο, που είναι τα τραπεζικά ιδρύματα σε αυτές τις περιπτώσεις. Έτσι έχουμε πολλούς ενδιαφερόμενους επενδυτές να στηρίζουν μια καλή ιδέα.

Στη χώρα μας υπάρχουν ήδη αρκετές ήδη «startups» και νέοι άνθρωποι με ταλέντο που δραστηριοποιούνται, ειδικά, σε τομείς καινοτομίας και αυτό που τους λείπει πολύ είναι η πρόσβαση στη χρηματοδότηση. Mε την ενσωμάτωση της οδηγίας 1504/2020 προωθείται η ενωσιακή αγορά συμμετοχικής χρηματοδότησης ώστε όλο και περισσότερες επιχειρήσεις να έχουν πρόσβαση σε ένα μεγαλύτερο δίκτυο υπηρεσιών crowdfunding με περισσότερες δυνατότητες και ευκαιρίες.

Υπάρχουν επίσης, κύριε Πρόεδρε, δύο υπουργικές τροπολογίες που κατατέθηκαν την Παρασκευή και τις συζητήσαμε ήδη χθες στην επιτροπή στο παρόν νομοσχέδιο. Η μια αφορά τον συμπληρωματικό προϋπολογισμό ως το 2022, ο οποίος είναι αυξημένος κατά 2,6 δισεκατομμύρια ευρώ. Η άλλη τροπολογία περιλαμβάνει ρυθμίσεις στήριξης ειδικότερα των αγροτών.

Η ανάγκη ενός συμπληρωματικού προϋπολογισμού κατέστη εντελώς σαφής για δύο λόγους. Ο ένας είναι πολύ γνωστός. Είναι οι έκτακτες συνθήκες μέσα στις οποίες εκτελείται ο προϋπολογισμός. Προβλέπεται προφανώς από το Σύνταγμα η κατάθεση και η συζήτηση του έκτακτου προϋπολογισμού, καθώς και η έγκριση που ζητείται. Σκοπό έχει την παροχή υποστήριξης στην οικονομία και σε κοινωνικές ομάδες που το έχουν απόλυτη ανάγκη. Έχουμε λάβει υπ’ όψιν μας -και αυτό εισηγείται η Κυβέρνηση και αυτό καλούμαστε να υποστηρίξουμε- τις τρέχουσες δυσμενείς συνθήκες και την ανάγκη να εφαρμοστούν ειδικά και ουσιαστικά μέτρα στήριξης της κοινωνίας και της οικονομίας, με σκοπό να περιοριστούν οι επιπτώσεις της ενεργειακής κρίσης εντός όμως των δημοσιονομικών δυνατοτήτων.

Η κατάθεση του συμπληρωματικού προϋπολογισμού των 2 δισεκατομμυρίων ευρώ και οι πιστώσεις των 600 εκατομμυρίων στο συγχρηματοδοτούμενο σκέλος του προϋπολογισμού δημοσίων επενδύσεων ενισχύουν τη διαφάνεια και δείχνουν ότι δεν υπάρχει άλλος τρόπος από το να είναι η Βουλή αυτή που εγκρίνει πάντοτε και ελέγχει από κοντά τον προϋπολογισμό και την εκτέλεση του. Άρα ως πράξη διαφάνειας πρέπει να τη δει κανείς την κατάθεση αυτή και όχι ως -όπως το είδαν ορισμένοι συνάδελφοι δυστυχώς- μια πράξη αποτυχίας κάποιων προβλέψεων. Το σωστό είναι να βλέπει κανείς πού πηγαίνουν τα πράγματα και να προσαρμόζεται, παρά να λέει ότι πάμε να κάνουμε μια συζήτηση, η οποία έτσι κι αλλιώς είναι τελειωμένη, επειδή κάποιες προβλέψεις που έγιναν σε καιρούς που δεν υπήρχε τίποτα από τα όσα αντιμετωπίζουμε δεν ισχύουν πλέον.

Ανάμεσα στα μέτρα περιλαμβάνονται μέτρα στήριξης των ευάλωτων συμπολιτών μας. Το γνωρίζουν αυτό οι κυρίες και οι κύριοι συνάδελφοι. Είναι οι επιδοτήσεις καυσίμων κίνησης για κάθε έναν που έχει όχημα και το οικογενειακό εισόδημα του είναι μέχρι 30.000 ευρώ, οι επιδοτήσεις ρεύματος και φυσικού αερίου που συνεχίζονται και επαυξάνονται προσαρμοζόμενες στην κατάσταση της αγοράς. Συνοπτικά το κόστος των μέτρων είναι 142 εκατομμύρια ευρώ για τους χαμηλοσυνταξιούχους και ανασφάλιστους υπερήλικες, 34 εκατομμύρια ευρώ χονδρικά για τα άτομα με ειδικές ανάγκες, 51 εκατομμύρια ευρώ για το ελάχιστο εγγυημένο εισόδημα που δίδεται διπλή καταβολή, 97,5 εκατομμύρια ευρώ για το μιάμιση φορά επίδομα παιδιού που θα δοθεί, 130 εκατομμύρια ευρώ για την κάρτα καυσίμου, 23 εκατομμύρια ευρώ για τη βοήθεια στο ντίζελ, 6 εκατομμύρια ευρώ για τα 200 ευρώ στους επαγγελματίες ταξί, 47 εκατομμύρια ευρώ στους κτηνοτρόφους, 60 εκατομμύρια ευρώ για το αγροτικό πετρέλαιο. Η στήριξη είναι λεπτομερής και συγκεκριμένη, ώστε κυριολεκτικώς να πιάσει τόπο.

Η στήριξη του πρωτογενούς τομέα, κύριε Πρόεδρε, συνεχίζεται με την υπουργική τροπολογία 1270/188 με την οποία απαλλάσσονται οι αγρότες από την υποχρέωση καταβολής του τέλους επιτηδεύματος για ακόμη μία χρονιά. Έχει ισχύσει ήδη για τα φορολογικά έτη 2019 και 2020. Το ίδιο ισχύει και για τους αλιείς στην παράκτια αλιεία. Με την ίδια τροπολογία προβλέπεται η κατ’ εξαίρεση δυνατότητα ιδιοκτητών οχημάτων να χρησιμοποιήσουν τις πινακίδες κυκλοφορίας τους πληρώνοντας τέλη κυκλοφορίας με τον μήνα χωρίς πέναλτι αντί της καταβολής του συνόλου των ετήσιων τελών κυκλοφορίας που θα γινόταν διαφορετικά.

Μία ακόμη τροπολογία που έχουμε -μια σύντομη αναφορά, κύριε Πρόεδρε- περιλαμβάνει ρυθμίσεις για την παροχή οικονομικών ενισχύσεων σε σταθμούς αποθήκευσης ηλεκτρικής ενέργειας, αποζημίωση σταθμών ΑΠΕ από τους πόρους του Ταμείου Ανάκαμψης, που τέθηκαν σε λειτουργία αυτοί μετά την 1-1-2021. Επίσης, είναι σημαντική η πρόβλεψη για διεύρυνση του σκοπού της «Ελληνικής Διαχειριστικής Εταιρείας Υδρογονανθράκων Α.Ε.»,- δεδομένης της τεχνογνωσίας της- για την αποτελεσματικότερη διαχείριση των δικαιωμάτων του ελληνικού δημοσίου περί εξερεύνησης και αποθήκευσης του διοξειδίου του άνθρακα.

Αυτά είναι τα θέματα τα οποία έχουμε να συζητήσουμε σήμερα, κύριε Πρόεδρε.

Θέλω να κλείσω λέγοντας ότι υπάρχει ιδιαίτερη ανάγκη να βλέπουμε την εξέλιξη των πραγμάτων και να μην στεκόμαστε σε γενικές παραδοχές. Η εξέλιξη είναι αυτή που προσδιορίζει τι πρέπει να κάνουμε ανά πάσα στιγμή. Οι ιδέες που υπάρχουν, είτε στην Ελλάδα, είτε στην Ευρώπη, είτε σε άλλα κράτη μέλη της Ευρωπαϊκής Ένωσης πάντα πρέπει να φιλτράρονται και να εφαρμόζονται εφόσον αποδεικνύονται ότι μπορούν να έχουν ένα ευεργετικό αποτέλεσμα. Οι ελπίδες όλων μας είναι να σταματήσει η εισβολή της Ρωσίας στην Ουκρανία και με αυτόν τον τρόπο να τεθεί ένα τέρμα στον πόλεμο που έχει φέρει μια τεράστια αναστάτωση στις ζωές όλων μας και βεβαίως μια τρομακτική πληγή στα οικονομικά των οικογενειών και των επιχειρήσεων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και εμείς, κύριε Παπαδημητρίου.

Καλείται τώρα στο Βήμα η γενική εισηγήτρια από τον ΣΥΡΙΖΑ, η συνάδελφος κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, έχουμε ένα νομοσχέδιο σήμερα με το οποίο ενσωματώνονται ουσιαστικά επτά οδηγίες στο Εθνικό Δίκαιο. Το σχέδιο νόμου τέθηκε σε διαβούλευση πολύ λίγες μέρες, από 5 Μαρτίου έως 19 Μαρτίου και έλαβε μόνο έξι σχόλια, γεγονός το οποίο αποδεικνύει ότι η κοινωνία δεν μπορεί, δεν ενδιαφέρεται, δεν έχει τη δυνατότητα αλλά και μέσα στα προβλήματα που αντιμετωπίζει δεν μπορεί να ασχοληθεί με μεγάλα τραπεζικά προβλήματα που δεν επιτρέπουν δυστυχώς στην κοινωνία μας να αναπτυχθεί. Μόνο η δική σας Κυβέρνηση εν μέσω κρίσης πανδημικής, ενεργειακής, εν μέσω πολέμου στην Ουκρανία ενδιαφέρεται να φέρει αυτές τις οδηγίες προς ενσωμάτωση και μάλιστα να τις χρησιμοποιήσει για σκοπούς άλλους και να αλλάξει από το παράθυρο ήδη υπάρχοντες νόμους.

Ενώ, λοιπόν, καθυστερήσατε προφανώς να φέρετε τις οδηγίες -τα περισσότερα κράτη-μέλη της Ευρωπαϊκής Ένωσης τις έχουν ήδη επικυρώσει-, ενώ αρνηθήκατε να καλέσετε στη σύσκεψη των φορέων στην αρμόδια επιτροπή όλους τους φορείς τους οποίους προτείναμε αρνηθήκατε ή μάλλον αδιαφορήσατε για τις παρατηρήσεις τις οποίες σας κάναμε πάνω στον τρόπο ενσωμάτωσης των οδηγιών.

Θα αναφερθώ μόνο στην πρώτη και δεύτερη οδηγία. Σας έχουμε πει, λοιπόν, επανειλημμένως στις επιτροπές ότι στην πρώτη οδηγία που αφορά την έκδοση καλυμμένων ομολόγων και τη δημόσια εποπτεία καλυμμένων ομολόγων ουσιαστικά με τον τρόπο που ενσωματώσατε την οδηγία καταργείτε τη δημόσια εποπτεία. Δεν υφίσταται δημόσια εποπτεία όπως υφίσταται στα άλλα κράτη-μέλη. Δεν διασφαλίζετε ότι τα πιστωτικά ιδρύματα που εκδίδουν καλυμμένα ομόλογα θα καταγράφουν όλες τις συναλλαγές τους που σχετίζονται με το πρόγραμμα καλυμμένων ομολόγων. Δίνετε υπεραρμοδιότητες στην Τράπεζα της Ελλάδος. Είναι αρμόδια για όλες. Δίνονται αρμοδιότητες σε αυτή ακόμα και που δεν υπάρχουν στην οδηγία. Και φυσικά για την παρακολούθηση των συνολικών στοιχείων καλύμματος ορίζεται ότι αρμόδιος θα είναι για τον έλεγχο ορκωτός λογιστής, κάτι το οποίο σας είπαμε ότι το θεωρούμε ανεπαρκές και κάτι το οποίο δεν συμβαίνει στις άλλες χώρες. Σας φέραμε για παράδειγμα την Κύπρο όπου δίνεται η δυνατότητα διορισμού υπεύθυνου παρακολούθησης στα πιστωτικά ιδρύματα χωρίς όμως να ορίζεται αν είναι ορκωτός λογιστής και με την τελική έγκριση του διορισμού να γίνεται από την Κεντρική Τράπεζα της Κύπρου.

Πολύ σημαντική είναι και η δεύτερη οδηγία την οποία με τον τρόπο που ενσωματώνεται στο Εθνικό μας Δίκαιο αφορά τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση και τη δίωξη ορισμένων ποινικών αδικημάτων.

Με τον τρόπο, λοιπόν, που ενσωματώνετε αυτή την οδηγία στο Εθνικό μας Δίκαιο, ουσιαστικά, επιχειρείτε μέσω αυτού του νομοσχεδίου να καταργηθεί από την πίσω πόρτα η σημερινή διοικητική δομή της Αρχής Καταπολέμησης Μαύρου Χρήματος και τα όσα προβλέπει ο ν.4557/2018, ειδικά για τη Β΄ και Γ΄ Μονάδα της Αρχής, εκείνες, δηλαδή, τις δύο μονάδες οι οποίες ελέγχουν το πόθεν έσχες και επιβάλλουν τις χρηματιστηριακές κυρώσεις. Με τον τρόπο, λοιπόν, που ενσωματώνετε την οδηγία κάνετε αρμόδια για τον έλεγχο και την ανταλλαγή πληροφοριών μόνο την Α΄ Μονάδα της Αρχής και αποδυναμώνετε παντελώς τη Β΄ και Γ΄ Μονάδα.

Σε αυτό δεν έχουμε πάρει καμμία απάντηση και δεν μας έχετε πει για ποιον λόγο το κάνετε αυτό, αν το κάνετε συνειδητά ή αν σας έχει ξεφύγει. Εμείς, ενώ θέλουμε να ψηφίσουμε την οδηγία, ακόμα και έτσι όπως την ενσωματώνουμε.

Σας έχουμε ζητήσει να γίνουν συγκεκριμένες διορθώσεις. Σας έχουμε πει, λοιπόν, να αποσυρθεί το άρθρο 55 του υπό ψήφιση νομοσχεδίου. Στο άρθρο 36 να διαγραφεί η παράγραφος «…για την Ελλάδα ως μονάδα χρηματοοικονομικών πληροφοριών νοείται η Α΄ Μονάδα της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες του άρθρου 47 του ν. 4557/2018». Στο άρθρο 37 να διαγραφεί η παράγραφος ιγ΄. Όπου στο νομοσχέδιο αναφέρεται η φράση «Α΄ Μονάδα της Αρχής», να αντικατασταθεί με τη φράση «Αρχή» και να συμπληρωθεί με τον ίδιο τρόπο και το άρθρο 36.

Σας τα είπαμε και στην επιτροπή, αλλά, όχι μόνο δεν μας απαντήσατε, δεν έχετε σχολιάσει καθόλου, ακόμα και να αντικρούσετε αυτά που λέμε για τη συγκεκριμένη οδηγία και για τον τρόπο με τον οποίο την ενσωματώνετε.

Όσον αφορά την τροπολογία που φέρατε με αριθμό 1270, στο άρθρο 1 και στο άρθρο 2 επαναλαμβάνετε μέτρα τα οποία ήδη έχει θεσμοθετήσει ο ΣΥΡΙΖΑ. Το άρθρο 1, η εξαίρεση από υποχρέωση καταβολής του τέλους επιτηδεύματος για αγρότες και αλιείς παράκτιας αλιείας, είναι ένα μέτρο το οποίο υλοποιείται για τρίτη συνεχόμενη χρονιά και σε συνέχεια δικής μας σχετικής νομοθετικής πρωτοβουλίας. Ο εισηγητής σας είπε στις αρμόδιες επιτροπές ότι είναι κάτι το πρωτοφανές, ότι το έχει κάνει η Νέα Δημοκρατία.

Το άρθρο 2, για την αναλογική καταβολή τελών κυκλοφορίας και για το έτος 2022, και αυτό είναι ένα μέτρο που για πρώτη φορά το 2015 νομοθετήθηκε από την Κυβέρνηση του ΣΥΡΙΖΑ και φυσικά, έδινε τη δυνατότητα μερικής καταβολής των ετήσιων τελών κυκλοφορίας σε αναλογία με τους μήνες. Επομένως, είναι ένα θετικό μέτρο, το οποίο συνεχίζει η Κυβέρνηση σας ορθά.

Το άρθρο 3, είναι πρόγραμμα ενίσχυσης λόγω COVID-19, αλλά δίνεται για πρώτη φορά η δυνατότητα στο κράτος να συμψηφίσει την ενίσχυση και μάλιστα, όλο το ποσό της ενίσχυσης, με βεβαιωμένες και καθαρισμένες απαιτήσεις του ελληνικού δημοσίου. Καταλαβαίνετε ότι αυτό στην περίοδο που ζούμε δεν ωφελεί, δεν βοηθά οικονομικά τους πολίτες. Το μόνο που κάνει είναι να ενισχύει τα κενά στα έσοδα του κράτους μέσα από την ενίσχυση.

Σας ρωτήσαμε και για το άρθρο 9 της τροπολογίας, που αφορά την Επιτροπή Ελλάδα 2021 και σας ζητήσαμε να μας πείτε για ποιον λόγο έρχεται αυτό το άρθρο μέσα σε αυτή την τροπολογία. Γιατί, ενώ είχατε πάρει απόφαση να λυθεί η επιτροπή πριν τις 30-6-2022 με απόφαση του Πρωθυπουργού, τώρα δίνετε παράταση; Γιατί παρατείνετε το χρονικό διάστημα περάτωσης της εκκαθάρισης της εν λόγω επιτροπής και το ορίζετε σε δεκαοκτώ μήνες από έξι μήνες που ήταν; Σας ζητήσαμε να μας πείτε αν είναι κάποιος διαχειριστικός λόγος, κάποιος τυπικά λόγος και σε κάθε περίπτωση, να μας αιτιολογήσετε για ποιον λόγο γίνεται αυτή η αλλαγή.

Και φυσικά, μέσα σε αυτές τις ενσωματώσεις των οδηγιών, που είπαμε -και πάλι επαναλαμβάνω- ήταν τεχνικές δύσκολες, απαιτούσαν πάρα πολύ χρόνο, πολλή μελέτη, εσείς αποφασίσατε λίγο πριν την έναρξη της τελευταίας διάσκεψης της αρμόδιας επιτροπής να φέρετε συμπληρωματικό προϋπολογισμό.

Με αυτόν τον συμπληρωματικό προϋπολογισμό αποδείξατε για ακόμα μία φορά την τεχνική ανεπάρκεια, την αστοχία των οικονομικών σας εκτιμήσεων και την επικινδυνότητα της οικονομικής πολιτικής που ακολουθείτε. Για ακόμα μία φορά αποδείξαμε ότι πέσατε απολύτως έξω. Το είχατε πράξει το 2020 για τον προϋπολογισμό του 2021, σε σχέση με τις επιπτώσεις που θα είχε η πανδημική κρίση. Το πράττετε και τώρα, σε σχέση με τις επιπτώσεις της ενεργειακής κρίσης. Και δεν πέσατε έξω λόγω του πολέμου στην Ουκρανία. Η ενεργειακή κρίση, η αύξηση των τιμών, είχε αρχίσει στο τέλος του καλοκαιριού και εσείς κάνατε ότι δεν τη βλέπατε. Ο Πρωθυπουργός αναρωτιόταν και αναρωτιέται ακόμη εάν υπάρχει αισχροκέρδεια εις βάρος των πολιτών. Δύο τινά συμβαίνουν: Ή δεν γνωρίζετε τι συμβαίνει εκεί έξω, ή δεν έχετε καμμία σχέση με την πραγματικότητα, ή πουλάτε ψεύτικες ελπίδες στον ελληνικό λαό για λόγους καθαρά κομματικής ωφέλειας.

Είπατε ότι θα λήξει η πανδημία στις αρχές του 2022 και ακόμη μετράμε χιλιάδες κρούσματα καθημερινά, δεκάδες νεκρούς καθημερινά και εκατοντάδες διασωληνωμένους καθημερινά. Είναι σαν να το έχουμε ξεχάσει. Κανείς δεν αναφέρεται σε αυτό, ούτε η Κυβέρνηση, ούτε ο Πρωθυπουργός, ούτε τα μέσα μαζικής ενημέρωσης. Κανείς. Έχουμε δεκάδες νεκρούς καθημερινά και είναι σαν να μην υπάρχει κορωνοϊός πλέον στην Ελλάδα.

Είπατε ότι οι αυξήσεις των τιμών και οι πληθωριστικές πιέσεις στην οικονομία είναι συγκυριακές και πρόσκαιρες. Και όμως, ούτε συγκυριακές είναι ούτε πρόσκαιρες. Η ακρίβεια βρίσκεται εκτός ορίων σήμερα και τσακίζει τα νοικοκυριά, που αδυνατούν να καλύψουν τις καθημερινές βιοτικές, βασικές τους ανάγκες. Ταυτόχρονα, υπάρχει ανεξέλεγκτη κερδοσκοπία, μια κερδοσκοπία την οποία σας έχουμε επισημάνει, σας έχουμε ζητήσει να την ελέγξετε, σας έχουμε ζητήσει να την πατάξετε και εσείς και ο κύριος Πρωθυπουργός αρνείστε κατηγορηματικά.

Μέσα σε αυτό το τρομακτικό μείγμα, εσείς κατηγορείτε τον ελληνικό λαό, πρώτα απ’ όλα και επίσης, κατηγορείτε και τον ΣΥΡΙΖΑ για λαϊκισμό. Καλείτε τους πολίτες να πάψουν να γκρινιάζουν.

Καλείτε τους πολίτες να πάψουν να γκρινιάζουν, που αυξήθηκε τον Μάρτιο το ρεύμα κατά 28% σε σχέση με τον Φεβρουάριο και θα αυξηθεί άλλο τόσο τον Απρίλιο. Και τι τους λέτε; Μην ανάβετε τα φώτα, μην ανάβετε τον θερμοσίφωνα.

Καλείτε τους πολίτες να πάψουν να γκρινιάζουν που το πετρέλαιο αυξήθηκε τον Μάρτιο κατά 58,8% σε σχέση με τον προηγούμενο μήνα. Και τι τους λέτε; Μην στεναχωριέστε, λέει ο Πρωθυπουργός, θα έρθει η άνοιξη.

Καλείτε τους πολίτες να πάψουν να γκρινιάζουν που τα καύσιμα αυξήθηκαν τον Μάρτιο κατά 21% σε σχέση με τον προηγούμενο μήνα. Και τι λέτε; «Δεν αφορά αυτό τους πολίτες που δεν έχουν χρήματα, δεν αφορά τις μεσαίες και χαμηλότερες οικονομικά τάξεις. Επομένως, δεν χρειάζεται να βάλουμε πλαφόν στις τιμές. Οι πολίτες δεν έχουν αυτοκίνητα, να βάζουν πετρέλαιο.» Αν είναι δυνατόν!

Καλείτε τους πολίτες να πάψουν να γκρινιάζουν που οι τιμές στο γάλα, στο ελαιόλαδο, στα ζυμαρικά, στη ζάχαρη, στο ψωμί, στο κρέας, στο ψάρι έχουν αυξηθεί κατακόρυφα. Οι τιμές τους έχουν αυξηθεί και οι πολίτες δεν μπορούν να καλύψουν ούτε αυτές τις αυξήσεις. Σε λίγο θα τους πείτε: «Όποιος δεν έχει λεφτά να αγοραστεί τρόφιμα, δεν τον ενδιαφέρει τι τιμές έχουν».

Μπορώ να πω δεκάδες, εκατοντάδες παραδείγματα και εσείς μπορείτε να πείτε ότι λαϊκίζω ή ότι υπερβάλω. Όμως, ό,τι και να πείτε, η πραγματικότητα δεν θα αλλάξει. Αντιθέτως, θα χειροτερέψει, αν δεν πάρετε εγκαίρως τα κατάλληλα μέτρα.

Και ποια είναι τα κατάλληλα μέτρα; Είναι αυτά που σας προτείνει ο ΣΥΡΙΖΑ εδώ και πάρα πολλούς μήνες: Φορολόγηση των υπερκερδών. Να αποδεχτούμε κατ’ αρχάς ότι υπάρχουν και να τα φορολογήσουμε. Πλαφόν στη χονδρική ρεύματος. Μείωση του ειδικού φόρου κατανάλωσης στα καύσιμα στα κατώτατα επίπεδα της Ευρωπαϊκής Ένωσης. Μείωση ΦΠΑ σε βασικά είδη τροφίμων και αύξηση, φυσικά, του κατώτατου μισθού. Αύξηση τουλάχιστον στα 800 ευρώ. Είναι ένα ποσό το οποίο θα μπορούσαμε να το πούμε αξιοπρεπές για τις σημερινές συνθήκες. Σε καμμία περίπτωση, βέβαια, δεν μπορεί να καλύψει όλες τις ανάγκες των πολιτών. Μπορεί να καλύψει μόνο τις βασικές ανάγκες και μόνο εφόσον γίνουν και όλα τα προηγούμενα, τα οποία σας έχουμε προτείνει.

Αυτά πρέπει να τα κάνετε τώρα και δεν έχετε καμία δικαιολογία. Γιατί, όπως προκύπτει τον συμπληρωματικό προϋπολογισμό που καταθέσατε, τα λεφτόδεντρα, για τα οποία κατηγορούσατε τον ΣΥΡΙΖΑ όταν ζητούσε μέτρα κοστολογημένα περίπου 2,5 δισεκατομμύρια ευρώ, τα βρήκατε. Προβλέπετε, λοιπόν, επιπλέον 2,6 δισεκατομμύρια ευρώ σε αυτόν τον συμπληρωματικό σας προϋπολογισμό. Ελπίζω αυτά τα χρήματα να μην πάνε σε κουπόνια των 13 ευρώ για καύσιμα, να μην πάνε στο πενιχρό ποσό των 200 ευρώ που δώσατε για ενίσχυση στους ταξιτζήδες και σε άλλες κοινωνικές ομάδες, τα οποία δεν μπορούν να καλύψουν ούτε τα βασικά έξοδά τους από την αύξηση των τιμών.

Δεν μας λέτε, όμως, πού θα τα πάτε. Τα 2,6 δισεκατομμύρια ευρώ αφορούν μέτρα που έχουν ήδη θεσμοθετηθεί και, αν ναι, τι ποσό από αυτά τα δισεκατομμύρια αφορούν αυτά τα μέτρα που έχετε ήδη ψηφίσει; Ή αφορούν νέα μέτρα; Και αν ναι, τι μέτρα ακριβώς θα πάρετε;

Σας τα ρωτήσαμε αυτά στην αρμόδια επιτροπή και δεν απαντήσατε. Και άντε, εμάς δεν μας υπολογίζετε. Την κοινωνία έξω, που αποτυπώνει την άποψή της για τα μέτρα που παίρνετε σε όλες τις δημοσκοπήσεις, την υπολογίζετε; Τον κόσμο που συμμετείχε στην τελευταία απεργία που είχε προκηρύξει η ΓΣΕΕ και η ΑΔΕΔΥ τον υπολογίζετε;

Θα σας θυμίσω ότι στην απεργία έλαβαν μέρος και οι μικρομεσαίες επιχειρήσεις, γιατί και αυτές πλήττονται, και αυτές έχουν τα ίδια αιτήματα που έχουν και οι εργαζόμενοι. Θα σας θυμίσω ότι ακόμα και η ΕΣΕΕ συντάχθηκε με την αύξηση του κατώτατου μισθού. Και έτσι σήμερα οι μόνοι που έχετε μείνει προσηλωμένοι σε αυτά τα ανεπαρκή μέτρα που έχετε καταθέσει και έχετε ψηφίσει είστε εσείς και ενδεχομένως και ο ΣΕΒ.

Μόνοι σας προσπαθείτε να μειώσετε το πολιτικό κόστος για τις επιλογές σας. Μόνοι σας προσπαθείτε να παραπλανήσετε την ελληνική κοινωνία. Μπορείτε, αλλά δεν θέλετε να σταθείτε αρωγοί στο πλευρό των πολιτών, να σταθείτε αρωγοί στο να περάσουν χωρίς τεράστιες οδυνηρές επιπτώσεις αυτή την οικονομική και ενεργειακή κρίση. Και αυτό θα σας το απαντήσουν οι πολίτες στις κάλπες και οι πολίτες θα σας «γυρίσουν την πλάτη», όπως τους «γυρνάτε και εσείς την πλάτη» μέχρι σήμερα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε.

Παρακαλώ να κλείσει το σύστημα ηλεκτρονικής εγγραφής.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Θέλετε να πάρετε τον λόγο, κύριε Βεσυρόπουλε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Τέθηκαν τα ίδια θέματα και χθες από την εισηγήτρια της Αξιωματικής Αντιπολίτευσης, αλλά λόγω του περιορισμένου χρόνου, μιας και είχαμε ταυτόχρονα και επίκαιρες, δεν μπόρεσα να απαντήσω για να ξεκαθαρίσουν τα θέματα αυτά. Γι’ αυτό θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για πέντε λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυρία συνάδελφε, αναφορικά με τον ορισμό της Α΄ Μονάδας της Αρχής ως Εθνικής Μονάδας Χρηματοοικονομικών Πληροφοριών, που το θέσατε και χθες, το νομοσχέδιο με τον ορισμό της Α΄ Μονάδας της «Αρχής» ως Εθνικής Μονάδας Χρηματοοικονομικών Πληροφοριών, επιχειρεί να άρει τη σύγχυση που δημιουργεί η διατύπωση της παραγράφου 22 του άρθρου 3 του ν.4557 του 2018, με το οποίο η «Αρχή» στο σύνολό της ορίζεται ως η «Μονάδα Χρηματοοικονομικών Πληροφοριών», ενώ στο άρθρο 48 παράγραφος 2α του ίδιου νόμου καθίσταται σαφές ότι η Α΄ Μονάδα αποτελεί τη Μονάδα Διερεύνησης Χρηματοοικονομικών Πληροφοριών.

Κατά την πρόσφατη αξιολόγηση της χώρας για την τέταρτη οδηγία από τη «FATF» το εν λόγω ζήτημα τέθηκε μετ’ επιτάσεως από τους αξιολογητές, οι οποίοι ζήτησαν τον ορισμό συγκεκριμένης μονάδας από τα κράτη-μέλη με τα εν λόγω καθήκοντα. Πρέπει να επισημανθεί ότι η συγκεκριμένη τροποποίηση έγινε κατόπιν διαβούλευσης με την Αρχή, η οποία έδωσε τη σύμφωνη γνώμη της στο Υπουργείο.

Επίσης, για το μέρος που αφορά την ενσωμάτωση της εν λόγω οδηγίας συστάθηκε νομοπαρασκευαστική επιτροπή με συμμετοχή του Υπουργείου Οικονομικών, της Ελληνικής Αστυνομίας, του Υπουργείου Δικαιοσύνης, του Υπουργείου Ναυτιλίας, της ΑΑΔΕ, της Αρχής Καταπολέμησης Νομιμοποίησης Εσόδων από Παράνομες Δραστηριότητες, της Τράπεζας της Ελλάδας και της Ελληνικής Ένωσης Τραπεζών. Κανείς δεν είχε ένσταση επ’ αυτού. Συμπερασματικά, καμμία αρμοδιότητα της αρχής δεν καταργείται.

Για τα καλυμμένα ομόλογα στο Μέρος Α΄, «Καλυμμένα ομόλογα - οδηγία 2019/2162- δημόσια εποπτεία καλυμμένων ομολόγων», αρμόδια αρχή για την εποπτεία καλυμμένων ομολόγων ορίζεται η Τράπεζα της Ελλάδος, η οποία συνεχίζει να λειτουργεί ως εποπτική αρχή των καλυμμένων ομολόγων, όπως ήδη προβλεπόταν στο υφιστάμενο εθνικό πλαίσιο και συγκεκριμένα στα άρθρα 4 και 152 του ν.4261 του 2014.

Για τον ορισμό της Τράπεζας της Ελλάδος ως αρμόδιας αρχής, έχουν ληφθεί υπ’ όψιν οι απαιτήσεις της παραγράφου 6 του άρθρου 18 της οδηγίας, σύμφωνα με τις οποίες η αρμόδια αρχή για την εποπτεία των καλυμμένων ομολόγων πρέπει να διαθέτει την εξειδίκευση, τους πόρους, την επιχειρησιακή ικανότητα, τις εξουσίες και την ανεξαρτησία που θεωρούνται απαραίτητα για την εποπτεία των καλυμμένων ομολόγων.

Για την τροπολογία αναφορικά με το άρθρο 9 για την Επιτροπή Ελλάδα 2021, που ενσωματώθηκε στο νομοσχέδιο στο άρθρο 224, η Επιτροπή Ελλάδα 2021 λαμβάνει ακόμα προτάσεις για αποδοχή δωρεών και χορηγιών. Επειδή στις 30-6-2022 λύεται, δεν υπάρχει ο χρόνος να υλοποιήσει τις δωρεές και τις χορηγίες μέχρι αυτή την ημερομηνία. Γι’ αυτό χρειάζεται περισσότερος χρόνος μετά τη λύση και μέχρι την εκκαθάριση, ώστε η επιτροπή να εκτελέσει τις συμβάσεις παράδοσης αγαθών και να εξοφλήσει τους αναδόχους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον ειδικό αγορητή από το Κίνημα Αλλαγής, τον συνάδελφο κ. Κωνσταντίνο Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στη συζήτηση για τον κρατικό προϋπολογισμό τον περασμένο Νοέμβριο και Δεκέμβριο προειδοποίησα ότι η αίσθηση της Κυβέρνησης ότι είναι αυτάρκης και ότι ανταποκρίνεται ο προϋπολογισμός στις ανάγκες της χώρας για το τρέχον έτος εξέφραζε μια παράλογη αισιοδοξία. Είχα κάνει την πρόβλεψη ότι ταχύτατα θα φέρετε έναν συμπληρωματικό προϋπολογισμό, γιατί δεν πρόκειται να υλοποιηθεί αυτός. Και, μάλιστα αυτό συνέπεσε με τον μήνα ακριβώς που είχατε προβλέψει ότι θα τιθασευτεί η ακρίβεια και ο πληθωρισμός, με βάση τότε τις προβλέψεις διαφόρων οίκων. Εμείς, βέβαια, σας λέγαμε ότι μέσα στο 2022 αποκλείεται να υπάρξει ουσιαστική τιθάσευση του πληθωρισμού.

Έτσι, λοιπόν, έρχεστε «πριν αλέκτωρ λαλήσει τρις» και φέρνετε συμπληρωματικό προϋπολογισμό και πολύ φοβάμαι ότι τους επόμενους μήνες θα αναγκαστείτε να φέρετε και νέο συμπληρωματικό προϋπολογισμό, γιατί πάλι θα πέσετε έξω στους υπολογισμούς σας.

Τα 43 δισεκατομμύρια που ξοδεύτηκαν σε μια διετία είναι ένα θέμα που σας κάνει πάρα πολύ περήφανους και το επαναλαμβάνετε συνεχώς. Γιατί πράγματι ήταν πάρα πολλές οι παροχές σε σχέση και με τις διεθνείς εξελίξεις και με τις άλλες χώρες.

Αυτή η έπαρση, όμως, θα έπρεπε να έχει σχέση με την απόδοση αυτών των 43 δισεκατομμυρίων. Βελτίωσαν τη ζωή των ανθρώπων; Η πραγματικότητα δυστυχώς κονταροχτυπιέται με την κυβερνητική έπαρση. Είχαν μήπως επίπτωση στην ανάπτυξη; Δεν νομίζω ότι είδαμε κάτι διαφορετικό να αναπτύσσεται αυτό τον καιρό. Έχουν επηρεάσει το παραγωγικό πλαίσιο; Αλλάζουν το μοντέλο; Δίνουν τη δυνατότητα να υπάρξει μια καινούργια παραγωγική πνοή στη χώρα; Με κανέναν τρόπο. Έχουν αποδώσει στην αντιμετώπιση του πληθωρισμού και της ακρίβειας; Εδώ γελάνε. Έχει διασφαλιστεί ότι οι πόροι δεν θα πηγαίνουν σε αισχροκέρδεια και σε διαδικασίες ουσιαστικά ενός «πίθους των Δαναΐδων», δηλαδή να πέφτουν και να είναι χωρίς πάτο; Ούτε αυτό.

Θα σας πω και κάτι που ένιωσαν τα νοικοκυριά σήμερα και χτες. Αυτοί πια οι λογαριασμοί της ΔΕΗ που ήρθαν εχθές και προχθές είναι δολοφονικοί. Δολοφονικοί! Δεν φοβάμαι -ξέρετε ότι είμαι μετριοπαθής γενικά στις εκφράσεις μου- να πω αυτή τη λέξη. Η ΔΕΗ στους λογαριασμούς που στέλνει αυτές τις μέρες είναι δολοφονική.

Πρέπει να σταματήσετε αυτή την έπαρση και να ξαναδείτε τα θέματα που αφορούν την πορεία της χώρας, διότι πηγαίνουμε σε πολύ σκοτεινό δρόμο όπως εμφανίζεται μέχρι τώρα η κατάσταση.

Η Ελλάδα πράγματι βρίσκεται ανάμεσα στις τέσσερις χώρες στην Ευρωζώνη το ΑΕΠ των οποίων το 2021 ήταν μικρότερο από αυτό του 2019, δηλαδή προ πανδημίας, ενώ το χρέος εκτοξεύτηκε κατά 32,3 δισεκατομμύρια υψηλότερα σε σχέση με το 2019. Άρα η δημοσιονομική πολιτική της Κυβέρνησης ήταν αναποτελεσματική.

Σήμερα έρχεστε με έναν συμπληρωματικό προϋπολογισμό -2 δισεκατομμύρια οι πιστώσεις του κρατικού προϋπολογισμού και κατά 600 εκατομμύρια οι πιστώσεις του συγχρηματοδοτούμενου σκέλους του προϋπολογισμού δημοσίων επενδύσεων- για να αντιμετωπίσετε τις εξαιρετικά επείγουσες και έκτακτες ανάγκες, όπως λέτε, που ανέκυψαν λόγω της ενεργειακής κρίσης.

Προφανώς, εμείς θα είμαστε πάντα υπέρ των μέτρων που στηρίζουν την κοινωνία και την οικονομία. Ωστόσο, όπως εξήγησε ο Υπουργός των Οικονομικών, η αύξηση των δαπανών κατά 2 δισεκατομμύρια ευρώ δεν σημαίνει ότι θα υπάρξει αντίστοιχα αύξηση του ελλείμματος, δηλαδή κατά περίπου 1,2% του ΑΕΠ. Αντίθετα, θα δώσει τη δυνατότητα, όπως δήλωσε ο κ. Σταϊκούρας, να είμαστε έτοιμοι για πρόσθετες παρεμβάσεις στο μέλλον.

Υπάρχουν, όμως, και εδώ θέλουμε να μας απαντήσετε τελικά, τρία σενάρια, που μέχρι τώρα έχουμε διαβάσει από τις δηλώσεις του οικονομικού επιτελείου, από πού θα αντληθούν αυτά τα 2,6 δισεκατομμύρια. Το πρώτο είναι ότι αυτά θα αντληθούν από το αποθεματικό μέτρων 2 δισεκατομμυρίων που δημιουργείται και όπου μπορεί να μη δαπανηθεί εξ ολοκλήρου. Το δεύτερο είναι ότι μπορεί να καλυφθεί από υπερπλεόνασμα από άλλα έσοδα, παραδείγματος χάριν αυξημένος ΦΠΑ λόγω ανατιμήσεων και τα κρατικά έσοδα από την «υπερανάπτυξη» του 2021. Και το τρίτο είναι ότι τα 2 δισεκατομμύρια ευρώ θα μπορούν να βγουν από το «μαξιλάρι» των διαθέσιμων πόρων που ανέρχονται σε 40 δισεκατομμύρια ευρώ.

Αναφορικά με το πρώτο σενάριο τα πράγματα είναι ξεκάθαρα. Αν δεν δαπανηθεί όλο το ποσό του αποθεματικού, τότε θα υπάρξει ελάχιστη επίδραση στο έλλειμμα.

Αναφορικά με το δεύτερο σενάριο η Κυβέρνηση υλοποιεί μέτρα στήριξης για την αντιμετώπιση ενεργειακής κρίσης, τα οποία, όμως, ο ίδιος ο πολίτης τα πληρώνει λόγω πληθωρισμού και ενεργειακής ακρίβειας. Το μεγαλύτερο μέρος των μέτρων στήριξης θα προέλθει από την υπεραπόδοση των εσόδων ΦΠΑ λόγω των ανατιμήσεων και από τα έσοδα του ειδικού λογαριασμού ΑΠΕ με τα οποία επιδοτούνται τα τιμολόγια. Μόνο από την υπέρβαση του στόχου από τα έσοδα του ΦΠΑ το κράτος το τετράμηνο Νοεμβρίου 2021 - Φεβρουαρίου 2022 έχει επιπλέον 700 εκατομμύρια ευρώ. Ως προς τη χρηματοδότηση των μέτρων κοινωνικής στήριξης για την ενεργειακή ακρίβεια έχει συσταθεί το Ταμείο Ενεργειακής Μετάβασης για την επιδότηση του ρεύματος και του φυσικού αερίου.

Αναφορικά με το τρίτο σενάριο, δηλαδή το σενάριο να τα πάρουμε από τα ταμειακά διαθέσιμα, αυτό δεν είναι προϊόν υπερπλεονάσματος, αλλά είναι προφανώς δανεικά χρήματα που έχει πάρει η χώρα.

Συμπερασματικά, πρώτον, η Νέα Δημοκρατία έχοντας πραγματοποιήσει μια αναποτελεσματική και πελατειακή διαχείριση των 43 δισεκατομμυρίων τα προηγούμενα δύο χρόνια δεν μπορεί πλέον να στηρίξει αποτελεσματικά την κοινωνία και την οικονομία.

Δεύτερον, το κόστος των όποιων μέτρων που λαμβάνονται καλύπτεται στο μεγαλύτερο ποσοστό από έσοδα που δεν επιβαρύνουν τον προϋπολογισμό, όπως υπεραπόδοση εσόδων ΦΠΑ, πλεόνασμα ΕΛΑΠΕ κ.λ.π.. Με άλλα λόγια, η ίδια η κοινωνία πληρώνει τα όποια μέτρα λαμβάνει η Κυβέρνηση.

Τρίτον, με αυτόν τον τρόπο η Κυβέρνηση καθυστερεί τεχνηέντως τη λήψη δραστικών μέτρων, όπως τη φορολόγηση των υπερκερδών των ενεργειακών εταιρειών. Ήρθε, πέταξε εδώ τη ρουκέτα ο Πρωθυπουργός και περιμένουμε να δούμε το αποτέλεσμα αυτής της εξαγγελίας του, η οποία έγινε μετά βαΐων και κλάδων, μιας που έρχεται και η Κυριακή των Βαΐων.

Και, τέταρτον, η Νέα Δημοκρατία προσπαθεί να καλύψει τη δημοσιονομική της ανευθυνότητα με την αύξηση του ενδοκυβερνητικού χρέους και του βραχυπρόθεσμου δανεισμού από τα διαθέσιμα των φορέων του δημοσίου. Όσο η επενδυτική βαθμίδα καθυστερεί και όσο δανεισμός από τις αγορές θα είναι απαγορευτικός, τόσο περισσότερο η Κυβέρνηση θα χρησιμοποιεί πόρους από το «μαξιλάρι» των ταμειακών διαθεσίμων, με αποτέλεσμα να στερεί ρευστότητα από την πραγματική οικονομία.

Όλο αυτό το συνονθύλευμα των μέτρων δεν έχουν απαντήσει στο βασικό ερώτημα τι θα ήταν εκείνο που θα ήταν πιο δίκαιο για την ελληνική κοινωνία και να μπορεί πραγματικά να αντιμετωπιστεί το πρόβλημα της ακρίβειας: Τη μείωση του ΦΠΑ στα βασικά καταναλωτικά αγαθά, που την ψελλίζετε, αλλά δεν την κάνετε, τη μείωση του ειδικού φόρου κατανάλωσης στα καύσιμα, την εισαγωγή πλαφόν στη ρήτρα αναπροσαρμογής στους λογαριασμούς του ρεύματος, που -επαναλαμβάνω- είναι δολοφονικοί λογαριασμοί, την αύξηση του κατώτατου μισθού που έπρεπε να έχει γίνει ήδη και που συνεχώς μέρα με τη μέρα τη μεταθέτετε για τις επόμενες εβδομάδες και τους επόμενους μήνες, το θέμα του ΕΚΑΣ για τους χαμηλοσυνταξιούχους;

Σας κάναμε τις προτάσεις επανειλημμένα. Δεν θα κουραστούμε να τις επαναλαμβάνουμε καθημερινά, γιατί πιστεύουμε ότι αυτό αποτελούσε τη στοιχειώδη, αν θέλετε, εφαρμογή μιας πολιτικής κοινωνικής δικαιοσύνης μέσα στην τεράστια κρίση που περνάει σήμερα η οικονομία και η χώρα.

Κυρίες και κύριοι συνάδελφοι, σε ό,τι αφορά το νομοσχέδιο, έχω κι εδώ μια γενική παρατήρηση. Έχουμε εννιά οδηγίες με πλήρως τεχνοκρατικό περιεχόμενο, με τεράστιες, αν θέλετε, και δυσνόητες διατάξεις. Είναι πολύ δυσερμήνευτα όσα αναφέρουμε μέσα σε αυτές τις τροπολογίες. Έρχονται σε ένα νόμο, λοιπόν, εννιά οδηγίες χωρίς καμμία συζήτηση. Λύνουν υποτίθεται θεσμικά προβλήματα τεράστια για την πορεία και τη διαχείριση των οικονομικών της χώρας. Υποτίθεται ότι αντιμετωπίζουν -και αυτό συμβαίνει στις ευρωπαϊκές χώρες σε μεγάλο βαθμό- τα θέματα διαφάνειας, τα θέματα σωστής διαχείρισης, χρηστής διαχείρισης και κυρίως τα θέματα ελέγχου των πόρων που ξοδεύονται.

Υπάρχουν, λοιπόν, εννιά τέτοιες οδηγίες. Ερωτώ: Μπορεί να γίνει ποτέ οποιαδήποτε συζήτηση επί της ουσίας χωρίς καμμία προετοιμασία, χωρίς έγκαιρη δυνατότητα των κομμάτων να τοποθετηθούν, να μελετήσουν, να καθίσουν κάτω να βρουν πού υπάρχουν τα προβλήματα; Διασφαλίζεται η εφαρμογή του νόμου και η σύννομη πρακτική μέσα από αυτή τη διαδικασία της ψήφισης αυτών των οδηγιών;

Σας το είπα και την προηγούμενη φορά. Η Επιτροπή Κεφαλαιαγοράς, η συγκεκριμένη επιτροπή που ξέρουμε, με το συγκεκριμένο διοικητικό συμβούλιο, με αυτούς που ήρθαν και μας ενημέρωσαν και τις δύο φορές για το πώς πάει η επιτροπή, ποια είναι τα προβλήματά της και τέτοια, μέσα στο κείμενο των οδηγιών που σήμερα ψηφίζουμε ο όρος επαναλαμβάνεται τριακόσιες εξήντα φορές. Προφανώς δεν αντιστοιχεί στην κάθε αναφορά και μια νέα αρμοδιότητα. Κάποιες είναι αναδιατυπώσεις των παλιών αρμοδιοτήτων. Όμως, το σύνολο αυτών των αναφορών στην Επιτροπή Κεφαλαιαγοράς δείχνει το βάθος του πεδίου εποπτείας της, πόσο ευρύ είναι.

Ωστόσο, σε αυτό θα ήθελα αντιπαραβάλλω την περιγραφή της κατάστασης, όπως την περιέγραψε η πρόεδρος των εργαζομένων στην ακρόαση φορέων στις 21 Μαρτίου. Κατ’ αρχάς, η Κυβέρνηση αγνόησε επιδεικτικά τα σχόλια των εργαζομένων στη διαβούλευση. Τελικά, σύμφωνα με τους εργαζόμενους, οι κατατεθείσες διατάξεις σε καμμία περίπτωση δεν επιλύουν τα τεράστια και χρόνια προβλήματα που επέφεραν τόσο οι μνημονιακές ρυθμίσεις όσο και η αδιαφορία αντιμετώπισης από τις τελευταίες ηγεσίες του Υπουργείου Οικονομικών. Η προσέγγιση των διατάξεων, όπως θεσπίστηκαν από τον ν.4619/2022, δεν τροποποιεί το υφιστάμενο μοντέλο εποπτείας παρά τις πολύ καίριες και σχετικές παρατηρήσεις της έκθεσης Πισσαρίδη περί των πλέον σύγχρονων δήθεν μοντέλων εποπτείας που εφαρμόζονται ήδη από τις περισσότερες ευρωπαϊκές εποπτικές αρχές και αφορούν σε Ενιαία Αρχή Εποπτείας. Στο πλαίσιο τώρα της κατάθεσης του σχεδίου νόμου δεν έγινε χρήση μεθοδολογιών, οδηγιών που απαιτούνται στο στάδιο μελέτης μεταρρυθμίσεων, δεν διενεργήθηκε ενδελεχής αποτύπωση της υφιστάμενης κατάστασης λειτουργίας της Επιτροπής Κεφαλαιαγοράς σε επίπεδο αρμοδιοτήτων και αναγκών μέσω λήψης αναγκαίων πληροφοριών και δεν ζητήθηκε η συμβολή ειδικών προς τούτο εμπειρογνωμόνων.

Και ερωτώ: Πώς είναι δυνατόν αυτός ο θεσμός της Επιτροπής Κεφαλαιαγοράς, που είναι από τους κρισιμότερους στη λειτουργία της οικονομίας της χώρας, με τη συγκεκριμένη δομή, τους υπαλλήλους που δεν προσλαμβάνονται ή που βρίσκονται σε καθεστώς απροσδιοριστίας, την αδυναμία να κάνει η ίδια η Επιτροπή Κεφαλαιαγοράς το δικό της και αναγκάζεται να πηγαίνει σε εξωτερικό συνεργάτη, σε ιδιωτικό φορέα, για να κάνει τη δική της ανάλυση για τη δομή και τη λειτουργία της κεφαλαιαγοράς, πώς αυτός ο θεσμός με τις τριακόσιες εξήντα αρμοδιότητες που έχει να λύσει μέσα σε αυτό το θεσμικό πλαίσιο μπορεί να ανταποκριθεί στις ανάγκες του; Η γνώμη μας είναι ότι δεν υπάρχει καμμία περίπτωση να ανταποκριθεί.

Έτσι, λοιπόν, ερχόμαστε εμείς, ψηφίζουμε τροπολογίες, ψηφίζουμε, αν θέλετε, τις οδηγίες, την εφαρμογή των οδηγιών, γιατί προφανώς εκσυγχρονίζουμε, σύμφωνα με τα ευρωπαϊκά πλαίσια, τις λειτουργίες. Τις ψηφίζουμε γιατί πιστεύουμε ότι θα είναι ένα βήμα μπροστά. Όμως, τίποτα δεν μας διασφαλίζει ότι μπορεί να ανταποκριθεί το συγκεκριμένο κράτος, με τη συγκεκριμένη λογική που έχετε για την οργάνωσή του και τη λειτουργία του, στην κρίσιμη λειτουργία αυτού του θεσμού, που πραγματικά θα έπρεπε να ήταν το επίκεντρο του ενδιαφέροντός μας. Νομίζω, λοιπόν, ότι αυτά είναι τα μεγάλα προβλήματα.

Στη συζήτηση επί των άρθρων δεν θέλω να επαναλάβω τις θέσεις που διατύπωσα στη δεύτερη συνεδρίαση της επιτροπής. Πιστεύω ότι δεν κινείστε στον σωστό δρόμο. Κινείστε σε λάθος κατεύθυνση. Δεν βοηθάτε την ελληνική κοινωνία να πάρει στοιχειώδη ανάσα σε μια περίοδο τεράστιας κρίσης.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η συνάδελφος κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Από το κυρίως νομοσχέδιο που αφορά την ενσωμάτωση επτά-οκτώ διαφορετικών οδηγιών σε ένα, αντικειμενικά το ενδιαφέρον περισσότερο επικεντρώνεται στον συμπληρωματικό προϋπολογισμό και τα διάφορα μέτρα που εισήγαγε η κυβέρνηση χτες με τις τροπολογίες.

Και αυτό όχι γιατί θεωρούμε –όπως επιχειρεί η Κυβέρνηση να καλλιεργήσει την εντύπωση ή την όποια προσδοκία- ότι οι συμπληρωματικές αυτές πιστώσεις στον προϋπολογισμό πρόκειται πράγματι να αντιμετωπίσουν ή να ανακουφίσουν από τα τεράστια βάρη της ακρίβειας, αλλά γιατί αποδεικνύεται ότι όποιες παρεμβάσεις γίνονται, θα παραμένουν αναποτελεσματικές όσο δεν αλλάζει, πρώτον, ο βασικός αντιλαϊκός χαρακτήρας του ίδιου του προϋπολογισμού, δηλαδή η κραυγαλέα δυσαναλογία που έχει να κάνει και με το από ποιους θα παίρνει με τον κύριο όγκο των φορολογικών βαρών να παραμένει στις πλάτες των μισθωτών και των λαϊκών στρωμάτων, αλλά και με το σε ποιους τα δίνει, με αντιστροφή της ζυγαριάς, να πηγαίνει δηλαδή η πίτα σχεδόν ολάκερη στους επιχειρηματικούς ομίλους και τα περισσεύματα να μην αρκούν ούτε για να μπαλώνουν τρύπες για τα λαϊκά νοικοκυριά, διατηρώντας πάντα τη βασική φιλοσοφία της αναδιανομής από τους φτωχούς, τους πιο εξαθλιωμένους, ιδίως και με δεδομένο ότι και τα προηγούμενα μέτρα που δόθηκαν ως ενισχύσεις κυρίως στα λαϊκά στρώματα και ειδικότερα στους αυτοαπασχολούμενους ήταν ανεπαρκή για να αντιμετωπίσουν τα αδιέξοδα που προκάλεσε η κυβερνητική διαχείριση της πανδημίας, γεγονός που επιβεβαιώνεται τώρα με τον πιο σκληρό τρόπο, τώρα που ήρθε η ώρα της πληρωμής και διαμορφώνουν έναν γολγοθά χρεών για τους αυτοαπασχολούμενους, σε συνθήκες μάλιστα ανατιμήσεων και αναδουλειάς.

Όμως, τα μέτρα αποδεικνύονται αποτελεσματικά και για έναν δεύτερο λόγο, γιατί η ακρίβεια είναι και θα παραμείνει εδώ και θα κάνει όλο και δυσκολότερη την κατάσταση που βιώνουν τα λαϊκά νοικοκυριά. Δεν είναι ούτε προσωρινό, πολύ περισσότερο ούτε ένα φυσικό φαινόμενο. Άρα όσο δεν αντιμετωπίζονται οι αιτίες του, τα μέτρα θα αποδεικνύονται συνεχώς ανεπαρκή.

Και μάλιστα οι αιτίες αυτές όχι μόνο δεν αντιμετωπίζονται, αλλά αντίθετα ενισχύονται, καταρχήν με την ίδια επεκτατική πολιτική που ακολουθήθηκε και στη χώρα μας και στην Ευρωπαϊκή Ένωση. Για να δοθούν δηλαδή τα μεγάλα πακέτα των ενισχύσεων στους επιχειρηματικούς ομίλους, κόπηκε επιπλέον χρήμα για να ανακάμψει και να επανέλθει σε κερδοφορία το κεφάλαιο, δηλαδή αυτό που είναι η νούμερο ένα αιτία για τον πληθωρισμό που απογειώνει τις τιμές. Αυτό δηλαδή που επιλέχθηκε ως φάρμακο για να αντιμετωπιστεί ένα σύμπτωμα της καπιταλιστικής ανάπτυξης, αποδεικνύεται δηλητήριο για τα υπόλοιπα.

Όσο κι αν προσπαθείτε να το κρύψετε, ξέρετε πολύ καλά ότι η ακρίβεια είναι ένας πόλεμος που ξεκίνησε πολύ πριν από τον πόλεμο. Φυσικά ενισχύεται από τις συνέπειές του που ακόμα βέβαια δεν έχουν αποτυπωθεί στο σύνολό τους στον λαό, αλλά ούτε άρχισε ούτε θα τελειώσει με το τέλος του ιμπεριαλιστικού πολέμου, το οποίο δυστυχώς είναι εξίσου και αυτό αβέβαιο, πολύ περισσότερο που και ο πόλεμος δεν έπεσε από τον ουρανό. Είναι αποτέλεσμα των ιμπεριαλιστικών ανταγωνισμών και σχεδίων για το μοίρασμα των ενεργειακών δρόμων, των πλουτοπαραγωγικών πηγών, των σφαιρών επιρροής, σχέδια τα οποία όλοι σας φροντίσατε να εμπλέξετε τη χώρα μας ως τα μπούνια για να αναβαθμίσετε βέβαια τη θέση και της ελληνικής αστικής τάξης στη μοιρασιά της λείας, δηλαδή για συμφέροντα ξένα προς αυτά του λαού μας, όπως βέβαια και όλων των άλλων εμπλεκομένων στον πόλεμο λαών.

Γι’ αυτό κι εμείς δεν ασκούμε κριτική στην Κυβέρνηση για ανικανότητα πρόβλεψης της έκτασης του προβλήματος, που την αναγκάζει σε σύντομο χρόνο να τροποποιεί συνεχώς στον προϋπολογισμό, όπως βολικά κάνουν όλα τα άλλα κόμματα για να κρύψουν αυτή ακριβώς τη συμφωνία τους στην ίδια τη στρατηγική επιλογή που γεννά την ακρίβεια, που την ακολουθεί βέβαια αναφανδόν η Νέα Δημοκρατία.

Αυτή όμως τη στρατηγική επιλογή ακολούθησε και ο ΣΥΡΙΖΑ ως κυβέρνηση που έσυρε πρώτος τον χορό της απελευθέρωσης και του χρηματιστηρίου της ενέργειας, όπως και το ΠΑΣΟΚ - ΚΙΝΑΛ, που εφάρμοσαν και υπερασπίζονται με θέρμη τις ευρωπαϊκές κατευθύνσεις για το εμπόριο των ρύπων, όπως και το ΜέΡΑ25 που εκτοξεύουν τεχνητά την τιμή του εγχώριου λιγνίτη, μιας σημαντικής παραγωγικής πηγής της χώρας και κοροϊδεύουν δείχνοντας λύσεις μέσα στα ευρωπαϊκά πλαίσια, δηλαδή αυτά τα ίδια που διαμορφώνουν αυτή την ασφυκτική για τον λαό κατάσταση.

Όλα λοιπόν τα κόμματα που ομνύουν στην πράσινη μετάβαση, κρύβουν ότι αυτή οδηγεί στην ακόμα πιο γρήγορη μετάβαση στην ενεργειακή φτώχεια, την εκτίναξη των τιμών, αλλά και στην απαξίωση σημαντικών παραγωγικών δυνατοτήτων της χώρας μας, όπως ο λιγνίτης, μια τάση που σε καμμία περίπτωση δεν ανατρέπεται ούτε με τα έκτακτα μέτρα για την παράταση για μερικά χρόνια της λειτουργίας των λιγνιτικών σταθμών, για να αντιμετωπίσουν βέβαια τις ελλείψεις από τη μείωση της ηλεκτροπαραγωγής με το φυσικό αέριο γιατί και το ρεύμα που θα παράγεται θα συνεχίσει να είναι πανάκριβο για λαό εξαιτίας των περιβαλλοντικών καπέλων που παραμένουν απείραχτα.

Εξάλλου και οι ίδιοι οι ανταγωνισμοί μέσα στην Ευρωπαϊκή Ένωση δεν γίνονται τελικά για τη φθηνή ενέργεια για τους λαούς, αλλά για τη διασφάλιση των συμφερόντων και των κερδών των μεγάλων ομίλων της ενέργειας, ποιοι θα έχουν το πάνω χέρι, ποιοι και πόσο θα χάσουν από αυτό.

Έτσι και η όλη συζήτηση που εξελίσσεται τώρα για την απεξάρτηση από το ρωσικό φυσικό αέριο, τελικά μετατρέπεται –και δεν κρύβεται ότι μετατρέπεται- σε εξάρτηση από το ακριβότερο αμερικανικό LNG, που ο λαός θα πληρώνει χρυσάφι, την ίδια ώρα βέβαια που οι Έλληνες εφοπλιστές, από την άλλη, θα κάνουν χρυσές δουλειές γύρω από τη μεταφορά και την αποθήκευσή του.

Έτσι, όταν για τον λαό προβλέπετε μερικά λεπτά του ευρώ στη βενζίνη και στο πετρέλαιο, τα μεγάλα μαξιλάρια τα κρατάτε για τους ενεργειακούς και όχι μόνο ομίλους. Είναι χαρακτηριστική, για παράδειγμα, και η τροπολογία του Υπουργείου Περιβάλλοντος που προβλέπει μεταξύ άλλων τις ενισχύσεις για την επενδυτική λειτουργία στους σταθμούς αποθήκευσης ηλεκτρικής ενέργειας, δηλαδή για τους επιχειρηματίες των ΑΠΕ.

Αυτό λοιπόν που εμποδίζει να ανακουφιστούν ουσιαστικά τα λαϊκά νοικοκυριά από τα βάρη είναι ακριβώς αυτές οι προτεραιότητες που θέτει τόσο η κυβερνητική πολιτική όσο βέβαια και οι κατευθύνσεις των συνόδων της Ευρωπαϊκής Ένωσης. Γι’ αυτό κοροϊδεύουν και εκείνα τα κόμματα, όπως και ο ΣΥΡΙΖΑ και το Κίνημα Αλλαγής, που στις προτάσεις τους για την ακρίβεια δεν ξεφεύγουν ρούπι από τα όρια που θέτει η Ευρωπαϊκή Ένωση και ευαγγελίζονται δήθεν τη χρυσή τομή ανάμεσα στα κέρδη των ομίλων και τις λαϊκές ανάγκες με κριτήριο τις αντοχές της οικονομίας.

Πρόκειται για μια οικονομία που αντέχει τις φοροαπαλλαγές για τις επιδοτήσεις των ομίλων, αντέχει τη μείωση της φορολογίας στα κέρδη των λίγων, τις φοροαπαλλαγές στους εφοπλιστές που είναι 350 εκατομμύρια κάθε χρόνο, αντέχει τους πολεμικούς εξοπλισμούς μαμούθ στους οποίους όλοι σας κάνετε πρωταθλητισμό, αλλά έχει πραγματικά δυσανεξία σε όλα αυτά που πραγματικά έχει ανάγκη για να ανακουφιστεί ο λαός και τα οποία μετά και την επιτυχία της απεργίας απέκτησαν νέα δυναμική για διεκδίκηση, τα αιτήματα δηλαδή για την άμεση προστασία του εισοδήματος, με αυξήσεις μισθών και συντάξεων, με επαναφορά των συλλογικών συμβάσεων εργασίας, την άμεση κατάργηση του ΦΠΑ και των ειδικών φόρων σε καύσιμα και ενέργεια και στα είδη πλατιάς λαϊκής κατανάλωσης, με πλαφόν στις τιμές των βασικών τιμών λαϊκής κατανάλωσης και επίταξη των αποθεμάτων και εισαγωγών στα είδη διατροφής και ζωοτροφές, όπου καταγράφεται έλλειμμα, για να διατίθενται αυτά στην κατανάλωση χωρίς χονδρεμπορικό και βιομηχανικό κέρδος, για την οριστική κατάργηση και όχι την αναβολή –που διαγκωνίζεστε εδώ ποιος πρωτοέκανε- του τέλους επιτηδεύματος τόσο για τους αγρότες όσο και για τους επαγγελματίες, ταυτόχρονα βέβαια με την απαλλαγή από μέρους τους των χρεών τους, την κατάργηση των χαρατσιών των ΑΠΕ και των ρητρών για την αναπροσαρμογή στους λογαριασμούς του ρεύματος.

Βέβαια πραγματική λύση για τον λαό μπορεί να δώσει μόνο η συνδυασμένη αξιοποίηση όλων των ενεργειακών πηγών της χώρας μας, για την οποία μόνο το ΚΚΕ μιλάει και αυτό σημαίνει συνολική σχεδιασμένη αξιοποίηση και των ορυκτών καυσίμων, με φιλικότερες προς το περιβάλλον βέβαια μεθόδους που επιτρέπει το σημερινό επίπεδο τεχνολογικής ανάπτυξης, αλλά το εμποδίζουν τα επιχειρηματικά κέρδη, της γεωθερμίας, των ΑΠΕ, των υδάτων και άλλων πηγών, για να έχουμε ένα επαρκές, σταθερό ενεργειακό μείγμα και κυρίως μια φθηνή ενέργεια για τη λαϊκή κατανάλωση.

Αν, βέβαια, είχατε έναν τέτοιο προσανατολισμό, δεν θα προχωρούσατε και σε ένα άλλο έγκλημα, αυτό που σχεδιάζετε και προχωράτε για τη «ΛΑΡΚΟ», έναν παραγωγικό θησαυρό για τη χώρα, τη μοναδική επιχείρηση στην Ευρωπαϊκή Ένωση που παράγει σιδηρονικέλιο με επεξεργασία των εγχώριων κοιτασμάτων που ανέρχονται στο 90% των καταγεγραμμένων κοιτασμάτων νικελίου σε όλη την Ελλάδα. Και αυτό τον πλούτο τον παραδίδετε βορά στα επιχειρηματικά συμφέροντα, τη στιγμή μάλιστα που η τιμή του νικελίου καταγράφει ρεκόρ.

Την απάντηση για τη δυνατότητα να διασφαλιστεί η ενιαία και συνολική παραγωγική λειτουργία της «ΛΑΡΚΟ» με σχέδιο εκσυγχρονισμού και αύξηση της παραγωγής της σας την έχουν δώσει, κύριοι Υπουργοί, με κάθε λεπτομέρεια οι ίδιοι οι εργάτες.

Σας έχουμε καταθέσει πρόταση νόμου την οποία κρύβετε στα συρτάρια σας, γι’ αυτό και πάει πολύ και απαιτεί περίσσιο θράσος, κύριε Υπουργέ, να μας ρωτάτε χθες –μας ρώτησε χθες στην επιτροπή ο κ. Σκυλακάκης- πόσο κοστίζει η «ΛΑΡΚΟ» για τους φορολογούμενους. Σας καλούμε, λοιπόν, εσείς να απαντήσετε αυτή την ερώτηση, γιατί εσείς χρωστάτε αυτή την απάντηση και στους εργαζόμενους και στον λαό και της περιοχής και γενικότερα, γιατί οι δικές σας οι πολιτικές -και των προκατόχων κυβερνήσεων, βέβαια- υπερχρέωσαν τη «ΛΑΡΚΟ», σχεδίασαν την απαξίωσή της και σήμερα δεν δικαιούστε να ζητάτε και τα ρέστα. Είστε υποχρεωμένοι να εφαρμόσετε τη λύση για τη διάσωση που σας δίνουν οι εργαζόμενοι, αυτοί δηλαδή που την κράτησαν μέχρι σήμερα όρθια με τον ιδρώτα και το αίμα τους.

Οι προτεραιότητες που θέτετε -και που θέτει και η ίδια η Ευρωπαϊκή Ένωση- αποτυπώνονται και στις ανησυχίες σας που καταγράφηκαν στον βασικό κορμό του νομοσχεδίου που ενσωματώνει και τις ευρωπαϊκές οδηγίες, γιατί κύριο στόχο έχουν -και αυτή την έγνοια κόπτεσθε να υλοποιήσετε- πώς θα διασφαλιστεί με καλύτερους όρους η ενοποίηση των χρηματαγορών σε ευρωπαϊκό επίπεδο, που από κοινού, βέβαια, με την Τραπεζική Ένωση επιδιώκουν να εξασφαλίζουν τη γρηγορότερη και απρόσκοπτη ενίσχυση των επιχειρηματικών ομίλων, την ενίσχυση της κερδοφορίας τους, βέβαια και τη θέση τους στον ανταγωνισμό με ομίλους από άλλες ισχυρές οικονομικές δυνάμεις σε παγκόσμιο επίπεδο.

Επιχειρεί, βέβαια, ταυτόχρονα, το νομοσχέδιο να θωρακίσει τις χρηματαγορές -στον βαθμό που αυτό είναι δυνατόν- από κλυδωνισμούς λόγω των οικονομικών κρίσεων, οι οποίοι βέβαια σε καμμιά περίπτωση δεν μπορούν να αποφευχθούν, αφού γεννιούνται από τις ίδιες τις αντιφάσεις του καπιταλιστικού συστήματος.

Η οδηγία προβάλλει προσχηματικά την αναγκαιότητα δήθεν διαφάνειας, ελέγχου και εποπτείας των χρηματαγορών και των παραγώγων που διακινούνται με χρηματιστηριακό τρόπο, στην πραγματικότητα για να ενισχύσει την εμπιστοσύνη στις χρηματαγορές. Δηλαδή ισχυρίζεται ότι θα βάλει κανόνες διαφάνειας –πού;- στο πιο παρασιτικό και κερδοσκοπικό κομμάτι του κεφαλαίου, στις χρηματιστηριακές αγορές στις οποίες τζογάρονται όχι μόνο συσσωρευμένα κέρδη που καταληστεύονται από την υπεραξία των εργαζομένων, αλλά και αυτός ο ίδιος ο κόπος τους από τη δουλειά χρόνων, τα αποθεματικά των ταμείων που χάθηκαν σε μια νύχτα στη φούσκα του Χρηματιστηρίου της δεκαετίας του 1990, μαζί, βέβαια, με οικονομίες άλλων και όσων παρασύρθηκαν από την περιρρέουσα ατμόσφαιρα ευφορίας, αλλά και από τη νεότερη ληστεία με το «κούρεμα» των ομολόγων και την ανακεφαλαιοποίηση των τραπεζών με τα λεφτά του λαού.

Οι χρηματαγορές, λοιπόν, με ή χωρίς κανόνες είναι -και όσο θα υπάρχουν θα είναι- σε όφελος του κεφαλαίου. Τα λαϊκά στρώματα δεν πρέπει να έχουν καμμιά απολύτως εμπιστοσύνη στα εύκολα κέρδη που υπόσχονται κατά καιρούς και που παρουσιάζονται στα μάτια του λαού ως δόλωμα, αλλά κάθε φορά που κλείνει ένας κύκλος λειτουργίας τους ο λαός βγαίνει όπως και να έχει διπλά και τριπλά χαμένος. Πολύ περισσότερο είναι απαραίτητο να αποσυνδεθούν από αυτό το τζογάρισμα τα ασφαλιστικά ταμεία και να σταματήσει η κοινωνική ασφάλιση να αποτελεί ένα ταμείο που θα δίνεται για αξιοποίηση στα επιχειρηματικά κέρδη, βέβαια και να τίθεται στον κίνδυνο του τζογαρίσματος.

Δεν μπορεί, βέβαια, να περνάει απαρατήρητη ταυτόχρονα από την ενσωμάτωση των οδηγιών και η προσπάθεια που γίνεται βήμα-βήμα να χτίζεται ένα βαθιά αντιδραστικό οικοδόμημα στο πλαίσιο του λεγόμενου «χώρου ελευθερίας, ασφάλειας και δικαιοσύνης της Ευρωπαϊκής Ένωσης». Μέσα από τις διάφορες οδηγίες εκσυγχρονίζονται συνεχώς οι μηχανισμοί και το οπλοστάσιο φακελώματος και καταστολής σε βάρος των λαϊκών δικαιωμάτων και ελευθεριών.

Αναφέρθηκα αναλυτικά στην επί των άρθρων συζήτηση στην επιτροπή για τον αντιδραστικό χαρακτήρα του Β΄ Μέρους του νομοσχεδίου, για την οδηγία που διευκολύνει στην πραγματικότητα τη χρήση χρηματοοικονομικών και άλλων πληροφοριών για την πρόληψη, ανίχνευση, διεύρυνση ορισμένων ποινικών αδικημάτων, όπου, όμως, κατά τη συνήθη τακτική τσουβαλιάζετε και τα γνωστά αδικήματα, τα σχετιζόμενα με την τρομοκρατία, όταν είναι γνωστό ότι στα κείμενα και τα όργανα της Ευρωπαϊκής Ένωσης η έννοια της τρομοκρατίας έχει γίνει κυριολεκτικά λάστιχο, εντάσσοντας σε αυτή κάθε ριζοσπαστική σκέψη ως κίνδυνο για τη συνοχή της Ευρωπαϊκής Ένωσης, μέχρι και τις λαϊκές διαδηλώσεις διαμαρτυρίας.

Ορίστε ποιος είναι ο εχθρός του κράτους σας και της Ευρωπαϊκής Ένωσης!

Υπό αυτό το πρίσμα είναι ιδιαίτερα επικίνδυνο, όταν με αυτό το πρόσχημα δίνετε μια απεριόριστη πρόσβαση σε προσωπικά δεδομένα και μάλιστα σε διακρατικό επίπεδο, πόσω μάλλον όταν αυτή η ευχέρεια δίνεται ήδη από το στάδιο της πρόληψης των εγκλημάτων, δηλαδή όχι μόνο για τη διερεύνηση, ανίχνευση ήδη διαπραχθέντων εγκλημάτων, ακόμα περισσότερο όταν δίνεται σε μια σειρά μηχανισμούς, όχι μόνο σε δικαστικές και εισαγγελικές αρχές, αλλά σε άλλες υπηρεσίες, φορολογικές, λιμενικές και άλλες.

Και μάλιστα, η δυνατότητα πρόσβασης σε πληροφορίες προβλέπεται στο νομοσχέδιο να είναι άμεση και απευθείας, δηλαδή χωρίς καν εισαγγελική παραγγελία ή ποινική δίωξη. Οι πληροφορίες, μάλιστα, αυτές επιτρέπεται να συλλέγονται αλλά και να υπόκεινται σε επεξεργασία και για σκοπούς άλλους από αυτούς για τους οποίους έχουν συλλεχθεί, όπως ρητά αναφέρεται στο νομοσχέδιο.

Και βέβαια, μπορεί ο Υπουργός να επικαλείται ότι πέρασε όντως το νομοσχέδιο από την Αρχή Προστασίας Προσωπικών Δεδομένων -η οποία δεν ήρθε, βέβαια, στην ακρόαση φορέων, για να θέσουμε και συγκεκριμένα ερωτήματα- όμως και αυτό κατά τη γνώμη μας δεν είναι αρκετό, γιατί έχουμε συνηθίσει πια στις διάφορες υποτιθέμενες εγγυήσεις που ως φύλλο συκής μπαίνουν στα νομοσχέδια, οι οποίες στη συγκεκριμένη περίπτωση είναι και αστείες. Τι βάζετε ως εγγύηση ότι το πρόσωπο που θα συλλέγει τις πληροφορίες, που θα μπορεί να τις λαμβάνει, θα πρέπει να έχει ειδική εκπαίδευση και εγγυήσεις, όταν, όμως, τα προσωπικά δεδομένα τα οποία μπορεί και είναι σε θέση να επεξεργαστεί αφορούν ακόμα και φιλοσοφικές αναζητήσεις, τη συμμετοχή σε συνδικαλιστικές οργανώσεις, σεξουαλικό προσανατολισμό και άλλα;

**ΠΡΟΕΔΡΕΥΩΝ (Νικήτας Κακλαμάνης):** Κυρία συνάδελφε, ολοκληρώστε.

**ΜΑΡΙΑ ΚΟΜΝΗΝΑΚΑ:** Ολοκληρώνω.

Όλα αυτά είναι καταρχήν επιτρεπτά να τίθενται σε μια ευρύτατη επεξεργασία, χωρίς καν να δίνεται η δυνατότητα στο υποκείμενο του ελέγχου να έχει πρόσβαση στις πληροφορίες που έχουν συλλεγεί και όλα αυτά σε μια εποχή που το εμπόριο των προσωπικών δεδομένων έχει καταστεί μια από τις πιο προσοδοφόρες επιχειρήσεις και που, βέβαια, βοούν πραγματικά οι καταγγελίες και σε χώρους εργασίας αλλά και συνολικότερα και στα ζητήματα που αφορούν την υγεία και λοιπά για βαθύτατη εμπορία και αξιοποίηση των προσωπικών δεδομένων, τη στιγμή μάλιστα που οι οποίες σταθμίσεις των συμφερόντων και των δικαιωμάτων και η περιβόητη αναλογικότητα γέρνει σταθερά τη ζυγαριά σε βάρος των λαϊκών ελευθεριών.

Για όλους αυτούς τους λόγους, βέβαια, δεν πρόκειται να ψηφίσουμε το νομοσχέδιο.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βεσυρόπουλε, δεν θα γίνεται αυτό. Θα σας δώσω τον λόγο, ναι, αλλά από εδώ και πέρα θα καταγράφετε τις παρατηρήσεις και όταν έρθει η ώρα να μιλήσετε, θα απαντήσετε στους συναδέλφους.

Ορίστε, έχετε τον λόγο για ένα λεπτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, κυρία Κομνηνάκα, επειδή για τα προσωπικά δεδομένα που θέτετε συνέχεια σάς είχα απαντήσει και στην επιτροπή, επαναλαμβάνω ακριβώς τα ίδια πράγματα: Η πρόσβαση στα προσωπικά δεδομένα γίνεται με τους όρους και προϋποθέσεις της άρσης τραπεζικού απορρήτου, σύμφωνα με το άρθρο 39 παράγραφος 3 και 4.

Το Μέρος Β΄ πέρασε από τον έλεγχο της Αρχής Προστασίας Προσωπικών Δεδομένων. Η αρχή έχει δώσει σχετική γνωμοδότηση και το κείμενο του νομοσχεδίου προσαρμόστηκε στις παρατηρήσεις της αρχής. Αυτά μνημονεύονται στην ανάλυση συνεπειών ρύθμισης.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Συνεχίζουμε με τον ειδικό αγορητή από την Ελληνική Λύση, τον συνάδελφο κ. Βασίλειο Βιλιάρδο.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Ούτε ένας Βουλευτής της Νέας Δημοκρατίας! Πάλι καλά, που είναι ένας Υπουργός εδώ.

Κυρίες και κύριοι Βουλευτές, όπως αναφέραμε στην επιτροπή, η διεξαγωγή μιας συζήτησης στη Βουλή για τόσα διαφορετικά θέματα με την κατάθεση ενός μόνο σχεδίου νόμου είναι, επιεικώς, απαράδεκτη. Όπως φαίνεται, η Κυβέρνηση ούτε σχεδιάζει σοβαρά ούτε ενδιαφέρεται για τις συνέπειες, ειδικά, όταν οι ελληνικές τράπεζες έχουν έντεκα φορές υψηλότερο κόστος ρίσκου -έντεκα φορές υψηλότερο!- από τον μέσο ευρωπαϊκό όρο, σύμφωνα με την EBA.

Συνεχίζοντας στο νομοσχέδιο, βλέπουμε ότι αυτό περιλαμβάνει τα εξής: Πρώτον, την ευρωπαϊκή οδηγία 2019/2162 στο Α΄ Μέρος, σχετικά με την έκδοση και την εποπτεία καλυμμένων ομολόγων.

Δεύτερον, την ευρωπαϊκή οδηγία 2019/1153 στο Β΄ Μέρος για τη διακίνηση πληροφοριών μεταξύ ευρωπαϊκών φορολογικών, αστυνομικών, καθώς και χρηματοοικονομικών αρχών και της Europol για τη διερεύνηση σοβαρών εγκλημάτων και του ξεπλύματος «μαύρου» χρήματος.

Τρίτον, την ευρωπαϊκή οδηγία 2019/2034, στο Γ΄ Μέρος, για την εποπτεία επιχειρήσεων επενδύσεων, των ΑΧΕΠΕΥ.

Τέταρτον, την ευρωπαϊκή οδηγία 2019/2177 στο Δ΄ Μέρος για τη μεταφορά της εποπτείας και της συλλογής δεδομένων από τις εθνικές αρχές στην Ευρωπαϊκή Εποπτική Αρχή.

Πέμπτον, την ευρωπαϊκή οδηγία 2020/1504, στο Ε΄ Μέρος, σχετικά με τις υπηρεσίες συμμετοχικής χρηματοδότησης ή crowdfunding για επιχειρήσεις.

Έκτον, την επίσης ευρωπαϊκή οδηγία 2019/1160, στο ΣΤ΄ Μέρος, για τη διευκόλυνση της διασυνοριακής δράσης επενδυτικών κεφαλαίων των Οργανισμών Συλλογικών Επενδύσεων σε κινητές αξίες, των ΟΣΕΚΑ, δηλαδή ΑΕΔΑΚ και Οργανισμούς Εναλλακτικών Επενδύσεων, οπότε «private equity» και «venture capital».

Έβδομον, την ευρωπαϊκή οδηγία 2021/338, στο Ζ΄ Μέρος, για κάποιες ρυθμίσεις εταιρειών επενδύσεων, με σκοπό τη διευκόλυνση της ανάκαμψης από την κρίση του COVID, όπως είναι η διενέργεια κάποιων εργασιών εξ αποστάσεως και ο καθορισμός κρίσιμων ανοιχτών θέσεων για συμβόλαια εμπορευμάτων.

Επιπλέον αυτών, υπάρχουν συναφείς διατάξεις με τα παραπάνω για ΟΣΕΚΑ και ΟΕΕ, στο Η΄ Μέρος.

Επίσης, οι λοιπές διατάξεις αφορούν εκκαθαρίσεις και αναδιαρθρώσεις παθητικού, καθώς και οργανωτικά του Υπουργείου, στο Θ΄ Μέρος. Όλα αυτά σε μία συζήτηση. Αν είναι δυνατόν!

Ξεκινώντας, τώρα, από το Α΄ Μέρος, τα καλυμμένα ομόλογα είναι τα ομόλογα εκείνα που εκδίδονται από τις τράπεζες με εξασφαλίσεις, συνήθως στεγαστικά δάνεια, αλλά και άλλα στοιχεία του ενεργητικού. Πρόκειται, δηλαδή, για ένα είδος ενυπόθηκης χρηματοδότησης, οπότε χαμηλότερου κόστους από τα απλά δάνεια, ενώ παράλληλα οι τράπεζες διατηρούν στην κατοχή τους τα πάγια, δεν τα μεταβιβάζουν δηλαδή, όπως συνέβη με την τιτλοποίηση που έγινε με το σχέδιο «ΗΡΑΚΛΗΣ».

Όσον αφορά στο σχέδιο «ΗΡΑΚΛΗΣ», φαίνεται πως η EUROSTAT επιμένει οι κρατικές εγγυήσεις να επιβαρύνουν το δημόσιο χρέος μας. Εάν, παρ’ ελπίδα, συμβεί κάτι τέτοιο, τότε το δημόσιο χρέος μας θα υπερβεί τα 410 δισεκατομμύρια ευρώ -μιλάμε για 410 δισεκατομμύρια!-, ενώ ακόμη και χωρίς να συμβεί, δεν είναι ούτε βιώσιμο ούτε καν εξυπηρετήσιμο, όπως λέγεται, αφού δεν έχουμε πρωτογενή πλεονάσματα και οι τόκοι καλύπτονται με νέα δανεικά. Επομένως, δεν είναι ούτε καν εξυπηρετήσιμο, ακριβώς όπως κατά τη διάρκεια των μνημονίων, με βάση τις εκθέσεις του Ελεγκτικού Συνεδρίου για τους ετήσιους ισολογισμούς, όπως θα καταθέσουμε, αργότερα, στα Πρακτικά. Μία ακόμη απόδειξη του μη βιώσιμου χρέους είναι η συνεχής αύξησή του παρά το ξεπούλημα το οποίο έχει ξεπεράσει τα επίπεδα πριν το PSI.

Πάντως, τα καλυμμένα ομόλογα εμφανίστηκαν στις Ηνωμένες Πολιτείες, λίγο πριν την κρίση του 2008, όταν πια ήταν κοινό μυστικό, πως τα στεγαστικά ομόλογα ήταν τοξικά και δεν ήθελαν να τα αγοράσουν οι επενδυτές, οπότε είχαν απαίτηση απέναντι στις τράπεζες που τα πουλούσαν. Το αναφέρουμε, ξανά εδώ, για την περίπτωση που θα προωθηθούν έντονα στην Ελλάδα, αφού έχει εξαντληθεί πλέον και το σχέδιο «ΗΡΑΚΛΗΣ», ενώ τα κόκκινα δάνεια συνεχίζουν να αυξάνονται από τις επισφάλειες της πανδημίας, από την ακρίβεια που έχει ασφαλώς την υπογραφή του κ. Μητσοτάκη και στο μέλλον από τις συνέπειες του πολέμου στην Ουκρανία.

Έως τις 14 Φεβρουαρίου του 2022, τα καλυμμένα ομόλογα στην Ελλάδα ανέρχονταν στα 10,84 δισεκατομμύρια ευρώ, ενώ κατά περίεργο τρόπο και παρά τις προειδοποιήσεις των κινδύνων, η «MOODY'S» αναβάθμισε το χρέος των τραπεζών.

Με δεδομένο, δε, το ότι, συνήθως η αναβάθμιση των τραπεζών ακολουθεί την αναβάθμιση του κράτους και όχι το αντίθετο, ενώ η «MOODY'S» δεν αναβάθμισε ούτε πρόσφατα την Ελλάδα διατηρώντας την τρεις βαθμίδες κάτω από την επενδυτική, στα σκουπίδια δηλαδή, όπως λέγεται, ήταν εξαιρετικά περίεργο δημιουργώντας την εντύπωση πως ένας από τους λόγους είναι η στήριξη των τραπεζών για την προώθηση των καλυμμένων ομολόγων, πόσω μάλλον, όταν παρατηρήθηκε επιβράδυνση των χρηματοδοτήσεων στις επιχειρήσεις και ακόμη περισσότερο στα νοικοκυριά, αφού τα υπόλοιπα χρηματοδοτήσεων των επιχειρήσεων ήταν μόλις 58,1 δισεκατομμύρια ευρώ, τον Δεκέμβριο του 2021, από 68,6 δισεκατομμύρια τον Ιούλιο του 2019, δηλαδή 10 δισεκατομμύρια λιγότερα, παρά την αύξηση των καταθέσεων. Μιλάμε για 10 δισεκατομμύρια λιγότερη χρηματοδότηση στις επιχειρήσεις μας! Όλα τα άλλα είναι δυστυχώς ψέματα που διακινούν οι τράπεζες για να χειραγωγούν τους πολίτες, αφού οι αριθμοί τεκμηριώνουν πως συνεχίζουν να μην χρηματοδοτούν την πραγματική οικονομία και το μόνο που κάνουν είναι να απομυζούν μόνο τους Έλληνες.

Παρά την αύξηση, δε, των καταθέσεων, τις υψηλές προμήθειες και την εξοικονόμηση από το κλείσιμο καταστημάτων -έχουν κλείσει ένα σωρό καταστήματα-, οι τράπεζες δήλωσαν συνολικές ζημίες 4,6 δισεκατομμυρίων ευρώ -4,6 δισεκατομμύρια!- στο πρώτο εννεάμηνο το 2021, σε σχέση με ζημιές 688 εκατομμυρίων, την ίδια περίοδο του 2020, δηλαδή 4 δισεκατομμύρια ζημίες παραπάνω, μέσα σε εννέα μόλις μήνες. Πώς είναι δυνατόν, λοιπόν, να αναβαθμίζονται από την εταιρεία αξιολόγησης που είναι πιο αυστηρή από όλες, όσον αφορά στην Ελλάδα, με το 62% των συνολικών εποπτικών ιδίων κεφαλαίων τους ή με 14,4 δισεκατομμύρια να είναι κυριολεκτικά αέρας;

Όσον αφορά στη δεύτερη επιτροπή, τώρα, είπαμε πως επτά μεγάλες ευρωπαϊκές οδηγίες που δεν έχουν μεταφερθεί σωστά στην ελληνική νομοθεσία και διακόσια δεκαπέντε τεχνικά άρθρα ασφαλώς και δεν μπορούν να συζητηθούν με την κατάθεση ενός μόνο σχεδίου νόμου σε τρεις συνεδριάσεις της επιτροπής σε ομιλίες των δώδεκα λεπτών -αν είναι δυνατόν!- και σε μία Ολομέλεια, πόσω μάλλον, όταν διαπιστώνουμε συνεχώς πως δρομολογείται η κατάργηση του κράτους, χωρίς καμμία υπερβολή, και του κοινοβουλευτισμού, καθώς επίσης και η πλήρης ιδιωτικοποίησή του με τη σύσταση, μεταξύ άλλων, πλήθους ανεξάρτητων αρχών με τεράστιο κόστος για τους Έλληνες. Παράδειγμα, εδώ, είναι η Τράπεζα της Ελλάδος, που ανήκει κατά 92% σε ιδιώτες και που με το σημερινό σχέδιο νόμου αναλαμβάνει αρμοδιότητες για το συντριπτικά μεγαλύτερο μέρος του χρηματοπιστωτικού τομέα της χώρας μας, χωρίς κάτι τέτοιο να απαιτείται από τις ευρωπαϊκές οδηγίες.

Ειδικότερα, η Τράπεζα της Ελλάδος αναλαμβάνει αποφάσεις, λειτουργίες και θέσπιση κανόνων, για τα οποία αρμόδιο είναι το Υπουργείο Οικονομικών, το κράτος δηλαδή, προφανώς, επειδή δεν έχει χρηματοπιστωτικό Υφυπουργείο, μετά την απομάκρυνση και τη μη αντικατάσταση του κ. Ζαββού.

Συνεχίζοντας, είπαμε, πως στο Α΄ Μέρος το ευρωπαϊκό κείμενο είναι τεχνικά ικανοποιητικό, αν και δεν συμφωνούμε με κάποιες ρυθμίσεις, όπως με την προσθήκη των ενδοομιλικών εκδόσεων και των παραγώγων. Ειδικότερα, ενώ η οδηγία αναφέρει πως τα κράτη-μέλη διαμορφώνουν τους κανόνες και οι αρχές τις εφαρμόζουν, οι αρχές στο συγκεκριμένο νομοσχέδιο αντικαθίστανται από την Τράπεζα της Ελλάδος.

Ενώ φαίνεται, πως επειδή η Κυβέρνηση δεν γνωρίζει τι θα εφαρμόσει η Τράπεζα της Ελλάδος, σε πολλά άρθρα του σχεδίου νόμου τοποθετείται μία υποσημείωση -σχεδόν στα περισσότερα-, σύμφωνα με την οποία η Τράπεζα της Ελλάδος μπορεί να εξειδικεύει τους κανόνες, να κάνει δηλαδή ό,τι θέλει. Αν είναι δυνατόν!

Ρωτήσαμε, εδώ, εάν συμβαίνει κάτι τέτοιο για να εξυπηρετηθεί το Υπερταμείο των ξένων και οι αφελληνισμένες τράπεζες, όσον αφορά στη διαχείριση του βουνού των κόκκινων δανείων, αυτών που συνεχίζουν, δηλαδή, να απομυζούν την οικονομία και την κοινωνία μας, ενώ «κρύβετε το πρόβλημα κάτω από το χαλί» με παραχωρήσεις στα γνωστά κερδοσκοπικά κεφάλαια, στα «κοράκια», χωρίς να πάρουμε καμμία απάντηση. Δεν θα μας ενοχλούσε, βέβαια, εάν δεν είχε την ευθύνη προς τους επενδυτές το κράτος και την αναλάμβανε η Τράπεζα της Ελλάδος, το Ταμείο Χρηματοπιστωτικής Σταθερότητας ή ίσως, η Ευρωπαϊκή Κεντρική Τράπεζα, κάτι όμως που δεν φαίνεται πουθενά στο νομοσχέδιο.

Λογικά, λοιπόν, υποθέσαμε, πως στην περίπτωση αδυναμίας πληρωμών των καλυμμένων ομολόγων από τις τράπεζες θα ζητήσουν εκβιαστικά οι επενδυτές να αποζημιωθούν από το δημόσιο, δηλαδή από όλους εμάς -εμείς είμαστε το δημόσιο- δήθεν για το καλό της χώρας, ως συνήθως, με την έννοια της μη αποκοπής της από τη διεθνή χρηματοδότηση, κάτι που πρέπει ασφαλώς να αποφευχθεί αφού η ευθύνη πρέπει να επιβαρύνει αυτούς που αποφασίζουν. Εάν αποφασίζει η Τράπεζα της Ελλάδος, πρέπει να έχει και αυτή την ευθύνη. Εκτός αυτού, αποδομείται η Ευρωπαϊκή Ένωση με αυτήν την κακογραμμένη και αυθαίρετη μεταφορά. Οπότε στην ουσία, θα έπρεπε να επέμβει η Ευρωπαϊκή Ένωση απαγορεύοντας αυτές τις απαράδεκτες μεθοδεύσεις της Κυβέρνησης.

Όπως βλέπετε, συνάδελφοι, μόνο για τα πρώτα πενήντα τρία άρθρα αναγκαστήκαμε να γράψουμε τριάντα σελίδες, που θα καταθέσουμε, αργότερα, στα Πρακτικά. Τριάντα σελίδες μόνο για τα πρώτα άρθρα, αφού διαφορετικά δεν ήταν δυνατή η σύγκριση της ευρωπαϊκής οδηγίας με τη μεταφορά της στο νομοσχέδιο. Για παράδειγμα, στο άρθρο 4 ή στο 18, της οδηγίας της Ευρωπαϊκής Ένωσης 2019/2162 αναφέρεται πως τα κράτη-μέλη διασφαλίζουν την προστασία των επενδυτών, ενώ στο νομοσχέδιο δεν αναφέρεται.

Όπως τονίσαμε, είναι εύλογη, μεν, η ανάθεση της εποπτείας στην Τράπεζα της Ελλάδος αφού το Υπουργείο Οικονομικών δεν έχει αντίστοιχο χαρτοφυλάκιο, αλλά υπάρχει αοριστία ως προς την εφαρμογή της, αφού έχει την απόλυτη ελευθερία να θεσπίζει ειδικότερες απαιτήσεις και κανόνες, όπως φαίνεται στην παράγραφο 2 και ακόμα χειρότερα, όταν δεν αναγράφεται στην οδηγία στην οποία τα κράτη-μέλη δεν παραχωρούν εξουσία στις αΑρχές, όπως η Ελλάδα. Δεν παραχωρούν καμμία εξουσία στις αρχές, πόσω μάλλον, σε μία κεντρική τράπεζα, που δεν ανήκει στο δημόσιο, καθώς επίσης για άλλα θέματα στις εμπορικές τράπεζες. Εδώ, βάζει κανείς κυριολεκτικά «τον λύκο να φυλάει τα πρόβατα». Εκτός αυτού, δεν αναφέρεται ποιος είναι υπεύθυνος για την προστασία των επενδυτών.

Είναι δυνατόν, λοιπόν, να συμφωνήσουμε εμείς με τέτοιες απαράδεκτες μεθοδεύσεις; Σε κάθε περίπτωση, θέσαμε μια σειρά ερωτημάτων σε όσο περισσότερα άρθρα μας επέτρεπε η ομιλία μας στις τρεις επιτροπές, χωρίς να πάρουμε καμμία απάντηση. Καμμία απολύτως! Έτσι, δεν έχει νόημα να τα επαναλάβουμε εδώ, κουράζοντας και χωρίς να έχει αποτέλεσμα.

Κλείνοντας με την τοποθέτηση του κυρίου Υπουργού Οικονομικών, του κ. Σταϊκούρα, στην πρώτη και μοναδική επιτροπή που συμμετείχε, για τον μέσο ετήσιο πληθωρισμό τον οποίο προέβλεπε, τον Δεκέμβρη του 2021, στον προϋπολογισμό, πως θα ήταν 0,6%, τελικά, διαμορφώθηκε στο 1,2%, δηλαδή διπλάσιος. Οπότε, ήταν μία απαράδεκτα λανθασμένη πρόβλεψη. Η πρόβλεψή του για το 2022 ήταν 0,8%! Αν είναι δυνατόν, όταν τον Μάρτιο διαμορφώθηκε στο 8,9%, σε ετήσια βάση! Εκτός αυτού, ήταν ασφαλώς αναμενόμενος, αφού αυξήθηκε η ποσότητα χρήματος με δημοσιονομικά και νομισματικά μέτρα, υπήρχαν, ήδη, προβλήματα στις αλυσίδες εφοδιασμού –δεν είναι καινούργια- οι τιμές της ενέργειας είχαν εκτοξευθεί στα ύψη, από τα μέσα του 2021, λόγω του παράλογου τρόπου χρεώσεων της Ευρωπαϊκής Ένωσης, του λανθασμένου τρόπου της πράσινης μετάβασης, καθώς επίσης, των στρεβλώσεων και της κερδοσκοπίας των χρηματιστηρίων ενέργειας και ούτω καθεξής. Εάν δε, τεθεί σε λειτουργία το «σπιράλ» μισθών-τιμών και δεν καταπολεμηθεί, ως οφείλει, το καρτέλ της ενέργειας, καθώς επίσης των τραπεζών –και αυτό είναι ένα καρτέλ- θα αυξηθεί πολύ περισσότερο, χωρίς καν να υπολογίζουμε τις συνέπειες του πολέμου.

Σχετικά, τώρα, με τα 43 δισεκατομμύρια ευρώ που σπαταλήθηκαν για τα αχρείαστα lockdowns-όχι για την πανδημία, αλλά για τα lockdowns- ήταν δανεικά, οπότε δεν τα πλήρωσαν οι Έλληνες, όπως είπε, αλλά θα τα πληρώσουν με φόρους, με λιτότητα, με το ξεπούλημα της δημόσιας περιουσίας, με τους πλειστηριασμούς της ιδιωτικής, με τον πληθωρισμό, που είναι συνώνυμος με νέους φόρους, καθώς ο πληθωρισμός είναι φόρος, κ.λπ..

Όσον αφορά, δε, στην ασάφεια στην οικονομία, με την οποία δικαιολόγησε τα λάθη του, η οικονομία ήταν και θα είναι ,πάντοτε, ασαφής, ειδικά σε μία εποχή αλλαγής παραδείγματος, όπως η πρόσφατη, την οποία όλοι γνωρίζαμε από πολύ πριν. Στις ερωτήσεις μας, που δεν απάντησε επειδή όπως είπε δεν ήταν πρόχειρος, ελπίζουμε να το κάνει σήμερα, αφού, πλέον, τις γνωρίζει. Να μας πει, κυρίως, ποιο ήταν το επιτόκιο του ΔΝΤ για τα 1,9 δισεκατομμύρια, που αποπληρώθηκε –με τα νέα δανεικά που πήραμε, βέβαια, δεν ήταν από τα πλεονάσματά μας- πόσες ακριβώς είναι οι κρατικές εγγυήσεις για το «ΗΡΑΚΛΗΣ», εάν υπάρχει θέμα νέας ανακεφαλαιοποίησης των τραπεζών και ποια είναι τα ταμειακά διαθέσιμα, χωρίς τα 15,8 δισεκατομμύρια του ESM και τις καταθέσεις των οργανισμών του δημοσίου που όλοι γνωρίζουμε πως χρησιμοποιούνται στα «repos».

Ο κύριος Υφυπουργός, πάντως, δήλωσε χθες πως στα ταμειακά διαθέσιμα έχουν συμπεριληφθεί τα 7,4 δισεκατομμύρια του Ταμείου Ανάκαμψης. Αν είναι δυνατόν! Εκτός αυτού, είπε πως για την άνοδο των τιμών, το 2021, φταίνε τα τεχνάσματα της Ρωσίας με το φυσικό αέριο, ενώ για το 2022 ο πόλεμος. Δηλαδή, δεν φταίει το χρηματιστήριο ενέργειας, όπως έχουμε τεκμηριώσει πάρα πολλές φορές, ούτε το καρτέλ ούτε η Κυβέρνηση, αλλά ο Πούτιν, ενώ πιο πριν η πανδημία. Για όλα φταίνε οι άλλοι, ποτέ η Κυβέρνηση.

Με τέτοιο επιτελείο, πάντως, και με Υπουργούς που προβληματίζονται με την αριθμητική -θυμίζουμε, εδώ, τον Υπουργό Ανάπτυξης ο οποίος είπε ότι εφ’ όσον είχαμε αποπληθωρισμό πλην 2% πέρυσι και πληθωρισμό 8% εφέτος, τότε η άνοδος των τιμών είναι 6%- δεν αναρωτιόμαστε γιατί χρεοκόπησε η Ελλάδα ούτε αμφιβάλλουμε πως, δυστυχώς, θα χρεοκοπήσει ξανά, αφού δεν μπορούν καν να δικαιολογήσουν τις αποτυχίες τους.

Φυσικά, θα καταψηφίσουμε το νομοσχέδιο.

Θα θέλαμε να αναφερθούμε στον συμπληρωματικό προϋπολογισμό, αλλά δυστυχώς πέρασε η ώρα, οπότε θα αναφερθεί ο συνάδελφος.

Σας καταθέτω για τα Πρακτικά τα έγγραφα που σας προανέφερα.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα –και κλείνει ο κύκλος των εισηγητών και των αγορητών- ο κ. Γεώργιος Λογιάδης από το ΜέΡΑ25.

Μετά θα πάρουν τον λόγο οι εξής συνάδελφοι: ο κ. Κωνσταντίνος Μαραβέγιας, η κ. Ευτυχία Αχτσιόγλου, η κ. Τόνια Αντωνίου και μετά ο Κοινοβουλευτικός Εκπρόσωπος από την Ελληνική Λύση για την ομιλία του, ο κ. Χήτας.

Ορίστε, κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι, το σημερινό σχέδιο νόμου του Υπουργείου Οικονομικών είναι πολύ τεχνικό και ενσωματώνονται επτά ευρωπαϊκές οδηγίες στο Εθνικό Δίκαιο. Ενσωματώνεται υποχρεωτικά ευρωπαϊκές οδηγίες και με πολύ περιορισμένα περιθώρια παρεμβάσεων για τον Έλληνα νομοθέτη.

Το πρώτο μέρος με τα άρθρα 1 έως 33 αφορά τις προϋποθέσεις έκδοσης καλυμμένων ομολόγων από πιστωτικά ιδρύματα της Ελλάδας.

Με το δεύτερο μέρος, με τα άρθρα 34-55, στη συγκεκριμένη οδηγία ορίζονται μέτρα για τη διευκόλυνση της πρόσβασης σε χρηματοοικονομικές πληροφορίες και πληροφορίες τραπεζικών λογαριασμών, καθώς και της χρήσης τους από τις αρμόδιες αρχές για την πρόληψη, την ανίχνευση, τη διερεύνηση ή τη δίωξη σοβαρών ποινικών αδικημάτων. Προβλέπονται, επίσης, μέτρα για τη διευκόλυνση της πρόσβασης των μονάδων χρηματοοικονομικών πληροφοριών σε πληροφορίες σχετικά με την επιβολή του νόμου για την πρόληψη και την καταπολέμηση της νομιμοποίησης εσόδων από παράνομες δραστηριότητες των συναφών βασικών αδικημάτων και της χρηματοδότησης της τρομοκρατίας.

Το άρθρο 37 ορίζει τις αρμόδιες αρχές για τη διερεύνηση και δίωξη αυτών των εγκλημάτων. Ως τέτοιες ορίζονται δώδεκα αρχές. Να πούμε μερικές. Είναι οι δικαστικές και εισαγγελικές αρχές, το Τμήμα Οικονομικού Εγκλήματος, ο Εισαγγελέας Εφετών Αθηνών, η Ελληνική Αστυνομία, το Λιμενικό Σώμα, η Ειδική Υπηρεσία Επιτροπής Ελέγχου των Δηλώσεων Περιουσιακής Κατάστασης της Βουλής των Ελλήνων, το Σώμα Δίωξης Οικονομικού Εγκλήματος, η Διεύθυνση Ερευνών Οικονομικού Εγκλήματος του Υπουργείου Οικονομικών. Μιλάμε για δώδεκα διαφορετικές αρχές.

Παρατηρούμε πως παραμένει το ιδιαίτερα μεγάλο πλήθος φορέων και υπηρεσιών που καλούνται να διερευνούν οικονομικά εγκλήματα, με αποτέλεσμα το μπέρδεμα και την αλληλοεπικάλυψη των αρμοδιοτήτων, τη δυσκολία επικοινωνίας, τη διαφορά στη λογοδοσία κ.λπ., που επιφέρει αυτή η πολυφωνία.

Το ΜέΡΑ25 έχει προτείνει την ίδρυση μιας ενιαίας αρχής δίωξης ενιαίου μεγάλου οικονομικού και πολιτικού εγκλήματος. Θεωρητικά προβλέπεται πως όσες από τις αρμόδιες αυτές αρχές έχουν πρόσβαση στα στοιχεία αυτά, θα έχουν και την κατάλληλη εκπαίδευση, υψηλά επαγγελματικά πρότυπα κ.λπ., ιδιαίτερα σε περιπτώσεις χρήσης προσωπικών δεδομένων. Η εκπαίδευση αυτή σε υπηρεσίες τόσο κατακερματισμένες και σε πολλές περιπτώσεις υποστελεχωμένες μόνο ως ευχολόγιο μπορεί να εκληφθεί.

Το Μέρος Τρίτον, τα άρθρα 56 ως 139, αφορά την προληπτική εποπτεία των επενδυτικών επιχειρήσεων. Η ενσωμάτωση της οδηγίας στο ελληνικό δίκαιο αποτελεί μια καθαρά τυπική διαδικασία από τη στιγμή που η αρμόδια αρχή άσκησης προληπτικής εποπτείας στη χώρα μας, η Επιτροπή Κεφαλαιαγοράς, δυσκολεύεται λόγω της υποστελέχωσής της να συμπληρώσει με προσωπικό τις οργανικές θέσεις του οργανογράμματός της. Το να προστίθενται συνεχείς αρμοδιότητες στην Επιτροπή Κεφαλαιαγοράς όταν η τελευταία αδυνατεί να ασκήσει αποτελεσματικά τις ήδη υπάρχουσες -βλέπε τα «κανόνια» τύπου «CRETA FARMS» και «FOLIE FOLIE»- συνιστά απόλυτη υποκρισία. Επισημαίνουμε εδώ ότι το φαινόμενο αυτό της υποστελέχωσης, που καθιστά ανεφάρμοστες τις όποιες αρμοδιότητες εποπτείας χαρακτηρίζει το σύνολο των ελεγκτικών μηχανισμών του δημοσίου, γεγονός που κάθε άλλο παρά τυχαίο είναι στο σημερινό σχέδιο νόμου.

Όλες αυτές οι οδηγίες αφορούν ουσιαστικά οικονομίες οι οποίες βρίσκονται σε πλήρη κανονικότητα και απολαμβάνουν πλήρους αξιοπιστίας από το διεθνές οικονομικό σύστημα. Σε μία, όμως, οικονομία, όπως η δική μας, η οποία εδώ και πάνω από δώδεκα χρόνια βρίσκεται σε πλήρη κατάρρευση, τετραπλά πτωχευμένη -κράτος, τράπεζες, νοικοκυριά και επιχειρήσεις- η ενσωμάτωση όλων αυτών των οδηγιών, πολλές από τις οποίες είναι οι ίδιες προβληματικές, σε μία υποστελεχωμένη και μη ποιοτικά επαρκή δημόσια διοίκηση, δεν συμβάλλει στη διαφάνεια που απαιτείται για την προστασία των χρηματοπιστωτικών συναλλαγών.

Αναφέρθηκε ο κύριος Υπουργός, ο κ. Σταϊκούρας, στην επιτροπή για τη «δημιουργική ασάφεια» του 2015 πάλι. Εγώ θέλω να υπογραμμίσω τη δική σας «δημιουργική καταστροφή», που επιφέρετε στην ελληνική οικονομία με τη ΔΕΗ και το χρηματιστήριο ενέργειας. Αυτό το κρίνει και το βιώνει κάθε μέρα στο πετσί του ο Έλληνας πολίτης.

Το ΜέΡΑ25 σάς παροτρύνουμε πάντα να φέρετε στη Βουλή τον φάκελο της χρεοκοπίας. Ο Πρωθυπουργός προεκλογικά είχε πει ότι θα κάνει και ειδικό δικαστήριο. Τηρήστε τις δεσμεύσεις σας. Τι σας φοβίζει; Αλλιώς εκτίθεστε οι ίδιοι.

Φέρατε πάλι τελευταίας στιγμής τροπολογίες στο σημερινό σχέδιο νόμου. Καταθέσατε έναν συμπληρωματικό προϋπολογισμό, τον οποίο δεν προλαβαίνουμε να μελετήσουμε καν. Με την ταχύτητα που νομοθετείτε, υποβαθμίζετε και απαξιώνετε συνεχώς το κοινοβουλευτικό έργο.

Ως ΜέΡΑ25 είχαμε καταψηφίσει τον προϋπολογισμό. Το ίδιο θα κάνουμε και τώρα καταψηφίζοντας αυτή την τροπολογία. Αυτά που προτείναμε για την αντιμετώπιση της ακρίβειας είναι: άμεση κατάργηση του ψευτοχρηματιστηρίου ενέργειας που ξεκίνησε ο ΣΥΡΙΖΑ και συνεχίζετε εσείς, αυτόματη τιμαριθμική αναπροσαρμογή του κατώτατου μισθού, μείωση των έμμεσων δυσβάστακτων φόρων που οδηγούν στην παραοικονομία, στη διαφθορά, στον αθέμιτο ανταγωνισμό, κατάργηση του ειδικού φόρου στα καύσιμα για τους αγρότες, όπως ισχύει για τους αλιείς και τους εφοπλιστές, την ίδρυση δημόσιου οργανισμού κοινωνικής κατοικίας.

Για τον πληθωρισμό και την ακρίβεια πρόσφατη μελέτη έδειξε ότι έξι στους δέκα εργαζόμενους λόγω της αύξησης των τιμών μείωσαν την κατανάλωση ειδών διατροφής πρώτης ανάγκης και πάνω από επτά στους δέκα περιόρισαν τη θέρμανση τους. Για τα μισά νοικοκυριά το διαθέσιμο εισόδημα δεν επαρκεί μέχρι τέλος του μήνα, αλλά εξαντλείται μέχρι τις είκοσι πρώτες μέρες.

Επιταχύνετε τον πληθωρισμό, διότι στο κομβικό σημείο της ενέργειας η συνέχιση της λειτουργίας, όχι του χρηματιστηρίου ενέργειας αλλά του ψευτοχρηματιστηρίου, που όπως αναφέραμε ξεκίνησε ο ΣΥΡΙΖΑ και συνεχίζετε εσείς τώρα, με το να κλείνει τα μάτια η ΡΑΕ στο καρτέλ των τεσσάρων παραγωγών ηλεκτρικής ενέργειας, που χρηματιστήριο μόνο δεν αποτελούν αλλά ολιγοπώλιο, έχει εκτοξεύσει τη χονδρική τιμή του ρεύματος πολύ πάνω από την αύξηση του κόστους παραγωγής, μετά από συνεννοήσεις που κάνουν αυτοί οι τέσσερις πάροχοι ηλεκτρικής ενέργειας. Η Ένωση των Βιομηχανικών Καταναλωτών Ενέργειας έχει πολλές φορές αναδείξει ότι η υπέρμετρη αυτή αύξηση οφείλεται στην κακή λειτουργία της αγοράς. Σε πλήρη αντίθεση με αυτά που έλεγε ο αρμόδιος Υπουργός Ενέργειας κ. Χατζηδάκης, ότι με το χρηματιστήριο ενέργειας θα μειωθούν οι τιμές ρεύματος, βλέπουμε σήμερα την καταστροφή και να γίνεται το εντελώς αντίθετο.

Να τονίσουμε εδώ και να μας ακούσουν οι πολίτες ότι με βάση τον ν.4643/2019 που εισηγήθηκε ο κ. Χατζηδάκης, ο πρόεδρος και διευθύνων σύμβουλος της ΔΕΗ θα λαμβάνουν ετήσιες αποδοχές 200.000 ευρώ και μπόνους που θα φτάνουν έως τα 100.000 ευρώ, συνολικά 300.000 ευρώ, όταν ο πολίτης δεν μπορεί να πληρώσει το ρεύμα και οι λογαριασμοί που έρχονται είναι καταστροφικοί. Το ίδιο ακριβώς ισχύει για τα τρόφιμα. Η αύξηση των τιμών τους είναι πολύ μεγαλύτερη από την αύξηση του κόστους παραγωγής τους λόγω της ανεξέλεγκτης λειτουργίας της αγοράς. Η ακρίβεια έχει ταξικό πρόσημο και πλήττει ασύμμετρα τους πολίτες: όσο πιο ευάλωτοι τόσο πιο πολύ πλήττονται.

Θα καταθέσω την εμπειρία μου.

Τώρα που ξεκινά η τουριστική περίοδος, βλέπουμε ανατιμήσεις υλικών από 10% έως 50% σε πάρα πολλά βασικά είδη. Δεν είναι όμως μόνο η ακρίβεια. Είναι η αβεβαιότητα ότι μπορεί να μην υπάρχουν αγαθά κάποια στιγμή μέσα στο καλοκαίρι. Φανταστείτε να έχουμε τουρισμό χωρίς πρώτες ύλες.

Στον πρωτογενή τομέα έχουμε φτάσει πλέον σε καταστροφικά επίπεδα. Έχει μειωθεί από το 17% που συνεισέφερε στο ΑΕΠ της χώρας πριν από είκοσι περίπου χρόνια σε λιγότερο από 4% σήμερα. Η παραγωγή έχει ελαχιστοποιηθεί και η εξάρτησή μας από εισαγωγές είναι πλήρης.

Πέρα από την ακρίβεια που πλήττει τους πάντες -και κυρίως τα χαμηλότερα εισοδήματα- πλήττει και τους αγρότες με τις πανάκριβες τιμές πετρελαίου, ζωοτροφών, λιπασμάτων, ενέργειας. Ήδη υπάρχουν φόβοι ότι μετά το Πάσχα πλέον ένα μεγάλο μέρος των κτηνοτρόφων δεν θα είναι σε θέση να συνεχίσει να ασκεί το επάγγελμά του. Αυτό ισχύει για όλους τους κλάδους του πρωτογενούς τομέα.

Ήδη υπάρχει ο κίνδυνος έλλειψης τροφίμων λόγω κατάρρευσης της παγκόσμιας εφοδιαστικής αλυσίδας, του κόστους παραγωγής που έχει εκτοξευτεί, της εγκατάλειψης της παραγωγικής γης. Κρεμόμαστε από τα έσοδα του τουρισμού. Τι θα γίνει εάν μέσα στο καλοκαίρι υπάρξει έλλειψη, παραδείγματος χάριν, σε αλεύρι, σε ηλιέλαιο, σε τρόφιμα; Δεν είναι θέμα κόστους. Το κόστος πλέον είναι δευτερεύον. Πόσο μεγάλο πια θα είναι αυτό; Το θέμα είναι αν θα υπάρχουν προϊόντα.

Μετά από δώδεκα και πλέον χρόνια αλλεπάλληλων κρίσεων -πρώτα το 2008 η οικονομική κρίση που χτύπησε την Ευρώπη, η κρίση χρέους της Ελλάδας, η μεταναστευτική κρίση, η πολιτική κρίση, παραδείγματος χάριν, με το Brexit, η κρίση της πανδημίας, η κρίση της ακρίβειας, η κρίση του πολέμου της Ουκρανίας- έχουν οδηγήσει την πολιτική του «whatever it takes» στα όρια εφαρμογής του. Η ώρα της «υπερφούσκας» ρευστότητας έχει φτάσει στα όριά της. Υπό αυτές τις συνθήκες για ποια σταθερότητα του χρηματοπιστωτικού συστήματος μιλάμε;

Συζητάμε για κάθε λεπτομέρεια. Κάνουμε συνεχή ενσωμάτωση οδηγιών σε όλη την Ευρώπη. Δεν συζητάμε, όμως, καθόλου για το βασικό, για τον θεμέλιο λίθο, για τη βασική προϋπόθεση, τη νούμερο ένα, την ολοκλήρωση της πολιτικής ενοποίησης της Ευρωπαϊκής Ένωσης. Φοβούμαι ότι θα καταρρεύσει σαν πύργος της Βαβέλ.

Κλείνοντας, κύριε Πρόεδρε, να ευχηθώ καλό Πάσχα. Σας ευχαριστώ.

**ΠΡΟΕΔΡΕΥΩΝ (Απόστολος Κακλαμάνης):** Ευχαριστούμε, κύριε Λογιάδη.

Να ειδοποιηθούν να έρθουν η κ. Αχτσιόγλου και η κ. Αντωνίου.

Τον λόγο έχει τώρα ο Βουλευτής της Νέας Δημοκρατίας κ. Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν θα σταθώ ιδιαίτερα στο τεχνικό κομμάτι του νομοσχεδίου που αφορά τις εναρμονίσεις της εθνικής νομοθεσίας με σειρά κοινοτικών οδηγιών.

Άλλωστε αυτά τα θέματα που αφορούν την εποπτεία των εταιρειών επενδύσεων, τις αγορές χρηματοπιστωτικών μέσων, τις υπηρεσίες συμμετοχικής χρηματοδότησης επιχειρήσεων και τους οργανισμούς συλλογικών επενδύσεων έχουν αναλυθεί διεξοδικά και από τον καλό συνάδελφο εισηγητή της Νέας Δημοκρατίας κ. Παπαδημητρίου.

Θα ήθελα όμως να αναφερθώ με δυο λόγια στις τροπολογίες του Υπουργείου Οικονομικών και τις εξαιρετικά σημαντικές πολιτικές που συνεχίζει να εφαρμόζει η Κυβέρνηση του Κυριάκου Μητσοτάκη για τη στήριξη της κοινωνίας.

Κορυφαία πράξη αποτελεί η αύξηση των κρατικών δαπανών με την αναθεώρηση του προϋπολογισμού του 2022. Δίνονται πρόσθετες πιστώσεις ύψους 2,6 δισεκατομμυρίων ευρώ για την αντιμετώπιση της τριπλής κρίσης που αντιμετωπίζει η πατρίδα μας: της υγειονομικής, της ενεργειακής και προσφάτως της πληθωριστικής πίεσης την οποία δέχονται διεθνώς όλα τα κράτη χωρίς καμμία εξαίρεση, μια κρίση που λόγω του πολέμου στην Ουκρανία προκαλεί προβλήματα αλλά και αγωνία για το μέλλον σε επιχειρήσεις, παραγωγούς και νοικοκυριά.

Αναγνωρίζοντας η Κυβέρνηση Μητσοτάκη ότι οι αλλεπάλληλες αυτές κρίσεις δεν μπορούν να αντιμετωπιστούν χωρίς την κρατική παρέμβαση, συνεχίζει να προσφέρει πόρους, τόσο στην οικονομία όσο και στην κοινωνία, προκειμένου να αμβλυνθούν οι επιπτώσεις τους.

Πρόκειται, λοιπόν, για μια συνεπή πολιτική, η οποία ξεκίνησε με την αντιμετώπιση της πανδημίας το 2020, επεκτάθηκε με την επιδότηση του αυξημένου ενεργειακού κόστους από τον Σεπτέμβριο του 2021 και συνεχίζεται με την προπληρωμένη κάρτα καυσίμων κίνησης που ξεκινά αυτή την εβδομάδα και τον διπλασιασμό της κρατικής επιδότησης φυσικού αερίου για τον μήνα Απρίλιο.

Προκειμένου να αντιμετωπιστούν και οι επόμενες προκλήσεις για το 2022, προβλέπονται αυξημένες κατά 2 δισεκατομμύρια ευρώ πιστώσεις του τακτικού προϋπολογισμού και 600 εκατομμύρια ευρώ επιπλέον για το πρόγραμμα δημοσίων επενδύσεων. Είναι μια ακόμα τεράστια κρατική παρέμβαση, η οποία συμπληρώνει μέτρα που ήδη ελήφθησαν για την αντιμετώπιση της ενεργειακής κρίσης και ξεπερνούν τα 4 δισεκατομμύρια ευρώ.

Αυτές οι νέες δυνατότητες για την Ελλάδα δεν ήταν σε καμμία περίπτωση αυτονόητες. Η Κυβέρνηση της Νέας Δημοκρατίας είναι που δημιούργησε αυτόν τον αναγκαίο δημοσιονομικό χώρο, όχι με πρόσθετους φόρους αλλά, αντίθετα, κινητοποιώντας τον τομέα των κατασκευών με τη ριζική μείωση του ΕΝΦΙΑ και τον μηδενισμό του ΦΠΑ, αποπληρώνοντας πριν από λίγες μέρες τα δάνεια του Διεθνούς Νομισματικού Ταμείου, γεγονός που συνεπάγεται εξοικονόμηση 230 εκατομμυρίων ευρώ από τόκους, και λαμβάνοντας προχθές και την πρώτη πληρωμή από το Ταμείο Ανάκαμψης ύψους 3,6 δισεκατομμυρίων ευρώ, πέραν της προκαταβολής των 4 δισεκατομμυρίων ευρώ, ενώ ήδη τρέχουν έργα ενταγμένα στο Ταμείο Ανάκαμψης συνολικού προϋπολογισμού άνω των 8,5 δισεκατομμυρίων ευρώ.

Με συνετή, λοιπόν, δημοσιονομική διαχείριση, αξιοποίηση κάθε διαθέσιμου ευρωπαϊκού πόρου και κινητροδότηση όλων των παραγωγικών τομέων της οικονομίας, δημιουργούμε μηχανισμούς ανάσχεσης των κρίσεων και στήριξης της ελληνικής κοινωνίας. Χωρίς, λοιπόν, τις φοροεπιδρομές που έκανε η προηγούμενη κυβέρνηση, αφαιμάζοντας τους φορολογούμενους και χωρίς να εξαϋλώνουμε, όπως η κυβέρνηση Τσίπρα, το Πρόγραμμα Δημοσίων Επενδύσεων για να εμφανίζουμε λογιστικά πλεονάσματα.

Αντίθετα, πολεμάμε την κρίση με τη δημιουργία νέων υποδομών και την προσέλκυση ξένων επενδυτών, μοχλεύοντας εγχώρια και διεθνή κεφάλαια ταυτόχρονα, τα οποία φέρνουν εν μέσω μιας οξύτατης παγκόσμιας κρίσης και νέες θέσεις εργασίας της χώρας.

Είναι χαρακτηριστικό ότι δώδεκα χρόνια μετά το πρώτο μνημόνιο η πατρίδα μας κατάφερε να ρίξει την ανεργία κάτω από 12% για πρώτη φορά τον μήνα Φεβρουάριο του 2022. Ταυτόχρονα ο μέσος μηνιαίος μισθός αγγίζει πλέον τα 1.120 ευρώ, με μια ακόμα σημαντική αύξηση να έρχεται από τον Μάιο στους εργαζόμενους του ιδιωτικού τομέα.

Τι έχει όμως να πει η Αξιωματική Αντιπολίτευση για όλα αυτά; Αναγνωρίζει αυτά τα αδιαμφισβήτητα επιτεύγματα ή έστω αντιλαμβάνεται τη σημασία τους; Και βέβαια όχι. Αντιθέτως, καταδικάζει την «κακιά» Νέα Δημοκρατία, με τον εκπρόσωπό του να καταστρώνει, όπως έχει ανακοινώσει, σχέδιο ανατροπής της Κυβέρνησης, αλλά και τον πρώην Υπουργό Ανάπτυξης να διακηρύσσει ότι η μόνη λύση είναι ο ριζοσπαστικός ρεαλισμός κατά τον σοσιαλιστικό ρεαλισμό για να αντιμετωπίσουμε την κρίση.

Όλα αυτά βέβαια είναι δυστυχώς αριστερές διακηρύξεις κενές περιεχομένου, γιατί στην πολιτική, κύριοι συνάδελφοι, δεν μετράνε οι κούφιες λέξεις, αλλά μόνο οι πράξεις. Εκεί είναι που διαφέρουμε με τον ΣΥΡΙΖΑ και πάντοτε θα είμαστε απέναντι, επιλέγοντας την πλευρά της σοβαρότητας, την πλευρά της ευθύνης, τη σωστή δηλαδή πλευρά της ιστορίας όπου διαχρονικά βρίσκεται η παράταξη της Νέας Δημοκρατίας.

Κύριε Υπουργέ, κλείνοντας, οφείλω να αναγνωρίσω πως το Υπουργείο σας δεν ασχολείται μόνο με τα μεγάλα και με τα διεθνή, αλλά και με τα πιο καθημερινά προβλήματα και αυτή την έγνοια αναδεικνύει η δεύτερη τροπολογία του Υπουργείου Οικονομικών με την οποία απαλλάσσονται πλήρως από το τέλος επιτηδεύματος, τόσο οι αγρότες του κανονικού καθεστώτος ΦΠΑ όσο και οι αλιείς και για το φορολογικό έτος 2021, όπως έγινε και τα δύο προηγούμενα χρόνια.

Η νέα επέκταση των φορολογικών επενδύσεων για τους ανθρώπους του πρωτογενούς τομέα μέσα σε μια δύσκολη, σε μια τραγική -μπορεί να πει κανείς- οικονομική συγκυρία αποδεικνύει πως η Νέα Δημοκρατία παραμένει δίπλα στους αγρότες. Το ίδιο γεγονός ανέδειξαν πριν από λίγες μέρες και οι προκηρύξεις πέντε νέων χρηματοδοτικών προγραμμάτων συνολικής ενίσχυσης 510 εκατομμυρίων ευρώ του πρωτογενή τομέα.

Συγκεκριμένα, μέσω του Ταμείου Ανάκαμψης ξεκινούν εντός του επόμενου εξαμήνου έργα καινοτομίας και «πράσινης» μετάβασης στη μεταποίηση αγροτικών προϊόντων, εκσυγχρονισμού του πρωτογενούς τομέα, «πράσινου» αγροτουρισμού, αναδιάρθρωσης καλλιεργειών και γενετικής βελτίωσης ζώων. Ένα πλήθος έργων πνοής για τις μικρομεσαίες επιχειρήσεις του αγροτοδιατροφικού τομέα και τα συλλογικά αγροτικά σχήματα που η Νέα Δημοκρατία στήριξε από την αρχή και θα συνεχίζει έμπρακτα καθ’ όλη τη θητεία της να στηρίζει.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς, κύριε Μαραβέγια. Όπως πάντα, on time!

Καλείται στο Βήμα η συνάδελφος από τον ΣΥΡΙΖΑ κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να κάνω μερικά σχόλια με αφορμή την κατάθεση του συμπληρωματικού προϋπολογισμού. Κατατέθηκε ως τροπολογία στο νομοσχέδιο που συζητά η Βουλή σήμερα.

Κυρίες και κύριοι της Κυβέρνησης, είναι, νομίζω, προφανές σε όλους ότι ο προϋπολογισμός που ψηφίσατε στα τέλη του 2021 έχει αποδειχθεί από τα πράγματα ένας εντελώς αποτυχημένος προϋπολογισμός. Βασίστηκε, κατ’ αρχάς, σε εκτιμήσεις και προβλέψεις οι οποίες αποδείχθηκαν -και τότε το λέγαμε ότι έτσι είναι, αλλά δεν το λέω με όρους αυτοδικαίωσης, αλλά με όρους επαφής της Κυβέρνησης με την πραγματικότητα- εντελώς εκτός τόπου και χρόνου, τόσο σε ό,τι αφορά το θέμα της πανδημίας όσο και το θέμα της ακρίβειας.

Σε ό,τι αφορά την πανδημία, ο προϋπολογισμός προέβλεπε ότι στις αρχές του 2022 τελειώνουμε με την πανδημία. Αυτή τη στιγμή η χώρα μας βρίσκεται πρώτη στην Ευρώπη σε αριθμούς θανάτων ανά εκατομμύριο πληθυσμού και, δυστυχώς, έχει ανέβει πολύ ψηλά και σε παγκόσμιο επίπεδο. Χθες εξέδωσε η ΕΛΣΤΑΤ ένα έκτακτο δελτίο σε σχέση με τον εκρηκτικό αριθμό των θανάτων που σημειώθηκαν το πρώτο τρίμηνο του 2022: είκοσι εννέα χιλιάδες πενήντα άνθρωποι έχασαν τη ζωή τους.

Η δεύτερη ανεδαφική εντελώς εκτίμηση στην οποία στηρίχθηκε ο προϋπολογισμός για το 2022 ήταν ότι στην πραγματικότητα το 2022 σοβαρό πρόβλημα με την ακρίβεια δεν θα υπάρχει. Ο προϋπολογισμός προέβλεψε πληθωρισμό 0,8% για το 2022. Και αυτή τη στιγμή, τον Μάρτιο του 2022, έχουμε πληθωρισμό 8,9%. Μιλάμε για θηριώδεις αποστάσεις από την πραγματικότητα. Ένα ρεκόρ πληθωρισμού εικοσιεξαετίας και πλέον αρκετά υψηλότερος και από τον ευρωπαϊκό μέσο όρο.

Δεν νομίζω ότι κανείς σοβαρά μπορεί να ισχυριστεί ότι αυτό προέκυψε λόγω του πολέμου, ότι η Κυβέρνηση δεν έχει καμμία σχέση με όλη αυτή την κατάσταση, ότι η Κυβέρνηση δεν έχει καμμία ευθύνη για την ενεργειακή πολιτική που άσκησε ή ότι δεν έχει καμμία ευθύνη για τις εκρηκτικές εκφάνσεις του φαινομένου της ακρίβειας στην Ελλάδα, που άρχισαν να εκδηλώνονται ήδη από τα τέλη του Αυγούστου. Εκρηκτικές τιμές-ρεκόρ στη χονδρική του ρεύματος τον Νοέμβρη, ξανά τον Ιανουάριο δείχνουν ότι στην Ελλάδα υπάρχει πρόβλημα με την πολιτική στην ενέργεια που ακολουθεί αυτή η Κυβέρνηση.

Ήδη από τον Ιανουάριο, πριν φτάσουμε στα επίπεδα του πληθωρισμού που βλέπουμε τώρα τον Μάρτιο και που δυστυχώς φαίνεται ότι επιδεινώνονται, ο κατώτατος μισθός είχε χάσει το 14% της αγοραστικής του δύναμης.

Και πάνω σε αυτές τις εντελώς ανεδαφικές, τις εντελώς ασόβαρες εκτιμήσεις εξελίσσεται μια οικονομική πολιτική, η οποία ουσιαστικά καθιστά τους πολίτες το αμορτισέρ αυτής της κρίσης για να μη θιγούν τα υπερκέρδη ορισμένων. Τι κάνετε όλους αυτούς τους μήνες; Επιμένετε σε μια πολιτική που προκαλεί γενικευμένη οικονομική ασφυξία σε εργαζόμενους, μικρομεσαίες επιχειρήσεις, νοικοκυριά. Δεν βάζετε πλαφόν, δεν επιβάλλετε διατίμηση στην τιμή του ηλεκτρικού ρεύματος και του φυσικού αερίου, δεν βάζετε καν ένα όριο στη ρήτρα αναπροσαρμογής. Και, ξέρετε, το να βάλετε όριο στη ρήτρα αναπροσαρμογής μπορείτε να το κάνετε μόνο με βάση τις γενικές διατάξεις του δικαίου προστασίας του καταναλωτή. Ούτε αυτό δεν κάνετε.

Δεν επιβάλλετε κανόνες, στοιχειώδεις κανόνες στην αγορά, την αφήνετε να λειτουργεί ανεξέλεγκτη, να σωρεύονται υπερκέρδη στις εταιρείες παραγωγής ενέργειας και ο κ. Μητσοτάκης ακόμη να αναρωτιέται, μέχρι πριν από λίγες μέρες, αν υπάρχουν υπερκέρδη. Δεν έχουμε κάνει την άσκηση. Όταν την κάνουμε, θα δούμε τι θα κάνουμε αν υπάρχουν υπερκέρδη, θα τα φορολογήσουμε αν υπάρχουν υπερκέρδη.

Την ίδια ώρα που κι η Κομισιόν καλεί τα κράτη να φορολογήσουν τα υπερκέρδη, την ώρα που άλλα κράτη, τα ίδια παίρνουν μέτρα για να προστατεύσουν τους πολίτες -η Γαλλία από την αρχή ουσιαστικά έθεσε πλαφόν στην τιμή του ηλεκτρικού ρεύματος, η Πορτογαλία και η Ισπανία διεκδίκησαν και κέρδισαν στη σύνοδο κορυφής την εξαίρεσή τους από το μοντέλο λειτουργίας του χρηματιστηρίου ενέργειας- στην Ελλάδα ακόμη αναρωτιέται ο Πρωθυπουργός αν υπάρχουν υπερκέρδη και δεν έχει γίνει η άσκηση. Και ρίχνετε το μπαλάκι των ευθυνών κάπου αλλού πάντα.

Και στα δημοσιονομικά όμως μέτρα επιμένετε σε μια λογική, σε μια φιλοσοφία επιδότησης αυτής της αισχροκέρδειας, αυτών των υπερκερδών. Ήδη από τον Σεπτέμβρη ζητάμε -και ο ΣΥΡΙΖΑ αλλά και η υπόλοιπη Αντιπολίτευση- τη μείωση των ειδικών φόρων κατανάλωσης στα καύσιμα και τη μείωση του ΦΠΑ στα τρόφιμα, που θα μπορούσαν να προσφέρουν μια ουσιώδη προστασία.

Λέτε ότι δεν λαμβάνετε αυτά τα μέτρα επειδή είναι οριζόντια και ακριβώς επειδή είναι οριζόντια θα ευνοούσαν και τους έχοντες και δεν το θέλετε αυτό. Δεν ξέρετε ότι η έμμεση φορολόγηση πρωτίστως πλήττει τα χαμηλά εισοδήματα; Δεν ξέρετε ότι το 20% των χαμηλότερων εισοδημάτων, των κλιμακίων, ξοδεύει το μεγαλύτερο μέρος του εισοδήματός του σε είδη πρώτης ανάγκης; Δεν ξέρετε άρα ότι η επίπτωση της μείωσης αυτών των φόρων θα ήταν πολύ πιο σημαντική για τα χαμηλά εισοδήματα;

Νομίζω ότι προφανώς και το γνωρίζετε. Αλλά κοιτάξτε να δείτε, είναι και κάπως υποκριτικό να ακούμε από αυτή την Κυβέρνηση να λέει: «Δεν παίρνω αυτά τα μέτρα γιατί θα ευνοούσα τους πλούσιους», μια κυβέρνηση που μείωσε τον φόρο στα μερίσματα, που μείωσε τον φόρο στη συγκέντρωση κεφαλαίου, που κατήργησε τον φόρο στις γονικές παροχές για ανώτατες περιουσίες, που κατήργησε τον συμπληρωματικό ΕΝΦΙΑ, που τον πλήρωναν οι υψηλότερες περιουσίες, να λέει τάχα ότι δεν παίρνω αυτά τα μέτρα, που ξέρω ότι θα βοηθούσαν, μην τυχόν και ευνοηθούν οι πλούσιοι. Αυτό είναι υποκριτικό.

Και ύστερα επικαλείστε και το δημοσιονομικό περιθώριο. Προκύπτει όμως ότι τα χρήματα, όταν θέλετε να τα βρείτε, τα βρίσκετε. Το βρήκατε το δημοσιονομικό περιθώριο για να κάνετε απευθείας αναθέσεις εντελώς αμφιβόλου ποιότητας. Ποια είναι η ποιότητα των δημοσιονομικών σας παρεμβάσεων, να κάνετε απευθείας αναθέσεις και κλειστούς διαγωνισμούς σε εταιρείες που δημιουργήθηκαν την προηγούμενη μέρα; Να δίνετε απευθείας αναθέσεις σε βουλκανιζατέρ για την παροχή υγειονομικού υλικού και για την παροχή μασκών; Αυτή είναι η ποιότητα των δημοσιονομικών σας παρεμβάσεων; Βρίσκετε τα χρήματα εκεί, βρίσκετε το δημοσιονομικό περιθώριο για τέτοιου τύπου επιλογές, αλλά όταν έρχεται η ώρα να μειώσουμε τον ΦΠΑ στο ψωμί, εκεί τα δημοσιονομικά περιθώρια είναι στενά.

Κατηγορείτε όλους τους υπόλοιπους από εμάς για λεφτόδεντρα, αλλά εσείς ουσιαστικά ποτίζετε τα λεφτόδεντρα της αισχροκέρδειας με τις επιλογές που κάνετε.

Και φέρνετε τώρα τον συμπληρωματικό προϋπολογισμό, 2,6 δισεκατομμυρίων. Ειρήσθω εν παρόδω ενέχει και ένα στοιχείο εμπαιγμού της κοινωνίας, γιατί μέσα σε αυτόν τον προϋπολογισμό έχετε ήδη ενσωματώσει μέτρα τα οποία έχετε λάβει και δίνετε την εντύπωση επικοινωνιακά ότι πρόκειται να ληφθούν νέα μέτρα ύψους 2,6 δισεκατομμυρίων. Αυτό είναι εμπαιγμός. Και γιατί χρησιμοποιείτε αυτό το περιθώριο; Από ό,τι φαίνεται για να κάνετε ξανά μια από τα ίδια, μια επιδότηση δηλαδή της αισχροκέρδειας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Άρα έχετε μια οικονομική πολιτική η οποία βρίσκεται εκτός τόπου και χρόνου, αγνοεί τελείως τις ανάγκες της κοινωνικής πλειοψηφίας, επιμένει να μην παρεμβαίνει στην αγορά, επιμένει να επιδοτεί την αισχροκέρδεια και τα υπερκέρδη, μεροληπτεί υπέρ των ανώτατων εισοδημάτων και βρίσκει ανυπέρβλητους περιορισμούς δημοσιονομικούς όταν είναι να ληφθούν σοβαρά μέτρα υπέρ της κοινωνικής πλειοψηφίας.

Αυτή την πολιτική, όπως εκφράζεται από τον προϋπολογισμό, την καταψήφισε η Κοινοβουλευτική Ομάδα του ΣΥΡΙΖΑ ήδη από τον Δεκέμβρη. Την καταψηφίζουμε και σήμερα. Αλλά νομίζω ότι πλέον δεν την καταψηφίζει μόνο η Κοινοβουλευτική μας Ομάδα, την καταψηφίζει συνολικά, ολοένα και πιο καθαρά, και η ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αχτσιόγλου.

Τον λόγο τώρα έχει η Βουλευτής του Κινήματος Αλλαγής κ. Τόνια Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα στην αρχή της τοποθέτησής μου να εστιάσω στο άρθρο 6 της τροπολογίας 1270/188 με τις ρυθμίσεις του Υπουργείου Οικονομικών. Ο Υπουργός Οικονομικών με τη διάταξη αυτή δίνει μια υπερεξουσία στον εαυτό του. Με μια απόφασή του, μετά από απλή γνώμη και όχι τη σύμφωνη γνώμη της Επιτροπής Δημοσίων Κτημάτων, μπορεί να παραχωρεί άνευ ανταλλάγματος κατά χρήση και κατά κυριότητα ακίνητα του ελληνικού δημοσίου που υπάγονται στην αρμοδιότητα του Υπουργείου Οικονομικών και σε κάθε είδους νομικά πρόσωπα δημοσίου δικαίου για εκπλήρωση ειδικών δημόσιων σκοπών αυτών και υλοποίηση έργων προς εξυπηρέτηση του δημοσίου συμφέροντος.

Μια ερώτηση προς τον κύριο Υπουργό: Ποιος σας όρισε, κύριε Υπουργέ, ως μια μονοπρόσωπη αυθεντία, για να αποφασίζετε τι εξυπηρετεί το δημόσιο συμφέρον; Γιατί ξέρετε καλύτερα εσείς ποιοι είναι οι δημόσιοι σκοποί που πρέπει να εξυπηρετηθούν με ένα δημόσιο ακίνητο από ό,τι είναι σε θέση να γνωρίζουν οι πολίτες και οι αιρετοί της αυτοδιοίκησης στον Έβρο, στη Στερεά Ελλάδα, στην Αττική, στο Καστελλόριζο ή όπου αλλού βρίσκεται το ακίνητο αυτό; Δηλαδή με ποια κριτήρια θα παίρνετε αυτές τις αποφάσεις, με βάση κομματικούς υπολογισμούς και εξυπηρετήσεις που θέλετε να κάνετε στα τοπικά σας στελέχη;

Λέει το νομοσχέδιο ότι μέχρι τώρα υπήρχαν διατάξεις για μεταβίβαση ακινήτων σε ΟΤΑ από το 2006, σε νομικά πρόσωπα δημοσίου δικαίου από το 1979 και σε κοινωφελή ιδρύματα από το 1949. Και αναρωτιέμαι, αφού παρεμβαίνει νομοθετικά ο Υπουργός Οικονομικών στο θέμα της παραχώρησης δημοσίων ακινήτων, δεν ένιωσε την ανάγκη να επικαιροποιήσει και να ομογενοποιήσει όλο αυτό το πλαίσιο; Αυτό θα έλεγε η λογική αλλά και οι κανόνες καλής νομοθέτησης ενός σύγχρονου επιτελικού κράτους.

Όμως επιλέγει την ad hoc νομοθέτηση. Για ποιον λόγο; Μήπως γιατί έχει προκύψει η ανάγκη για κάποιο μεμονωμένο ακίνητο που θέλει να μεταβιβαστεί άμεσα, αλλά δεν είχε τη νομοθετική βάση γι’ αυτό; Δεν περιμένουμε προφανώς να το παραδεχτεί σήμερα αυτό ο κ. Σταϊκούρας, αλλά θα το επιβεβαιώσουμε σύντομα, όταν εκδώσει τη σχετική υπουργική πράξη.

Και για ποιον άλλον λόγο, κύριοι της Κυβέρνησης, η διάταξη αυτή είναι φωτογραφική; Διότι δεν έχετε ακίνητα για μεταβίβαση. Πώς να έχετε; Αφού όλα βρίσκονται πλέον όχι απλά υπό τη διαχείριση, αλλά στην κυριότητα του Υπερταμείου μέσω της ΕΤΑΔ, το οποίο το κληρονομήσατε βεβαίως από τον ΣΥΡΙΖΑ, αλλά εσείς το ενισχύσατε με περισσότερες αρμοδιότητες και περιουσιακά στοιχεία.

Αλλά αφού μιλάμε για ad hoc επιλογές, μπορεί να μας πει ο κύριος Υπουργός γιατί επιλέγει αυτή τη διάταξη για ένα ακίνητο της αρεσκείας του και δεν το κάνει για το ακίνητο του ΕΟΜΜΕΧ στον Δήμο Μοσχάτου - Ταύρου; Μιλάμε για ένα ακίνητο, το οποίο περιλαμβάνει ένα κτήριο που έχει χαρακτηριστεί ως «νεώτερο μνημείο» με απόφαση του Υπουργείου Πολιτισμού, μετά από ομόφωνη γνωμοδότηση του Κεντρικού Συμβουλίου Νεωτέρων Μνημείων, σύμφωνα με τις διατάξεις της παραγράφου 1Γ του άρθρου 6 του ν.3028/2002.

Όπως αναφέρεται στην απόφαση, το κτήριο αυτό αποτελεί ιδιαίτερα αξιόλογο δείγμα της ειδικής αυτής κατηγορίας δημοσίων κτηρίων, με ιδιαίτερα αξιόλογη αρχιτεκτονική, τυπολογική και μορφολογική άποψη και αποτελεί φορέα ιστορικής μνήμης και τεκμήριο της εξέλιξης της περιοχής στις αρχές του 20ού αιώνα από ιστορική, πολιτισμική, πολιτιστική και κοινωνική άποψη.

Έχουν κοινοποιηθεί και στον κ. Σταϊκούρα αλλά και στους προκατόχους του, ομόφωνα ψηφίσματα της δημοτικής αρχής, τα οποία ζητούν επανειλημμένα να παραχωρηθεί στον δήμο, κάτι που αποτελεί πάνδημο αίτημα των πολιτών. Πρόκειται για ένα ακίνητο για το οποίο το ΤΑΙΠΕΔ εκτέλεσε ήδη έναν άγονο διαγωνισμό και άλλαξε στην πορεία χρηματοοικονομικό σύμβουλο.

Καταθέσαμε και σχετική ερώτηση, ρωτώντας λεπτομέρειες, αλλά ούτε ο Υπουργός Οικονομικών φιλοτιμήθηκε να μας απαντήσει ούτε βέβαια το ΤΑΙΠΕΔ. Το ΤΑΙΠΕΔ το μόνο που ξέρει να λέει είναι να υποβάλει προσφορά ο δήμος. Να υποβάλει τότε προσφορά και ο φορέας στον οποίο θέλει να χορηγήσει χωρίς αντάλλαγμα ακίνητο με τη διάταξη που έφερε ο αρμόδιος Υπουργός.

Εμείς επαναλαμβάνουμε την άποψή μας ότι οφείλει να ικανοποιήσει το δίκαιο αίτημα των πολιτών της περιοχής για την παραχώρηση του ακινήτου στον Δήμο Μοσχάτου - Ταύρου και αφού το εν λόγω ακίνητο παραχωρηθεί στον Δήμο Μοσχάτου - Ταύρου, τότε, κύριοι της Κυβέρνησης, να μεριμνήσετε παράλληλα, ώστε να ενταχθεί στις στρατηγικές αστικές αναπλάσεις που θα χρηματοδοτηθούν από το Ταμείο Ανάκαμψης και Ανθεκτικότητας, σύμφωνα με το εθνικό σχέδιο «Ελλάδα 2.0», εκτός αν οι πόροι αυτοί είναι ήδη δεσμευμένοι και προορίζονται για άλλους σκοπούς και για άλλες τσέπες.

Σε ό,τι αφορά το νομοσχέδιο, έχουμε τονίσει ότι το να εισάγει η Κυβέρνηση ευρωπαϊκές οδηγίες για την εποπτεία της κεφαλαιαγοράς δεν αποτελεί κανένα επίτευγμα, αν δεν στηρίξει έμπρακτα την Επιτροπή Κεφαλαιαγοράς με βάση τα όσα ζητούν οι εργαζόμενοι σε αυτή. Διότι, αν δεν το κάνει και προκύψει και δεύτερη περίπτωση σαν εκείνη της «FOLLI FOLLIE», αυτή θα βαρύνει και την ίδια την Κυβέρνηση και όχι μόνο την Επιτροπή Κεφαλαιαγοράς.

Μια παρατήρηση σε σχέση με τον συμπληρωματικό προϋπολογισμό, κύριοι της Κυβέρνησης. Αυξάνετε τις πιστώσεις, δεν λέτε όμως πώς ακριβώς θα χρηματοδοτήσετε στο τέλος τις δαπάνες. Ο κ. Σκυλακάκης είπε κομψά ότι αυτό θα γίνει κυρίως από την αύξηση του ονομαστικού ΑΕΠ. Αυτό που εννοεί στην πράξη είναι ότι θα αυξηθούν τα φορολογικά έσοδα. Αυτά τα έσοδα θα προέρχονται από τον ΦΠΑ και τον ειδικό φόρο κατανάλωσης, που απογειώνονται λόγω του πληθωρισμού, εις βάρος βέβαια πάντα των νοικοκυριών της χώρας.

Κύριοι της Κυβέρνησης, παίρνετε δέκα για να επιστρέψετε ένα, όπως έκανε και η προηγούμενη κυβέρνηση του ΣΥΡΙΖΑ, στην οποία ασκούσατε κάποτε σφοδρή κριτική για αυτή την πρακτική. Τώρα είστε εσείς εκείνοι που εφαρμόζετε την ίδια πολιτική, την οποία καταδίκασε ο ελληνικός λαός.

Αφού, λοιπόν, ξεχνάτε ή κάνετε πως ξεχνάτε, να είστε βέβαιοι ότι και στο τέλος οι πολίτες και εσάς θα σας ξεχάσουν και θα σας τιμωρήσουν με τον ίδιο ακριβώς τρόπο.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αντωνίου.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Σε ό,τι αφορά το σημερινό νομοσχέδιο, κύριοι Υπουργοί των Οικονομικών, μετά την ανάλυση του εισηγητή μας κ. Βιλιάρδου στην τροπολογία και τον συμπληρωματικό προϋπολογισμό των 2,6 δισεκατομμυρίων, να πούμε στις Ελληνίδες και τους Έλληνες που μας ακούν σήμερα ότι τα χρήματα αυτά τα οποία θα δοθούν από την Κυβέρνηση -γιατί ρωτούν κάποιοι πού θα βρείτε τα λεφτά αυτά, πώς θα μοιράσουμε τα χρήματα αυτά, πώς θα ανακουφίσουμε λοιπόν τους Έλληνες πολίτες- θα προέλθουν από την υπερφορολόγηση των Ελλήνων επί των αυξημένων τιμών.

Το επιβεβαιώσατε έμμεσα και εσείς, κύριε Σκυλακάκη, αναφερόμενος στην ονομαστική άνοδο του ΑΕΠ. Αυτό είπατε. Άρα, λοιπόν, εννοείται ότι είναι καλό και 1 ευρώ, μια δραχμή να δώσουμε στον κόσμο, αλλά να λέμε και από πού προέρχεται αυτό.

Αυτό που χρειάζεται, κύριε Σκυλακάκη, όμως, η Ελλάδα -το έχουμε πει πάρα πολλές φορές και ιδίως ο Βασίλης Βιλιάρδος- είναι ένας ενδιάμεσος προϋπολογισμός, για να μη βαδίζει στα τυφλά. Διότι ο προηγούμενος που φέραμε -το ξέρετε πάρα πολύ καλά και εσείς- είναι για τα σκουπίδια. Μιλάμε για τον προϋπολογισμό που φέραμε τρεις μήνες πριν! Δεν υπάρχει αυτό! Είναι για τα σκουπίδια!

Οι ενισχύσεις, πάντως, αυτές δεν θα φτάσουν, κύριε Υπουργέ. Γιατί; Διότι με τις δικές σας πολιτικές επιλογές οι κυρώσεις θα είναι μόνιμες έναντι της Ελλάδος και η μετάβαση που λέτε εσείς θα δρομολογηθεί, ιδίως στον χώρο του αερίου, με το υγροποιημένο αέριο, το LNG, το οποίο είναι πανάκριβο. Το πάρτι αισχροκέρδειας θα συνεχίσει να υφίσταται κ.ο.κ..

Άρα καταλαβαίνετε και εσείς πάρα πολύ καλά ότι είναι «να σε κάψω, Γιάννη, να σε αλείψω λάδι!»

Έχουμε προτείνει κάποια πράγματα -θα τα αναλύσω και στη συνέχεια- όπως τη μείωση του ΦΠΑ στα είδη πρώτης ανάγκης, που αρχίσαμε να το ακούμε τώρα τελευταία. Το αποκλείατε ως συζήτηση μέχρι πριν από λίγες ημέρες -έτσι;- και στα είδη πρώτης ανάγκης και στην ενέργεια και στα αγροτικά εφόδια, χωρίς όμως να υπάρχει δημοσιονομικό κόστος για το κράτος. Εμείς δεν μοιράζουμε λεφτά και να λέμε «κάντε, κάντε, κάντε». Μπορείτε να κάνετε κάποιες κινήσεις χωρίς να επηρεαστεί το δημοσιονομικό κόστος της χώρας.

Κύριε Σκυλακάκη, καμμιά φορά αναρωτιέμαι πώς μπορεί μια κυβέρνηση να κυβερνάει μια χώρα μόνο με την επικοινωνία. Επειδή, όμως, είστε έμπειρος και σοβαρός, εμείς καταλάβαμε αυτό από την επιτροπή προχθές: Είπατε ότι η κατάθεση συμπληρωματικού προϋπολογισμού οφείλεται στην άνοδο των τιμών λόγω πολέμου, ενώ για την προηγούμενη άνοδο φταίει η Ρωσία. Το είπατε αυτό; Εμείς καταλάβαμε ότι είπατε αυτό το πράγμα.

Τώρα να μιλήσουμε λίγο σοβαρά σε αυτούς που μας ακούν; Αλήθεια, το πιστεύετε αυτό ή είναι απλώς ένα επικοινωνιακό τέχνασμα; Δηλαδή, το ότι υπάρχει αυτή η αισχροκέρδεια στο χρηματιστήριο ενέργειας, ας πούμε, δεν σας λέει κάτι εσάς; Φταίει ο πόλεμος! Διότι του πολέμου τις συνέπειες δεν τις έχουμε δει ακόμα. Τώρα θα αρχίσουν να έρχονται τα απόνερα λίγο-λίγο! Ότι τα καρτέλ κάνουν πάρτι, ας πούμε, δεν σας λέει κάτι!

Για το ότι η Κυβέρνησή σας, κύριε Σκυλακάκη, την οποία υπηρετείτε πιστά, πριν από δύο μήνες εδώ μέσα νομοθετούσε και πανηγύριζε για τη βίαιη απολιγνιτοποίηση, δεν υπάρχει ευθύνη; Φταίει ο Πούτιν, ο πόλεμος, η Ουκρανία, ο Ζελένσκι και όλα τα υπόλοιπα; Ποτέ η Νέα Δημοκρατία; Τι είναι αυτό το πράγμα με εσάς; Όχι με εσάς προσωπικά! Δείξτε λίγη πολιτική ανδρεία και πείτε τα σύκα σύκα και τη σκάφη σκάφη. Κάνετε λάθη πολλά.

Ας μιλήσουμε σήμερα, κυρίες και κύριοι, για το μεγαλύτερο έγκλημα που έγινε ποτέ, για τη ληστεία που υφίστανται καθημερινά οι Ελληνίδες και οι Έλληνες. Και το μεγαλύτερο έγκλημα έχει όνομα και υπεύθυνο: Λέγεται ρήτρα αναπροσαρμογής. Τι είναι αυτό; Να εξηγήσουμε σήμερα τι είναι η ρήτρα αναπροσαρμογής και φυσικά τον υπεύθυνο; Πού είναι; Μιλάει για συντάξεις ο κ. Χατζηδάκης, δεν είναι εδώ. Δεν θα αυξάνονταν και τα συμβόλαια της ΔΕΗ ούτε 1 ευρώ!

Δεν είναι εδώ ο κ. Χατζηδάκης, που μας έφερε τη ρήτρα αναπροσαρμογής και βογκάει ο κοσμάκης έξω! Και εσείς, η Κυβέρνησή σας, αντί να τιμωρήσετε πολιτικά τον άνθρωπο αυτόν, τον άνθρωπο των ειδικών αποστολών, τον επιβραβεύετε και του δίνετε και Υπουργεία να συνεχίσει το θεάρεστο έργο του!

Εγώ λέω να βγάλετε τον κ. Γεωργιάδη από το Ενέργειας, να βάλετε τον κ. Χατζηδάκη, να δείτε για πότε θα γκρεμίσει το Ελληνικό! Όπου πάει γκρεμίζει. Ας πάει στο Ελληνικό να τα γκρεμίσει όλα!

Τι είναι, λοιπόν, η ρήτρα αναπροσαρμογής; Στις 5 Αυγούστου του 2021 η ΔΕΗ εισάγει έναν νέο τρόπο τιμολόγησης.

Ακούστε, Ελληνίδες και Έλληνες, πώς βάζει βαθιά το χέρι στην τσέπη και παίρνει τα λεφτά σας το κράτος με αυτά που πληρώνετε για το ρεύμα που καταναλώνουν νοικοκυριά και επαγγελματίες. Τι κάνει, λοιπόν;

Είχαμε τη ρήτρα ρύπων. Ίσχυε μέχρι τα τιμολόγια ρεύματος χαμηλής τάσης κ.λπ. και φέρει τη ρήτρα αναπροσαρμογής και η τιμή έχει να κάνει με τη χονδρεμπορική αγορά ηλεκτρικής ενέργειας. Συνδέει τα τιμολόγια της ΔΕΗ με την εξέλιξη της αγοράς χρηματιστηρίου ενέργειας, εκεί που αισχροκερδούν κάθε μέρα, εκεί που γδύνουν τους Έλληνες κάθε μέρα και η ρήτρα αναπροσαρμογής ακολουθεί τις τιμές του χρηματιστηρίου ενέργειας και αυτό εδώ είναι του κ. Χατζηδάκη. Τρέχα, Σκρέκα, τώρα εσύ να βρεις άκρη. Αυτά είναι του Χατζηδάκη.

Πληρώνουμε… Εμένα, για παράδειγμα, το ρεύμα μού ήρθε 353 ευρώ. Άσε, εγώ έχω να τα πληρώσω. Τα 180 ευρώ ήταν ρήτρα αναπροσαρμογής. Τι είναι αυτό; Δεν είναι νταβατζιλίκι αυτό; Να μας εξηγήσει κάποιος από τη Νέα Δημοκρατία, από την Κυβέρνηση υπεύθυνα τι απαντάτε σε αυτό.

Σας ρωτάμε μονίμως, όπου βρεθούμε και όπου σταθούμε. Από Βήματος Βουλής; Από τηλεοπτικά πάνελ που δεν εμφανιζόμαστε; Από παντού. Ποια είναι η επίσημη απάντηση της Κυβέρνησης; Γιατί βάλατε τη ρήτρα αναπροσαρμογής, κύριε Χατζηδάκη, και την έχετε ακόμη και τώρα; Δώστε μας μία πειστική απάντηση: «Το κάναμε, γιατί προσδοκούσαμε σε κάτι». Πείτε μας το γιατί. Μιλάμε για ληστεία. Αλλά κάποια στιγμή πρέπει να λέμε τα πράγματα με το όνομά τους.

Αυτή, λοιπόν, η ληστρική πολιτική έχει όνομα: Νέα Δημοκρατία, Κωστής Χατζηδάκης. Τέλος! Αυτός το έφερε. Τι να λέμε τώρα εμείς; Και εσείς τον επιβραβεύετε. Είναι φοβερό! Απίστευτο!

Πάμε και στις συντάξεις τώρα με τον κ. Χατζηδάκη, το «πουλέν» του κ. Μητσοτάκη, τον Αντιπρόεδρο του κόμματός σας. Τι έχει γίνει τώρα; Απέτυχαν οι μάνατζερ; Έβλεπα τους τίτλους στις εφημερίδες: «Έρχονται οι μάνατζερ να βγάλουν τις συντάξεις». Πάνε οι μάνατζερ.

Τι με κοιτάτε, κύριε Βρούτση; Πάνε οι μάνατζερ. Ήρθαν μετά οι ιδιώτες, πάνε και οι ιδιώτες. Και τώρα; Όποιος προλάβει τον Κύριον είδε. Ο Χατζηδάκης λέει: «Όποιος έρθει θα παίρνει σύνταξη». Μοιράζει λεφτά. Σάμπως δικά του είναι; Τα δικά του λεφτά μοιράζει; Τι τον νοιάζει; Του κράτους τα λεφτά είναι. Μοιράζει, μοιράζει.

Ούτε γνωρίζω εάν θα πετύχαινε το δικό σας, κύριε Βρούτση. Πιθανότατα να αποτύγχανε, αλλά είχατε ένα πλάνο. Γιατί αλλάξατε ξαφνικά πάλι; Για να αποτύχετε στο νέο πλάνο;

Είναι φοβερό! Εμένα, όταν έκανα λάθη στη δουλειά μου, με φώναζε ο διευθυντής μου, ο διευθυντής σύνταξης, ο διευθυντής του καναλιού, μου έκανε συστάσεις και πιθανότατα στο δεύτερο-τρίτο λάθος θα είχα απολυθεί. Εδώ εσείς κάνετε λάθη και επιβραβεύεστε. Είναι φοβερό! Απίστευτο! Απίστευτη Κυβέρνηση!

Σας το είπα και πριν, κύριε Σκυλακάκη. Επιμένετε ως Κυβέρνηση να ασχολείστε με την επικοινωνιακή συγκάλυψη των εγκληματικών επιλογών σας που έχουν οδηγήσει στην καταστροφή της ελληνικής οικονομίας και της ελληνικής κοινωνίας. Δεν το καταλαβαίνετε αυτό, ζείτε αλλού. Στο δικό σας παραμύθι είναι όλα καλά. Δεν έχετε πάρει χαμπάρι τι γίνεται εκεί έξω.

Ο ισχυρισμός ότι για το πρωτοφανές κύμα ανατιμήσεων, αλλά και για την έκρηξη του κόστους ενέργειας, φταίει ο πόλεμος, είναι και ψευδής -και το ξέρετε πάρα πολύ καλά όταν κοιτάζεστε στον καθρέφτη- και παραπλανητικός. Από τον Φεβρουάριο του 2021 η Κυβέρνηση διπλασίασε την ηλεκτροπαραγωγή από φυσικό αέριο, μειώνοντας περαιτέρω τη λειτουργία των λιγνιτικών μονάδων.

Είστε η Κυβέρνηση ΟΦΑ: όπου φυσάει ο άνεμος! Θα κλείσετε τους λιγνίτες. Αυτό είναι σοβαρή πολιτική; Μετά από δύο μήνες θα ανοίξετε τους λιγνίτες. «Δεν θα κάνω εξορύξεις» -είπαν ο κ. Μητσοτάκης και ο κ. Δένδιας, ο Πρωθυπουργός και ο Υπουργός Εξωτερικών-, «θα κάνω εξορύξεις».

Συγγνώμη, αυτό είναι σοβαρή Κυβέρνηση; Μιλάμε σοβαρά τώρα; Εσείς κυβερνάτε τη χώρα και αυτό είναι το πρόγραμμά σας; ΟΦΑ; Όπου φυσάει ο άνεμος, όπου μου κάτσει, ό,τι κάτσει, ό,τι ώρα να είναι;

Είστε υπέρ των εξορύξεων ή κατά; Πείτε μας. Είστε υπέρ του λιγνίτη -του βρωμερού, του τρισάθλιου, που ρυπαίνει το περιβάλλον- ή κατά; Διότι θα πεινάσει ο Έλληνας! Έχετε πρόγραμμα ή δεν έχετε; Έχετε ιδεολογία ή δεν έχετε; Τι είστε εσείς; Δεν καταλαβαίνω. Αυτά τα εγκληματικά λάθη ποιος θα τα πληρώσει; Τα πληρώνει ο Έλληνας. Εσείς, όμως, στο απυρόβλητο.

Ορίστε τι αναφέρει, κύριε Σκυλακάκη, ο κ. Δένδιας, συνάδελφός σας, Υπουργός Εξωτερικών. Διακήρυττε με κάθε τρόπο ότι είναι κατά των εξορύξεων: «Η Ελλάδα δεν θα γίνει χώρα παραγωγής υδρογονανθράκων, δεν θα αρχίσει να σκάβει τον βυθό της Μεσογείου».

Σήμερα ο κ. Μητσοτάκης ανακοινώνει: «Τα πετρέλαια ήρθαν». Ντάπα-ντούπα, ντάπα-ντούπα, σαν τον Κωνσταντάρα! Αποφασίστε ποια είναι η πολιτική σας. Αν αυτό είναι σοβαρή Κυβέρνηση…

Ή μήπως είναι σοβαρή Κυβέρνηση αυτό, αφού κερδοσκοπήσατε εις βάρος των πολιτών, κύριε Σκυλακάκη, διατηρώντας αμετάβλητο τον ΦΠΑ, παρά την πρωτοφανή αύξηση στις τιμές στα βασικά προϊόντα; Σας το λέγαμε τόσον καιρό, μήνες, ο Βιλιάρδος το έλεγε και όλοι οι Βουλευτές μας και ο Πρόεδρός μας: «Μειώστε τον ΦΠΑ χωρίς δημοσιονομικό κόστος. Εισπράξτε τόσον ΦΠΑ όσον θα εισπράττατε με φυσιολογικές τιμές». «Όχι», λέγατε, «δεν γίνεται αυτό, δεν υπάρχει δημοσιονομικός χώρος». Τώρα ακούσαμε τον κ. Γεωργιάδη να λέει ότι το σκέφτεστε. Αυτό είναι σοβαρή πολιτική; «Άλλα λέω την Τρίτη, άλλα λέω την Πέμπτη, άλλα λέω τη Δευτέρα, ανάλογα με το πώς θα ξυπνήσω σήμερα ή τι θα γίνει στον κόσμο αποφασίζω και εγώ»; Αυτό τώρα είναι σοβαρή πολιτική;

Εδώ και μήνες προειδοποιούσαμε για το επερχόμενο κύμα ανατιμήσεων, καλώντας την Κυβέρνηση να μειώσει άμεσα τον ΦΠΑ. Κωφεύατε ως Νέα Δημοκρατία.

Η πρότασή μας είναι κοστολογημένη, με ελάχιστο -πραγματικά ελάχιστο- δημοσιονομικό αποτύπωμα. Όταν οι αυξήσεις, λοιπόν, στα βασικά προϊόντα σάρωναν το εισόδημα των Ελλήνων πολιτών, οι Υπουργοί έκαναν λόγο για παροδικό φαινόμενο -το κάνατε και αυτό- και έλεγαν ότι μέχρι τον Δεκέμβριο ή τον Ιανουάριο θα έχει τελειώσει. Εντάξει. Τι να πω.

Κύριε Πρόεδρε, θα κλείσω με κάτι, γιατί από την Τετάρτη δεν τα ξαναείπαμε εδώ. Την Πέμπτη ήταν τα τάγματα Αζόφ εδώ μέσα, Παρασκευή ρεπό, Σαββατοκύριακο ακολούθησε, χθες δεν είχε νομοθετικό έργο, ήρθε όμως η Τρίτη.

Ξέρω ότι πολλοί αυτό θέλετε το ξεχάσατε. Δεν μπορεί να ξεχαστεί. Δεν μπορούν να ξεχαστούν τα θλιβερά γεγονότα στη Βουλή των Ελλήνων, αλλά και στη Βουλή της Κύπρου, με δική σας πρωτοβουλία, του Προέδρου της Βουλής και δική σας. Δεν θα ξεχαστεί. Εδώ θα είμαστε και θα σας θυμίζουμε πάντα τις δικές σας επιλογές, γιατί αποτελούν προσβολή για τον Ελληνισμό όσα έλαβαν χώρα την περασμένη Τετάρτη εδώ, στη Βουλή των Ελλήνων, στον ιερό αυτό χώρο.

Η παρουσία των ναζί του Αζόφ στο ελληνικό Κοινοβούλιο θα μείνει ως μελανή κηλίδα στη Μεταπολίτευση. Τελεία και παύλα. Και δεν σας ξεπλένει κανείς. Κανείς μιντιακός «παπαγάλος», κανείς «τηλεκατευθυνόμενος» δημοσιογράφος, κανένας δημοσιογράφος «τζουκ μποξ» δεν πρόκειται να ξεπλύνει αυτή τη ντροπή, όσους και να βγάλετε έξω και να σας «λιβανίζουν» όλη την ημέρα, ό,τι και να λένε. Έφτασαν στο σημείο να λένε: «Δηλαδή οι ναζί να μην πολεμάνε για την πατρίδα τους;». Το ακούσαμε και αυτό! Απίστευτο! Να τους ξεπλύνουμε. Απίστευτα πράγματα!

Ποια ήταν η αντίδραση των κομμάτων; Διότι δεν ήταν μόνο η Νέα Δημοκρατία, όχι, ήταν όλοι οι κύριοι εδώ του ΣΥΡΙΖΑ, οι κύριοι του ΚΙΝΑΛ και οι κύριοι της Νέας Δημοκρατίας. Η τρόικα εσωτερικού ενωμένη-δυνατή, εδώ και σε αυτό. Ποια ήταν, λοιπόν, η αντίδραση των κομμάτων; Χειροκροτούσαν με ενθουσιασμό! «Εμείς δεν ήρθαμε όλοι, ήρθαμε μόνο είκοσι οκτώ». «Από εμάς ήλθε ένας», λέει το ΜέΡΑ25. «Εμείς τέσσερις-πέντε». Ή έρχεσαι ή δεν έρχεσαι. Ή βλέπεις ή δεν βλέπεις.

**ΤΡΥΦΩΝ ΑΛΕΞΙΑΔΗΣ:** Εμείς δεν χειροκροτήσαμε.

**ΚΩΝΣΤΑΝΤΙΝΟΣ ΧΗΤΑΣ:** Δεν είπα ότι χειροκροτούσατε τους Αζόφ, τους ναζί, αλλά χειροκροτούσατε ένα μαγνητοσκοπημένο βίντεο. Για όνομα του θεού! Δηλαδή πόσο παραπάνω να προσβάλει τη νοημοσύνη μου, όταν χειροκροτώ ένα βίντεο μαγνητοσκοπημένο;

Η ιστορία δεν διαγράφεται. Όσο και να προσπαθούν αυτά τα τρία κόμματα να συγκαλύψουν επικοινωνιακά το τεράστιο ατόπημά τους, είτε ήταν ακούσιο είτε ήταν εκούσιο, η ιστορία δεν διαγράφεται.

Όπως ακριβώς περιμέναμε, βέβαια, δεν έγινε καμμία αναφορά στη τουρκική θηριωδία, δεν έγινε καμμία αναφορά στην κατοχή της Κύπρου και ακούγαμε εδώ μέσα να λένε ότι εδώ και πενήντα χρόνια καμμία ευρωπαϊκή χώρα δεν έχει υποστεί τέτοια εισβολή! Τι ντροπή!

Τα ίδια είπαν και στην Κύπρο, αλλά εκεί αντέδρασε η Πρόεδρος της Βουλής. Δεν έπαθε αφωνία, όπως έπαθε ο κ. Τασούλας. «Δεν είχαμε μεταφραστή», λέει. Καλά, συγγνώμη. Το «Αζόφ» και στα ουκρανικά «Αζόφ» δεν είναι; Δηλαδή, θέλει μετάφραση αυτό; Δεν μπορείτε να το ακούσετε αυτό μία φορά για δέκα λεπτά; Βάλτε έναν τύπο εδώ από τους χιλιάδες και πείτε του: «Άκου λίγο, ρε φίλε, τι μας έστειλαν, να δούμε τι θα παίξουμε στην Ελλάδα, στην ελληνική Βουλή». Τη λέξη «Αζόφ», εάν τη μεταφράσεις, «Αζόφ» μεταφράζεται και στα ουκρανικά και στα αγγλικά και στα ελληνικά και στα ουγγρικά. Δεν αλλάζει. Δεν το ακούσατε αυτό; Ασέβεια, λοιπόν, προς τον ελληνικό λαό.

Κλείνοντας θα αναφερθώ, κύριε Πρόεδρε, στην τρόικα εσωτερικού, η οποία θα συγκυβερνήσει αυτή τη χώρα. Πόσα χρόνια το φωνάζει ο Κυριάκος Βελόπουλος ότι πάτε για συγκυβέρνηση; Η τρόικα εσωτερικού. Συμφωνείτε σε όλα, σε όλα. Το πάτε λάου-λάου, όμως.

Είπε ο κ. Τσίπρας, όχι ο Αρχηγός σας, ο ξάδερφος, ο Βουλευτής: «Ναι, με την καλή Νέα Δημοκρατία θα μπορούσαμε εν δυνάμει κάποια στιγμή να συνεργαστούμε». Αυτό είπε. Ποια είναι η καλή δεν ξέρουμε. Ξέρουν αυτοί.

Βγαίνει ο κ. Μητσοτάκης χθες και η κ. Μπακογιάννη σήμερα -την άκουγα στο ραδιόφωνο σήμερα- να λένε ότι το διακύβευμα δεν είναι Δεξιά ή Αριστερά. Αυτά είναι -λέει- του 20ού αιώνα. Εδώ έχουμε άλλα τώρα. Ή θα πάμε με την πρόοδο, με το μπροστά δηλαδή, ή θα πάμε με την οπισθοδρόμηση. Δεν υπάρχει Δεξιά, Αριστερά. Γιατί ό,τι και να ψηφίσεις στη Νέα Δημοκρατία, ΠΑΣΟΚ βγαίνει. Θα δεις έναν πασόκο εκεί μέσα, δεν υπάρχει περίπτωση. Έχουν μπερδευτεί και αυτοί. Άρα δεν είναι Δεξιά ή Αριστερά, είναι πρόοδος ή οπισθοδρόμηση.

Βγαίνει ο κ. Βαγγέλης Αποστολάκης εχθές, ο εξ απορρήτων του πρώην Πρωθυπουργού, του κ. Τσίπρα, ιδίως σε θέματα εθνικής άμυνας, και λέει ότι στην πολιτική δεν πρέπει να αποκλείουμε τίποτα. Εχθές στα «Παραπολιτικά» τα είπε αυτά. Ακούστε τα, μπορεί να μην τα ξέρετε. Τα πάντα -λέει- είναι εφικτά. Στο παρελθόν -λέει- συγκυβέρνησαν Νέα Δημοκρατία - ΠΑΣΟΚ. Ποιος θα το πίστευε, λέει. Νέα Δημοκρατία με ΚΚΕ, ΣΥΡΙΖΑ και ΑΝΕΛ. Ποιος θα μας τα έλεγε αυτά; Είναι θέμα συγκυριών και καταστάσεων. Καλό θα είναι -λέει- τα κόμματα να αρχίσουν να σκέφτονται κάτι τέτοιο. Αυτά δεν είναι τυχαία.

Ούτως ή άλλως το έχουμε πει. Η μοναδική λογική, πατριωτική φωνή στο ελληνικό Κοινοβούλιο είναι η Ελληνική Λύση, η μόνη που ξεχωρίζει από την τρόικα εσωτερικού.

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Αναπληρωτής Υπουργός Οικονομικών, ο κ. Θόδωρος Σκυλακάκης, και αμέσως μετά τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Τσακαλώτος.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση κατέθεσε έναν συμπληρωματικό προϋπολογισμό, που συζητείται στο πλαίσιο αυτού του νομοσχεδίου και που είναι και ευθεία αρμοδιότητά μου, γιατί βρισκόμαστε σε μια περίοδο πολύ μεγάλων αλλαγών. Οι αλλαγές αυτές πυροδοτήθηκαν από τον πόλεμο που εξαπέλυσε η Ρωσία κατά της Ουκρανίας. Είναι ένας πόλεμος -οφείλω να το πω, γιατί δεν έχω μιλήσει στη Βουλή γι’ αυτόν- ο οποίος έχει παράλογη αρχή, αν το κοιτάξει κανείς ορθολογικά, αλλά στην πραγματικότητα η επιδίωξή του είναι η επιδίωξη ενός καθεστώτος που επιδιώκει έναν εθνικιστικό ιμπεριαλισμό και έναν αδυσώπητο πόλεμο κατά της φιλελεύθερης δημοκρατίας, έτσι όπως τη γνωρίζουμε -αυτές είναι οι επιδιώξεις αυτού του καθεστώτος-, και που έχει με τρόπο πρωτοφανή σε έκταση καταστροφές πόλεων, επιθέσεις από τις οποίες την πληρώνουν κατά χιλιάδες άμαχοι και πολλά άλλα αποτρόπαια τα οποία συμβαίνουν σήμερα.

Αυτός ο πόλεμος δεν είναι ένας πόλεμος που θα αφήσει την Ευρώπη και τον κόσμο στη φάση που ήταν προηγουμένως. Οι συνέπειές του, ανεξαρτήτως του πώς θα καταλήξει, είναι βέβαιον ότι θα οδηγήσουν σε έναν δραστικό περιορισμό της ενεργειακής σχέσης της Ευρωπαϊκής Ένωσης με τη Ρωσία και θα οδηγήσουν και σε πολυετείς επιπτώσεις, κυρώσεις, οι οποίες έχουν ήδη επιβληθεί και πιθανόν και άλλες θα επιβληθούν στη Ρωσία, οι οποίες θα έχουν και αυτές οικονομικό αποτέλεσμα. Κομμάτι αυτού του πολέμου οι αγορές, άρχισαν να το προεξοφλούν εδώ και πολλούς μήνες, στην αρχή με διστακτικότητα και μετά όλο και πιο έντονα.

Αυτές οι αλλαγές και η πίεση που ασκείται στα νοικοκυριά, αλλά και ο πολύ ταχύτερος πληθωρισμός σε σχέση με αυτό που είχε προβλεφθεί μας οδηγούν στον συμπληρωματικό προϋπολογισμό.

Το πρώτο ερώτημα που πρέπει να απαντήσουμε είναι αν θα μπορούσαμε να έχουμε καταρτίσει έναν προϋπολογισμό με άλλες υποθέσεις για τον πληθωρισμό. Η απάντηση είναι «όχι», γιατί οι υποθέσεις που εμείς βάζουμε για τον πληθωρισμό είναι αναγκαστικά οι υποθέσεις που βάζει η Ευρωπαϊκή Επιτροπή, όταν ξεκινάμε τη διαδικασία κατάρτισης των προϋπολογισμών. Στην τελευταία πρόβλεψη που ήταν γνωστή -για την ακρίβεια αυτή ήταν η φθινοπωρινή πρόβλεψη, εμείς είχαμε καταρτίσει ήδη τον προϋπολογισμό- η Ευρωπαϊκή Επιτροπή έλεγε τα εξής πράγματα για τον πληθωρισμό, τα οποία οφείλω να τα θυμίσω, γιατί έχουν ιδιαίτερη σημασία.

Μας έλεγε, λοιπόν, ότι ο πληθωρισμός θα φτάσει στο μέγιστο επίπεδό του -αυτά τα έλεγε το φθινόπωρο η Ευρωπαϊκή Επιτροπή- στο τέλος του 2021, το 2022 θα υπάρχει μια αποκλιμάκωση και θα πάμε με 2,2% πληθωρισμό. Αυτό ήταν η πρόβλεψη επί της οποίας υποχρεωτικά έπρεπε να κάνουμε εμείς τον δικό μας προϋπολογισμό. Ούτε η Ευρωπαϊκή Επιτροπή μπορούσε να προβλέψει ούτε και κανένας από τους μεγάλους οικονομικούς παίκτες, το Διεθνές Νομισματικό Ταμείο, η Ευρωπαϊκή Κεντρική Τράπεζα δεν είχε ως βασική υπόθεση ότι ο Πούτιν θα εξαπολύσει έναν καθολικό πόλεμο στις αρχές του 2021.

Αυτός ο συμπληρωματικός προϋπολογισμός έχει -όπως προβλέπει ο νόμος- δαπάνες. Δεν μπορούμε να καταθέσουμε έναν συμπληρωματικό προϋπολογισμό με έσοδα στη διάρκεια του έτους με βάση τον δημοσιονομικό νόμο που ισχύει. Από πού θα καλυφθούν αυτές οι δαπάνες; Αυτό θα το παρουσιάσουμε αναλυτικά στις 30 Απριλίου, στο μεσοπρόθεσμο. Μπορώ, όμως, να ενημερώσω τη Βουλή ότι οι δαπάνες αυτές θα καλυφθούν από τρεις πηγές.

Η μία θα είναι μια περιορισμένη, μικρή αύξηση του ελλείμματος, που είναι αντίστοιχη με τις δυνατότητες και τις ανάγκες, όπως τη βλέπουμε σήμερα.

Η δεύτερη πηγή είναι η πολύ καλύτερη πορεία του ΑΕΠ το 2021. Όπως ξέρετε το ΑΕΠ πήγε στο 8,2, παρά το γεγονός ότι τους τελευταίους μήνες μειώθηκε κατά τι εξαιτίας της ενεργειακής κρίσης που υπήρχε και υπάρχει.

Η τρίτη πηγή θα είναι η αύξηση του ονομαστικού ΑΕΠ, λόγω του υψηλότερου πληθωρισμού που θα έχουμε φέτος. Με δεδομένο ότι αυξάνεται κατά τι το έλλειμμα, είναι προφανές ότι η κοινωνία θα πάρει πίσω το 100% των επιπλέον φόρων που θα προκύψουν από τον πληθωρισμό. Θα επιστρέψει πίσω στην κοινωνία και ένα κομμάτι από την καλύτερη πορεία της οικονομίας του 2021 και κάποιοι πρόσθετοι πόροι από μεγαλύτερο δανεισμό ή χρήση ταμειακών διαθεσίμων.

Γιατί μπορούμε να κάνουμε αυτόν τον συμπληρωματικό προϋπολογισμό; Μπορούμε να τον κάνουμε γιατί η χώρα και τα δημόσια οικονομικά είναι καλύτερα από αυτά που προβλέπαμε το 2021, όταν καταθέταμε τον προϋπολογισμό. Δηλαδή έχουμε καλύτερο έλλειμμα. Θα βγουν τα τελικά στοιχεία. Περιμένω να οριστικοποιηθούν πριν δώσω αριθμούς, αλλά είμαι ασφαλής στο ότι θα έχουμε καλύτερο έλλειμμα σε σχέση με αυτό που προβλέπαμε, τόσο πρωτογενές όσο και κανονικό έλλειμμα, το 2021. Αυτό μάς βοηθά στην πορεία μας στις αγορές. Έχουμε την εξόφληση του Διεθνούς Νομισματικού Ταμείου και την έξοδο από την ενισχυμένη εποπτεία, που την επιτυγχάνουμε στον χρόνο που προβλεπόταν και λαμβάνουμε έτσι και τους πόρους που προβλεπόταν να έχουμε από την ενισχυμένη εποπτεία, οι οποίοι βοηθούν και αυτοί τα δημόσια οικονομικά.

Επίσης, η Ελλάδα ήταν η τρίτη χώρα που κατέθεσε το πρώτο αίτημα εκταμίευσης από το Ταμείο Ανάκαμψης. Ήμασταν, επίσης, από τους πρώτους που πήραμε την προκαταβολή και έτσι έχουμε στα ταμειακά μας διαθέσιμα σήμερα και τα χρήματα που ήρθαν από το Ταμείο Ανάκαμψης και τα οποία, βεβαίως, αρχίζουν τώρα και ξοδεύονται και θα ξοδεύονται με όλο και μεγαλύτερη ταχύτητα, βοηθώντας την πορεία της οικονομίας και στο να έχουμε θετική και αρκετά ικανοποιητική ανάπτυξη, υψηλή ανάπτυξη, φέτος.

Πού θα πάνε τα χρήματα του συμπληρωματικού προϋπολογισμού; Η Κυβέρνηση είναι υποχρεωμένη εδώ να κινηθεί πάλι σε συνθήκες αβεβαιότητας, γιατί δεν έχουμε εικόνα του πότε μπορεί να τελειώσει αυτός ο πόλεμος και τι ακριβώς σχέσεις θα διαμορφωθούν μεταξύ Ευρώπης και Ρωσίας μετά τη λήξη του πολέμου. Έχουμε μια πρόταση της Ευρωπαϊκής Επιτροπής, όπως ξέρετε, για να λήξει τελείως η εξάρτηση από το ρωσικό αέριο το 2027. Είναι μια κατεύθυνση, δεν είναι πρόταση της Ευρωπαϊκής Επιτροπής, για να είμαι ακριβής. Είναι μια κατεύθυνση που έδωσαν οι Αρχηγοί των κρατών των χωρών-μελών, για να καταρτίσει η Ευρωπαϊκή Επιτροπή ένα τέτοιο σχέδιο. Ακόμη αυτό δεν έχει αποφασιστεί σε επίπεδο Συμβουλίου. Έχει μεγάλη σημασία ο χρόνος απεξάρτησης, όπως και έχει μεγάλη σημασία τι θα συμβεί στο ενδιάμεσο για τις τιμές του αερίου, τον πληθωρισμό που θα έχουμε στα επόμενα χρόνια και τη δυνατότητα να περάσουμε σε μια πιο ομαλή κατάσταση.

Επανέρχομαι στο πού θα πάνε τα χρήματα αυτά. Ένα κομμάτι τους θα πάει στο συγχρηματοδοτούμενο, είναι 2 δισεκατομμύρια ευρώ στον τακτικό και 600 εκατομμύρια ευρώ στο συγχρηματοδοτούμενο Πρόγραμμα των Δημοσίων Επενδύσεων, στην ουσία, αυτό που όλοι ονομάζουμε ΕΣΠΑ, αλλά έχει και άλλες συγχρηματοδοτούμενες δαπάνες. Το κομμάτι αυτό είναι, όπως ξέρουν και οι συνάδελφοι που ειδικεύονται στα οικονομικά, στην ουσία αυτοχρηματοδοτούμενο. Παίρνουμε ένα πολύ μεγάλο μέρος σε claims, σε επιστροφές από την Ευρωπαϊκή Ένωση και σε κάθε περίπτωση, όταν πραγματοποιούνται αυτές οι επενδύσεις, επειδή έχουν ΦΠΑ και ασφαλιστικές εισφορές, μας καλύπτουν το υπόλοιπο. Συνεπώς για τα 600 εκατομμύρια δεν υπάρχει κάποια δημοσιονομική ανάγκη να καλυφθούν.

Από τα 2 δισεκατομμύρια ευρώ τώρα, τα 590 εκατομμύρια ευρώ θα πάνε για τα μέτρα που έχουμε ήδη ανακοινώσει. Θέλω να εξηγήσω ποια είναι η σχετική κατανομή:

Έχουμε 142 εκατομμύρια ευρώ στους χαμηλοσυνταξιούχους και στους ανασφάλιστους υπερήλικες. Αυτά είναι τα 200 ευρώ που θα πάρουν μέχρι το Πάσχα.

Είναι 97,5 εκατομμύρια ευρώ για το επίδομα παιδιού, μιάμιση φορά το επίδομα παιδιού.

Είναι 33,9 εκατομμύρια ευρώ για την πρόσθετη βοήθεια στα ΑΜΕΑ.

Είναι 50,9 εκατομμύρια ευρώ για το ελάχιστο εγγυημένο εισόδημα, που δίνεται ένα επιπλέον. Όλα αυτά θα δοθούν μέχρι το Πάσχα.

Είναι 130 εκατομμύρια ευρώ για την κάρτα καυσίμων. Τα 35, 45, 55, ανάλογα με το τι θα διαλέξει ο καθένας.

Είναι 107 εκατομμύρια ευρώ για τον πρωτογενή τομέα, 47 εκατομμύρια ευρώ για τους κτηνοτρόφους και 60 εκατομμύρια ευρώ για το ντίζελ των αγροτών.

Είναι 6 εκατομμύρια ευρώ για τα ταξί και 23 εκατομμύρια ευρώ για την επιδότηση του ντίζελ.

Αυτά είναι τα χρήματα που με βεβαιότητα ξέρουμε πού θα πάνε.

Ένα άλλο ποσό, που δεν μπορώ σήμερα να το προϋπολογίσω, γιατί θα πρέπει να γνωρίζω τις τιμές ενέργειας μέχρι το τέλος του έτους και αυτό δεν το γνωρίζουμε, θα πάει αναγκαστικά για τις αυξημένες δαπάνες ενέργειας σε ηλεκτρισμό και σε καύσιμα του δημοσίου. Αυτές οι αυξημένες δαπάνες είναι σημαντικές και θα προσπαθήσουμε να τις περιορίσουμε. Αυτή είναι μια συζήτηση που θα γίνει στο αμέσως επόμενο διάστημα.

Τα υπόλοιπα θα δοθούν για πρόσθετες παρεμβάσεις. Κάποιες από αυτές ανέφερε ενδεικτικά ο Πρωθυπουργός, όταν μίλησε για την ανάγκη να παρέμβουμε, να παρέμβει η χώρα, εάν η Ευρώπη δεν κάνει κάτι με τις τιμές ηλεκτρικής ενέργειας.

Θα μου επιτρέψετε να πω ένα-δυο λόγια για τις τιμές της ηλεκτρικής ενέργειας, για να μην έχουμε την αίσθηση ότι αυτός ο πληθωρισμός προέρχεται από κάποιες μυστηριώδεις δυνάμεις.

Όταν αυξάνεται το αέριο κατά 10 ευρώ σε ετήσια βάση, η δική μας οικονομία πληρώνει, επειδή εισάγουμε αποκλειστικά αέριο από το εξωτερικό, 600 εκατομμύρια ευρώ τον χρόνο. Αν έχουμε μια αύξηση του αερίου από, ας πούμε, 20 ευρώ που ήταν το 2009 -κάπου εκεί, ίσως και λιγότερο- στα 100 ευρώ, αυτό σημαίνει 4,8 δισεκατομμύρια ευρώ επιβάρυνση σε ετήσια βάση της ελληνικής οικονομίας. Αυτή η επιβάρυνση πηγαίνει κατευθείαν στον πληθωρισμό, κατευθείαν.

**ΕΥΚΛΕΙΔΗΣ ΤΣΑΚΑΛΩΤΟΣ:** Γι’ αυτό εμείς επενδύσαμε στο φυσικό αέριο ως απάντηση.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Τσακαλώτο, ευχαρίστως να κάνουμε τη συζήτηση, αλλά, όπως ξέρετε, οι επενδυτικές αποφάσεις στην ενέργεια έχουν μια χρονοκαθυστέρηση τουλάχιστον τριών ετών. Δηλαδή, δεν υπάρχει κανένα εργοστάσιο ενέργειας το οποίο να μπορεί να δημιουργηθεί σε λιγότερο από τρία χρόνια.

Επίσης, σε ό,τι αφορά τον λιγνίτη, θα πρέπει ενδεχομένως να σας ενημερώσω ότι οι αποφάσεις για τους λιγνίτες ελήφθησαν πριν από δέκα με δώδεκα χρόνια, στην αρχική τους φάση, για την ακρίβεια το 2010 οι πρώτες αποφάσεις -όταν ήμουν στην Ευρωβουλή- και στη συνέχεια ελήφθησαν διαδοχικές αποφάσεις από όλες τις κυβερνήσεις. Και γιατί ελήφθησαν; Διότι οι παλιοί λιγνίτες σήμερα έχουν κόστος 200 ευρώ περίπου -198 έβλεπα σε μια ανακοίνωση του Υπουργείου Ενέργειας- η MWh με τις σημερινές τιμές των ρύπων. Οι καινούργιοι λιγνίτες που τυχόν θα κάνουμε -και υπάρχει η Πτολεμαΐδα 5- έχουν περίπου διπλάσιο κόστος από ό,τι έχουν οι ανανεώσιμες.

Συνεπώς υπάρχει ένα ενεργειακό πρόβλημα πραγματικό. Θα μπορούμε να την κάνουμε τη συζήτηση. Όμως, κατά τη γνώμη μου, η πορεία της χώρας πρέπει να είναι η επιτάχυνση των ανανεώσιμων πηγών ενέργειας. Αυτή είναι η μόνη λογική και ρεαλιστική επιλογή. Ενδιαμέσως, προφανώς, πρέπει να έχουμε κάποιο μεταβατικό καύσιμο και θα δούμε τι συνδυασμός μπορεί να είναι αυτός, εν μέρει λιγνίτες, εν μέρει φυσικό αέριο, μέχρις ότου μπορέσουμε να κάνουμε την πλήρη μετάβαση.

Για να ολοκληρώσω και ενδεχομένως αν υπάρχουν απορίες, μιας που θα μιλήσει και ο κ. Τσακαλώτος -υποθέτω πως θα μπορώ να δώσω μερικές απαντήσεις και στη συνέχεια-, θα ήθελα να πω το εξής: Ζούμε κυριολεκτικά σε μια εποχή αλλαγής παραδείγματος. Η εποχή αυτή απαιτεί από όλους σύνεση, λογική και ρεαλισμό.

Είναι υποχρέωσή μας να βοηθήσουμε την κοινωνία αυτή την εποχή και αναγκαστικά θα χρησιμοποιήσουμε και δημοσιονομικά εργαλεία γι’ αυτόν τον σκοπό. Δεν υπάρχει τρόπος να βοηθήσουμε χωρίς να χρησιμοποιήσουμε και δημοσιονομικά εργαλεία.

Εξακολουθούμε, όμως, να έχουμε ένα πολύ μεγάλο χρέος. Μειώνεται φέτος σημαντικά -και πέρυσι μειώθηκε σημαντικά- ως ποσοστό του ΑΕΠ. Παραμένει, όμως, πολύ μεγάλο.

Έχουμε άνοδο των επιτοκίων. Η άνοδος των επιτοκίων κάνει τον δανεισμό πιο περίπλοκο. Αυτό είναι γενικά αντιληπτό. Έχουμε την ανάγκη να παραμείνουμε προσηλωμένοι στις ευρωπαϊκές μας δεσμεύσεις. Συνεπώς χρειάζεται από όλους σύνεση, προσοχή και ενδιαφέρον πραγματικό και γνήσιο για την κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό και για τη συνέπεια στον χρόνο.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Η βασική συζήτηση σήμερα είναι για τον συμπληρωματικό προϋπολογισμό. Θέλω να είμαι σαφής για τη θέση του ΣΥΡΙΖΑ γι’ αυτόν, ότι ο προϋπολογισμός της χώρας αποτυπώνει τη συγκεκριμένη πολιτική της Κυβέρνησης και άρα ο συμπληρωματικός προϋπολογισμός είναι μέρος του προϋπολογισμού, που προφανώς θα έχει και κάποια μέτρα στα οποία αλλιώς θα ήμασταν υπέρ ή κατά, αλλά ουσιαστικά δεν είναι αυτό. Όταν φέρατε καλά μέτρα την προηγούμενη εβδομάδα, τα υπερψηφίσαμε, αλλά τώρα μιλάμε για τη δική σας πολιτική σε όλο το φάσμα της οικονομίας.

Αρχίζω όπως και πολλοί άλλοι, γιατί ο κόσμος καταλαβαίνει ότι η ακρίβεια είναι το βασικό ζήτημα, με την ακρίβεια.

Σας ρώτησε, κύριε Σκυλακάκη, η κ. Αχτσιόγλου ποια είναι η θέση σας για τα υπερκέρδη και για τις αγορές. Εσείς, ως συνήθως, δεν απαντήσατε στην ερώτηση της εξέτασης -για να πούμε τα πανεπιστημιακά μας-, απαντήσατε σε άλλη ερώτηση. Ήταν σαν η κ. Αχτσιόγλου να σας είχε ρωτήσει: «Είναι κακός άνθρωπος ο Πούτιν;», που λέμε εμείς. «Είναι κακή η εισβολή;», που λέμε και εμείς. «Θα έχει επιπτώσεις και αυτό και οι κυρώσεις στην ελληνική οικονομία;». Δεν σας ρώτησε αυτό. Αυτό είναι κοινός τόπος, νομίζω, σχεδόν σε όλο αυτό το Κοινοβούλιο. Σας ρώτησε κάτι πιο συγκεκριμένο, για εμάς, τι κάνουμε εμείς.

Επειδή εσείς δεν απαντήσατε, θα αποταθώ στον Υπουργό «απορρύθμισης αγορών και στήριξης ιδιωτικών εταιρειών ενέργειας», τον κ. Σκρέκα, που στους Δελφούς, σε ένα δύσκολο κοινό -όπως ξέρετε, στους Δελφούς πηγαίνουν μαρξιστές, πανεπιστημιακοί, ακτιβιστές από όλα τα κοινωνικά κινήματα, οπότε θέλει θάρρος να πεις αυτά που είπε ο κ. Σκρέκας- είπε ότι δεν υπάρχουν υπερκέρδη και, μάλιστα, έχουν ζημιές οι εταιρείες. Επίσης, είπε ότι έχουν λιγότερο ποσοστό κέρδους από το 2020 και τελείωσε με το εξής: «Βλέπουμε επομένως από τα αποτελέσματα που δημοσιεύονται ότι οι περισσότερες εταιρείες εμφανίζουν ζημιές. Άρα ψάχνουμε τα ουρανοκατέβατα κέρδη της Αντιπολίτευσης, αλλά δεν τα βρίσκουμε.».

Και ρωτάω εγώ το Υπουργείο Οικονομικών: Συμφωνείτε με τον κ. Σκρέκα; Έχετε τη μελέτη της ανεξάρτητης Αρχής Ενέργειας που λέει αυτά τα πράγματα;

Κύριε Σκυλακάκη, σας θέτω κάποια ερωτήματα. Νομίζω έχετε ένα χρέος να με ακούσετε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Προσπαθώ.

**ΕΥΚΛΕΙΔΗΣ ΤΣΑΚΑΛΩΤΟΣ:** Σας θέτω το ερώτημα: Συμφωνείτε με τον κ. Σκρέκα; Έχετε τη μελέτη της ΡΑΕ, που λέει αυτά που λέει ο κ. Σκρέκας; Σας ενδιαφέρει αν έχουν ή δεν έχουν υπερκέρδη αυτές οι εταιρείες; Γιατί σε όλες τις χώρες της Ευρώπης υπάρχουν υπερκέρδη, εκτός αν -και μόνο αν- πήρανε κάποια από τα μέτρα που σας λέμε. Σε όλες τις χώρες υπάρχουν υπερκέρδη και φυσικό είναι -νομίζω ότι το καταλαβαίνετε ως οικονομολόγος ότι υπάρχουν αυτά τα υπερκέρδη-, εκτός αν παρθούν μέτρα στην πηγή. Αυτή είναι η πρώτη ερώτηση. Σας παρακαλώ να διατυπώσετε την απάντησή σας σωστά. Συμφωνείτε με τον κ. Σκρέκα; Υπάρχουν υπερκέρδη; Έχετε τη μελέτη της ανεξάρτητης αρχής; Σας ενδιαφέρει ως οικονομικό επιτελείο να μάθετε την αλήθεια για αυτό το θέμα, για να δείτε τι θα κάνετε;

Δεύτερον, επειδή είστε και νεοφιλελεύθερος και περήφανος γι’ αυτό -και αυτό σάς τιμά-, υπάρχουν καρτέλ στην ενέργεια; Ποια είναι η άποψη του Υπουργείου Οικονομικών; Είναι μια ανταγωνιστική αγορά; Αυτό δεν το λένε κάποιοι «Μαδούροι», κάποιοι συριζαίοι, το λένε και οι βιομήχανοι, το λέει και ο Τύπος, ότι έχουμε ένα μεγάλο πρόβλημα στην Ελλάδα με καρτελοποίηση της αγοράς ενέργειας.

Για την αγορά στις τηλεπικοινωνίες δεν το συζητάω, είναι πέρα από αστείο αυτό που γίνεται με τις τιμές που πληρώνουν οι Έλληνες και οι Ελληνίδες για ίντερνετ και για τηλέφωνα.

Στην ενέργεια υπάρχει καρτέλ; Θεωρείτε δηλαδή ότι έχουμε να κάνουμε με μια ανταγωνιστική αγορά, που η τιμή διαμορφώνεται μετά από άγριο ανταγωνισμό; Αυτή είναι η άποψη του επιτελείου σας; Θα ήθελα και σε αυτό μια απάντηση.

Νομίζω η απάντηση είναι πολύ σαφής, ότι, παρ’ όλο που είστε νεοφιλελεύθεροι, είστε νεοφιλελεύθεροι με μια έννοια: Να στηρίξετε την ιδιωτική πρωτοβουλία, ασχέτως αν υπάρχει καρτέλ, ασχέτως αν υπάρχουν υπερκέρδη, ασχέτως αν χρειάζεται να βοηθήσουμε τον κόσμο.

Άρα, όταν λέμε ότι καταψηφίζουμε τον συμπληρωματικό προϋπολογισμό, όπως καταψηφίσαμε τον προϋπολογισμό, είναι γιατί δεν πήρατε αυτά τα μέτρα, που θα μπορούσατε, με αυτά τα μέτρα και αυτές τις παρεμβάσεις στην πηγή του προβλήματος, να φέρετε διαφορετικό προϋπολογισμό. Και ήταν δική σας επιλογή.

Και πάμε τώρα πιο συγκεκριμένα στον συμπληρωματικό προϋπολογισμό. Είναι κρίμα που δεν είναι εδώ ο κ. Σκανδαλίδης, γιατί ήθελα να συζητήσουμε όλες οι προοδευτικές δυνάμεις το θέμα της στρατηγικής της Νέας Δημοκρατίας για τον προϋπολογισμό, που είναι αυτό που λένε οι ρεπουμπλικάνοι στην Αμερική -που φαντάζομαι ότι τους εκτιμάτε- «starving the beast», να κάνουμε το «τέρας» να πεινάσει. Αυτή είναι η στρατηγική, κυνική στρατηγική, στοχευμένη στρατηγική.

Ποιο είναι το «τέρας» που πρέπει να το κάνουμε να πεινάσει; Είναι το κράτος. Και τι κάνουμε σαν δεξιά Κυβέρνηση; Ερχόμαστε όταν κερδίζουμε τις εκλογές και κόβουμε τους φόρους. Το κάνατε και εσείς με τον ΕΝΦΙΑ, που πήγε στους πιο πλούσιους, με την εισφορά αλληλεγγύης, με τον φόρο στα κέρδη, με τις γονικές παροχές. Η υπόσχεση και το αφήγημα είναι -αυτό ήταν και το προεκλογικό σας αφήγημα- ότι, όταν μειώσουμε αυτούς τους φόρους, θα υπάρχει μια τρομερή ανάπτυξη και άρα ουσιαστικά θα είναι αυτοχρηματοδοτούμενες όλες αυτές οι περικοπές.

Επειδή, όμως, αυτό δεν γίνεται ποτέ στην πράξη -σας έχω καταθέσει και μελέτες που λένε ότι τα τελευταία είκοσι, τριάντα χρόνια σε όσες χώρες έκαναν τέτοιες μειώσεις για τους πλούσιους δεν είχαμε αύξηση της ανάπτυξης και των επενδύσεων-, τι γίνεται; Έχουμε δημοσιονομικό πρόβλημα. Και τι κάνουμε όταν έχουμε δημοσιονομικό πρόβλημα; Πρέπει όλοι και όλες να «σφίξουμε τη ζώνη μας». Πρέπει να γίνουν κοινωνικές περικοπές.

Λέτε ότι τον Απρίλιο θα μας καταθέσετε το μεσοπρόθεσμο. Λέτε ότι τώρα θα έχει μια μικρή αύξηση του ελλείμματος. Λέτε ότι ο στόχος θα είναι να είναι 1% το πρωτογενές πλεόνασμα.

Εγώ υπολογίζω -μπορεί να είναι διαφορετικές οι δικές σας εκτιμήσεις- ότι αυτό σημαίνει μια δημοσιονομική προσαρμογή 4 με 5 δισεκατομμύρια. Δικαιούμαι να ρωτήσω από πού θα έρθουν αυτά τα λεφτά, αυτά τα έσοδα, για να κλείσει ο προϋπολογισμός του 2023 με αυτόν τον στόχο που έχετε ανακοινώσει; Και δεν θα μπορείτε μετά να μας πείτε «τι να κάνουμε, πρέπει να κάνουμε κάποιες κοινωνικές περικοπές», γιατί δεν σας είπαμε εμείς να μειώσετε τους φόρους στους πλουσίους, δεν σας είπαμε εμείς μέσα σε αυτή την κρίση να κάνετε αυτή την αύξηση των εξοπλισμών, μια τρομακτική αύξηση, που στηρίξαμε και εμείς μια μικρή αύξηση, αλλά όχι σε αυτό το επίπεδο. Και μετά θα έλθετε σαν τον πατροκτόνο στο δικαστήριο που ζητάει επιείκεια γιατί είναι ορφανός. Αυτό σημαίνει «starve the beast». Αυτό είναι που λέμε να πεινάσει το «τέρας» του κράτους.

Άρα σας λέμε ότι όλος ο προϋπολογισμός δεν είναι βασισμένος σε σοβαρά θεμέλια, σε ισχυρά θεμέλια, γιατί από την αρχή δεν είχατε ένα σχέδιο τετραετίας πώς να αλλάξετε τον προϋπολογισμό και από την πλευρά των δαπανών. Όλοι μας, εκτός από τη Νέα Δημοκρατία, λέμε ότι τουλάχιστον μετά το 2020 κάτι έπρεπε να αλλάξετε για το σύστημα υγείας, να στηρίξετε την κοινωνία. Δεν αλλάξατε το Ταμείο Ανάκαμψης και Ανθεκτικότητας, να βάλετε ένα μεγάλο κομμάτι για την ανθεκτικότητα, για τη στέγαση, για αυτό που κάνουν στην Ισπανία και στην Πορτογαλία. Προτιμήσατε να στηρίξετε το παλιό αφήγημα, ότι θα μειώσετε τους φόρους, αυτό θα δημιουργήσει την τρομερή ανάπτυξη, που πάλι επανέλαβε χθες ο κ. Σταϊκούρας, και όλα καλά. Έχετε και ένα plan B, όπως σας είπα, γιατί αν δεν βγουν οι επενδύσεις και δεν βγει η ανάπτυξη, εδώ είμαστε είτε να χρεοκοπήσουμε, όπως μας χρεοκοπήσατε το 2009 και 2010, και εδώ είμαστε να κάνουμε τις κοινωνικές περικοπές που κάναμε το 2010 και 2014, γιατί όλοι μαζί πρέπει να σφίξουμε τη ζώνη.

Μια τελευταία κουβέντα θέλω να πω για το νομοσχέδιο, που έχει και κομμάτια για το ξέπλυμα χρήματος. Θέλω να σας πάω σαράντα χρόνια πριν στις Ηνωμένες Πολιτείες, όπου στις 2 Μαΐου του 1982 το βρετανικό ναυτικό βούλιαξε το «Μπελγκράνο». Η βασική αφήγηση της τότε κυβέρνησης της κ. Θάτσερ ήταν ότι είχαμε μια ζώνη αποκλεισμού και το «Μπελγκράνο» πήγαινε προς τα νησιά Μαλδίβες. Μόνο που ένας δημόσιος υπάλληλος έκανε διαρροή στις εφημερίδες, ο Κλάιβ Πόντινγκ, ότι αυτό ήταν ψέμα. Πήγαινε εκτός της ζώνης αποκλεισμού.

Η δική σας Κυβέρνηση, όταν μάθαμε ότι ο κ. Βορίδης στο Υπουργικό Συμβούλιο είπε να μην εφαρμόσουμε κοινοτική οδηγία, διότι για κοινοτικές οδηγίες μιλάμε, για τους προστατευόμενους μάρτυρες, προφανώς το έκανε γιατί θέλει να επιμείνει ότι το «NOVARTIS» ήταν σκευωρία και όχι σκάνδαλο. Αυτό το έχουμε συζητήσει. Δεν νομίζω ο ελληνικός λαός να έχει πειστεί ότι ήταν σκευωρία και όχι σκάνδαλο. Το έκανε, γιατί με αυτά τα μέτρα που παίρνετε, δεν θέλετε στην Ελλάδα να υπάρχουν «Πόντινγκς», δεν θέλετε, δηλαδή, έναν δημόσιο διάλογο. Δεν λέω ότι μόνο η δική σας Κυβέρνηση, όλες οι κυβερνήσεις μπορεί να θέλουν να κρύψουν πράγματα, να μην υπάρχει διαφάνεια, να μπορούν να κάνουν ό,τι θέλουν, να έχουν τους επικοινωνιολόγους, να δίνουν το ένα αφήγημα γιατί γίνεται.

Είστε η Κυβέρνηση αυτή που περιορίζει τη διαφάνεια -και νομίζω ότι δεν υπερβάλλω- όσο καμμία μετά το 1974. Και χρειάζεστε να το κάνετε αυτό, γιατί παίρνετε μέτρα συστηματικά που δεν έχουν οικονομική θεμελίωση μετά από αυτές τις κρίσεις που ζήσαμε και έπρεπε να αλλάξετε, γιατί έχετε άλλο αφήγημα στις εκλογές και άλλη πρακτική, εκτός αν νομίζετε πραγματικά ότι τα μεσαία στρώματα νιώθουν μια μεγάλη ανακούφιση για τα μέτρα που πήρατε για την ακρίβεια και δεν απαντάτε σε αυτό, απαντάτε για τη Ρωσία.

Και αν έχετε μια τέτοια προσέγγιση, δεν μπορεί να έχετε διαφάνεια, γιατί, αφού απομονώνεστε από τη σχέση σας με την κοινωνία, ο μόνος τρόπος να καλύψετε αυτό το κενό ανάμεσα στην Κυβέρνησή σας και την κοινωνία είναι η επικοινωνία, η επικοινωνία που μπορεί να κατευθύνει αυτό που λέτε στις εφημερίδες και στα μέσα και μπορεί να αποτρέψει τη διαφάνεια και δημόσιους υπαλλήλους και ανθρώπους που είναι σε θέσεις-κλειδιά να μπορούν να αποκαλύψουν ότι δεν είναι έτσι τα πράγματα, να μπορεί ένας ή μία υπάλληλος από την ανεξάρτητη Αρχή Ενέργειας να αποκαλύψει αν υπάρχουν κέρδη, υπερκέρδη ή δεν υπάρχουν υπερκέρδη.

Για αυτό το επίδικο για μια εναλλακτική, αριστερή, προοδευτική κυβέρνηση είναι πολύ μεγάλο. Δεν είναι μόνο για να βοηθήσουμε τους ανθρώπους στην ακρίβεια, να είμαστε δίπλα τους, δεν είναι μόνο να έχουμε μια δίκαια φορολογική πολιτική, δεν είναι να κάνουμε τα θεμέλια, τις εξόδους, που αποφασίστηκε το 2018 και όχι τώρα για την παρακολούθηση της ελληνικής οικονομίας, είναι και θέμα δημοκρατίας και διαφάνειας, μια κυβέρνηση που δεν θα έχει υποχρεώσεις σε συμφέροντα, που δεν θα είναι εξαρτημένη από συγκεκριμένους επιχειρηματίες και μια κυβέρνηση που, άρα, μπορεί και να αρχίσει να αντιστρέψει τις συνέπειες από τις πενταπλές κρίσεις πια και να το κάνει με δημοκρατία, συναίνεση και διαφάνεια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα μπορούσα, κύριε Πρόεδρε, να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα είμαι σύντομος. Όπως ξέρετε, προσπαθώ να είμαι λακωνικός.

Έθεσε ο αξιότιμος Κοινοβουλευτικός Εκπρόσωπος της Αξιωματικής Αντιπολίτευσης κάποια ερωτήματα με πρώτο τα υπερκέρδη, τα wind fall profits, τα ουρανοκατέβατα κέρδη.

Υπάρχει μια βασική αρχή για να μπορεί κανείς να καταγράφει τα κέρδη. Πρέπει πρώτα να πραγματοποιηθούν, διότι, για να δεις πόσα κέρδη έχει κάποιος, πρέπει να διαπιστώσεις σ’ ένα κάποιο ελάχιστο χρονικό διάστημα τι έχει συμβεί. Παράδειγμα οι εισαγόμενες εταιρείες έχουν τη δυνατότητα να μας πουν πόσα είναι τα κέρδη τους ανά τρίμηνο, ανά τετράμηνο. Αυτό το λέω ως μια πρώτη διαπίστωση.

Δεύτερη διαπίστωση για τα υπερκέρδη είναι ότι τα υπερκέρδη στην αγορά της ηλεκτρικής ενέργειας προέρχονται κατά κύριο λόγο από αυτούς που μπορούν και παράγουν πολύ χαμηλότερα από την οριακή τιμή. Την οριακή τιμή τη διαμορφώνει συνήθως το πανάκριβο φυσικό αέριο. Όποιος μπορεί να παράγει πολύ χαμηλότερα έχει υπερκέρδη.

Στην Ελλάδα ποιοι μπορούν να παράγουν χαμηλότερα; Υπάρχουν κάποιοι που είναι εκτός παιχνιδιού, που είναι αυτοί που αμείβονται με ταρίφες, με συγκεκριμένες τιμές νομοθετημένες. Το συντριπτικό κομμάτι των ανανεώσιμων πηγών αμείβονται έτσι. Αυτοί βγαίνουν έξω. Δεν υπάρχουν υπερκέρδη για αυτούς, wind fall profits.

Ποιος άλλος μπορεί; Τα υδροηλεκτρικά. Τα υδροηλεκτρικά έχουν πολύ χαμηλό κόστος. Τα πληρώνεις στην αρχή, όταν τα φτιάχνεις. Μετά, το κόστος είναι ελάχιστο. Είναι το κόστος συντήρησης. Ποιος έχει υδροηλεκτρικά; Ένας έχει στην Ελλάδα τέτοιου είδους υδροηλεκτρικά: Η ΔΕΗ.

Ποιος άλλος θα μπορούσε να έχει υπερκέρδη; Κάποιος που έχει λιγνίτες. Βέβαια, οι λιγνίτες είναι πανάκριβοι, αλλά με το φυσικό αέριο εκεί που είναι ακόμη και οι λιγνίτες βγάζουν υπερκέρδη.

Ποιος έχει λιγνίτες στην Ελλάδα; Η ΔΕΗ.

Και μας μένει να δούμε τι γίνεται με τα εργοστάσια φυσικού αερίου, αν κάποια έχουν χαμηλότερο κόστος και μπορεί να διαμορφώνουν κάποια υπερκέρδη.

Οι ΑΠΕ έχουν ταρίφες. Εξηγούμαι. Εφόσον έχουν ταρίφες, είναι νομοθετημένο και δεδομένο το τι κέρδη έχουν. Δεν υπάρχουν υπερκέρδη όταν υπάρχει ταρίφα.

Η ΔΕΗ έδωσε, όπως ξέρετε, μεγάλες εκπτώσεις στο προηγούμενο διάστημα. Έχει υπερκέρδη; Θα το δούμε. Γιατί, αγαπητέ κύριε Τσακαλώτο, μας ενδιαφέρει απολύτως ως Υπουργείο Οικονομικών αν υπάρχουν υπερκέρδη, διότι θα τα φορολογήσουμε με 90%. Και στις επόμενες μέρες θα έρθει στη Βουλή και θα συζητήσουμε και τον τρόπο φορολόγησης των υπερκερδών. Ενδιαμέσως η ΡΑΕ προσπαθεί με πολλή προσοχή -έχει όλα τα στοιχεία, δεν υπάρχει καμμία αμφιβολία γι’ αυτό- να καταγράψει και τότε θα διαπιστώσουμε τι ακριβώς συμβαίνει με νούμερα, με συγκεκριμένες περιπτώσεις, μία-μία εταιρεία, μία-μία μέρα, μία-μία ώρα που τιμολογήθηκε η ηλεκτρική ενέργεια.

Υπομονή λοιπόν, θα τα διαπιστώσουμε, θα τα φορολογήσουμε και δεσμευόμαστε ως Κυβέρνηση ότι και το τελευταίο ευρώ που θα βρεθεί από υπερκέρδη, στον βαθμό που υπάρχουν ή για όποιους υπάρχουν, θα πάει πίσω στον καταναλωτή της ηλεκτρικής ενέργειας.

Στο θέμα των καρτέλ, η ηλεκτρική ενέργεια έχει, όπως ξέρετε, καθοριστική παρουσία της ΔΕΗ. Αυτός είναι ο πιο σημαντικός παράγοντας για τη διαμόρφωση ηλεκτρικής ενέργειας. Στην πραγματικότητα, αν θέλουμε να ψάξουμε το καρτέλ ή το ολιγοπώλιο που μας κάνει τη ζημιά, δεν θα ψάξουμε στο εσωτερικό. Το βασικό ολιγοπώλιο που κάνει τη ζημιά είναι το ρωσικό φυσικό αέριο, το οποίο έχει 40% μερίδιο στην κατανάλωση φυσικού αερίου στην Ευρώπη. Αυτό είναι ολιγοπώλιο και ελέγχεται στην πραγματικότητα από το καθεστώς του Κρεμλίνου. Αυτό απέδειξε η πραγματικότητα και η ζωή τους τελευταίους μήνες, ότι χρησιμοποιεί το φυσικό αέριο ως εργαλείο πολιτικο-γεωστρατηγικό και ολιγοπωλιακό, αυξάνοντας τις τιμές.

Φεύγω από αυτό και πάμε λίγο, λοιπόν, στο θέμα της ανάπτυξης και το δημοσιονομικό. Όταν εμείς μειώσαμε τους φόρους, τους οποίους η κυβέρνηση του ΣΥΡΙΖΑ αύξησε -και αύξησε κατά κύριο λόγο γιατί απέτυχε στη διαπραγμάτευση που πήγε να κάνει στην Ευρώπη, για να περάσει ένα ανεφάρμοστο και πλασματικό πρόγραμμα-, επιδιώξαμε να έχουμε αναπτυξιακό χαρακτήρα στις περιστολές των φόρων και αυτός ο αναπτυξιακός χαρακτήρας, παρά τα όσα λέτε, πέτυχε το 2021.

Το 2021 -θα σας θυμίσω- είχαμε ένα ΑΕΠ 181 δισεκατομμύρια ευρώ και το 2019 είχαμε ΑΕΠ 183,2. Χάσαμε το 2021 σε σχέση με το 2019 μόλις 1,2% του ΑΕΠ. Αυτό συνέβη σε μία χρονιά που μόνο από τον τουρισμό -μόνο από τον τουρισμό, χωρίς να λάβω υπ’ όψιν μου τα lockdown του 2021 και τα περιοριστικά μέτρα σε διάφορες φάσεις το 2021- χάσαμε 4,2.

Γιατί καταφέραμε, ενώ η απώλεια από τον τουρισμό ήταν 4,2, να έχουμε μόνο 1,2 απώλεια ΑΕΠ και χωρίς να υπολογίσω και τα υπόλοιπα; Το καταφέραμε, διότι είχαμε σε χρονιά πανδημίας πολύ μεγαλύτερες εξαγωγές αγαθών -εκτός καυσίμων- απ’ ό,τι το 2019 και πολύ μεγαλύτερες επενδύσεις απ’ ό,τι το 2019 και κατά τι μεγαλύτερο και το λιανικό εμπόριο, εξαιτίας των μέτρων στήριξης τα οποία λάβαμε.

Οι επενδύσεις θα συνεχίσουν να αυξάνονται σημαντικά και φέτος, αν και επηρεάζονται ασφαλώς από τον πόλεμο και τα στοιχεία τα δημοσιονομικά, όπως είπα και στην ομιλία μου. Ήταν καλύτερα το 2021 από ό,τι προβλέπαμε, ακριβώς διότι η οικονομική πολιτική της Κυβέρνησης πέτυχε, και η προσαρμογή συνεπώς που πρέπει να κάνουμε από το 2021 στο 2022 θα είναι σημαντικά μικρότερη από αυτή που είχαμε υπολογίσει.

Έρχομαι στο θέμα της αύξησης των εξοπλισμών. Κοιτάξτε, η Ελλάδα δεν είναι Λουξεμβούργο, δεν βρίσκεται στην καρδιά της Ευρώπης και θα περίμενα σε μία περίοδο που διαπιστώνουμε πόσο βίαιος και αβέβαιος είναι ο κόσμος μας να συνειδητοποιούμε ότι το starting out -για να χρησιμοποιήσω μια έκφρασή σας- των Ενόπλων Δυνάμεων, που έγινε στα τελευταία χρόνια, πριν αναλάβουμε, δεν είναι μια διατηρήσιμη εθνικά πολιτική. Ήταν αναγκαίο να κάνουμε αυτούς τους εξοπλισμούς και αξιοποιήσαμε τις δυνατότητες που μας έδινε η περίοδος, για να κάνουμε αυτούς τους εξοπλισμούς, τους οποίους αλλιώς δεν θα μπορούσαμε.

Καλώς η κακώς, υπάρχουν κάποιοι που αντιλαμβάνονται μόνο την έννοια της δύναμης και όχι την έννοια της διπλωματίας σκέτη. Αυτή είναι η πραγματικότητα. Αυτό πρέπει να το ξέρουμε ως Κοινοβούλιο, ως Εθνική Αντιπροσωπεία, και να λαμβάνουμε τα μέτρα μας και να προχωρούμε, όταν έρχεται η σωστή στιγμή, σε εξοπλισμούς.

Και θα τελειώσω αναφερόμενος σε σχέση με το Υπουργικό και αυτά που είπατε. Ήμουν εκεί, δεν άκουσα αυτά τα οποία λέτε. Άλλη ήταν η συζήτηση, οπότε δεν θα μπω περαιτέρω.

Σε σχέση με το τι έχουμε μπροστά μας, κοιτάξτε, δεν θα είναι προφανώς εύκολη αυτή η πορεία, διότι -σας είπα και προηγουμένως- η αλλαγή παραδείγματος και η ταχεία απεξάρτηση από το ρωσικό αέριο σημαίνει αυξημένες τιμές ενέργειας στα επόμενα χρόνια. Αυτή είναι η πραγματικότητα για την Ευρώπη. Δεν τη διαλέξαμε. Δεν τη διαλέξαμε, διότι δεν διαλέξαμε εμείς να κάνουμε έναν αποτρόπαιο πόλεμο. Δεν διαλέξαμε να επιτεθούμε στις φιλελεύθερες δημοκρατίες εμμέσως ή αμέσως ούτε να τις απειλήσουμε με πυρηνικά ούτε τίποτε.

Δεν τα διαλέξαμε εμείς αυτά, κύριε Χήτα, της Ελληνικής Λύσης. Δεν τα διαλέξαμε εμείς. Θα πρέπει να προσαρμοστούμε σε αυτή την καινούργια πραγματικότητα. Το κλειδί για να προσαρμοστούμε με τον σωστό τρόπο είναι να έχουμε ταχύτερη ανάπτυξη απ’ ό,τι ο οποιοσδήποτε προβλέπει ότι θα έχουμε.

Αυτή είναι η λύση για τα επόμενα χρόνια. Αυτή είναι η λύση για να μπορούμε να καλύπτουμε τις κοινωνικές ανάγκες, τις δημοσιονομικές ανάγκες και τις ανάγκες ενός λαού που μας εμπιστεύθηκε τις τύχες του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Τσακαλώτο, έχετε τον λόγο για δύο λεπτά, να μην παίξουμε πινγκ πονγκ, γιατί περιμένουν οι συνάδελφοι να μιλήσουν.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα χρειαστώ το πολύ δυόμισι λεπτά.

Μου ζήτησε ο κύριος Υπουργός, κύριε Πρόεδρε, να έχω υπομονή.

Έχω πολλή υπομονή, κύριε Σκυλακάκη. Οι σύντροφοί μου νομίζουν ότι έχω ίσως παραπάνω απ’ ό,τι πρέπει.

Να ζητήσετε υπομονή από τους ανθρώπους που εμείς συναντούμε στις περιοδείες, από τη γυναίκα που έχει κομμωτήριο και είχε 250 ευρώ ρεύμα και πήγε 650 ευρώ και το έκλεισε το κομμωτήριο, από τον άνθρωπο που είχε τυροκομείο με παραδοσιακά τυριά, που είχε διπλασιαστεί το ρεύμα στο μαγαζί του και είχε τριπλασιαστεί στο εργαστήρι του, από τα νέα ζευγάρια που ή δεν έχουν σπίτι και, όταν έχουν σπίτι, δεν βάζουν ρεύμα και κρύωσαν τον χειμώνα.

Μη ζητάτε από εμάς υπομονή. Εμείς έχουμε υπομονή και θα συνεχίσουμε και την αντιπολίτευσή μας και την κυβέρνησή μας. Από αυτούς τους ανθρώπους να ζητήσετε την υπομονή και να τους εξηγήσετε ότι -συγγνώμη για την έκφραση- το να υπολογίσεις τα υπερκέρδη δεν είναι σαν να κάνεις εγχείρηση ανοικτής καρδιάς. Να σας δώσω κάποιους παλιούς μου φοιτητές να σας βοηθήσουν, αν θέλετε να τα υπολογίσετε. Και αν δεν θέλετε αυτό, να κάνετε αυτό που κάνει ο Μακρόν. Ο Μακρόν καλεί κάθε μέρα όλους τους παραγωγούς…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τον Κουμεντάκη θέλουμε! Δεν σας αρέσει ο Κουμεντάκης τώρα!

**ΕΥΚΛΕΙΔΗΣ ΤΣΑΚΑΛΩΤΟΣ:** Ακούστε κάτι, μπορεί να μάθετε. Δεν εγγυώμαι, αλλά μπορεί.

Τους καλεί, λοιπόν, κάθε μέρα και τους ρωτάει ποιο είναι το κόστος και τους δίνει το ποσοστό κέρδους. Υπάρχουν τρόποι να το αντιμετωπίσεις αυτό, όχι να τους λέτε «περιμένετε τα στοιχεία της ΡΑΕ». Δηλαδή οι άλλες χώρες -η Ιταλία, η Πορτογαλία, η Γαλλία- που το έκαναν είχαν καλύτερη ανεξάρτητη αρχή ή είχαν μεγαλύτερη αποφασιστικότητα ή δεν είχαν δεσμεύσεις σε ιδιωτικές επιχειρήσεις και δεν περίμεναν;

(Χειροκροτήματα από την πτέρυγα του ΣΥΡΙΖΑ)

Και μετά θα μας πουν ότι δεν μπορούμε να φορολογήσουμε παρελθόντα κέρδη. Αυτό είναι το ζήτημα.

Και, κύριε Σκυλακάκη, πάλι προσπαθήστε να απαντήσετε στην ερώτηση. Δεν σας έθεσα εγώ, δεν σας έθεσε η κ. Αχτσιόγλου, δεν σας θέσαμε την ερώτηση αν ξοδεύετε λεφτά. Το 2021 ξοδέψατε το 16% του ΑΕΠ και μειώθηκε το ΑΕΠ κατά 1%. Το ερώτημα είναι από πού τα παίρνετε, πού είναι οι προτεραιότητές σας για επενδύσεις, για κοινωνικές παροχές. Αυτή είναι η συζήτηση. Και αυτή είναι η συζήτηση στην οποία δεν εμπλέκεστε ποτέ, γιατί κάνατε μια νύξη ότι είναι παροδική τώρα αυτή η κρίση. Έπρεπε να έχετε καταλάβει ότι δεν ισχύει αυτό και για την οικονομική κρίση, για τις ανισότητες, και για την κλιματική κρίση και για την υγειονομική κρίση, που δεν κάνατε τίποτα για να επενδύσετε στην πρωτοβάθμια υγεία.

Πραγματικά, κύριε Σκυλακάκη, μη ζητάτε από εμάς υπομονή. Ζητήστε από τους δικούς σας ψηφοφόρους, που άλλα άκουσαν στις εκλογές και άλλα βλέπουν τώρα. Και μια βόλτα στα μαγαζιά ή σε παραγωγικές δυνάμεις θα σας επιβεβαιώσει ότι, όταν τους λέμε τι λέγατε στις εκλογές, άλλοι γελάνε και άλλοι δεν μπορούν να απαντήσουν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα τον λόγο. Σε ένα λεπτό θα ολοκληρώσω.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Υπουργέ, θα σας δώσω τον λόγο, επειδή θα μιλήσει και ο κ. Χήτας, να απαντήσετε συνολικά, αν θέλετε.

Ορίστε, κύριε Χήτα, έχετε τον λόγο για δύο λεπτά, αλλά, παράκληση θερμή, να είστε σύντομος, γιατί περιμένουν συνάδελφοι να μιλήσουν. Μετά τον Υπουργό θα συνεχιστεί ο κατάλογος.

**ΚΩΝΣΤΑΝΤΙΝΟΣ ΧΗΤΑΣ:** Για ένα λεπτό θα μιλήσω.

Ευχαριστώ πολύ, κύριε Πρόεδρε.

Κύριε Σκυλακάκη, ακούσαμε στο ελληνικό Κοινοβούλιο σήμερα -μάλλον προετοιμάσατε τις Ελληνίδες και τους Έλληνες- ότι τα επόμενα χρόνια θα είναι πάρα πολύ δύσκολα. Το είπατε ευθαρσώς ότι, λόγω του LNG, τα επόμενα χρόνια θα είναι πάρα πολύ δύσκολα, θα πληρώνουμε διπλάσια και τριπλάσια την τιμή του ρεύματος, του αερίου και τα λοιπά λόγω του υγροποιημένου αερίου.

Ξέρετε κάτι; Είναι πολιτική απόφαση. Άλλο είναι να καταδικάσω και να σταθώ ανθρωπιστικά σε έναν λαό, όπως κάνει σωστά η Ελλάδα στην Ουκρανία, και να καταδικάσω αυτή τη βίαιη, αιματηρή, απάνθρωπη εισβολή της Ρωσίας στην Ουκρανία και είναι κάτι άλλο, είναι πολιτική απόφαση, κύριε Σκυλακάκη, το να απελαύνεις Ρώσους διπλωμάτες, το να βάζεις τη χώρα σου σε αυτή τη διαδικασία, χωρίς να σκέφτεσαι τους Έλληνες πολίτες, γιατί κυβερνάτε την Ελλάδα και τους Έλληνες. Οι κυρώσεις, λοιπόν, στις οποίες πρωτοστάτησε η Ελλάδα -με θέρμη μάλιστα- είναι πολιτική επιλογή. Το να στείλω όπλα και όχι ανθρωπιστική βοήθεια ή αμυντικό υλικό ή οτιδήποτε άλλο είναι πολιτική επιλογή και αυτή τη στιγμή η Ελλάδα είναι εχθρός μιας χώρας.

Δηλαδή ξέρετε τι μου θυμίζετε τώρα; Καταδικάζουν και άλλοι εφοπλιστές οι οποίοι είναι και μιντιάρχες όλη αυτή τη ρωσική εισβολή, ορθότατα, αλλά την ίδια ώρα, κύριε Σκυλακάκη, το ξέρετε, τα τάνκερ τους πηγαινοέρχονται από τη Ρωσία και φέρνουν ρωσικό πετρέλαιο, κάνουν τη δουλειά τους δηλαδή. Μια χαρά φέρνουν πετρέλαιο αυτοί που καταδικάζουν και κυνηγάνε όλη μέρα τη Ρωσία, ορθότατα. Όμως, τι σου λέει; «Η δουλειά μου, φίλε, είναι δουλειά». Άρα, λοιπόν, μην μου το παίζουν εμένα κήνσορες εμάς εδώ της ηθικής και τα λοιπά, αλλά κάνουν την ίδια ώρα μπίζνες.

Η Ελλάδα, η Κυβέρνηση πρέπει να προστατέψει τους Έλληνες πολίτες, οι οποίοι είναι μετέωροι αυτή τη στιγμή. Είπατε ότι θα πληρώνουμε μόνο LNG. Γιατί να παίρνουμε μόνο LNG, αφού είχαμε και ωραία συμφωνία με τη Ρωσία; Γιατί έπρεπε να στείλουμε και όπλα; Γιατί να μην παίξουμε τον ρόλο του επιτήδειου ουδέτερου και παίζουμε τον ρόλο του χρήσιμου ηλίθιου στην ιστορία αυτή;

Επίσης, δεν τοποθετηθήκατε για τα «ήξεις, αφήξεις» με τους λιγνίτες, κύριε Σκυλακάκη, σας τα είπα και πριν. Τελικά, τους ανοίγουμε, τους κλείνουμε, τους ανοιγοκλείνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω με τον ορυκτό πλούτο. Λέγατε ότι δεν θα κάνουμε εξορύξεις, τώρα θα κάνουμε εξορύξεις.

Αυτά δείχνουν ότι δεν έχετε σχέδιο και πάτε, τρέχετε πίσω από τις εξελίξεις, οι όποιες δρομολογούνται μετά τις λανθασμένες πολιτικές σας αποφάσεις ως Κυβέρνηση. Αυτό είναι το πρόβλημα με σας. Δεν ξέρετε πού βρίσκεστε και τι σας γίνεται, αυτό είναι το πρόβλημα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε και μετά έχει τον λόγο ο κ. Κόκκαλης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Χήτα, εσείς ξέρετε πού βρίσκεστε, είσαστε υπέρ του ρώσικου αερίου. Αυτό είναι σαφές.

**ΚΩΝΣΤΑΝΤΙΝΟΣ ΧΗΤΑΣ:** Είμαστε υπέρ των Ελλήνων!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Και των Ρώσων!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Καλά, αυτό είναι σαφές και από εκεί και πέρα, να απαντήσω επί της ουσίας στον κ. Τσακαλώτο.

Υπομονή οι πολίτες λογικό είναι να μην μπορούν να κάνουν, όταν τους πλήττει το ρεύμα, γι’ αυτό και η Κυβέρνηση θα παρέμβει και θα παρέμβει σημαντικά. Θα το δούμε στο επόμενο διάστημα. Περιμένουμε να δούμε και τις εξελίξεις στην Ευρώπη και η παρέμβαση θα γίνει και με δημοσιονομικό αποτύπωμα, προφανώς.

Σε ό,τι αφορά τον υπολογισμό των υπερκερδών, δεν είναι δουλειά φοιτητών, επιτρέψτε μου να σας πω. Δεν ξέρω αν δώσατε στον κ. Τσίπρα φοιτητές να κάνουν τους δικούς του υπολογισμούς, αλλά δεν είναι δουλειά φοιτητών.

(Χειροκροτήματα από την πτέρυγα της Νέας Δημοκρατίας)

Είναι δουλειά αρκετά δύσκολη και νομίζω ότι η ΡΑΕ, που είναι μία καλή Αρχή, έχει καλό ανθρώπινο δυναμικό, θα τη φέρει εις πέρας με ταχύτητα και με αποτέλεσμα. Σε κάθε περίπτωση, θα υπάρχει πλήρης διαφάνεια.

Σημειώστε, κοιτάξτε λίγο αν έχουν πάρει υπερκέρδη οι άλλες χώρες, γιατί δεν παρακολουθώ από κοντά, αλλά δεν είμαι βέβαιος ότι έχουν αποκομίσει ήδη ρευστό, υπερκέρδη. Στην πράξη αυτό που κάνουν, όπως θα κάνουμε και εμείς, είναι ότι παρεμβαίνουν δημοσιονομικά.

Και μία τελευταία παρατήρηση: Στα επόμενα χρόνια αυτό που είπα, για να είμαστε σαφείς, είναι ότι η απομάκρυνση από το ρωσικό αέριο αναγκαστικά θα έχει μεγαλύτερες τιμές. Την απομάκρυνση την κάνει η Ευρώπη, είναι μία απόφαση συλλογική και συνολική της Ευρώπης. Η ταχύτητα της απομάκρυνσης θα κρίνει και την ενεργειακή πορεία. Πιστεύω ότι εάν ο πόλεμος δεν είχε πάρει αυτή την αποτρόπαια τροπή, όπου μιλάμε για καταστροφές ολόκληρων πόλεων, ισοπέδωση ολόκληρων πόλεων και τρομοκρατία ολόκληρων πληθυσμών, η Ευρώπη δεν θα είχε αντιδράσει με την ίδια δύναμη και ισχύ. Και καλώς ή κακώς η Ελλάδα είναι και θα είναι με την Ευρώπη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Έχω την τιμή να ανακοινώσω στο Σώμα ότι οι Υπουργοί Ναυτιλίας και Νησιωτικής Πολιτικής, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας και Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 12-4-2022 σχέδιο νόμου: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις». Παραπέμφθηκε στην αρμόδια Διαρκή Επιτροπή.

Τον λόγο τώρα έχει ο Βουλευτής του ΣΥΡΙΖΑ κ. Κόκκαλης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα τον λόγο για νομοτεχνικές βελτιώσεις.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Κόκκαλη.

Βεβαίως, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θα ήθελα να καταθέσω νομοτεχνικές βελτιώσεις στο νομοσχέδιο καθαρά διαδικαστικού χαρακτήρα.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 132-134)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να διανεμηθούν στους συναδέλφους.

Και τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω ότι ο πλέον κατάλληλος τρόπος για να αποδειχθεί ποιος είναι κοντά στην πραγματικότητα είναι αυτό το οποίο είπε πριν λίγα λεπτά ο κ. Τσακαλώτος, η βόλτα στην αγορά, η βόλτα στα μαγαζιά, για να δούμε ποιος είναι πιο κοντά στον πολίτη, για να δούμε μάλλον εάν ο πολίτης τα βγάζει πέρα εύκολα, για να δούμε εάν οι ανανεώσιμες πηγές ενέργειες που είπατε βρίσκονται σε καλό δρόμο.

Κυρίες και κύριοι συνάδελφοι, ενόψει του συμπληρωματικού προϋπολογισμού, είμαστε υποχρεωμένοι να θυμίσουμε ότι ο Πρωθυπουργός χαρακτήρισε ως εξωγενή και ως πρόσκαιρη την άνοδο των τιμών.

Στο σημείο αυτό, θα ήθελα να καταθέσω κάποιες συγκεκριμένες προτάσεις. Νομίζω πως δεν θα διαφωνήσουμε ότι τα πράγματα είναι πάρα πολύ άσχημα, ασχέτως εάν εσείς, κυρίες και κύριοι της Κυβέρνησης, δεν μπορείτε να το παραδεχτείτε, τουλάχιστον φωναχτά. Σε αυτό δεν θα διαφωνήσουμε. Σε αυτό που θα διαφωνήσουμε είναι στο αν μπορείτε. Διότι αν μπορείτε, τότε σίγουρα δεν θέλετε.

Για να το βρει αυτό ο πολίτης, είναι χρήσιμο να θυμίσουμε τι λέγατε. Πριν λίγους μήνες, όταν κατατέθηκε για πρώτη φορά η πρόταση από την Αξιωματική Αντιπολίτευση για παρεμβάσεις στην αγορά ενέργειας, Υπουργοί σας, λαλίστατοι Υπουργοί σας, μας κατηγόρησαν και μας προέτρεψαν να μην τα αναφέρουμε αυτά, γιατί αν τα άκουγαν στην Ευρωπαϊκή Ένωση, θα επιβάλλονταν πρόστιμο στη χώρα μας. Μην αναφέρετε για παρεμβάσεις στην αγορά ενέργειας, διότι θα μας επιβληθεί πρόστιμο. «Εσείς, κυρίες και κύριοι της Αξιωματικής Αντιπολίτευσης, που δεν ξέρετε ούτε τα κορδόνια σας να δένετε…» -είπαν χαρακτηριστικά Υπουργοί της Κυβέρνησης- «…μην αναφέρετε στο μέλλον τέτοια πράγματα, νοθεύεται ο ανταγωνισμός».

Στην πορεία και με την πάροδο των μηνών, όταν χώρες, όπως η Ισπανία, η Πορτογαλία, η Κύπρος, το Βέλγιο, έλαβαν σύντομες, βραχυπρόθεσμες, για να είναι σύννομες με το δίκαιο του ανταγωνισμού, πλην όμως ουσιαστικές παρεμβάσεις στην αγορά ενέργειας, εγκαταλείψατε αυτό το αφήγημα και πήγατε στο κλασικό αφήγημα του «δεν υπάρχουν λεφτά, θα χρεοκοπήσουμε», θέτοντας το εξής ψευδεπίγραφο δίλημμα: «Τι θέλετε; Να χρεοκοπήσουμε; Δώσαμε τόσα χρήματα!».

Η αλήθεια είναι ότι τα χρήματα που δόθηκαν και δίνονται μέχρι και σήμερα για την ενέργεια προέρχονται από τους ίδιους τους πολίτες μέσα από τους λογαριασμός υπέρ των ανανεώσιμων πηγών ενέργειας, ενώ εσείς τόσους μήνες το παρουσιάζετε σαν να είναι χρήματα από τον κρατικό προϋπολογισμό. Γι’ αυτό, άλλωστε, και ο κ. Σκυλακάκης είπε πριν από λίγα λεπτά ότι τώρα θα αναγκαστούμε να δώσουμε από τον κρατικό προϋπολογισμό. Άρα όλο αυτό το χρονικό διάστημα τι δίνατε; Χρήματα για το Ταμείο Ενεργειακής Μετάβασης, χρήματα τα οποία πληρώνει ο ελληνικός λαός και επιδοτούσατε ουσιαστικά τις εταιρείες. Όμως οι επιλογές σας δεν άφησαν και δεν αφήνουν δημοσιονομικό περιθώριο, όπως είναι η ιδιωτικοποίηση της επικουρικής ασφάλισης και οι απευθείας αναθέσεις. Συνεπώς είναι καθαρά θέμα πολιτικής επιλογής.

Κυρίες και κύριοι συνάδελφοι, μαζί με την καθημερινότητα -η οποία καθημερινότητα έχει να κάνει με την ενέργεια, τα καύσιμα και τα τρόφιμα- είναι και το ιδιωτικό χρέος. Να θυμίσουμε ότι όταν ψηφίστηκε ο σχετικός νόμος, όλα τα μέσα μαζικής ενημέρωσης μιλούσαν για τον περιβόητο εξωδικαστικό συμβιβασμό. Έλεγαν: «Ελάτε να ρυθμίσετε σε διακόσιες σαράντα δόσεις, σε τριακόσιες πενήντα δόσεις, σε πεντακόσιες δόσεις», ενώ μιλούσαν για κούρεμα χρεών και για κούρεμα κεφαλαίων και τόκων. Γινόταν χαμός, ειλικρινά.

Σήμερα, πριν μια εβδομάδα και με επίσημα στοιχεία, σαράντα χιλιάδες δανειολήπτες έχουν υποβάλει αίτηση για τον εξωδικαστικό συμβιβασμό. Από τους σαράντα χιλιάδες, μόνο σε εκατόν τριάντα επτά έχει προταθεί ρύθμιση και δεν ξέρουμε πόσοι από αυτούς θα την αποδεχτούν. Πρέπει να προχωρήσετε σε ουσιαστική ελάφρυνση του ιδιωτικού χρέους με διαγραφή των τόκων και με διαγραφή ακόμα και μέρους του κεφαλαίου. Γνωρίζετε πολύ καλά ότι οι μικροί ελεύθεροι επαγγελματίες δεν μπορούν να τα βγάλουν πέρα. Εάν πραγματικά θέλετε -που δεν θέλετε-, πρέπει να τους στηρίξετε τώρα με ευνοϊκές και πολλές δόσεις και με κούρεμα των τόκων των οφειλών, είτε είναι προς τα ασφαλιστικά ταμεία είτε προς την εφορία.

Κυρίες και κύριοι συνάδελφοι, θα τελειώσω με τους αγρότες. Γνωρίζετε πολύ καλά ότι τα εφόδια και οι ζωοτροφές είναι στα ύψη. Τα σαράντα κιλά λίπασμα τα έπαιρναν πέρυσι με 17 ευρώ, ενώ φέτος με 44 ευρώ. Λέτε ότι κάνετε παρεμβάσεις, αλλά λησμονείτε το πιο βασικό το οποίο σας το έχουμε προτείνει εδώ και ενάμιση χρόνο. Ποιο; Ότι ο αγρότης και ο κτηνοτρόφος θα πουλήσουν το προϊόν τους σε πολύ μικρότερη τιμή από το κόστος παραγωγής. Θα πει κάποιος «και τι να κάνουμε τώρα;». Αυτό το οποίο σας προτείναμε πριν ενάμιση χρόνο στο νομοσχέδιο του Υπουργείου Αγροτικής Ανάπτυξης για τις αθέμιτες εμπορικές πρακτικές και το οποίο έχει νομοθετήσει η Ισπανία. Την απαγόρευση πώλησης του προϊόντος για τον αγρότη κάτω από το κόστος παραγωγής. Αυτό, λοιπόν, το επανακαταθέτουμε ως πρόταση. Έτσι, θα ελαφρυνθεί ουσιαστικά ο αγρότης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε έκτακτες καταστάσεις, κυρίες και κύριοι συνάδελφοι -κλείνω, κύριε Πρόεδρε- απαιτούνται έκτακτες λύσεις και λύσεις οι οποίες έχουν στόχο τον αδύναμο, είτε αυτός είναι ο εργαζόμενος, είτε ο μικρός ελεύθερος επαγγελματίας, είτε ο συνταξιούχος, είτε ο αγρότης. Εσείς, όμως, δίνετε μια επιταγή ακρίβειας. Σύντομα ο ελληνικός λαός θα σας δώσει επιταγή εξόδου από την εξουσία και μάλιστα όχι μεταχρονολογημένη, αλλά πληρωτέα άμα τη εμφανίσει, με τις εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε συνάδελφε.

Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Νικόλαος Παππάς.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Νομίζω ότι μέχρι στιγμής η συζήτηση είχε και κάποιες μικρές εκπλήξεις. Ο κ. Σκυλακάκης μάς είπε ότι το φαινόμενο της ακρίβειας θα είναι μόνιμο. Άρα, κύριε Βεσυρόπουλε, θα παρακαλούσαμε ειλικρινά να του πείτε να ενημερώσει και τα στελέχη της Κυβέρνησης τα οποία βγαίνουν στις τηλεοράσεις ότι η γραμμή έχει αλλάξει και ότι συνειδητοποιείτε πλέον πως το φαινόμενο δεν είναι παροδικό. Αναμένουμε, λοιπόν, ανάλογη απόκριση πολιτικής. Εάν θεωρείτε ότι το φαινόμενο ήρθε για να μείνει, πρέπει να λειτουργήσετε και αναλόγως. Είναι κάτι το οποίο δεν βλέπουμε εμφανέστατα.

Σήμερα συζητάμε τον συμπληρωματικό προϋπολογισμό. Ο κ. Σκυλακάκης, λοιπόν, έλεγε: «Εμείς, πάντως, σχεδιάσαμε φέτος τον προϋπολογισμό με την υπόθεση ότι η πανδημία ως οικονομική μεταβλητή θα φύγει σταδιακά από τις αρχές του 2022. Αν έχουμε άλλη υπόθεση ή αν η Αντιπολίτευση έχει άλλη υπόθεση και επιστημονικά δεδομένα για να τη στηρίξει, μπορεί να τη θέσει, αλλά θα είναι μία δύσκολη υπόθεση εάν δεν συμβεί αυτό, ο επόμενος προϋπολογισμός». Νομίζω ότι πρέπει να είναι πολύ περήφανος γι’ αυτή τη δήλωση. Δεν υπήρχε ουδείς στην παγκόσμια κοινότητα που να έλεγε ότι η πανδημία θα υποχωρήσει και μάλιστα το πρώτο τρίμηνο του 2022. Ξέρετε πού είμαστε αυτή τη στιγμή; Την τελευταία εβδομάδα, είμαστε τρίτοι στον κόσμο ανά εκατομμύριο σε θανάτους! Τρίτοι στον κόσμο! Δεν συζητάω για την Ευρώπη, όπου μας κυνηγάει ασθμαίνοντας η Μάλτα - αλλά απ’ ό,τι φαίνεται δεν έχει ελπίδες- στην πιο οδυνηρή στατιστική, στους θανάτους ανά εκατομμύριο! Και αυτό δεν το ξέρατε! Και ζητάτε τώρα να σας έχουμε και εμπιστοσύνη που φέρνετε συμπληρωματικό προϋπολογισμό!

Ψελλίζετε, μάλιστα, ότι θα αλλάξει και το μεσοπρόθεσμο. Ποιο μεσοπρόθεσμο έχετε φέρει; Θέλετε να σας θυμίσουμε; Το μεσοπρόθεσμο που λέει ότι θα έχουμε πλεόνασμα 2% το 2023, σχεδόν 3% το 2024 και 4% το 2025; Αυτός είναι ο σχεδιασμός της πολιτικής τη στιγμή που παραδέχεστε και εσείς οι ίδιοι ότι το φαινόμενο της ακρίβειας ήρθε για να μείνει; Αυτός είναι ο σχεδιασμός; Η Ελλάδα πρωταθλήτρια λιτότητας και πλεονασμάτων;

Έχει ανοίξει στην Ευρώπη μια συζήτηση. Πού είστε εσείς ακριβώς; Πού είστε; Τι κάνει ακριβώς η Ελλάδα; Τι θέση παίρνει; Υιοθετεί την πρόταση του ESM που λέει να μπει στο 100% ο στόχος για το χρέος; Έχετε υπολογίσει τι σημαίνει αυτό για την Ελλάδα τα επόμενα είκοσι χρόνια; Σημαίνει 4,5% πλεόνασμα. Τα χειρότερα μνημονιακά πλεονάσματα είναι τα δικά σας. Εμείς δεν υπογράψαμε τέτοια. Δώσαμε μάχη και τα ρίξαμε. Και επειδή πολλά λέτε για τη δική μας πολιτική, εμείς πληρώσαμε το τίμημα της δικής σας αναξιοπιστίας που έπεφταν έξω όλα τα προγράμματα.

Τελείωσε, λοιπόν, το επιχείρημα ότι η ακρίβεια είναι παροδικό φαινόμενο, κύριε Σκρέκα. Δεν ξέρω αν ενημερωθήκατε, αλλά πριν από λίγο ο κ. Σκυλακάκης στο διπλανό υπουργικό έδρανο ενημέρωσε την Εθνική Αντιπροσωπεία ότι η ακρίβεια ήρθε για να μείνει. Άρα και εσείς και ο κ Βεσυρόπουλος που κάθεται δίπλα σας και όλα τα κυβερνητικά στελέχη και οι Βουλευτές της Πλειοψηφίας πρέπει να προσαρμόσουν τις δημόσιες τοποθετήσεις τους. Είναι, λοιπόν, το φαινόμενο ένα φαινόμενο που θα μείνει. Δεν είναι παροδικό. Τελείωσε η επιχειρηματολογία περί παροδικότητας.

Πάμε τώρα σε άλλη επιχειρηματολογία. Λέτε μονίμως ότι θα φέρετε στοχευμένα μέτρα. Μάλιστα, στοχευμένα μέτρα. Αυτά που σας προτείνουμε εμείς είναι στοχευμένα ή γενικευμένα; Η αύξηση του μισθού, δηλαδή, είναι στοχευμένο ή γενικευμένο μέτρο; Την πρότασή μας για τη διαχείριση του ιδιωτικού χρέους την παρουσίασε ο ίδιος ο Αλέξης Τσίπρας μαζί με τον αείμνηστο Κωνσταντίνο Μίχαλο, τον Πρόεδρο της ΓΣΕΒΕΕ κ. Καββαθά και τον Πρόεδρο του Επαγγελματικού Επιμελητηρίου Αθηνών κ. Χατζηθεοδοσίου. Η διαχείριση του ιδιωτικού χρέους είναι στοχευμένο μέτρο ή είναι οριζόντιο; Η πρόταση για φορολόγηση των υπερκερδών είναι στοχευμένο μέτρο ή γενικευμένο και οριζόντιο;

Κύριε Σκρέκα, η ρύθμιση της αγοράς, της λιανικής και της χονδρικής, στην ενέργεια είναι στοχευμένο ή οριζόντιο; Και μη μας λέτε ότι περιμένουμε να δούμε τι θα γίνει στην Ευρώπη. Είναι ντροπή να το περιφέρετε αυτό το επιχείρημα πλέον, διότι πριν τον Μάρτη -και θα σας εξηγήσω τι έγινε τον Μάρτη- μία σειρά από χώρες είχαν μειώσει και τον ΦΠΑ, είχαν μειώσει και τον ειδικό φόρο κατανάλωσης, είχαν ρυθμίσει και τη λιανική, είχαν ρυθμίσει και τη χονδρική, είχαν φορολογήσει και τα υπερκέρδη.

Έκαναν βέβαια και κάποια στρατηγική, η οποία στη δική σας καθομιλουμένη είναι έγκλημα καθοσιώσεως. Μίλησαν για κρατικοποιήσεις. Ξέρετε ποιος; Ο κ. Μακρόν, για τον οποίο όλοι ευχόμαστε να είναι Πρόεδρος της Γαλλίας στον δεύτερο γύρο. Ο κ. Μακρόν όχι μόνο υποχρέωσε την κρατική EDF να φεσωθεί, κατά το κοινώς λεγόμενο, 10 δισεκατομμύρια ευρώ για να μειωθούν οι λογαριασμοί σε νοικοκυριά και επιχειρήσεις, αλλά εξήγγειλε και άλλες κρατικοποιήσεις.

Μη με κοιτάτε, κύριοι της Πλειοψηφίας. Πάρτε ένα τηλέφωνο το αδελφό κόμμα στη Γερμανία, τους χριστιανοδημοκράτες και ρωτήστε τους: «Τι έγινε, βρε παιδιά, στη Γερμανία από το 2010 μέχρι το 2020 και κάνατε διακόσιες είκοσι επανακρατικοποιήσεις, αποϊδιωτικοποιήσεις στον τομέα της ενέργειας;». Ρωτήστε το συντηρητικό κόμμα, το αδελφό σας κόμμα. Έχετε σχέση στο πλαίσιο του Ευρωπαϊκού Λαϊκού Κόμματος, δεν είναι δύσκολο. Σηκώστε το τηλέφωνο και ρωτήστε τους τι στο καλό είδαν στην αγορά ενέργειας στη Γερμανία και πήραν αυτές τις πάρα πολύ σοβαρές αποφάσεις.

Αυτά είναι οριζόντια ή στοχευμένα μέτρα που εφαρμόζουν όλες οι άλλες οι χώρες πριν τον Μάρτη; Διότι τον Μάρτη ήρθε και η Κομισιόν, η οποία μάλλον κάποια μαγική γυάλα έχει μπροστά της, δεν ξέρω. Ο κ. Τίμερμανς είπε ότι όχι μόνο υπάρχουν υπερκέρδη, αλλά αποτιμώνται και στα 200 δισεκατομμύρια ευρώ! Και δεν έβαλε κανέναν αστερίσκο ότι στην Ελλάδα έχουμε αβεβαιότητα και ότι ενδεχομένως να μην υπάρχουν. Σας είπε ένα νούμερο από αυτό εδώ το Βήμα ο Αλέξης Τσίπρας. Δεν το έχετε αμφισβητήσει. Δεν του έχετε πει ότι δεν είναι έτσι. Λέτε: «Θα ρωτήσουμε τη ρυθμιστική αρχή». Δεν περιμένουμε από εσάς την τόλμη του Μακρόν που, όπως ανέφερε ο Ευκλείδης Τσακαλώτος πριν, φωνάζει τους παραγωγούς κάθε μέρα και τους βάζει να κάνουν λογαριασμό, αλλά περιμένουμε στοιχειώδη ειλικρίνεια και τόλμη.

Είστε δέσμιοι ιδεών, λοιπόν, οι οποίες μεταθέτουν την αντιμετώπιση της ακρίβειας και την προοπτική της ανάπτυξης σε ένα αβέβαιο μέλλον. Είστε δέσμιοι της λογικής ότι προηγείται η δημοσιονομική πειθαρχία. Είναι καταστροφική λογική, ειδικά για μία περίοδο κρίσης όπως αυτή που βιώνουμε τώρα. Βλέπετε τον κόσμο ανάποδα. Αυτό είναι κακό για την Ελλάδα, για την παραγωγή, για τα νοικοκυριά.

Εμείς καταψηφίζουμε τον συμπληρωματικό προϋπολογισμό, γιατί καταψηφίζουμε το «μεσοπρόθεσμο Μητσοτάκη», γιατί καταψηφίζουμε τη «λιτότητα Μητσοτάκη». Ξέρετε, έχουμε μπει σε οιονεί προεκλογική περίοδο και η επόμενη κάλπη είναι με απλή αναλογική. Δεν υπάρχει ισχυρή παρουσία στην Αίθουσα βεβαίως από τη Νέα Δημοκρατία, αλλά γνωρίζει σύσσωμη η Κοινοβουλευτική της Ομάδα ότι μετά την κάλπη της απλής αναλογικής σαράντα έως πενήντα από τους Βουλευτές σας δεν θα είναι εκλεγμένοι σε αυτή την Αίθουσα.

Είστε δέσμιοι αυτής της λογικής. Αυτή τη λογική θα την πληρώσετε. Καλύτερα να γίνουν εκλογές γρήγορα, για να μην την πληρώσει ο ελληνικός λαός. Η Ελλάδα χρειάζεται προοδευτική διακυβέρνηση και εμείς είμαστε έτοιμοι να απαντήσουμε σε αυτό το μεγάλο ιστορικό ζητούμενο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Θα δώσω τώρα τον λόγο στον Υπουργό Περιβάλλοντος και Ενέργειας κ. Σκρέκα, προκειμένου να τοποθετηθεί επί της τροπολογίας με γενικό αριθμό 1275 και ειδικό 191.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Θα είμαι σύντομος.

Πράγματι καταθέτουμε μία τροπολογία με γενικό αριθμό 1275 και ειδικό 191, η οποία περιλαμβάνει πέντε άρθρα. Στο πρώτο άρθρο περιγράφεται το πλαίσιο ενίσχυσης σταθμών αποθήκευσης ηλεκτρικής ενέργειας. Όπως γνωρίζετε, είναι πάρα πολύ σημαντικό να αναπτύξουμε συστήματα αποθήκευσης ηλεκτρικής ενέργειας που προέρχεται από ανανεώσιμες πηγές ιδιαίτερα, ώστε να αξιοποιούμε το πρωί την ενέργεια η οποία παράγεται από τον ήλιο και από τα φωτοβολταϊκά και να την αξιοποιούμε τις υπόλοιπες ώρες της ημέρας, απογευματινές και βραδινές, όπου εκεί τη ζητούμε.

Οι σταθμοί αποθήκευσης διακρίνονται σε δύο, θα έλεγα, τεχνολογίες. Η πρώτη που περιγράφεται στο συγκεκριμένο άρθρο αφορά αντλητικά συστήματα, δηλαδή εκείνα τα συστήματα τα οποία δημιουργούν δύο δεξαμενές και μεταφέρουν νερό από την κάτω δεξαμενή στην άλλη δεξαμενή καταναλώνοντας ενέργεια αφού το αντλούν προς τα πάνω. Όταν χρειαζόμαστε ενέργεια, τότε αφήνουμε το νερό και αυτό παράγει ηλεκτρική ενέργεια μέσα από τουρμπίνες. Το δεύτερο, βέβαια, είναι οι μπαταρίες.

Και για τα δύο αυτά η Ελλάδα και η Κυβέρνησή μας έχει εξασφαλίσει πόρους από το Ταμείο Ανάκαμψης και Ανθεκτικότητας. Συγκεκριμένα, μιλάμε για 450 εκατομμύρια ευρώ ώστε να στηρίξουμε την κατασκευή αυτών των συστημάτων αποθήκευσης και ενέργειας. Έτσι, από τη στιγμή που θα χρησιμοποιήσουμε ευρωπαϊκούς πόρους για να καλύψουμε ένα ποσοστό του CapEx, της αρχικής επένδυσης, αλλά και στη συνέχεια της λειτουργικής ενίσχυσης που χρειάζεται, με αυτό τον τρόπο μέσα από τη μείωση του CapEx που θα πρέπει να ανακτηθεί, θα έχουμε μείωση του κόστους στους καταναλωτές.

Το άρθρο 2 αφορά τη δημιουργία δύο υπολογαριασμών νέων έργων ΑΠΕ και συστημάτων αποθήκευσης ηλεκτρικής ενέργειας στον ΕΛΑΠ. Ο ΕΛΑΠ είναι ο ειδικός λογαριασμός ο οποίος μέχρι πριν από λίγο καιρό χρησιμοποιούνταν για να συσσωρεύουμε εκεί χρήματα και να χρηματοδοτούμε τις ανανεώσιμες πηγές ενέργειας. Αυτός ο λογαριασμός, βέβαια, αυτό το διάστημα της ενεργειακής κρίσης που διανύουμε, δημιουργεί υπερπλεονάσματα, τα οποία ουσιαστικά τα επιστρέφουμε πίσω μέσα από το Ταμείο Ενεργειακής Μετάβασης.

Εδώ, όμως, δημιουργούμε δύο νέους υπολογαριασμούς, οι οποίοι θα λειτουργούν από εδώ και πέρα και στο διηνεκές, ακόμα και όταν ολοκληρωθεί κάποια στιγμή αυτή η ενεργειακή κρίση, ώστε στην περίπτωση που οι νέες ΑΠΕ που θα κατασκευαστούν από το 2021 και μετά χρειαστούν ενίσχυση, να χρησιμοποιήσουν έναν νέο υπολογαριασμό, γιατί αυτός ο νέος υπολογαριασμός χρηματοδοτείται και αυτός από το Ταμείο Ανθεκτικότητας που είναι ευρωπαϊκά χρήματα. Άρα το κάνουμε ώστε με αυτόν τον τρόπο να επιβαρύνουμε λιγότερο τους Έλληνες πολίτες, αξιοποιώντας ευρωπαϊκούς πόρους.

Ο δεύτερος λογαριασμός, ο υπολογαριασμός, είναι αυτός ο οποίος θα χρησιμοποιηθεί για να καλύψει τη λειτουργική ενίσχυση που μπορεί να χρειαστούν τα συστήματα αποθήκευσης ηλεκτρικής ενέργειας που θα κατασκευαστούν από εδώ και στο εξής.

Στο άρθρο 3 περιγράφονται στοιχεία που αφορούν την αδειοδότηση σταθμών αποθήκευσης ηλεκτρικής ενέργειας με την τεχνολογία της αντλησιοταμίευσης, τα αρδευτικά συστήματα που σας περιέγραψα. Είναι μια αρκετά σημαντική παρέμβαση. Kαθορίζεται το πλαίσιο της αδειοδότησης των αντλησιοταμιευτικών σταθμών, ώστε να καλυφθούν κάποια νομοθετικά κενά τα οποία υπήρχαν.

Το άρθρο 4 αναφέρεται στη διεύρυνση του σκοπού της Εταιρείας Διαχείρισης Υδρογονανθράκων, της ΕΔEΥ. Ξέρετε ότι αυτή η εταιρεία είναι υπεύθυνη για τις παραχωρήσεις που έχουμε δώσει για την έρευνα και πιθανότατα την εξόρυξη υδρογονανθράκων, εφόσον βρεθούν. Είχαμε και κάποιες ανακοινώσεις σήμερα από τον Πρωθυπουργό. Επιταχύνουμε αυτή τη διαδικασία. Το φυσικό αέριο θα είναι κοντά μας για τα επόμενα χρόνια, για τις επόμενες δύο δεκαετίες σίγουρα. Είναι το καύσιμο της μετάβασης. Αυτή τη στιγμή το εισάγουμε στο 100%.

Άρα εντείνουμε τις έρευνες, επιταχύνουμε τις έρευνες, ώστε να διαπιστώσουμε επιτέλους τι κρύβεται στο υπέδαφος της χώρας μας. Το οφείλουμε στους Έλληνες πολίτες, στις επόμενες γενιές επιτέλους να ολοκληρωθεί η έρευνα και να δούμε αν πράγματι κρύβονται κοιτάσματα αέριων υδρογονανθράκων και φυσικού αερίου στο υπέδαφός μας, το οποίο θα μπορούμε να το αξιοποιήσουμε και έτσι να υποκαταστήσουμε το εισαγόμενο και πανάκριβο τελευταία, όπως όλοι γνωρίζετε, φυσικό αέριο.

Με το άρθρο 4, πέρα από αυτή την δραστηριότητα που έχει η ΕΔΕΥ, δηλαδή να προχωρήσει στις παραχωρήσεις και να παρακολουθεί την εξέλιξη της έρευνας και της ανάπτυξης υδρογονανθράκων, δίνουμε τη δυνατότητα να είναι υπεύθυνη για την ανάπτυξη εγκαταστάσεων δέσμευσης και αποθήκευσης διοξειδίου του άνθρακα. Είναι η νέα προσπάθεια που πρέπει να κάνουμε, ώστε οι επιχειρήσεις και οι βιομηχανίες εκείνες που εκ των πραγμάτων και στο μέλλον θα παράγουν διοξείδιο του άνθρακα κατά τη διάρκεια της παραγωγικής διαδικασίας, να δεσμεύουν αυτό το διοξείδιο του άνθρακα, να μην εκλύεται στην ατμόσφαιρα και να μεταφέρεται και να αποθηκεύεται σε υπόγειες δεξαμενές επί της ουσίας, όπως αυτές που υπάρχουν, για παράδειγμα, στην Καβάλα και αλλού. Άρα διευρύνουμε τον σκοπό της «Ελληνικής Διαχειριστικής Εταιρείας Υδρογονανθράκων Α.Ε.», ώστε να είναι η υπεύθυνη για την παραχώρηση και την παρακολούθηση αυτών των πολύ σημαντικών έργων τα οποία πρέπει να γίνουν στην Ελλάδα.

Στο άρθρο 5, ορίζεται ένα ειδικό τέλος υπέρ των Οργανισμών Τοπικής Αυτοδιοίκησης. Αφορά το έτος 2021. Δίνουμε ένα 14% επί των καθαρών κερδών των διαχειριστών διανομής φυσικού αερίου στους ΟΤΑ, από τους οποίους διέρχονται αυτά τα δίκτυα διανομής. Αυτό αφορά μια υποχρέωση που ήταν τα οικονομικά έτη 2019 και 2020. Επειδή τότε δεν αποδόθηκαν με αυτή τη διάταξη αποδίδουμε αυτά τα τέλη στους Οργανισμούς Τοπικής Αυτοδιοίκησης, που τα περιμένουν.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Τον λόγο έχει ο Βουλευτής της Νέας Δημοκρατίας, ο κ. Δημήτριος Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Παππά, το μόνο δεδομένο, το μόνο μόνιμο δεν είναι η ακρίβεια, το ότι θα παγιοποιηθεί, όπως είπατε προηγουμένως. Το μόνο βέβαιο είναι ο λαϊκισμός σας, ο οποίος πραγματικά σπάει κόκαλα! Δεν αντέχεται. Εμείς είμαστε εδώ. Δεν κρυβόμαστε στα δύσκολα. Λογοδοτούμε στον ελληνικό λαό. Και σε αυτήν τη δυσκολία είμαστε εδώ. Δεν κρυβόμαστε. Αντιμετωπίσαμε επιθέσεις στα σύνορά μας. Αντιμετωπίσαμε την τουρκική προκλητικότητα και την προσπάθεια εισβολής μεταναστών. Αντιμετωπίσαμε την πανδημία. Εσείς ήσασταν που λέγατε ότι θα γίνει η Ελλάδα Μπέργκαμο και δεν θα έχουμε ΜΕΘ. Οι ΜΕΘ ήταν ανοιχτές και αυτόν τον χειμώνα και δώσαμε έναν μεγάλο αγώνα. Και εδώ, λοιπόν, θα δώσουμε τον αγώνα που πρέπει. Συνεχίζουμε και τον δίνουμε.

Είμαστε εδώ και για την ενεργειακή ακρίβεια και σας το λέμε για να το ξέρετε: Και εδώ θα ανταποκριθούμε γρήγορα. Εσείς δεν ήσασταν που λέγατε: «Ρίξτε όλα τα λεφτά στην πανδημία. Αν δεν τα ρίξετε όλα τα λεφτά σε αυτή την κρίση, πότε θα τα ρίξετε»; Και μας το παίζετε διορατικοί και με σχέδιο; Και να που ήρθε μια άλλη κρίση, μια ενεργειακή κρίση, μια κρίση της ακρίβειας για να σας διαψεύσει.

Εμείς δεν θα λιποψυχήσουμε. Την ακρίβεια, να είμαστε καθαροί, ή θα την πατάξουμε ή θα μας πατάξει. Θα την πατάξουμε. Θα δώσουμε νίκη και απάντηση στον ελληνικό λαό και σε αυτό. Γι’ αυτό καταθέσαμε τον συμπληρωματικό προϋπολογισμό. Παραφράζοντας τον Τσόρτσιλ: Θα δώσουμε μάχη στη Βουλή. Θα δώσουμε μάχη στις λαϊκές αγορές. Θα δώσουμε μάχη δίπλα στον λαϊκό κόσμο. Θα δώσουμε μάχη κατά της ακρίβειας σε διεθνές επίπεδο. Ήδη το κάνει ο Πρωθυπουργός μας, ο πρώτος Ευρωπαίος ηγέτης, ο οποίος μιλάει ανοιχτά για την ανάγκη ευρωπαϊκής παρέμβασης. Αυτό είναι το όπλο μας, το γεγονός ότι έχουμε έναν πολιτικό αρχηγό, ο οποίος τοποθετεί τα ζητήματα στο υψηλότερο ευρωπαϊκό επίπεδο.

Θα πω και κάτι στους συναδέλφους μου επειδή οι καιροί είναι κρίσιμοι: Ψηλά το κεφάλι! Είμαστε λαϊκή παράταξη. Είμαστε η παράταξη που κράτησε την Ελλάδα όρθια και την κρατάει διαχρονικά. Θα ανακουφίσουμε τους πολίτες, όπως τους στηρίξαμε στην πανδημία. Δεν έχουμε να φοβηθούμε τίποτα. Είμαστε η παράταξη που μείωσε δεκαέξι φορές φόρους. Η παράταξη που μείωσε τον ΕΝΦΙΑ. Η παράταξη που αυξάνει τον κατώτατο μισθό, που δίνει εργαλεία για να μπορέσει να αντεπεξέλθει ο Έλληνας πολίτης. Θα κερδίσουμε και αυτήν τη μάχη. Δεν υπάρχει λόγος ηττοπάθειας. Σας επαναλαμβάνω: Ο λαϊκισμός σας είναι το μόνιμο.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Άκουσα τα σχόλια για την κερδοσκοπία. Έλεγε προηγουμένως ο κ. Τσακαλώτος ότι υπάρχουν καρτέλ στην ενέργεια. Και εσείς τι κάνατε τεσσεράμισι χρόνια γι’ αυτά τα καρτέλ; Τα κοιτούσατε να περνάνε; Εσείς δεν απαξιώσατε τη ΡΑΕ; Εσείς δεν απαξιώσατε την Επιτροπή Ανταγωνισμού; Εσείς δεν τοποθετήσατε εκεί με αμιγώς πολιτικά κριτήρια την κ. Θάνου; Με ποια εμπειρία η κ. Θάνου, πέραν της προσπάθειας να τη βολέψετε για άλλους λόγους, τοποθετήθηκε πρόεδρος της κρίσιμης για την καθημερινότητα και την πάταξη της ακρίβειας Επιτροπής Ανταγωνισμού; Ποια ήταν η εμπειρία της κ. Θάνου για να βάλει την Επιτροπή Ανταγωνισμού στις ράγες αντιμετώπισης των καρτέλ; Η κ. Θάνου άλλα ήξερε να κάνει. Τον χώρο της αγοράς και της ακρίβειας δεν τον ήξερε.

Απαξιώσατε, με ιδεολογική αγκύλωση, όλες τις ανεξάρτητες αρχές και έρχεστε τώρα να μας μιλήσετε εσείς για το πώς εμείς θα πατάξουμε την ακρίβεια; Πολιτικές τοποθετήσεις κάνατε και διευκολύνσεις σε δικούς σας και απαξιώσατε όλες τις αρχές οι οποίες ήταν αρμόδιες για να δώσουν απαντήσεις στην ακρίβεια.

Μιλάτε εσείς για ακρίβεια στα καύσιμα; Ακούστε τώρα οι σοβαροί τι μας προτείνουν: Τη μείωση του ειδικού φόρου στα καύσιμα. Γιατί δεν το κάνατε; Ο κ. Σταθάκης στις 28 Μαΐου με δική του δήλωση έλεγε ότι αυτό δεν μπορεί να γίνει. Τότε δεν μπορεί να γίνει και τώρα γίνεται; Τώρα που έχουμε πόλεμο στην Ουκρανία; Είστε ανεύθυνοι, είστε λαϊκιστές και γι’ αυτό ο κόσμος δεν σας εμπιστεύεται.

Να σας ρωτήσω κάτι; Θυμάστε δημοσιεύματα της εποχής; Διαβάζω από δημοσίευμα του 2018: «Μα 2 ευρώ η βενζίνη;». Υπό άλλες συνθήκες. Τώρα έχουμε διεθνή φαινόμενα, έχουμε έναν πόλεμο.

Μην μας κουνάτε, λοιπόν, το δάχτυλο. Ο Κυριάκος Μητσοτάκης έχει αποδείξει στις μεγάλες κρίσεις ότι αποτελεί τη μοναδική εναλλακτική. Ο ελληνικός λαός ξέρει ότι εκεί μπορεί να βασιστεί και όχι σε εσάς που τάζετε τα πάντα στους πάντες. Να το προσέξετε αυτό. Δεν λέω ότι ο Τσίπρας είναι Λεπέν. Κοιτάξτε όμως μην γίνετε Λεπέν. Αν δείτε πώς εξελίχθηκαν οι γαλλικές εκλογές, θα διαπιστώσετε ότι είχαμε ένα ρεσιτάλ λαϊκισμού, παροχολογίας. Συζήτησαν απίστευτα πράγματα. Έκοβε λεφτά η κ. Λεπέν. Προσέξτε καλά, μην επαναλάβετε το λαϊκίστικό σας πείραμα του 2015. Ο λαός έχει μνήμη και προσέξτε μην σας κατατάξει και εσάς στις σκληρά λαϊκιστικές δυνάμεις που τάζουν τα πάντα για να αρπάξουν την εξουσία και μετά κάνουν αυτό το οποίο έχετε ξανακάνει: Κομανέτσι, κωλοτούμπα!

Επίσης, θα απευθυνθώ και στον κ. Σκανδαλίδη. Τον άκουσα να μιλάει για «δολοφονική ΔΕΗ». Από τον κ. Σκανδαλίδη και από το Κίνημα Αλλαγής άλλα περιμέναμε. Μην γίνεστε, μην εξελίσσεστε στο μικρό λαϊκίστικο αδελφάκι του κ. Τσίπρα.

Μην ξοδεύετε στο ΚΙΝΑΛ το πολιτικό κεφάλαιο υπευθυνότητας, όποιας υπευθυνότητας χτίσατε στην περίοδο 2012-2015. Και ο Σκανδαλίδης σήμερα -και του το λέω προσωπικά- κακή υπηρεσία προσέφερε στον νέο αρχηγό του και φιλόδοξο κ. Ανδρουλάκη.

Και ολοκληρώνω. Υπάρχει πρόβλημα με τους λογαριασμούς ρεύματος. Κι εμείς όμως πληρώνουμε λογαριασμούς ρεύματος. Όλοι μας, όλοι οι Έλληνες, όλοι οι νεοδημοκράτες. Είναι ένα κοινό πανευρωπαϊκό πρόβλημα. Εμείς, ξέρετε, δεν ζούμε στην Αλβανία του Χότζα που κάποιοι από εσάς την εξυμνούσατε, που ήταν απομονωμένοι από τον άλλο πλανήτη. Υπάρχει διεθνής επίδραση αυτών των φαινομένων.

Ναι, οφείλουμε να δώσουμε λύσεις. Ναι, πρέπει πολλά να γίνουν γρήγορα. Ναι, γνωρίζουμε πως η υπομονή δεν είναι ανεξάντλητη. Όμως η μόνη δύναμη εγγύησης ανακούφισης και σε αυτό το πρόβλημα, γιατί έχουμε αντιμετωπίσει πολλά προβλήματα, είναι μία: είναι η Νέα Δημοκρατία και ο Κυριάκος Μητσοτάκης.

Με λαϊκές πολιτικές για τα λαϊκά στρώματα, για τους λαϊκούς ανθρώπους και για τις λαϊκές ανάγκες θα δώσουμε λύσεις, όχι με λαϊκίστικες και κούφιες προσεγγίσεις και κορώνες που θα εκφύγουν με τα λόγια και χωρίς ποτέ να δώσουν λύση στους πολίτες.

Μία λοιπόν είναι η λύση: η αλήθεια. Και πάρτε το χαμπάρι. Το 2015 η Ελλάδα δεν θα το ξαναζήσει. Λεπέν στην Ελλάδα από τα αριστερά δεν θέλουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Τον λόγο τώρα έχει ο κ. Τόλκας, εκ μέρους του ΣΥΡΙΖΑ.

**ΑΓΓΕΛΟΣ ΤΟΛΚΑΣ:** Σας ευχαριστώ, κυρία Πρόεδρε.

Κύριε Μαρκόπουλε, είναι μεγάλη η προσπάθειά σας να αποδείξετε τον χαρακτήρα της λαϊκής Δεξιάς της Νέας Δημοκρατίας, αλλά ο λαϊκός κόσμος της χώρας είναι αυτός ο οποίος ζει καθημερινά, βιώνει και δεν αντέχει τις ακραία συντηρητικές και νεοφιλελεύθερες πολιτικές της Νέας Δημοκρατίας που τις βιώνει στο πορτοφόλι του, τις βιώνει στα νοσοκομεία του κορωνοϊού, τις βιώνει στους λογαριασμούς ρεύματος και στα καύσιμα.

Και δεν έχετε κανένα πλεονέκτημα να μιλάτε γι’ αυτό. Όπως επίσης, μην μιλάτε για Λεπέν και κοιτάτε σε εμάς. Κοιτάξτε τους κουμπάρους της Λεπέν σε εσάς και τα ακροδεξιά στοιχεία τα οποία κρύβετε.

Κυρία Πρόεδρε, θα αναφερθώ στην τροπολογία για το θέμα των Ριζωμάτων, ενός χωριού του Δήμου Βέροιας, στον πρώην Δήμο Μακεδονίδος, για το οποίο έρχεται μια τροπολογία σήμερα.

ΑΡΑΠΗ

Μετά από πολύ καιρό, τρία χρόνια διακυβέρνησης της Νέας Δημοκρατίας, ένα σημαντικό ζήτημα το οποίο έχει απασχολήσει την τοπική κοινωνία, αλλά και εμάς ως πολιτικό κόμμα, αλλά και τα υπόλοιπα πολιτικά κόμματα και σήμερα ευτυχώς έχουμε, τουλάχιστον, αυτή τη δυνατότητα να το συζητάμε, να το αγγίζουμε.

Επιτρέψτε μου, για να γίνει κατανοητό, ένα σύντομο ιστορικό. Από το 1925 χρονολογείται το συγκεκριμένο γεγονός. Το 1925, λοιπόν, εκατόν είκοσι οκτώ οικογένειες στα Ριζώματα Ημαθίας νόμιμα αγόρασαν μια έκταση από προκάτοχους ιδιοκτήτες. Το ποσοστό αγοράς επί της ως άνω έκτασης ανήλθε σε 19/20 εξ αδιαιρέτου για τις εκατόν είκοσι οκτώ οικογένειες, ενώ το δημόσιο παρακράτησε ποσοστό 1/20, το υπόλοιπο δηλαδή, εξ αδιαιρέτου.

Το 1954 αυτό το 1/20, με απόφαση των τότε Υπουργών Γεωργίας και του Υφυπουργού Οικονομικών, διατέθηκε, πλην της δασικής έκτασης, για αποκατάσταση ακτημόνων της περιοχής. Η παραπάνω απόφαση εξειδικεύτηκε επιπλέον το 1956, δύο χρόνια μετά, με απόφαση της Επιτροπής Απαλλοτριώσεων του Δήμου Βέροιας.

Το 1995, με απάντηση του Υπουργού Γεωργίας σε σχετική κοινοβουλευτική αναφορά που γίνεται για το θέμα, επιβεβαιώνεται εκ νέου η σχετική διάθεση του ποσοστού 1/20, όπως είχε γίνει και το 1954, του δημοσίου για τους αγρούς τους βοσκότοπους και τις άγονες εκτάσεις, όχι για το δάσος. Ωστόσο, σχετικά παραχωρητήρια ακόμη και μέχρι σήμερα δεν έχουν εκδοθεί για κανέναν από τους παραπάνω δικαιούχους.

Με την κτηματογράφηση της περιοχής, πριν από λίγα χρόνια από το Εθνικό Κτηματολόγιο, εμφανίστηκαν και τα προβλήματα. Τότε οι ιδιοκτήτες εμφανίστηκαν ως μη νόμιμοι κάτοχοι, ότι δηλαδή, δεν κατείχαν νόμιμα και διεκδικούνταν από το δημόσιο το 24% εξ αδιαιρέτου των ιδιοκτησιών τους, οι οποίες διεκδικούνταν από το δημόσιο και είχε εγγράψει αυτή τη διεκδίκηση η διεύθυνση δασών Νομού Ημαθίας.

Έρχεται, λοιπόν, σήμερα η τροπολογία και τι γίνεται με αυτή την τροπολογία; Με την τροπολογία, κύριε Υφυπουργέ, κάνετε ό,τι ουσιαστικά έγινε από το 1954, ό,τι έγινε το 1995, δηλαδή, παραχωρείται το ποσοστό του δημοσίου στους δικαιούχους. Μα, αυτό έχει γίνει. Σήμερα επαναδιατυπώνετε το ίδιο.

Περαιτέρω, προβλέπεται ότι η όλη σχετική διαδικασία για το αποφασίζον όργανο, το όργανο δηλαδή, το οποίο θα αποφασίσει αυτές τις μεταβιβάσεις -ούτε καν αυτό δεν προβλέπεται- για την ακριβή έκταση, για το τίμημα, δηλαδή πόσο θα εξαγοράσουν αυτές τις ιδιοκτησίες τους οι άνθρωποι της περιοχής και για όλες τις άλλες λεπτομέρειες, όλα δηλαδή τα σημαντικά ζητήματα, θα παραπεμφθούν με νέες αποφάσεις υπουργικές και με σύμφωνη γνώμη της ΔΑΟΚ, της διεύθυνσης αγροτικής οικονομίας και κτηνοτροφίας Ημαθίας, σε επόμενους χρόνους. Δεν αναφέρεται πουθενά αυτός ο οποίος έχει εγγράψει διεκδικήσεις, δηλαδή η διεύθυνση δασών.

Άρα, πώς δίνετε οριστική λύση, κύριε Βεσυρόπουλε; Γιατί τόση βιασύνη και τόση προχειρότητα σε αυτή την τροπολογία; Γιατί φοβούμαι ότι δεν δίνετε οριστική λύση, αλλά παραπέμπετε το θέμα στις καλένδες, πιεζόμενος από τις κοινωνικές αντιδράσεις, αλλά και από τον κοινοβουλευτικό μας έλεγχο, αλλά και την «καυτή ανάσα» των εκλογών που πλησιάζουν, που στο τέλος και μετά από τρία χρόνια πρέπει να παρουσιάσετε έργο και για τον κοινό μας τόπο, για την Ημαθία;

Στην ερώτηση που σας κατέθεσα τον Ιανουάριο του 2020, σας πρότεινα να ακολουθήσετε συγκεκριμένη διαδικασία, όπως είχε κάνει και ο προϊστάμενός σας Υπουργός Οικονομικών, ο κ. Σταϊκούρας, για τη δική του εκλογική περιφέρεια στη Μαλεσίνα Φθιώτιδας. Και το βασικό που έκανε ο Υπουργός, αλλά εσείς σήμερα δεν κάνετε, είναι ότι προέβλεψε ότι το δημόσιο δεν θα προβάλλει δικαιώματα για τις συγκεκριμένες εκτάσεις. Αυτό δεν προβλέπεται στη σημερινή τροπολογία.

Μάλιστα, προέβλεψε ακριβώς ο κ. Σταϊκούρας τη διαδικασία, την επιτροπή, την έκδοση παραχωρητηρίων, τα οποία η εν λόγω τροπολογία που συζητάμε σήμερα τα παραπέμπει όλα στο μέλλον, σε άγνωστους προς στιγμήν αρμόδιους φορείς.

Εσείς δεν κάνετε τίποτα από όλα τα προηγούμενα. Με τη σημερινή τροπολογία τίποτα καινούργιο. Καμμία ουσιαστική λύση. Φέρνετε μια ήδη διατυπωμένη παραχώρηση ιδιοκτησιών και ταυτόχρονα μια μακρινή υποσχετική για το πως θα βρεθεί λύση. Όμως, είστε Υπουργός και όχι συντάκτης προεκλογικού προγράμματος. Λύσεις περιμένουμε και όχι γράμματα στον θεό.

Επιπλέον σας εφιστώ την προσοχή. Έχουμε στα χέρια μας μια αντισυνταγματική νομοθετική εξουσιοδότηση που αν ψηφιστεί σήμερα, είναι δεδομένο ότι σε μια μελλοντική προσφυγή ενώπιον διοικητικού δικαστηρίου για την ακύρωσή της όσο και για την ακύρωση των ατομικών διοικητικών πράξεων που θα εκδοθούν, έχοντας ως έρεισμα την εξουσιοδότηση αυτή, θα ακυρωθούν άπασες, ταλαιπωρώντας οικονομικά και ηθικά πλήθος πολιτών χωρίς κανέναν λόγο.

Οποιοσδήποτε κακόπιστος, οποιοσδήποτε έχει έννομο συμφέρον, ακόμα και κάποια δημόσια υπηρεσία, θα μπορούσε να προσφύγει εναντίον αυτής της τροπολογίας και όλων των διατάξεων που θα βγουν βάσει αυτής στα δικαστήρια.

Θα έπρεπε, λοιπόν, η συγκεκριμένη, εκτός από το να είναι ειδική και ορισμένη, να αποτελεί μερικότερη περίπτωση του προς ρύθμιση ζητήματος και να περιέχει και την ουσιαστική ρύθμιση, καταλείποντας στους Υπουργούς, σε εσάς που θα εκδώσετε την απόφαση, ένα τελείως συγκεκριμένο και αυστηρώς οριοθετημένο πλαίσιο, εντός του οποίου θα μπορούσατε να δράσετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η πιο εξόφθαλμη δε αντισυνταγματικότητα έγκειται στην απεριόριστη δυνατότητα που δίνετε στους Υπουργούς να καθορίσουν και το οφειλόμενο τίμημα, αλλά και τον τρόπο καταβολής του, χωρίς να τίθενται τα ανώτατα και τα κατώτατα όρια εντός των οποίων πρέπει να κινηθούν οι Υπουργοί και τα αντίστοιχα χρηματικά ποσά.

Αυτό σημαίνει ότι οι Υπουργοί, χωρίς κανέναν περιορισμό βάσει της εξουσιοδότησης, μπορούν να καθορίσουν όποιο τίμημα επιθυμούν.

Άλλο ένα πεδίο, λοιπόν, ψηφοθηρικής δράσης για την ικανοποίηση όποιων επιθυμιών βολεύουν και συμφέρουν. Κι αυτό είναι το πιο θλιβερό. Και στον χρόνο που τη φέρνετε αυτή την τροπολογία, μέσα στη γενικότερη πτώση σας, την απόρριψή σας από την κοινωνία και το τέλος των ψευδαισθήσεων που καλλιεργήσατε, μας κάνετε ακόμα πιο καχύποπτους, και εμάς αλλά και την Ημαθία ολόκληρη.

Κύριε Υπουργέ, σας κατέθεσα κοινοβουλευτική ερώτηση τον Ιανουάριο 2022, όπου εκτός όσων ρωτούσα, σας πρότεινα και τρόπο επίλυσης, τον περιέγραψα παραπάνω. Γνωρίζατε τον τρόπο επίλυσης στη Μαλεσίνα από τον Ιανουάριο 2020, όταν εσείς απαντήσατε πάλι σε αντίστοιχη ερώτηση Βουλευτή από την περιοχή. Και καθυστερήσατε δύο χρόνια και σήμερα δεν δίνετε λύση, αλλά παράταση της εκκρεμότητας. Τρία χρόνια αναμονής είναι πολύς χρόνος για μη λύση, για μια τροπολογία χωρίς περιεχόμενο, αναποτελεσματική και αντισυνταγματική. Τουλάχιστον, δείξατε ότι ασχοληθήκατε με ένα σοβαρό ζήτημα για τον τόπο. Θα σας φέρουμε και τα υπόλοιπα θέματα της Ημαθίας, που δεν αγγίξατε τρία χρόνια και μάλλον ούτε θα προλάβετε, γιατί η θητεία σας τελειώνει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κύριος Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κύριε συνάδελφε, πρέπει να έχεις πολύ μεγάλο θράσος να είσαι μέλος Κοινοβουλευτικής Ομάδας που κυβέρνησε τεσσεράμισι χρόνια και δεν έχει κάνει απολύτως τίποτα. Εσείς ο ίδιος είπατε ότι το πρόβλημα αυτό διαιωνιζόταν για πάρα πολλά χρόνια. Ήσασταν κυβέρνηση τεσσεράμισι χρόνια και έρχεστε τώρα με ερώτηση τον Ιανουάριο του 2022 να μας πείτε τι; Να μας κουνήσετε το δάχτυλο;

Εμείς, κύριε συνάδελφε, μιλάμε με έργα. Μέσα στα δυόμισι χρόνια της διακυβέρνησής μας λύνουμε το πρόβλημα οριστικά. Παραχωρούμε με νομοθετική ρύθμιση την κυριότητα των αγροτικών αυτών εκτάσεων. Εσείς τι κάνετε τα τεσσεράμισι αυτά χρόνια; Έρχεστε εδώ και αναδεικνύετε προβλήματα της Ημαθίας, που όταν ήσασταν κυβέρνηση -όχι εσείς- όταν ήσασταν μέλος της Κοινοβουλευτικής Ομάδας που κυβερνούσε το διάστημα αυτό, δεν τα είχατε θίξει, δεν λύσατε ούτε ένα πρόβλημα της Ημαθίας. Γι’ αυτό καλύτερα να μην μας κουνάτε το δάχτυλο.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, κυρίες και κύριοι συνάδελφοι, η συζήτηση διεξάγεται για ένα νομοσχέδιο το οποίο αφορά στην ενσωμάτωση κρίσιμων ευρωπαϊκών οδηγιών, που θα συμβάλλουν στη διαφάνεια, στην απάλειψη της γραφειοκρατίας, στη διασφάλιση των επενδυτών από κινδύνους μέσα σε ένα πολύ έντονο πολιτικό κλίμα. Δικαιολογείται; Θα έλεγα ότι δικαιολογείται στον βαθμό και στο μέτρο των καταστάσεων των οποίων βιώνουμε, όχι εδώ στην Ελλάδα, σε ολόκληρη την Ευρώπη. Οι καταστάσεις οι οποίες βιώνουμε είναι πρωτόγνωρες, έχουν επιφέρει αυξήσεις στα αγαθά πρώτης ανάγκης, έχουν επιφέρει αυξήσεις στην ενέργεια. Όλα αυτά δημιουργούν ένα ευρύτερο πρόβλημα.

Το πρώτο ερώτημα το οποίο εγείρεται είναι στη βάση αυτής της έντονης συζήτησης, πρώτον, αυτοί που κυβερνάνε, που έχουν την ευθύνη διαχείρισης των πραγμάτων στον τόπο, δείχνουν ευαισθησία και αντανακλαστικά; Αντιλαμβάνονται το περιβάλλον; Παίρνουν μέτρα; Αντιδρούν σε αυτή τη δύσκολη πραγματικότητα; Και το δεύτερο ερώτημα: Η πλευρά της Αντιπολίτευσης τι αντιπροτάσσει άραγε; Προτάσσει μέτρα τα οποία είναι ρεαλιστικά, υπεύθυνα και κοστολογημένα; Να τα κρίσιμα ερωτήματα. Εδώ πρέπει να διασταυρώσουμε τα ξίφη των ιδεών μας και των προτάσεών μας. Για να τα βάλουμε σε μια σειρά.

Ξεκινήσαμε στις αρχές του 2020 με την πανδημία. Γνωρίζετε πάρα πολύ καλά, σε αυτή την Αίθουσα ειπώθηκαν πάρα πολλά πράγματα. Η διαχείρισή της, όμως, σε επίπεδο διατήρησης θέσεων εργασίας και στήριξης των επιχειρήσεων έγινε με τον καλύτερο δυνατό τρόπο, 44 δισεκατομμύρια ευρώ. Παρ’ ότι υπήρχαν αντιρρήσεις από την Αντιπολίτευση στον βαθμό του ότι έπρεπε να δοθούν περισσότερα, η διαχείριση ήταν και ορθολογική και υπεύθυνη. Και τα καταφέραμε: Και οι θέσεις εργασίας διατηρήθηκαν. Βλέπετε τα αποτελέσματα της πολιτικής μας στη μείωση της ανεργίας, στη διατήρηση θέσεων εργασίας. Και οι επιχειρήσεις δεν έκλεισαν, δεν μπήκαν λουκέτα.

Και μετά από το τέλος πανδημίας, στον βαθμό της δημοσιονομικής επίπτωσης που είχε, εμφανίζεται πλέον μια νέα πραγματικότητα που αφορά στην ενεργειακή κρίση και στον πόλεμο, ο οποίος αυτή τη στιγμή διεξάγεται και είναι σε εξέλιξη. Επηρεάζει τη χώρα; Βεβαίως και επηρεάζει. Επηρεάζει μόνο την Ελλάδα; Όχι, επηρεάζει ολόκληρη την Ευρώπη.

Ασκήθηκε κριτική από τον κ. Τσακαλώτο για την αναξιοπιστία του προϋπολογισμού, ότι έπεσε έξω δήθεν και ότι δεν είναι σωστά τα νούμερα τα οποία έγραψαν. Βεβαίως και υπήρχε εκτροχιασμός του προϋπολογισμού. Ποιος μπορούσε να προβλέψει αυτές τις καταστάσεις; Το ερώτημα, λοιπόν, είναι εδώ να απαντηθεί εάν και εφόσον γίνονται διορθωτικές κινήσεις και εάν και εφόσον η υπόλοιπη Ευρώπη μήπως τα είχε δει και εμείς είχαμε κάνει τελείως λάθος εκτιμήσεις;

Το είπε και ο Υπουργός Οικονομικών πριν λίγο, ότι ο προϋπολογισμός δεν διαμορφώνεται στη βάση των δικών μας εκτιμήσεων, αλλά είναι στη βάση ευρωπαϊκών παραδοχών που παίρνουμε για να δούμε τα μεγέθη τα μακροοικονομικά, να τα ενσωματώσουμε στον προϋπολογισμό και να βγάλουμε τα τελικά αποτελέσματα. Έτσι γίνεται κάθε χρόνο. Αυτή είναι η πεπατημένη διαδικασία.

Η Ευρωπαϊκή Επιτροπή που μας δίνει τα στοιχεία είχε εκτιμήσεις σε διαφορετικά μεγέθη και εμείς δεν τα υιοθετήσαμε; Λάθος. Υιοθετήσαμε ακριβώς αυτά τα οποία έδωσε η Ευρωπαϊκή Επιτροπή σε ολόκληρη την Ευρώπη για να διαμορφωθούν οι προϋπολογισμοί. Το θέμα του πληθωρισμού, που ήταν το κρίσιμο μέγεθος, ήταν 2,2%. Το υιοθετήσαμε ακριβώς στον προϋπολογισμό.

Σήμερα, λοιπόν, έχει ξεφύγει ο προϋπολογισμός. Άρα υπάρχει ανάγκη αναδιαμόρφωσης όλων των στοιχείων, με κρίσιμο στοιχείο και πρώτο τις δαπάνες για την κοινωνική συνοχή και τη στήριξη των ευάλωτων κοινωνικών ομάδων.

Στη βάση, λοιπόν, αυτής της ενσωμάτωσης των οδηγιών έρχεται και ένας συμπληρωματικός προϋπολογισμός, ο οποίος επιβεβαιώνει και επιδεικνύει για άλλη μια φορά και τα αντανακλαστικά και την ευαισθησία της Κυβέρνησης. Πόσα χρήματα φέρνει αυτός ο προϋπολογισμός, κύριε Υπουργέ των Οικονομικών; Αυτό που φέρνετε. Ρητορική ερώτηση. 2,6 δισεκατομμύρια ευρώ. Είναι νούμερα τα οποία θα πάνε στον κόσμο; Βεβαίως και θα πάνε στον κόσμο. Θα πάνε στον κόσμο μέσα στο 2022, ακριβώς για να εντοπίσουν τις ευάλωτες κοινωνικές ομάδες στοχευμένα, μέσα στη δύσκολη αυτή περίοδο για να δημιουργήσουμε ένα πλέγμα προστασίας για τους αδύναμους κοινωνικά, για τους συμπολίτες μας οι οποίοι δεν αντέχουν, όπως το κάναμε και το 2020 και το 2021 μέσα στην πανδημία.

Πού είναι αυτά τα λεφτά; Θα δοθούν; Δόθηκαν κάποια; Απάντηση: Από τα 2,6 δισεκατομμύρια ευρώ, όπως εξηγήθηκε και πριν, ήδη τα 590 εκατομμύρια ευρώ είναι ψηφισμένα μέτρα που θα πάνε στις τσέπες των Ελλήνων αδύναμων πολιτών πριν από το Πάσχα.

Ποια είναι αυτά; 142 εκατομμύρια ευρώ σε χαμηλοσυνταξιούχους και στους ανασφάλιστους υπερήλικες. Είναι τα 200 ευρώ. Επίσης 33,9 εκατομμύρια ευρώ θα πάνε στα άτομα με ειδικές ανάγκες, 50,9 εκατομμύρια ευρώ στο ελάχιστο εγγυημένο εισόδημα, 130 εκατομμύρια ευρώ για στήριξη διαμέσου των καυσίμων, 97,5 εκατομμύρια ευρώ στο άρθρο 21, δηλαδή στην επιδότηση των οικογενειών με παιδιά με χαμηλά εισοδήματα, 107 εκατομμύρια ευρώ για τον πρωτογενή τομέα, που δοκιμάζεται και αυτός αυτή την περίοδο και άλλα 29 εκατομμύρια ευρώ, 6 και 23, σε διάφορες άλλες κοινωνικές ομάδες. Να, λοιπόν, πού πάνε τα χρήματα. 590 εκατομμύρια ευρώ από τα 2,6 εκατομμύρια ευρώ του συμπληρωματικού προϋπολογισμού, ήδη μέσα στις επόμενες δέκα με δεκαπέντε ημέρες θα έχουν πάει στις τσέπες των Ελλήνων συμπολιτών μας που έχουν οικονομικές αδυναμίες και είναι αυτές που περιέγραψα λίγο πριν.

Δεύτερον, από τα 2,6 εκατομμύρια ευρώ, 600 εκατομμύρια είναι συγχρηματοδοτούμενα, δηλαδή μέσω ευρωπαϊκών πόρων. Αυτά τα λεφτά μέχρι το τέλος του 2022 θα έρθουν ως πρόσθετη εισοδηματική ενίσχυση επίσης σε αδύναμους συμπολίτες μας ή σε συγκεκριμένα, στοχευμένα μέτρα για την ενίσχυση της οικονομίας.

Και υπολείπεται ένα σημαντικό ποσό, το οποίο θα κρατηθεί στον προϋπολογισμό για να αποφασιστεί μέχρι το τέλος του 2022 πώς -στοχευμένα- και πού θα κατευθυνθούν αυτοί οι πόροι, έτσι ώστε αν και εφόσον συνεχιστεί ο πόλεμος και συνεχιστεί αυτό το οικονομικό πρόβλημα να υπάρχουν πόροι οι οποίοι θα έχουν προϋπολογιστεί, διά μέσου του συγκεκριμένου προϋπολογισμού, για να κατευθυνθούν σε αδύναμους συμπολίτες μας, σε αδύναμες κοινωνικές ομάδες, έτσι όπως ορθά και υπεύθυνα πρέπει να αποφασίσει η Κυβέρνηση.

Και εδώ εγείρεται ένα ερώτημα: Είναι 2,6 δισεκατομμύρια ευρώ, κυρίες και κύριοι συνάδελφοι. Ζεστά χρήματα τα οποία διά μέσου του Προϋπολογισμού θα έρθουν να κατευθυνθούν στους συμπολίτες μας. Θα τα ψηφίσει η Αντιπολίτευση; Θα τα ψηφίσετε τα 2,6 δισεκατομμύρια ευρώ, που είναι ποσά δαπανών για αδύναμες κοινωνικές ομάδες ή και αυτά θα τα ξεπεράσετε στον βαθμό μιας μικροπολιτικής αντιπολίτευσης, που ανέξοδα και ακοπίαστα μπορεί να λέτε ό,τι θέλετε, εφόσον τα λέτε ακοστολόγητα εδώ;

Η απάντηση στο ερώτημα αυτό θα φανεί μέχρι το τέλος της διαδικασίας. Θα ψηφίσει ο ΣΥΡΙΖΑ; Θα ψηφίσει το ΚΙΝΑΛ; Θα ψηφίσει το Κομμουνιστικό Κόμμα; Θα ψηφίσουν τα άλλα κόμματα τον συμπληρωματικό προϋπολογισμό, που θα πάει στις ευαίσθητες κοινωνικές ομάδες, τα 2,6 δισεκατομμύρια ευρώ; Να, λοιπόν, ένα ερώτημα το οποίο αξίζει να απαντηθεί στη σημερινή συνεδρίαση.

Κριτική που ακούστηκε: Υπερκέρδη. Νομίζω ότι για τα υπερκέρδη ήδη έχουν τοποθετηθεί εδώ και Αρχηγοί των κομμάτων. Ο Πρόεδρος της Νέας Δημοκρατίας, ο Κυριάκος Μητσοτάκης, πρώτος από Βήματος Βουλής είπε ότι ναι, υπερκέρδη υπάρχουν και τα υπερκέρδη αυτά θα εκτιμηθούν σωστά, ορθολογικά και υπεύθυνα από την ανεξάρτητη Ρυθμιστική Αρχή Ενέργειας, την οποία εμπιστευόμαστε όλοι και αυτά τα κέρδη -αν δεν κάνω λάθος, κύριοι Υπουργοί των Οικονομικών- θα φορολογηθούν με 90%. Νομίζω ότι ήμασταν όλοι εδώ και το ακούσαμε. Με 90% θα φορολογηθούν τα υπερκέρδη που θα προκύψουν από την ανάλυση των στοιχείων και θα έχουν και αναδρομική ισχύ. Αυτό ειπώθηκε. Γιατί αυτή η κριτική; Εδώ δεν ήσασταν που τα είπαμε; Πρέπει να επαναλαμβανόμαστε για να έχουμε κάτι να λέμε; Πρέπει να πείτε κάτι καινούργιο, τέλος πάντων, πιο φρέσκο, όχι τα ίδια. Αυτό έχει εξαντληθεί.

Στην αξιολόγηση που θα γίνει από την ανεξάρτητη Ρυθμιστική Αρχή Ενέργειας, εκεί θα υπάρξει ένας φόρος 90% στα υπερκέρδη που θα προκύψουν. Αμφισβητεί κάποιος τη δήλωση του Πρωθυπουργού; Από εδώ την είπε.

Πού θα βρεθούν χρήματα; Εγώ με ικανοποίηση άκουσα τον Υπουργό Οικονομικών, τον κ. Σκυλακάκη, λίγο πριν, ο οποίος έκανε μια αναφορά, ότι αυτή τη στιγμή ο τρόπος μέσα από τον οποίο θα αντλήσουμε τους συγκεκριμένους πόρους, πρώτον, είναι μια μικρή αύξηση του ελλείμματος -δεν είναι ευχάριστη εξέλιξη, αναγκαία, όμως, προσαρμογή για να στηρίξουμε τις κοινωνικές ομάδες- δεύτερον, είναι από την πολύ καλύτερη επίδοση του προϋπολογισμού του 2021. Θέλω να επαναλάβω τα στοιχεία τα οποία είπε, γιατί είναι καλό να ακουστούν. Τα στοιχεία τα οποία αναφέρθηκαν λίγο πριν για την εκτέλεση του προϋπολογισμού είναι τα εξής: Το ΑΕΠ, δηλαδή το Ακαθάριστο Εθνικό Προϊόν, το 2019 ήταν κάτω από τα 183,2 δισεκατομμύρια ευρώ. Το 2021 ήταν 181 δισεκατομμύρια ευρώ. Δηλαδή, είχαμε μια μείωση μέσα στην πανδημία μόλις 1,2%. Να το ξαναπώ: Απώλεια 1,2% του ΑΕΠ μέσα στην πανδημία. Τι σημαίνει αυτό; Σημαίνει ότι παρ’ ότι την ίδια στιγμή, το τουριστικό προϊόν είχε μείωση 4,2% το 2019 με 2021, συγκριτικά μικρότερα τα έσοδα του τουρισμού το 2021 από το 2019, παρ’ ότι είχαμε αυτή τη μείωση, είχαμε μείωση μόνο 1% του ΑΕΠ. Γιατί; Διότι αντισταθμίστηκε από τις αυξημένες πολιτικές μας, που είχαν δυναμική για την οικονομία, όπως ήταν οι εξαγωγές και οι επενδύσεις.

Άρα, στο επίπεδο της οικονομίας το οικονομικό μοντέλο που ακολούθησε η Κυβέρνηση ήταν στη σωστή κατεύθυνση: Εξαγωγές, επενδύσεις, διατήρηση του ΑΕΠ παρά την πανδημία και τώρα μας δίνεται η δυνατότητα να αντλήσουμε πόρους μέσα από την καλύτερη δημοσιονομική εκτέλεση του προϋπολογισμού και των στοιχείων, για να δώσουμε πόρους προς τις αδύναμες κοινωνικές ομάδες.

Συνδυαστικά, όμως, έχουμε δύο πολύ θετικά γεγονότα: Την οριστική απεξάρτηση της χώρας μας από το Διεθνές Νομισματικό Ταμείο με την καταβολή των πόρων που δόθηκε την περασμένη εβδομάδα. Τελειώσαμε με το Διεθνές Νομισματικό Ταμείο. Και δεύτερον, το φθινόπωρο περνάμε -και απελευθερωνόμαστε- στο τέλος της ενισχυμένης εποπτείας από την Ευρωπαϊκή Ένωση. Αυτή είναι η πραγματικότητα.

Θέλω, όμως, να στηλιτεύσω κάποια στοιχεία και κάποια κριτική που ακούστηκε εκ μέρους του Κοινοβουλευτικού Εκπροσώπου του ΣΥΡΙΖΑ στην άσκηση της οικονομικής μας πολιτικής.

Κυρίες και κύριοι συνάδελφοι, άκουσα τον Εκπρόσωπο του ΣΥΡΙΖΑ να ασκεί κριτική προς την Κυβέρνηση γιατί; Διότι μειώσαμε τον φόρο στα νομικά πρόσωπα, στις επιχειρήσεις, διότι μειώσαμε την εισφορά αλληλεγγύης, διότι μειώσαμε τον ΕΝΦΙΑ, διότι μειώσαμε τον φόρο γονικής παροχής, διότι μειώσαμε τους συγκεκριμένους φόρους -και επιπλέον, δεν ανέφερε, πιστεύω στην προέκταση και διά μέσου της πρακτικής που ακολουθήθηκε από τον ΣΥΡΙΖΑ που καταψήφισε- διότι μειώσαμε τις ασφαλιστικές εισφορές για τους εργαζόμενους, διότι μειώσαμε τον φόρο εισοδήματος φυσικών προσώπων.

Να γιατί διαφέρουμε, κυρίες και κύριοι συνάδελφοι του ΣΥΡΙΖΑ. Έχουμε τελείως διαφορετικές οπτικές. Έρχεστε σήμερα εδώ και εγκαλείτε την Κυβέρνηση γιατί μείωσε τους φόρους. Διότι η μείωση των φόρων για εμάς αποτελεί προτεραιότητα, διότι πιστεύουμε ότι μέσα από τη μείωση των φόρων κάνουμε ένα ελκυστικότερο οικονομικό περιβάλλον για να έρθουν περισσότερες επιχειρήσεις, να επενδύσουν περισσότερα, να δημιουργηθεί πλούτος και τον πλούτο αυτόν να τον απονείμουμε στους πολίτες, όπου εκεί πρέπει να πάει στο τέλος αυτής της οικονομικής διαδικασίας.

Έχετε αντίθετη άποψη. Σήμερα επιβεβαιώθηκε ότι είστε εναντίον της μείωσης των φόρων που έκανε η Κυβέρνηση της Νέας Δημοκρατίας, ο Κυριάκος Μητσοτάκης. Προφανώς, αυτό υποδηλώνει ότι, αν είχατε την ευκαιρία, αυτούς τους φόρους που εμείς μειώσαμε θα τους αυξάνατε. Αυτή είναι η παραδοχή εκ μέρους του ΣΥΡΙΖΑ. Όλους τους φόρους που μειώσαμε εμείς σήμερα -και έγινε η καταμέτρησή τους λίγο πριν- ο ΣΥΡΙΖΑ, αν είχε την ευκαιρία, θα τους αύξανε.

Επειδή τελείωσε και ο χρόνος στον οποίο είχα τη δυνατότητα να τοποθετηθώ, θέλω να κάνω μόνο δύο προσθήκες σε δύο κρίσιμα οικονομικά μεγέθη που αφορούν στην κοινωνία, τον κόσμο στο σύνολό του, δύο κρίσιμες κατηγορίες, τους εργαζόμενους και τους συνταξιούχους.

Και επειδή εδώ δεν ειπώθηκε τίποτε και μάλιστα, ασκείται και μια κριτική, πρώτον, όσον αφορά στον κατώτατο μισθό, κύριε Τρύφωνα Αλεξιάδη, σε εσάς αναφέρομαι -ξέρω ότι είστε και άνθρωπος που έχετε σχέση με τα οικονομικά- ξέρετε πάρα πολύ καλά ότι είναι ένα κρίσιμο μέγεθος. Ποιος δεν θέλει να αυξηθεί ο κατώτατος μισθός; Νομίζω σε αυτή την Αίθουσα όχι τώρα, αλλά εδώ και πολλά-πολλά χρόνια γίνεται μια ευρεία συζήτηση να αυξηθεί ο κατώτατος μισθός. Πρώτα εμείς το θέλουμε. Δεν παραχωρούμε ούτε ένα χιλιοστό ευαισθησίας υπέρ των εργαζομένων.

Μπορεί, όμως, να αυξηθεί ο κατώτατος μισθός ασύστολα και χωρίς κάποια εικονομετρική προσέγγιση; Διότι, αν είναι έτσι, τότε μπορούμε να μιλήσουμε όπως μιλάει και το Κομμουνιστικό Κόμμα, να πάμε τον κατώτατο μισθό στα 1.000 ευρώ, στα 1.500 ευρώ, στα 2.000 ευρώ και να η πλειοδοσία και ο καθένας να γίνεται ευχάριστος, χωρίς τεκμηρίωση, όμως! Αυτό θα έχει θετικό ή αρνητικό αποτέλεσμα για τους εργαζόμενους μέσα σε ένα πολύ βραχυχρόνιο διάστημα; Θα είναι καταστροφικό. Θα εκτιναχθεί η ανεργία, θα έχουμε μείωση των εισοδημάτων των εργαζομένων, κλείσιμο επιχειρήσεων.

Άρα, λοιπόν, τι θέλει; Θέλει μια πολύ προσεκτική προσέγγιση, έτσι ώστε η αύξηση του κατώτατου μισθού να γίνεται συντεταγμένα και από επίσημες εικονομετρικές αξιολογήσεις, οι οποίες θα δίνουν το ποσό που πρέπει να αυξηθεί ο κατώτατος μισθός.

Και έρχομαι εδώ να πούμε την πραγματικότητα. Τι συνέβη στη χώρα μας; Το 2013, ως Υπουργός Εργασίας, θεσμοθέτησα από αυτό εδώ το Βήμα τον ν.4172/2013, νόμο Βρούτση, για την αύξηση του κατώτατου μισθού. Τότε ο ΣΥΡΙΖΑ ήταν στα κάγκελα, είπε ότι θα τον καταργήσει. Δεν τον κατήργησε και μάλιστα, η αύξηση που επικαλείται σήμερα ο ΣΥΡΙΖΑ για το 2019 11% δόθηκε με αυτόν τον νόμο.

Θέλετε να πάμε με έναν τρόπο «ό,τι θέλει ο καθένας θα δίνει ως αύξηση του κατώτατου μισθού»; Όχι. Πρέπει να πάμε συντεταγμένα, για να μην βλάψουμε τους εργαζόμενους και εφόσον υπάρχει το θεσμικό πλαίσιο, πρέπει να το ακολουθήσουμε. Και να που η Κυβέρνηση, ακολουθώντας τον νόμο, θα έρθει τον επόμενο μήνα να αυξήσει, με βάση αυτόν τον νόμο, τον κατώτατο μισθό για τους εργαζόμενους, έτσι ώστε με ισορροπημένο τρόπο, που δεν θα επηρεάσει την ανεργία ούτε τη λειτουργία των επιχειρήσεων, να αυξήσει τα εισοδήματα των εργαζομένων που πληρώνονται με τον κατώτατο μισθό.

Και η δεύτερη παρατήρηση έχει να κάνει με τις συντάξεις.

Κυρίες και κύριοι συνάδελφοι, μετά από τον ν.4670, που, ως Υπουργός, έφερα την 1η Μαρτίου του 2020, έρχεται για πρώτη φορά μετά από δέκα ολόκληρα χρόνια αύξηση στους συνταξιούχους. Έρχεται αυθαίρετα; Έρχεται αποσπασματικά; Όχι. Έρχεται συντεταγμένα και υπεύθυνα μέσα από τον νόμο.

Συγκεκριμένα, με το άρθρο 25 του ν.4670 προβλέπεται για πρώτη φορά ότι οι συνταξιούχοι θα δουν αύξηση στα εισοδήματά τους από 1-1-2023.

Είμαι υποχρεωμένος να διαβάσω το άρθρο 25 του ν.4670/2020. «Το συνολικό ποσό της σύνταξης αυξάνεται από 1-1-2023 κατ’ έτος με κοινή απόφαση των Υπουργών Οικονομικών και Εργασίας και Κοινωνικών Υποθέσεων με βάση συντελεστή που προκύπτει από το άθροισμα του ετήσιου ποσοστού μεταβολής του Ακαθάριστου Εθνικού Προϊόντος συν το ποσοστό μεταβολής του μέσου ετήσιου γενικού δείκτη τιμών καταναλωτή του προηγούμενου έτους, διαιρούμενου διά δύο και δεν υπερβαίνει το ποσοστό μεταβολής του μέσου ετήσιου γενικού δείκτη τιμών καταναλωτή».

Τι σημαίνει αυτή η διάταξη, κύριε Αλεξιάδη; Σημαίνει ότι του χρόνου, 1-1-2023, για πρώτη φορά μετά από πολλά-πολλά χρόνια οι συνταξιούχοι θα δουν αύξηση, η οποία αύξηση δεν είναι ούτε αυθαίρετη ούτε αποσπασματική. Θα είναι κάθε χρόνο στη βάση των στοιχείων που είπα πριν, όπως προβλέπει ο νόμος, και η οποία -το πιο κρίσιμο- έχει συνεκτιμηθεί από την Εθνική Αναλογιστική Αρχή στη μέτρηση της βιωσιμότητας του ασφαλιστικού μέχρι το 2070.

Έτσι γίνονται οι σωστοί προϋπολογισμοί και με τάξη και με σωστό τρόπο, υπεύθυνο και ρεαλιστικό, μπορούμε να αυξάνουμε και τους μισθούς των εργαζομένων και τις συντάξεις των συνταξιούχων.

Εδώ, λοιπόν, σήμερα θα κριθεί και πάλι η πλευρά του ΣΥΡΙΖΑ ως Αξιωματική Αντιπολίτευση, εάν θα ψηφίσετε ή δεν θα ψηφίσετε τα 2,6 δισεκατομμύρια ευρώ του συμπληρωματικού προϋπολογισμού που θα κατευθυνθεί στις αδύναμες κοινωνικές ομάδες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε συνάδελφε.

Τον λόγο τώρα έχει εκ μέρους της Νέας Δημοκρατίας ο συνάδελφος κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η συγκυρία, αλλά και η περίοδος που διανύουμε, χαρακτηρίζονται από ρευστότητα, ανησυχία και αβεβαιότητα. Οι επιπτώσεις από τον πόλεμο στην Ουκρανία έχουν επιδεινώσει τα δεδομένα στον τομέα της ενέργειας σε παγκόσμια κλίμακα, γεγονός που οδηγεί σε ανατιμήσεις και προβλήματα στην εφοδιαστική αλυσίδα. Μετά από την πανδημία είμαστε αντιμέτωποι με μία ακόμη δοκιμασία.

Μέσα σε αυτό το δυσμενές περιβάλλον οι δυνάμεις του λαϊκισμού και των άκρων αναζητούν την ευκαιρία για να έρθουν στο προσκήνιο. Έχουμε βιώσει ως χώρα το πού μπορεί να οδηγήσει ο λαϊκισμός που επενδύει σε εύκολες λύσεις, στα fake news, στην εύλογη ανησυχία ή και στην οργή -πολλές φορές- των πολιτών. Είδαμε και διαπιστώσαμε ότι ο λαϊκισμός όχι μόνο δεν οδηγεί πουθενά, αλλά αντίθετα οδηγεί σε χειρότερες συνθήκες και καταστάσεις. Κοινή συνείδηση και αντίληψη όλων όσοι σκέφτονται ορθολογικά είναι ότι η χώρα και η ελληνική κοινωνία πρέπει να βγουν όρθιες από αυτή την κρίση.

Το νομοσχέδιο που συζητάμε σήμερα, αλλά και οι νέες θεσμικές πρωτοβουλίες της Κυβέρνησης που εκδηλώθηκαν με την κατάθεση των δύο τροπολογιών του Υπουργείου Οικονομικών, αντιμετωπίζουν τα προβλήματα τού σήμερα και τις προκλήσεις τού αύριο.

Η ενσωμάτωση των επτά ευρωπαϊκών οδηγιών που περιέχονται στο κύριο μέρος του νομοσχεδίου έχουν ως στόχο να διασφαλίσουν την εύρυθμη λειτουργία του χρηματοπιστωτικού συστήματος, να επιβάλουν κανόνες διαφάνειας και ελέγχου, διασφαλίζοντας με αυτόν τον τρόπο την ασφάλεια και την προστασία των επενδυτών σε χρηματοοικονομικά προϊόντα, αλλά και των επιχειρήσεων.

Ταυτόχρονα, οι τροπολογίες του Υπουργείου Οικονομικών στοχεύουν στη στήριξη πολιτών και ευάλωτων κοινωνικών και επαγγελματικών ομάδων, ενώ περιέχουν και μέτρα φορολογικής ελάφρυνσης.

Αυτή η Κυβέρνηση, άλλωστε, από την πρώτη ημέρα της θητείας της, αλλά και στο διάστημα της κορύφωσης της κρίσης της πανδημίας στήριξε την πραγματική οικονομία, στήριξε τις επιχειρήσεις και τους φορολογούμενους πολίτες με μειώσεις φόρων, εκτός από τα μέτρα παροχής ρευστότητας.

Ο συμπληρωματικός προϋπολογισμός που κατατέθηκε από το Υπουργείο Οικονομικών αυξάνει τις πιστώσεις του κρατικού προϋπολογισμού κατά 2 δισεκατομμύρια ευρώ, ενώ αυξάνονται και οι πιστώσεις του συγχρηματοδοτούμενου σκέλους του προϋπολογισμού δημοσίων επενδύσεων κατά 600 εκατομμύρια ευρώ επιπλέον.

Έχουμε ένα σύνολο πόρων συνολικού ύψους 2,6 δισεκατομμυρίων ευρώ που θα χρησιμοποιηθούν για να στηριχθούν αυτοί που πραγματικά έχουν ανάγκη.

Ήδη την επόμενη εβδομάδα θα δοθούν 500 εκατομμύρια ευρώ για την επιταγή ακρίβειας, που αποτελεί ένα μέτρο στήριξης για εξακόσια εβδομήντα χιλιάδες νοικοκυριά.

Θα ακολουθήσει η στοχευμένη εξειδίκευση μέτρων στήριξης με το υπόλοιπο διαθέσιμο ποσό των 2,1 δισεκατομμυρίων ευρώ που θα ανακοινωθούν το επόμενο διάστημα. Είναι δεδομένο ότι θα καλύψουν το υψηλό κόστος κατανάλωσης ενέργειας για νοικοκυριά και επιχειρήσεις, ενώ θα υπάρξουν και μέτρα στήριξης του πρωτογενούς τομέα.

Θεωρώ ότι τα μέτρα αυτά είναι επιβεβλημένα από τη στιγμή που σε παγκόσμιο επίπεδο δημιουργούνται ανησυχίες και συνθήκες εκδήλωσης μιας επισιτιστικής κρίσης.

Μπορεί στο ενεργειακό επίπεδο το πρόβλημα να μην είναι εθνικό, αλλά διεθνές. Παρ’ όλα αυτά πιστεύω ότι μπορούμε να διαμορφώσουμε τώρα, σε αυτή τη συγκυρία και εγκαίρως, τις προϋποθέσεις για τη διατροφική ασφάλεια της χώρας.

Ουσιαστικά μέτρα στήριξης, ειδικά για επαγγελματικές μονάδες που δραστηριοποιούνται στον πρωτογενή τομέα, είναι η απαλλαγή των αγροτών του κανονικού καθεστώτος ΦΠΑ και των αλιέων της παράκτιας αλιείας από την υποχρέωση καταβολής του τέλους επιτηδεύματος. Οι δύο αυτές κατηγορίες είχαν απαλλαχτεί -και ορθώς- από την καταβολή του τέλους επιτηδεύματος και κατά τα δύο προηγούμενα χρόνια, προκειμένου να αντιμετωπιστούν οι επιπτώσεις της πανδημίας στην επαγγελματική τους δραστηριότητα.

Μέτρο ορθολογισμού, αλλά και οικονομικής ελάφρυνσης των πολιτών είναι και η ρύθμιση με την οποία δίνεται η δυνατότητα στους πολίτες να καταβάλουν αναλογικά τέλη κυκλοφορίας ανά μήνα και ανάλογα με το χρονικό διάστημα που θέτουν σε κυκλοφορία το όχημά τους.

Κυρίες και κύριοι συνάδελφοι, θέλω να σταθώ ιδιαίτερα στο άρθρο 6 της τροπολογίας με γενικό αριθμό 1270 και ειδικό 188 που κατατέθηκε από το Υπουργείο Οικονομικών. Αναφέρομαι στη ρύθμιση που επιλύει το ζήτημα της παραχώρησης κατά χρήση ή κατά κυριότητα δημοσίων κτημάτων που υπάγονται στην αρμοδιότητα του Υπουργείου Οικονομικών, σε δημόσιους φορείς και δημόσιες αρχές.

Μέχρι σήμερα υπήρχε το εξής παράδοξο: Μπορούσαν να παραχωρηθούν κατά κυριότητα ακίνητα του δημοσίου σε ιδρύματα και οργανισμούς ή σωματεία κοινής ωφελείας, καθώς και σε οργανισμούς Α΄ και Β΄ βαθμού αυτοδιοίκησης. Δεν υπήρχε, όμως, πρόβλεψη στο θεσμικό πλαίσιο για την παραχώρηση ενός ακινήτου από ένα Υπουργείο σε άλλο Υπουργείο, προκειμένου να καλυφθούν ανάγκες που σχετίζονται με το δημόσιο συμφέρον. Αυτό ήταν ένα μεγάλο πρόβλημα.

Χαρακτηριστικό παράδειγμα είναι το νέο αρχαιολογικό μουσείο που θέλουμε να αναγείρουμε στη Λευκάδα. Η Υπουργός Πολιτισμού κ. Λίνα Μενδώνη σε επίσκεψή της στη Λευκάδα δεσμεύθηκε ότι εάν βρίσκαμε οικόπεδο, το Υπουργείο θα αναλάμβανε τη μελέτη και την κατασκευή του. Πράγματι, βρήκαμε ένα εξαιρετικό οικόπεδο στο παραλιακό μέτωπο της πόλης της Λευκάδας, το οποίο ανήκει στο ελληνικό δημόσιο. Έπρεπε, λοιπόν, να παραχωρηθεί το συγκεκριμένο ακίνητο από το Υπουργείο Οικονομικών προς το Υπουργείο Πολιτισμού, αλλά αυτό δεν μπορούσε να γίνει γιατί δεν υπήρχε το θεσμικό πλαίσιο. Για το θέμα, μάλιστα, κατέθεσα συγκεκριμένη επιστολή στο Υπουργείο Οικονομικών, την οποία θα καταθέσω και στα Πρακτικά.

Θέλω να ευχαριστήσω θερμά την Υπουργό Πολιτισμού κ. Μενδώνη και ιδιαίτερα τον Υπουργό Οικονομικών κ. Σταϊκούρα, αλλά και τον Υφυπουργό κ. Βεσυρόπουλο διότι έσκυψαν πάνω από το πρόβλημα και έδωσαν μια λύση η οποία θα ωφελήσει τη Λευκάδα, αλλά και τους Λευκαδίτες.

Με την ψήφιση της συγκεκριμένης ρύθμισης ανοίγει ο δρόμος για την παραχώρηση από το Υπουργείο Οικονομικών του συγκεκριμένου ακινήτου στο παραλιακό μέτωπο της Λευκάδας, προκειμένου να αποκτήσει η Λευκάδα ένα νέο και σύγχρονο αρχαιολογικό μουσείο.

Σύντομα θα επιδιώξουμε και μια ακόμη παραχώρηση, αυτή τη φορά ενός κτηρίου από το Υπουργείο Οικονομικών στο Υπουργείο Παιδείας, για να στεγάσουμε το ιστορικό αρχείο Λευκάδας. Πρόκειται για το τρίτο πληρέστερο αρχείο στην Ελλάδα, με αρχεία που φτάνουν πίσω στον 14ο αιώνα. Σήμερα στεγάζεται σε ένα εντελώς ακατάλληλο οίκημα.

Χρειάζεται, επομένως, να μεταστεγαστεί σε ένα μεγαλύτερο κτήριο, στο ιστορικό παλιό Γυμνάσιο Λευκάδας, όπου θα φυλαχθεί με ασφάλεια, αλλά και θα μπορέσουμε μέρος του να το αξιοποιήσουμε και να εκθέσουμε αυτόν τον μοναδικό πλούτο του Ιστορικού Αρχείου Λευκάδας στο κοινό. Και δεν ξέρω τι είχε υπ’ όψιν της η συνάδελφος από το Κίνημα Αλλαγής κ. Αντωνίου στην ομιλία της, όταν χαρακτήριζε τη διάταξη φωτογραφική.

Είμαι βέβαιος ότι, όπως στη Λευκάδα έχουμε αμέσως δύο περιπτώσεις, έτσι και άλλοι συνάδελφοι Βουλευτές σε όλη την Ελλάδα θα έχουν ανάλογες ανάγκες. Μιλάμε για μια διάταξη που εν δυνάμει θα ωφελήσει πολλές περιοχές σε όλη τη χώρα και θα ανοίξει τον δρόμο, ώστε οι τοπικές κοινωνίες να υλοποιήσουν έργα που θα τους ωφελήσουν. Νομίζω ότι αυτό μόνο καλό μπορεί να είναι και ευχαριστώ για μια ακόμα φορά τους Υπουργούς που έσκυψαν πάνω στο πρόβλημα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Αθανάσιος Καββαδάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει τώρα ο κ. Καππάτος εκ μέρους της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητούμε και ψηφίζουμε σήμερα εκ πρώτης όψεως δείχνει τεχνικό και -αν θέλετε- διαδικαστικό στο πλαίσιο της συμμόρφωσής μας με το ευρωπαϊκό περιβάλλον. Και δεν αμφιβάλλει -νομίζω- κανείς πως έτσι ακριβώς είναι, αφού πρόκειται για ενσωμάτωση στην ελληνική έννομη τάξη σειράς ευρωπαϊκών οδηγιών που αφορούν στο χαρτοφυλάκιο του Υπουργείου Οικονομικών. Δεν είναι, όμως, μόνο αυτό.

Η δεκαετής οικονομική κρίση, οι επιπτώσεις της διαχείρισης της πανδημίας και η πρόσφατη ενεργειακή κρίση μάς διδάσκουν ότι οι κοινές ευρωπαϊκές αποφάσεις έχουν άμεσο αντίκτυπο στην εθνική οικονομία και την κοινωνία. Είναι η εμπειρία εκείνη των κρίσεων που μας δίδαξε πως το εθνικό είναι παράλληλα και ευρωπαϊκό και πως οι αποφάσεις που λαμβάνονται μεταξύ κρατών-μελών της Ένωσης είναι πολιτικές που μας αφορούν όλους. Είναι, όμως, και η ίδια η Ευρωπαϊκή Ένωση που διδάχθηκε από τα λάθη της.

Η διχογνωμία στους κόλπους των Ευρωπαίων εταίρων μας κατά την οικονομική κρίση του 2008 έδωσε τη θέση της στην κοινή δράση αντιμετώπισης της πανδημίας τα δύο τελευταία χρόνια. Η στιβαρή αντίδραση στη ρωσική εισβολή στην Ουκρανία πυροδότησε εξελίξεις στο πεδίο της άμυνας που για δεκαετίες παρέμειναν στάσιμες.

Η ενεργειακή, τέλος, κρίση με την οποία είμαστε σήμερα αντιμέτωποι απαιτεί αντίστοιχη συνεργασία, ώστε να αφήσουμε τη δυσάρεστη αυτή εμπειρία στο παρελθόν.

Κυρίες και κύριοι συνάδελφοι, δεν επιθυμώ να κουράσω το Σώμα επαναλαμβάνοντας διατάξεις του νομοσχεδίου που έχουν ήδη επεξεργαστεί και συζητηθεί. Υπάρχουν, άλλωστε, ειδικότεροι εμού να αναλύσουν συνολικά το παρόν σχέδιο νόμου. Θέλω, όμως, να επικεντρωθώ σε σημεία του παρόντος κειμένου που εξηγούν τη σύνδεση εθνικού και ευρωπαϊκού, καθώς και στην προσθήκη - τροπολογία του Υπουργείου Οικονομικών αναφορικά με τον συμπληρωματικό προϋπολογισμό του οικονομικού έτους 2022.

Στο Πρώτο Μέρος ενσωματώνουμε την ευρωπαϊκή οδηγία που αφορά στην έκδοση ομολόγων καλυμμένων από κινδύνους. Μια οδηγία με την οποία ορίζονται τα πιστωτικά ιδρύματα με έδρα την Ελλάδα και η διαδικασία άσκησης δημόσιας εποπτείας για τα καλυμμένα ομόλογα. Πρόκειται για οικονομοτεχνική ρύθμιση που επιτρέπει την οικοδόμηση ενός κλίματος εμπιστοσύνης ικανού να προσελκύει τους απαραίτητους επενδυτές στην πατρίδα μας.

Η οδηγία του Δεύτερου Μέρους αφορά στην ενσωμάτωση διατάξεων που διευκολύνουν τη χρήση χρηματοοικονομικών πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων. Τα εργαλεία αυτά είναι σε θέση να μας παρέχουν ταχύτητα και αποτελεσματικότητα σε σειρά εκφάνσεων του εγκλήματος, όπως η διακίνηση ναρκωτικών και το ξέπλυμα μαύρου χρήματος.

Στο Τρίτο Μέρος ενσωματώνουμε την ευρωπαϊκή οδηγία σχετικά με την προληπτική εποπτεία επιχειρήσεων επενδύσεων. Φαίνεται οι επιχειρήσεις αυτές να αναπτύσσουν ολοένα και σημαντικότερο ρόλο σε συνάρτηση με τις αναμενόμενες επενδυτικές ροές στην πατρίδα μας.

Υπό το πρίσμα αυτό αντιλαμβανόμαστε εύκολα την αναγκαιότητα ενός θεσμικού πλαισίου το οποίο οι επενδυτές θα κατανοούν με ευκολία και θα το εμπιστεύονται.

Στο Τέταρτο Μέρος περιλαμβάνεται η ευρωπαϊκή οδηγία για τις αγορές χρηματοπιστωτικών μέσων, καθώς και τη μεταβίβαση της χορήγησης άδειας λειτουργίας και εποπτείας των παρόχων υπηρεσιών αναφοράς δεδομένων.

Τέλος, αναφορικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, τα σχετικά περιλαμβάνονται στο πέμπτο μέρος. Πρόκειται για διατάξεις που διευκολύνουν την άρση των εμποδίων της διασυνοριακής συμμετοχικής χρηματοδότησης και τη λειτουργία της εσωτερικής αγοράς στον τομέα αυτό.

Ιδιαίτερη σημασία έχει η τροπολογία σχετικά με το τέλος επιτηδεύματος αγροτών. Στο πλαίσιο αυτής, όπως ίσχυε τα έτη 2019 και 2020 εξαιρούνται από την υποχρέωση καταβολής του τέλους επιτηδεύματος και για το φορολογικό έτος του 2021 οι αγρότες κανονικού καθεστώτος για τους οποίους έχουν παρέλθει τα πρώτα πέντε έτη από την ημερομηνία τήρησης βιβλίων. Το μέτρο αυτό αφορά και στους αλιείς της παράκτιας αλιείας που εκμεταλλεύονται είτε ατομικά είτε με τη μορφή συμπλοιοκτησίας ή κοινωνίας αστικού δικαίου**,** αλιευτικά σκάφη μέχρι δώδεκα μέτρα μεταξύ καθέτων.

Κυρίες και κύριοι συνάδελφοι, περνάω στην τροπολογία του συμπληρωματικού προϋπολογισμού και την αύξηση κατά 2.600.000.000 ευρώ των πιστώσεων του κρατικού προϋπολογισμού για το έτος 2022. Μια παρέμβαση που εισάγεται σε συνέχεια μιας σειράς μέτρων για την αντιμετώπιση αναγκών έκτακτων και εξαιρετικά επειγουσών.

Η ενεργειακή κρίση και η αύξηση των τιμών των αγαθών ως αποτέλεσμα των πρόσφατων γεωπολιτικών εξελίξεων μας ωθούν στην αύξηση αυτή του κρατικού προϋπολογισμού. Μέτρα όπως η επιδότηση των καυσίμων και της ηλεκτρικής ενέργειας η στήριξη των ευάλωτων κοινωνικών ομάδων και η ενίσχυση του αγροτικού τομέα απαιτούν πόρους που υπερβαίνουν τις διαθέσιμες πιστώσεις. Ο απρόβλεπτος χαρακτήρας, άλλωστε, της ενεργειακής κρίσης επιβεβαιώνει την ανάγκη ετοιμότητάς μας προκειμένου να αντεπεξέλθουμε στα όσα εκείνη μας επιφυλάσσει.

Η αβεβαιότητα που σε μεγάλο βαθμό αντιμετωπίζουμε καλύπτεται από την αποτελεσματικότητα της διαχείρισης μιας κρίσης που δεν αφορά μόνο τα εθνικά μας όρια. Είναι κρίση περιφερειακή, ευρωπαϊκή και διεθνής. Η απάντησή μας, επομένως, αφορά στην ενσωμάτωση μιας σειράς στρατηγικών στις κοινές ευρωπαϊκές αποφάσεις. Αν στην οικονομική μας πολιτική πρέπει κάτι να κρατήσουμε δεν είναι άλλο από την ισορροπία. Μια ισορροπία μεταξύ του ελέγχου των δημοσιονομικών και της στήριξης των πιο ευάλωτων συμπολιτών μας που διατρέχει οριζόντια το παρόν νομοθέτημα. Πρόκειται για εξίσωση δύσκολη πλην όμως αναγκαία.

«Ούτε ένας αδύναμος μόνος του» -δεν είναι ένα απλό σύνθημα- είναι το διακύβευμα και σε αυτή την κρίση είμαστε υποχρεωμένοι να απαντήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Πριν από λίγο ήμουν στην κινητοποίηση στον Άλιμο έξω από τα κεντρικά του ΟΑΕΔ –το κτήριο διοίκησης- όπου τα ΜΑΤ εμπόδιζαν τους εργαζόμενους να μπουν μέσα στο κτήριο –στο κτήριο που δουλεύουν- για να κάνουν συνέλευση και να δώσουν συνέντευξη Τύπου. Μετά από παρέμβαση των εργαζομένων, δικής μου και της κ. Απατζίδη λύθηκε τουλάχιστον αυτός ο τεράστιος παραλογισμός και μπήκαν οι άνθρωποι για να κάνουν τουλάχιστον τη συνέλευσή τους. Γιατί; Γιατί κρίνατε παράνομη την απεργία τους; Γιατί δεν τους αφήνετε να μπουν στο κτήριό τους να κάνουν τη συνέλευση; Γιατί σας ενοχλούν επειδή καταγράφουν ανέργους; Εσείς ανακοινώνετε εξακόσιες χιλιάδες ανέργους, πανηγυρίζετε ότι νικάτε το τέρας της ανεργίας, όπως νικήσατε πέντε φορές την πανδημία, νικήσατε πέντε φορές το τέρας της γραφειοκρατίας και στον ΟΑΕΔ υπάρχουν ένα εκατομμύριο εκατόν έξι χιλιάδες άνεργοι.

Θέλετε να τα εξαφανίσετε. Από αύριο που περνάει το νομοσχέδιό σας καταργείτε και τη λέξη ΟΑΕΔ. Δεν θα υπάρχει αυτή η λέξη πλέον. Αλλάζετε και τον τίτλο, λες και ήταν απαραίτητο. Δύο εκατομμύρια είναι οι άνεργοι αν συμπεριλάβει κανείς τους εποχικούς και εσείς δεν έχετε τίποτα γι’ αυτούς τους ανθρώπους στο Ταμείο Ανάκαμψης, τίποτα στον προϋπολογισμό.

Θα αναφερθώ επανειλημμένα στον κ. Σκυλακάκη. Λυπάμαι που δεν είναι στην Αίθουσα αλλά είναι υποχρέωσή του να είναι σε νομοσχέδιο του Υπουργείου του. Το μόνο που μας φέρνετε -και φέρνει και ο κ. Γεωργιάδης για σχεδόν πέμπτη φορά- είναι η απλοποίηση των διαδικασιών για να ανοίξει επιχείρηση κανείς. Το υποστήριξε το ΚΙΝΑΛ και ο ΣΥΡΙΖΑ. Αλήθεια, ποιος έχει αυτή τη στιγμή τη δυνατότητα να ανοίξει επιχειρήσεις; Ποιος έχει τη ρευστότητα; Ρευστότητα έχουν αυτοί που θα ξεκοκαλίσουν το Ταμείο Ανάκαμψης. Γιατί το γεγονός ότι οκτακόσιες χιλιάδες επιχειρήσεις -οι μικρομεσαίες επιχειρήσεις που κρατάνε όρθια αυτή τη χώρα- δεν έχουν ρευστότητα είναι γνωστό, άρα μη μας πείτε ότι νομοθετείτε για αυτές. Θα δώσετε 600 δισ. στο Ταμείο Ανάκαμψης, ενώ 1,5 δισ. θα δώσετε στις μικρομεσαίες επιχειρήσεις. Σε ποιες, αλήθεια, μικρομεσαίες; Μα, σε αυτές που έχουν πρόσβαση στον τραπεζικό δανεισμό. Πόσες μικρομεσαίες έχουν πρόσβαση σε τραπεζικό δανεισμό; Το 5%, τριάντα χιλιάδες επιχειρήσεις. Οι υπόλοιπες επτακόσιες εβδομήντα χιλιάδες επιχειρήσεις τι θα γίνουν, οι μικρές επιχειρήσεις και οι αυτοαπασχολούμενοι; Τι κάνουν αυτές οι επιχειρήσεις; Δεν κάνουν τίποτα άλλο από το να παράγουν το 90% των εσόδων του δημοσίου, το 90% της απασχόλησης και το 90% των ασφαλιστικών εσόδων. Λίγα πράγματα προφανώς.

Δεν θέλετε την αλήθεια για την ανεργία, γιατί αν δεχτείτε τα στοιχεία του ΟΑΕΔ που καταργείτε, θα πρέπει υποχρεωτικά να ενισχύσετε αυτές τις επτακόσιες εβδομήντα χιλιάδες επιχειρήσεις που έχετε αφήσει εκτός του Ταμείου Ανάκαμψης. Στην ουσία θα τις αφήσετε εκτός κάθε βοήθειας και στήριξης. Θα έπρεπε να διασώσετε τις επιχειρήσεις και όχι να τις ενισχύσετε με τα ψίχουλα που δίνετε κατά καιρούς. Να τις διασώσετε για να διασώσετε την απασχόληση.

Το τι, όμως, θέλετε εσείς μας το περιέγραψε γλαφυρά χθες ο κ. Σκυλακάκης στη συζήτηση που είχαμε για τα δάνεια των Ρομά, δάνεια που δόθηκαν το 2004 σε εννέα χιλιάδες οικογένειες. Έφυγαν από τους καταυλισμούς και μείνανε σε κατοικίες.

Το ερώτημα που έφερα χθες στη Βουλή και απαντούσε με τον δικό του τρόπο που θα περιγράψω παρακάτω ο κ. Σκυλακάκης αφορούσε το πώς αυτή τη στιγμή παρ’ όλο που υπάρχουν εγγυήσεις του ελληνικού δημοσίου θεωρητικά, μετά από μια ειδική απόφαση της Κυβέρνησής σας έχουν όλο το περιθώριο οι τράπεζες να καταφεύγουν κατευθείαν να ζητάνε χρήματα και να προχωράνε σε κατασχέσεις στους Ρομά, παρ’ όλο που θεωρητικά υπήρχε η εγγύηση του ελληνικού δημοσίου. Η απάντηση του κ. Σκυλακάκη δεν αφορούσε για ποιον λόγο έχουν δικαίωμα οι τράπεζες να ζητάνε τα χρήματα κατευθείαν από τους Ρομά και όχι την εγγύηση του δημοσίου. Είπε, όμως, ότι τα δάνεια δόθηκαν για να αποπληρωθούν. Και δεν είναι μόνο αυτό. Είπε ότι αν τα διαγράφαμε, θα δικαιώναμε τους κακοπληρωτές Ρομά, δηλαδή τους κακοπληρωτές που φύγανε από τους καταυλισμούς και ενώ είχαν χρήματα, δεν πλήρωναν τα δάνειά τους. Και για να το τεκμηριώσει μάλιστα μας είπε ότι δεν είναι τα 300 ευρώ τον μήνα που παίρνουν μόνο επίδομα. Παίρνουν και επίδομα για τα παιδιά και ποιος ξέρει τι άλλο αυτοί οι στρατηγικοί κακοπληρωτές. Το πλέον ανεκδιήγητο που ακούστηκε σε αυτή την Αίθουσα είναι ότι είχαν είκοσι χρόνια να βρουν δουλειά. Για ποιον λόγο δεν βρήκανε; Σε ποιον κόσμο ζει αυτή η Κυβέρνηση; Τι συνέβη αυτά τα είκοσι χρόνια στη χώρα μας;

Να θυμίσω ότι μετά το 2004, ακολούθησε το 2008, η αρχή της κρίσης, μνημόνια, lockdown και τώρα ακρίβεια. Όχι οι άνθρωποι που ζούσαν στους καταυλισμούς, η μεσαία τάξη έχει φτωχοποιηθεί και γονατίσει. Να μην αναφέρω βέβαια και ότι δίνουν την ευκαιρία στους Ρομά μέσω του Πτωχευτικού Κώδικα να μένουν στο σπίτι τους και να πληρώνουν ενοίκιο και βέβαια εφόσον με τα 300 ευρώ τον μήνα -τα επιδόματα δηλαδή, αυτά τα βασικά- δεν μπορέσουν να πληρώνουν αυτό το ενοίκιο -που φαντάζομαι θα είναι 150 ευρώ, 200 ευρώ αν για μια φορά, για έναν μήνα δεν το πληρώσουν μέσα σε δέκα χρόνια θα τους πετάξετε έξω από το σπίτι τους. Αν δεν το πληρώσουν, θα τους δώσετε την ευκαιρία να το αγοράσουν από την αρχή το σπίτι τους με αυτά τα 300 ευρώ τον μήνα επιδόματα και να το αγοράσουν από την αρχή χωρίς να λαμβάνεται υπ’ όψιν το μέρος των δανείων που έχουν αποπληρώσει ούτε τα ενοίκια που θα έχουν πληρώσει έως τότε.

Βέβαια δεν είναι μόνο οι Ρομά. Δεν θέλω να σας αδικήσω. Είναι και οι παλιννοστούντες, είναι και οι υπόλοιποι φτωχοί πολίτες, η μεσαία τάξη. Όλους τους στοχοποιείτε. Δεν στοχοποιείτε μόνο τους Ρομά. Οι Ρομά είναι ενδεικτικοί των προθέσεων, γιατί, πραγματικά, είναι ο ορισμός του ευάλωτου. Αλλά εσείς δεν έχετε όρια. Δεν στοχοποιείτε μόνο τους ευάλωτους. Σπίτια, επιχειρήσεις, οικονομικές δραστηριότητες θέλετε να πάνε στα χέρια των πέντε ομίλων κι ας εκτιναχθεί η ανεργία και η φτώχεια. Δεν θα την καταγράφουμε πλέον. Αυτή είναι η λύση της Κυβέρνησης.

Με αυτό το νομοσχέδιο, που μιλάει για τις οδηγίες που ενσωματώνετε και τον τρόπο που διαστρεβλώνετε ακόμη και αυτές τις ευρωπαϊκές οδηγίες, δίνετε αρμοδιότητες στην Επιτροπή Κεφαλαιαγοράς που είναι γονατισμένη, υποστελεχωμένη. Πριν από λίγο καιρό, μέσα στον μήνα, της βάλατε κι άλλες αρμοδιότητες και άλλες διευθύνσεις με τους εξήντα εργαζόμενους που μας καταγγέλλουν οι εργαζόμενοι της Επιτροπής Κεφαλαιαγοράς ότι σε λίγο δεν θα φτάνουν οι εργαζόμενοι για να στελεχώνουν τις διευθύνσεις. εσείς, βέβαια, έχετε και άλλες αρμοδιότητες. Και ξέρετε, αυτό είναι πολύ βολικό, γιατί δεν υπάρχει έλεγχος των μεγάλων επιχειρήσεων που μπορούν να βαρούν «κανόνια», όπως η «FOLLI FOLLIE» ή η «CRETA FARM» και τι να κάνουμε, μας ξέφυγαν τα στοιχεία. Πώς να μη μας ξεφύγουν όταν δεν υπάρχει άνθρωπος να ελέγχει αυτές τις εταιρείες; Προφανώς είναι στόχος να μας ξεφύγουν.

Όσον αφορά την πρόσβαση σε προσωπικά δεδομένα στο πλαίσιο της πάταξης του εγκλήματος, σε προσωπικά δεδομένα πολιτών σε δέκα και πλέον διαφορετικούς οργανισμούς του δημοσίου που δεν θα μπορέσουν έτσι υποστελεχωμένοι που είναι ποτέ να εκπαιδευτούν και τη σωστή διαχείριση των προσωπικών δεδομένων, και αυτό δεν είναι πρόβλημα, γιατί στόχος δεν ήταν ποτέ η προστασία των προσωπικών δεδομένων, πόσω μάλλον η πάταξη των παράνομων δραστηριοτήτων.

Στην ακρίβεια τα πράγματα έχουν ονοματεπώνυμο. Οι επιχειρήσεις που η ΡΑΕ δεν μπορεί να σας πει -μας λέτε- για τα υπερκέρδη τους ούτε για το 2021, είναι η επιχείρηση του κ. Περιστέρη, του κ. Λάτση, του κ. Μυτιληναίου και η ΔΕΗ. Αλλά η ΡΑΕ πώς να μας πει για τα υπερκέρδη, όταν είναι η ίδια η ΡΑΕ που δίνει άδεια για τα αιολικά παντού, παραβιάζοντας τον νόμο που την υποχρεώνει για να δώσει άδεια παραγωγού, να ελέγχει αποστάσεις από παραδοσιακούς οικισμούς, δρόμους, αρχαιολογικούς χώρους κ. ο. κ.; Και μας λέει η ΡΑΕ ότι δεν θα εφαρμόσει τον νόμο, γιατί δεν έχει επαρκή στοιχεία για το πού βρίσκονται αυτά και γι’ αυτό θα δώσει άδειες σε όλους παντού. Από αυτή τη ΡΑΕ περιμένουμε να μας πει για τα υπερκέρδη.

Βέβαια για τον προϋπολογισμό τα υπερκέρδη αυτά δεν υπήρχαν ούτε στην αναμορφωμένη του μορφή θα υπάρχουν. Όταν μιλούσαμε στην επιτροπή με τον κ. Σταϊκούρα και του εξηγούσα ότι ήδη από τον Μάιο έφτασαν στους πολίτες οι φουσκωμένοι λογαριασμοί, σε φούρνους και άλλες επιχειρήσεις, μας έλεγε ο κ. Σταϊκούρας: «Μα, τι λέτε; Μείον 2% ήταν ο πληθωρισμός το 2021».

Ο Υπουργός, που μαζί με τον κ. Σκυλακάκη μας έφεραν προϋπολογισμό τον Νοέμβριο, που ψηφίστηκε Δεκέμβριο, με προϋπολογισμό πληθωρισμού για το 2022, τώρα, 0,4. Μηδαμινό. Και όταν λέγαμε όλοι εδώ τι γίνεται με την ακρίβεια, μας έλεγε ότι θα τελειώσει η ακρίβεια, ότι είναι παροδικό φαινόμενο.

Για ποιον λόγο γίνονται όλα αυτά; Για να μην υπάρχει καμμία υποχρέωση, να νομιμοποιείται η Κυβέρνηση ξανά και ξανά να μην παίρνει κανένα μέτρο για τη διάσωση των μικρομεσαίων επιχειρήσεων και την προστασία των ανέργων.

Γι’ αυτό εμείς ζητάμε την κατάργηση του Χρηματιστηρίου Ενέργειας. Μας λέτε ότι δεν μπορείτε να καταργήσετε το Χρηματιστήριο Ενέργειας. Σας ζητάμε να κάνετε μακροχρόνια συμβόλαια, όπως κάνουν όλες οι υπόλοιπες χώρες της Ευρώπης. Διαπραγματεύεται το 80% της τιμής της ενέργειας σε μακροχρόνια συμβόλαια. Δεν κάνετε ούτε αυτό.

Εσείς θέλετε αυτά τα υπερκέρδη. Ο στόχος σας είναι αυτά τα υπερκέρδη, γιατί θέλετε αυτές οι επιχειρήσεις να βγαίνουν ωφελημένες. Αυτό θεωρείτε ότι είναι ο στόχος σας και ας ρίχνονται στο καιάδα οι άνεργοι και οι μικρομεσαίες επιχειρήσεις.

Σας ζητάμε αυτόματη τιμαριθμική αναπροσαρμογή μισθών και συντάξεων. Τι σημαίνει αυτό; Μισθοί, συντάξεις, επιδόματα των ανθρώπων που βρίσκονται σε δυσκολία να φέρουν ένα πιάτο φαΐ μπροστά στα παιδιά τους σήμερα. Να αναπροσαρμόζονται τα εισοδήματα αυτών των ανθρώπων, ανάλογα με την αύξηση των τιμών σε βασικά προϊόντα και αγαθά. Δεν το κάνετε.

Σας ζητάμε να κάνετε ένα «Εξοικονομώ κατ’ Οίκον» για όλα τα νοικοκυριά. Μας λέει ο Υπουργός «Μα, είναι τέσσερα εκατομμύρια νοικοκυριά». Τέσσερα εκατομμύρια τα νοικοκυριά, όντως. Μας λέει ο Υπουργός, κ. Σκρέκας, «Μα εμείς κάνουμε για τριάντα χιλιάδες, για τριάντα πέντε χιλιάδες και ίσως για πενήντα χιλιάδες νοικοκυριά». Στα τέσσερα εκατομμύρια νοικοκυριά τι είναι οι τριάντα πέντε χιλιάδες; Πείτε μας το ποσοστό. Είναι τίποτα!

Τι κάνει η Πορτογαλία; Για πείτε μας πόσα νοικοκυριά μπαίνουν στο «Εξοικονομώ κατ’ Οίκον» της Πορτογαλίας με το Ταμείο Ανάκαμψης; Και η Ισπανία και άλλες χώρες. Σας λέμε κατ’ αρχάς να βάλουμε κάτω τα νούμερα. Ποια θα ήταν η εξοικονόμηση για τα νοικοκυριά κάθε χρόνο από ένα «Εξοικονομώ κατ’ Οίκον», αν είχε εφαρμοστεί σε όλα τα νοικοκυριά; Θα ήταν 1,5 δισεκατομμύριο ευρώ κάθε χρόνο εξοικονόμηση από τη μείωση του κόστους θέρμανσης και ψύξης. Σας φαίνονται λίγα; Θα έπρεπε να είναι προτεραιότητα, αν δεν είναι προτεραιότητα σας να εξυπηρετήσετε τις πέντε εταιρείες, τα καρτέλ.

Φωτοβολταϊκά στη στέγη, ήρθε η Ευρωπαϊκή Επιτροπή και μας το είπε, ότι είναι το πρώτο μέτρο για την απεξάρτηση από το ρωσικό πετρέλαιο. Γιατί δεν το προχωράτε; Ήρθε η Ευρωπαϊκή Επιτροπή, το Joint Research Center της Ευρωπαϊκής Επιτροπής το 2019 και τι μας λέει; Η Ελλάδα έχει το μεγαλύτερο κέρδος από την εγκατάσταση φωτοβολταϊκών στις ταράτσες και τις στέγες των σπιτιών της. Άνω του 33% της ενέργειας που καταναλώνουμε μπορεί να παραχθεί από αυτά τα φωτοβολταϊκά, με τα εισοδήματα των νοικοκυριών να ενισχύονται, με την κινητοποίηση μικρομεσαίων επιχειρήσεων και των αυτοαπασχολούμενων -υδραυλικών, μπογιατζήδων, ηλεκτρονικών, ηλεκτρολόγων κ. ο. κ., χρησιμοποιώντας υλικά που παράγει η βιομηχανία μας. Γιατί δεν προχωράτε; Μα, γιατί θα ερχόταν μια πραγματική ανάκαμψη, αλλά τα χρήματα θα πήγαιναν σε όλους αντί να πάνε στους πέντε ομίλους.

Ήρθε εδώ και ο κ. Σκρέκας, απαντώντας σε άλλη επίκαιρή μου ερώτηση και είπε «Εμείς ως Κυβέρνηση δεν θέλουμε τα νοικοκυριά να είναι παραγωγοί ρεύματος, μόνο αυτοκαταναλωτές».

Αντίστοιχα πάλι, σε χθεσινή επικοινωνία με την κ. Μακρή, η οποία φρόντισε να λήξει για ακόμα μία φορά την πανδημία, λέγοντας ότι η μείωση της ύλης ήταν αναγκαία πέρυσι που είχαμε πανδημία και όχι φέτος. Και έρχεται ο κ. Κόπτσης να στείλει μια εγκύκλιο στα σχολεία, επειδή ακριβώς η βάση θεμάτων -που δεν καταργείτε εσείς και ούτε μειώνετε την ύλη- δεν μπόρεσε να διδαχθεί, επειδή βάλατε τα παιδιά στα σχολεία, με τα σχολεία να λειτουργούν όταν μέχρι και τα μισά παιδιά έχουν νοσήσει, και τα κάνατε σαν διασπορείς του κορωνοϊού. Τόσα παιδιά και τόσοι καθηγητές έχασαν τα μαθήματα τους. Δεν έχουν διδαχθεί τη βάση θεμάτων, στην οποία εσείς θα εξετάσετε τα παιδιά. Και τι λέει ο κ. Κόπτσης; Να γίνουν μαθήματα εκτός του ημερήσιου προγράμματος. Αυτό είναι ότι δεν υπήρχε κανονικότητα, κύριοι Υπουργοί, και ότι δεν υπάρχει κανένα πρόβλημα και ότι δεν υπάρχει ανάγκη μείωσης της ύλης. Θα την καλύψετε στα δημόσια σχολεία εκτός σχολικού προγράμματος;

Ίδιες είναι οι ευκαιρίες που δίνετε στην προαγωγή από την Α΄ και Β΄ λυκείου στα παιδιά του δημοτικού; Ίδια η ευκαιρία που δίνετε για την εισαγωγικές εξετάσεις στα παιδιά του δημόσιου και ιδιωτικού; Όχι. Αλλά εσείς το έχετε ανακοινώσει, μας λέτε, από τις προγραμματικές δηλώσεις και από το προεκλογικό σας πρόγραμμα. Δεν θέλετε να δώσετε ίδιες ευκαιρίες.

Θα κλείσω με το θέμα των εξορύξεων. Μας φέρατε τις ανακοινώσεις για νέες εξορύξεις. Μας λέτε ότι θα χρειαστείτε για ακόμα είκοσι χρόνια φυσικό αέριο. Πόσα χρόνια έχει πάρει στην Κύπρο και δεν έχει ακόμη εξορύξεις; Πόσα χρόνια; Πείτε μας. Για πέντε χρόνια κάνετε αυτές τις εξορύξεις; Κάτι σαν την Πτολεμαΐδα 5, που θα την ανοίξετε; Ακόμα δεν έχει ολοκληρωθεί και ξέρουμε ότι θα την κλείνατε το 2023 και τώρα θα την κλείσετε το 2028. Καινούργια Πτολεμαΐδα 5 φτιάχνετε, με καταστροφή του φυσικού περιβάλλοντος στις θάλασσές μας και το κυνήγι για τον τουρισμό; Παραμυθία φτηνής ενέργειας.

Η «EXXON» ή η «TOTAL» θα σας δώσουν φθηνή ενέργεια; Γιατί αυτές θα βγάλουν το φυσικό αέριο και τα πετρέλαια πιθανά. Θα σας πω για το φυσικό αέριο, που μας λέτε ότι φυσικό αέριο θα εξορύξετε. Όταν τα βγάλει η «EXXON» και η «TOTAL», θα σας τα δώσει φθηνότερα από ό,τι τα πουλάει στις υπόλοιπες χώρες; Γιατί; Επειδή τα βγάζει από εδώ πέρα; Υπάρχει κάποια τέτοια ρήτρα στα συμβόλαιά σας; Καμμία. Εμπόριο ελπίδας συνεχίζετε. Το εμπόριο ελπίδας που ακούγαμε το 2013 στην κυβέρνηση Σαμαρά για τα 80 δισεκατομμύρια ευρώ κέρδη μέσα σε μία δεκαετία από τα πετρέλαιο και το φυσικό αέριο πού είναι; Πέρασε η δεκαετία. Πολιτικές καριέρες χτίζετε με εμπόριο ελπίδας.

Το μόνο που ανακοινώσατε στην πράξη σήμερα είναι το τέλος της απανθρακοποίησης στην Ελλάδα. Μας φέρατε και το CCS σε μια σεισμογενή χώρα. Γιατί μας φέρνετε την αποθήκευση άνθρακα; Για να μπορείτε να ρυπαίνετε, να κάνετε τις ρυπογόνες δραστηριότητες και να μην τις σταματάτε. Ρυπαίνετε ελεύθερα, όσοι ρυπαίνετε, λοιπόν, κύριοι. Απανθρακοποιήσεις τέλος. Τσιμέντο στα βουνά, για να γίνουν τα αιολικά. Για ποιον λόγο στα απάτητα βουνά; Παράγεται πολλή ενέργεια; Όχι. Τη μικρότερη παραγωγή ενέργειας έχουν τα αιολικά στις ψηλές βουνοκορφές.

Για ποιον λόγο το κάνετε; Γιατί δίνετε, μέσα από τις επιδοτήσεις, τα χρήματα στις εργολαβικές κατασκευαστικές των ΑΠΕ. Να κάνουν τι; Τους πληρώνετε να ισοπεδώνουν τις βουνοκορφές και να κόβουν τα δέντρα. Τα χωματουργικά τους τους πληρώνετε. Από εκεί βγαίνει το κέρδος και αυτό είναι τριπλά σκανδαλώδες, με τους γυάλινους λόφους στους κάμπους από τα φωτοβολταϊκά στην αγροτική γη. Όποιος έχει πάει Πτολεμαΐδα, ξέρει σε τι αναφέρομαι. Πιο μαύρη ενέργεια δεν γίνεται να παράγεται. Όσο και αν ξεπλένεται το μαζούτ, δεν θα γίνει ποτέ πράσινη ενέργεια. Φέρτε τα φωτοβολταϊκά στις ταράτσες και τις στέγες άμεσα.

Τέλος, θα μιλήσω για τις δύο τροπολογίες του ΜέΡΑ25. Καμμία διακοπή ρεύματος στα πληττόμενα νοικοκυριά και τις μικρομεσαίες επιχειρήσεις. Καλώ την Κυβέρνηση να την αποδεχθεί προς ψηφοφορία, γιατί στο αντιδημοκρατικό Κοινοβούλιο που ζούμε πρέπει να τη δεχτεί ο Υπουργός, για να μπει σε ψηφοφορία και τα άλλα κόμματα να ανακοινώσουν ότι τη στηρίζουν.

Εμείς καταψηφίζουμε αυτό το νομοσχέδιο, γιατί καταφέρατε να το διαστρεβλώσετε, να διαστρεβλώσετε ακόμα και οδηγίες που άλλοτε είναι για το συμφέρον των λίγων άλλοτε όχι, αλλά εσείς καταφέρνετε να τις κόψετε στο «κοστούμι» των λίγων ξανά και ξανά.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Αλεξιάδης εκ μέρους του ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κυρία Πρόεδρε.

Κυρίες και κύριοι Βουλευτές, πώς το είπε ο Βουλευτής της Νέας Δημοκρατίας που προσπάθησε να εμψυχώσει την Κοινοβουλευτική Ομάδα της Νέας Δημοκρατίας; «Ψηλά το κεφάλι»! Είχε δίκιο που το είπε. Από την Κοινοβουλευτική Ομάδα της Νέας Δημοκρατίας παρίσταται ένας μόνο, συμπαθής και αγαπητός, Βουλευτής. Κανένας άλλος. Ούτε ο Κοινοβουλευτικός Εκπρόσωπος. Ο εισηγητής βλέπω ότι έχει κλειστή την κάμερα. Κανένας Υπουργός.

Μπράβο, κύριε Βεσυρόπουλε, δίνετε έναν μεγάλο αγώνα για ένα σημαντικό θέμα, τον συμπληρωματικό προϋπολογισμό και τις άλλες διατάξεις. Εκτός από τον Υπουργό που είχε διάταξη να φέρει ως τροπολογία, κανένας άλλος Υπουργός.

Αυτό κάτι δείχνει. Και δεν είναι το πρώτο νομοσχέδιο. Καταλαβαίνω το πολιτικό κλίμα των ημερών. Καταλαβαίνω ότι έχουν πάρει το μήνυμα οι Βουλευτές της Νέας Δημοκρατίας, αλλά με συγχωρείτε πολύ. Το είχαμε δει στο προηγούμενο νομοσχέδιο. Το βλέπουμε και τώρα, έξι Βουλευτές της Νέας Δημοκρατίας στους εκατό πενήντα επτά; Έξι Βουλευτές γράφτηκαν ομιλητές σε αυτό το νομοσχέδιο; Ούτε καν το 4% της Κοινοβουλευτική Ομάδας! Μα, τέτοια στήριξη; Νομίζω κάτι πρέπει να γίνει σε επίπεδο Κοινοβουλευτικής Ομάδας. Δική σας υπόθεση είναι. Αλλά, το αν η Κυβέρνηση έχει ή όχι την πλειοψηφία μέσα στη Βουλή είναι κάτι που αφορά όλους μας.

Μια και είπα, όμως, για την τροπολογία που έφερε ο κ. Σκρέκας, κάθε φορά μέσα μου νιώθω ότι υπάρχει ένα φρένο στην κοινοβουλευτική κατηφόρα σας, ότι θα τηρήσετε κάποιες στοιχειώδεις διαδικασίες, ότι κάπως θα πείτε «να τηρήσουμε τα προσχήματα, κάτι να κάνουμε».

Φέρατε ένα νομοσχέδιο διακοσίων δεκαπέντε άρθρων. Το επεξεργαστήκαμε στην επιτροπή, με την πολύ σωστή προεδρία του Προέδρου της Επιτροπής Οικονομικών Υποθέσεων. Χτες φέρατε δυο τροπολογίες έντεκα άρθρων. Ξεκινήσαμε, λοιπόν, σήμερα με διακόσια είκοσι έξι άρθρα. Και φέρατε τροπολογία εδώ άλλων πέντε άρθρων με πολύ σοβαρά ζητήματα για το θέμα των υδρογονανθράκων, των σταθμών αποθήκευσης ηλεκτρικής ενέργειας και άλλων ζητημάτων για να τα συζητήσουμε, με μία ολιγόλεπτη τοποθέτηση του Υπουργού, ο οποίος μετά αποχώρησε και δεν μπορέσαμε καν να θέσουμε ερωτήσεις. Και θέλετε με αυτόν τον τρόπο να πειστούμε εμείς ότι έχετε τον στοιχειώδη σεβασμό στο Κοινοβούλιο.

Γιατί το λέμε αυτό; Γιατί ακούμε όλη την ώρα εσάς και διάφορα δημοσιογραφικά παπαγαλάκια -όχι όλα βεβαίως, αλλά διάφορα- να μας «κουνούν το δάχτυλο» για λαϊκισμούς, για τον ΣΥΡΙΖΑ, για το τι κάνουν οι συριζομαδούροι κ.λπ.. Μα, είναι αυτό κοινοβουλευτική διαδικασία;

Βεβαίως, θέλω να συγχαρώ τον κ. Σκρέκα για την τροπολογία που έφερε. Αντικοινοβουλευτική πλήρως, σε άσχετο νομοσχέδιο, άσχετη τροπολογία. Πάλι καλά που δεν φέρατε δεκαπέντε τροπολογίες. Θέλω να τον συγχαρώ, όμως, για το περιεχόμενο. Διότι, όπως ανέτρεψε ο Υπουργός Οικονομικών, την επιχειρηματολογία σας περί «λεφτόδεντρων», περί του ΣΥΡΙΖΑ, περί προτάσεων κ.λπ., έτσι και ο κ. Σκρέκας έφερε με το άρθρο 5 ανατροπή της επιχειρηματολογίας του Υπουργού.

Και νομίζω και εσείς, κύριε Βεσυρόπουλε, με την εμπειρία σας ως εφοριακός και ο κ. Βρούτσης, ο Κοινοβουλευτικός Εκπρόσωπος, ως εφοριακός κι αυτός πρέπει να πείτε στον Πρωθυπουργό να μη φοβηθεί. Υπάρχει πλέον προηγούμενο, υπάρχει το άρθρο 5 της τροπολογίας.

Τι λέει το άρθρο 5 της τροπολογίας; Δεν περιμένει καμμία Ρυθμιστική Αρχή Ενέργειας να φέρει διάταξη, να φέρει υπολογισμό, να φέρει οτιδήποτε για το ποια είναι τα κέρδη των εταιρειών. Όσον αφορά το άρθρο 5 της τροπολογίας -ανοίγω παρένθεση- μπράβο σας που φέρνετε ακόμα έναν νέο φόρο. Γιατί δεν υπήρχε αυτός ο φόρος. Φέρνετε και επιβάλλετε ακόμα έναν νέο φόρο. Το λέω δεύτερη φορά και θα το λέω, γιατί δεν θα το πει κανένα άλλο κανάλι. Εγώ αθροίζω τους φόρους που έχετε βάλει και μέχρι να πέσετε από την Κυβέρνηση θα σας πω και πόσους νέους φόρους έχετε προσθέσει. Αλλά φέρνετε έναν νέο φόρο ακόμα, διότι λέτε ότι «οι διαχειριστές δικτύων διανομής φυσικού αερίου καταβάλλουν ειδικό τέλος 14% των καθαρών κερδών τους του έτους 2021».

Ερώτηση, λοιπόν. Αυτό που κάνετε εδώ γιατί δεν το κάνετε στα υπερκέρδη των εταιρειών, για το οποίο τόση μεγάλη συζήτηση έγινε εδώ; Και ήρθε ο Πρωθυπουργός της χώρας και είπε το τρομερό πολιτικό επιχείρημα, ότι «περιμένουμε να μας πει η Ρυθμιστική Αρχή Ενέργειας πόσα είναι τα υπερκέρδη για να δούμε αν θα τα φορολογήσουμε».

Κατ’ αρχάς, αυτό είναι τρομερό επιχείρημα. Γιατί δεν το κάνετε και στις μικρομεσαίες επιχειρήσεις; Να το κάνετε και σε άλλους πολίτες. Να ξέρουμε πρώτα ποιο είναι το φορολογητέο εισόδημα και μετά να το φορολογούμε. Αλλά, γιατί δεν φέρνετε τη διάταξη αύριο;

Και προσέξτε. Πολύ σωστά φέρνετε τη διάταξη χρονικά. Το έχω ξαναπεί. Αυτό που πάτε να κάνετε είναι να δώσετε ένα νομικό πάτημα, ώστε αν νομοθετήσετε Ιούλιο - Αύγουστο - Σεπτέμβριο -30 Ιουνίου θα καταθέσουν δηλώσεις οι εταιρείες αυτές για τις οποίες περιμένουμε να φορολογήσετε τα υπερκέρδη τους- αν το κάνετε καθυστερημένα, να ανοίξετε τη μεγάλη ατζέντα της νομικής διεκδίκησης, ότι είχαμε αναδρομική επιβολή φορολόγησης.

Σας καλούμε, λοιπόν, να σταματήσετε να κρύβεστε, να σταματήσετε να χρησιμοποιείτε αυτή την κοινοβουλευτική τακτική, να φέρετε διάταξη για τη φορολόγηση των υπερκερδών και να φέρετε διάταξη για την αποκάλυψη όσων κάνουν παραβάσεις αισχροκέρδειας, να σταματήσετε να τους κρύβετε.

Έρχομαι, όμως, στη διαδικασία της μεγάλης συζήτησης για το θέμα του προϋπολογισμού.

Κατ’ αρχάς, εξηγήστε μας. Φέρατε μια αναθεώρηση προϋπολογισμού. Με πλήρη πολιτική επάρκεια και επιστημονική λόγω της ειδικότητάς της η εισηγήτρια μας, ανέλυσε τα θέματα. Εγώ, όμως, θέλω να θέσω κάποια απλά ερωτήματα.

Τον Ιούνιο του 2022 λήγει ο μειωμένος ΦΠΑ στην εστίαση. Θα τον παρατείνετε, όπως είχε δηλώσει πρόσφατα ο κ. Σταϊκούρας, και πότε; Γιατί δεν βλέπουμε κάποια διάταξη.

Επίσης, έχω κάποια ερωτήματα, διότι χθες στην Επιτροπή Οικονομικών Υποθέσεων ο Υπουργός κ. Σκυλακάκης είπε ότι δεν έχει τα στοιχεία. Φέρνετε τροποποίηση του προϋπολογισμού. Πόσο είναι το «μαξιλάρι», πόσο είναι το αποθεματικό; Διότι μας λέγατε 41 δισεκατομμύρια, μετά 39,7 δισεκατομμύρια, μετά 34 δισεκατομμύρια, μετά 38,6 δισεκατομμύρια. Πόσο είναι το αποθεματικό; Πόσο είναι το έλλειμμα του προϋπολογισμού του 2021, για να πούμε γι’ αυτό;

Μια και συζητούμε για το ίδιο θέμα, στην εισηγητική έκθεση της τροπολογίας για τον συμπληρωματικό προϋπολογισμό λέει ότι: «Η ανωτέρω δαπάνη θα καλυφθεί από έσοδα του κρατικού προϋπολογισμού και δανεισμό». Η λέξη δανεισμός με τη λέξη αβεβαιότητα, την οποία φέρατε και θέσατε και ο ένας Υπουργός και ο άλλος, δεν ταιριάζουν καθόλου.

Κλείνοντας, θέλω να πω το εξής, διότι δεν υπάρχει ο χρόνος εδώ να συζητήσουμε τόσο μεγάλα νομοσχέδια και τόσες πολλές τροπολογίες. Δυστυχώς, στην Επιτροπή Οικονομικών Υποθέσεων όταν θέσαμε τα θέματα, αντί να έχουμε ουσιαστικό διάλογο, ήρεμες απαντήσεις και στοιχεία, είχαμε επίθεση με φράσεις «είστε εκτός τόπου και χρόνου ως κόμμα» και άκουσα κάτι περί «Χάρι Πότερ».

Απαντούμε, λοιπόν, εμείς και λέμε. Τις ενδείξεις τις είχαμε από παλαιότερα και αποδείχτηκε ότι δεν κάναμε λάθος όταν σας αποκαλούσαμε «μαθητευόμενους μάγους», αλλά αντί να διορθωθείτε, ήρθατε στην επιτροπή και μας κατηγορήσατε.

Το ζήτημα είναι, κύριοι του Χόγκουαρτς, της Νίκης και της Καραγιώργη Σερβίας, ότι με τα μαγικά σας φαίνεται πως είστε οι πρώτοι χαρακτήρες που θα γίνουν γνωστοί παίρνοντας στις εξετάσεις για τα διπλώματα το πρώτο «Τ», τρολ δηλαδή. Το διαδίκτυο είναι γεμάτο από χιουμοριστικά βιντεάκια με τις αποτυχημένες προβλέψεις σας. Και έρχεται σύντομα και το δεύτερο «Τ» από τον ελληνικό λαό, που θα σημαίνει και τη γενική σας απόρριψη.

Ευχαριστώ πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε. Θα χρησιμοποιήσω όλον τον χρόνο που δικαιούμαι.

Ερχόμαστε να συζητήσουμε με την τροπολογία της Κυβέρνησης που έχει ενσωματωθεί στο νομοσχέδιο για τον συμπληρωματικό προϋπολογισμό, ένας συμπληρωματικός προϋπολογισμός που είναι ενταγμένος στον συνολικότερο κρατικό προϋπολογισμό και, από αυτή την άποψη, έχει τα ίδια αντιλαϊκά, ταξικά χαρακτηριστικά με τον κρατικό προϋπολογισμό. Γιατί τι κάνει ο κρατικός προϋπολογισμός; Ανέκαθεν ο κρατικός προϋπολογισμός έκανε μια τεράστια αναδιανομή. Τα έπαιρνε από τους πολλούς για να τα δώσει στους λίγους και το έκανε αυτό με πολλούς τρόπους. Αρχικά με τη φορολογία όπου τα μόνιμα υποζύγια είναι τα λαϊκά στρώματα και ιδιαίτερα όταν όλες οι κυβερνήσεις έχουν αυξήσει την έμμεση φορολογία, η οποία κατατρώει τα λαϊκά εισοδήματα. Και σε αυτή ακριβώς την αντιλαϊκή φορολογική πολιτική έχουν δώσει εξετάσεις με επιτυχία όλες οι κυβερνήσεις.

Εδώ να θυμίσουμε την εμβληματική ενέργεια του ΣΥΡΙΖΑ. Αμέσως μετά την τυπική έξοδο από τα μνημόνια ποιους φόρους μείωσε; Τη φορολογία των νομικών προσώπων, των συντελεστών και τη φορολογία των διανεμόμενων κερδών μείωσε, ενώ διατήρησε ανέπαφες τη φορολογική επιδρομή, την οποία έχει διαμορφώσει και ο ίδιος ως κυβέρνηση στα λαϊκά εισοδήματα.

Και, βεβαίως, βάζει ιδέες ο κ. Αλεξιάδης με την ομιλία του. Τι είπε, δηλαδή; Είπε προκαταβολικά να καταβάλλουν τον φόρο στα εισοδήματα και μετά να καθορίζεται -λέει- το φορολογητέο εισόδημα.

Μη βάζετε τέτοιες ιδέες στην Κυβέρνηση, να δίνουν, δηλαδή, προκαταβολικά τον φόρο.

Και, δεύτερον, όσον αφορά στο σκέλος των δαπανών, τι είχαμε στο σκέλος των δαπανών; Είχαμε πάντοτε συμπίεση, μειώσεις των δαπανών για μισθούς, για συντάξεις, για κοινωνικές δαπάνες.

Και, βεβαίως, από αυτή την άποψη είναι φανερό ότι όλες οι κυβερνήσεις έχουν δώσει εξετάσεις στη συγκρότηση ταξικών, άδικων, αντιλαϊκών προϋπολογισμών, που τα παίρνουν από τους πολλούς για να τα δώσουν στους λίγους. Και η πηγή χρηματοδότησης -είναι καθαρό- του συμπληρωματικού προϋπολογισμού είναι από τα έσοδα, τα οποία θεωρεί η Κυβέρνηση ότι θα είναι αυξημένα λόγω της αύξησης των εσόδων από τους έμμεσους φόρους εξαιτίας του κύματος ακρίβειας και,, βεβαίως από νέα δάνεια.

Γιατί τον κάνετε αυτόν τον συμπληρωματικό προϋπολογισμό; Για να αντιμετωπίσετε, όπως λέτε, τις επιπτώσεις της ακρίβειας. Σε ποιους; Στα πιο εξαθλιωμένα λαϊκά στρώματα και τα μέτρα τα οποία παίρνετε είναι επί της ουσίας μέτρα-«ασπιρίνες», που ούτε καν αυτά δεν μπορούν να αναπληρώσουν τις τεράστιες απώλειες που έχουν αυτά τα εξαθλιωμένα στρώματα εξαιτίας του κύματος ακρίβειας που κατατρώει τα εισοδήματά τους.

Και, από αυτή την άποψη, βεβαίως, είναι φανερό ότι κάνετε μια δευτερεύουσα αναδιανομή. Αυτά τα χρήματα που θα δώσετε στους εξαθλιωμένους θα τα πάρετε από τους λιγότερο φτωχούς. Και η ουσία ποια είναι, όπως λέτε; Να αντιμετωπίσετε την ακρίβεια. Και για την ακρίβεια έγινε πάλι σήμερα μεγάλη συζήτηση. Και η αντιπαράθεση ανάμεσα στην Κυβέρνηση και στα άλλα κόμματα της Αντιπολίτευσης είναι ψευδεπίγραφη και αποπροσανατολιστική, γιατί βλέπετε απλά και μόνο το δέντρο και πίσω από το δέντρο προσπαθείτε να συγκαλύψετε το δάσος τόσο όσον αφορά τις αιτίες της ακρίβειας όσο και τα μέτρα ανακούφισης που πρέπει να ληφθούν.

Για τις αιτίες της ακρίβειας η ψευδεπίγραφη αντιπαράθεση, την οποία κάνετε και συνεχίζετε, είναι αν η ακρίβεια είναι εισαγόμενη, όπως ισχυρίζεται η Κυβέρνηση και ιδιαίτερα εξαιτίας του πολέμου, ή αν είναι λόγω των κυβερνητικών πολιτικών, όπως λένε κατά κύριο λόγο τα άλλα κόμματα της Αντιπολίτευσης. Βεβαίως και τα δύο συνυπάρχουν και η κυβερνητική πολιτική, η οποία είναι αντιλαϊκή και άδικη και, βεβαίως, υπάρχει το θέμα του πολέμου που εκτόξευσε την ακρίβεια.

Όμως, δεν απαντάτε στο μεγάλο γιατί υπήρξε η ακρίβεια, η οποία είχε προηγηθεί, βεβαίως, του πολέμου, γιατί εδώ πέρα θέλετε να συγκαλύψετε το γεγονός ότι είστε συνένοχοι σε αυτή την αιτία. Και ποια είναι αυτή η αιτία; Είναι ο μακροχρόνιος σχεδιασμός της Ευρωπαϊκής Ένωσης που προετοίμασε το έδαφος για να εκδηλωθεί αυτό το κύμα ακρίβειας, ιδιαίτερα στον τομέα της ενέργειας. Είναι, δηλαδή, η ευρωενωσιακή πολιτική απελευθέρωσης της αγοράς ενέργειας και η «πράσινη» μετάβαση.

Και σε αυτή ακριβώς την πολιτική συνένοχοι είναι η Νέα Δημοκρατία, ο ΣΥΡΙΖΑ και το ΚΙΝΑΛ, γιατί ακριβώς εφάρμοσαν κατά γράμμα τις επιταγές της απελευθέρωσης της ηλεκτρικής ενέργειας δίνοντας τεράστιες επιδοτήσεις στα αρπακτικά της «πράσινης» ενέργειας, εφαρμόζοντας τα τέλη ρύπων για να εμφανιστεί ο λιγνίτης πιο ακριβός και πιο ασύμφορος για να μπορέσουμε να περάσουμε στην απολιγνιτοποίηση, που σήμερα ο ΣΥΡΙΖΑ λέει ότι έγινε βίαια ξεχνώντας να πει ότι τελικά όταν ήταν η κυβέρνηση, μειώθηκε κατά 50% η παραγωγή ηλεκτρικής ενέργειας από λιγνίτη και ότι έκλεισε τη μονάδα στον ΑΗΣ Καρδιάς.

Καθορίσατε -και ο ΣΥΡΙΖΑ πρώτα- στο εθνικό σχέδιο για την ενέργεια και το κλίμα το 2018, ότι το μεταβατικό καύσιμο που θα αντικαταστήσει τον λιγνίτη για την «πράσινη» μετάβαση θα είναι το εισαγόμενο φυσικό αέριο και αυτό ακριβώς το εθνικό σχέδιο του ΣΥΡΙΖΑ υλοποιεί σήμερα η Κυβέρνηση της Νέας Δημοκρατίας με επιμέρους δευτερεύοντος χαρακτήρα αλλαγές.

Έτσι, λοιπόν, συνένοχοι σε αυτό το έγκλημα της «πράσινης» μετάβασης είναι η Νέα Δημοκρατία, ο ΣΥΡΙΖΑ, το ΚΙΝΑΛ και το κόμμα του Βαρουφάκη, που υποστηρίζουν με έμφαση την «πράσινη» μετάβαση που δεν απαντά στην προστασία του περιβάλλοντος, αλλά στις ανάγκες συσσώρευσης των κερδών.

Αυτή ακριβώς, λοιπόν, η πολιτική της απελευθέρωσης και της «πράσινης» μετάβασης οδήγησε στην ενεργειακή φτώχεια για τον λαό, γιατί ήταν πολύ ακριβό το ρεύμα που παράγεται με αυτή την πρακτική και, βεβαίως, σε διασφαλισμένα κέρδη για τα αρπακτικά της ενέργειας.

Δημιουργήσατε, Νέα Δημοκρατία, ΣΥΡΙΖΑ, ΚΙΝΑΛ, ένα καρτέλ, όπως το ονομάζετε, στην αγορά της ενέργειας νομοθετώντας για τα συμφέροντα των επιχειρηματικών ομίλων. Δημιουργήσατε το Χρηματιστήριο της Ενέργειας η κυβέρνηση του ΣΥΡΙΖΑ, που στο πλαίσιο της απελευθερωμένης αγοράς αποτελεί από τη φύση του το Χρηματιστήριο Ενέργειας τον βασιλιά της κερδοσκοπίας. Βάλατε έμμεσους φόρους που επιβαρύνουν τουλάχιστον τα εμπορεύματα της ενέργειας και των καυσίμων κατά 50% και σε αυτή την έμμεση φορολογία, επιβάρυνσης, δηλαδή, τόσο ψηλά της ενέργειας της ηλεκτρικής και των καυσίμων, συνένοχοι είναι και η Νέα Δημοκρατία και ο ΣΥΡΙΖΑ και το ΚΙΝΑΛ.

Και, βεβαίως, η άλλη όψη του νομίσματος της ακρίβειας στον τομέα της ενέργειας προέρχεται από τους ιμπεριαλιστικούς ανταγωνισμούς για τον έλεγχο των αγορών των πλουτοπαραγωγικών πηγών και ιδιαίτερα των ενεργειακών πηγών και των διαδρομών. Αυτοί οι ανταγωνισμοί οδήγησαν στην αύξηση του φυσικού αερίου το προηγούμενο διάστημα. Και δεν φτάνει ότι οδήγησαν στην αύξηση του φυσικού αερίου, αλλά και είχαν ως αποτέλεσμα την εισβολή της Ρωσίας στην Ουκρανία, μια εισβολή και ένας πόλεμος που εκτόξευσε ακόμη περαιτέρω τις τιμές.

Ο κ. Σκυλακάκης, μιλώντας από αυτό εδώ το Βήμα πριν από λίγο είπε ότι δεν διαλέξαμε -λέει- η Ελλάδα να επιτεθεί. Κάνει λάθος, όμως, ο κ. Σκυλακάκης, γιατί οι ελληνικές κυβερνήσεις -και η σημερινή και του ΣΥΡΙΖΑ και των υπολοίπων- προετοίμασαν το έδαφος για να γίνει αυτός ο πόλεμος και αυτή η ιμπεριαλιστική επέμβαση. Και πώς το προετοίμασαν το έδαφος; Με τις ομόφωνες αποφάσεις στο επίπεδο του ΝΑΤΟ για στρατιωτική και όχι μόνο περικύκλωση της Ρωσίας, που απάντηση σε αυτούς τους ανταγωνισμούς και τις επιδιώξεις του αμερικανο-νατοϊκού και ευρωπαϊκού παράγοντα ήταν η ιμπεριαλιστική επέμβαση.

΄Έτσι, λοιπόν, η χώρα μας εμπλέκεται και εμπλέκεται ενεργητικά σε αυτόν τον πόλεμο, σε αυτή την εισβολή, που θύμα έχει τον λαό της Ουκρανίας, αλλά και όχι μόνο τον λαό της Ουκρανίας αλλά και τους υπόλοιπους λαούς της Ευρώπης και όχι μόνο. Γιατί εμπλέκετε τη χώρα μας; Εμπλέκετε γιατί έχετε αποδεχθεί όλα τα υπόλοιπα κόμματα τη λογική της γεωστρατηγικής αναβάθμισης της άρχουσας τάξης, δηλαδή να συμμετέχει η πλουτοκρατία της χώρας μας στο πλιάτσικο που γίνεται σε βάρος των λαών της περιοχής με μόνιμο θύμα τον ελληνικό λαό, γιατί ο ελληνικός λαός είναι το θύμα αυτής της πολιτικής που εφαρμόζετε όλα αυτά τα χρόνια, της γεωστρατηγικής αναβάθμισης. Γιατί; Γιατί του λέτε ότι πρέπει να πληρώσει το νέο κυνήγι των εξοπλιστικών προγραμμάτων, τα οποία τα ψήφισε Νέα Δημοκρατία, ΣΥΡΙΖΑ, Κίνημα Αλλαγής και Ελληνική Λύση. Αυτό το νέο κυνήγι των εξοπλιστικών προγραμμάτων είναι ακριβώς που βυθίζει ακόμη περισσότερο τις συνθήκες διαβίωσης του ελληνικού λαού.

Και, βεβαίως, ως αποτέλεσμα αυτών των ανταγωνισμών είναι η ακρίβεια, που ματώνει στην κυριολεξία το λαό μας. Και, βέβαια, πρόκειται για μια ακρίβεια, η οποία δεν έχει ημερομηνία λήξης. Ήρθε να μείνει, γιατί τα δύσκολα είναι μπροστά μας.

Και το λέμε αυτό, γιατί αυτό δείχνουν οι επιλογές σήμερα της Ευρωπαϊκής Ένωσης, που με την παρότρυνση των Αμερικανών μιλάνε για απεξάρτηση της Ευρωπαϊκής Ένωσης από το ρωσικό φυσικό αέριο και αντικατάσταση του ρωσικού φυσικού αερίου -με τι;- με το υγροποιημένο φυσικό αέριο LNG, που εξυπηρετεί κατά κύριο λόγο τα συμφέροντα των Αμερικανών και το οποίο είναι πολύ ακριβό, πολύ πιο ακριβό από το αεροποιημένο φυσικό αέριο. Και, μάλιστα, επειδή ακριβώς δεν μπορεί το αμερικανικό υγροποιημένο να καλύψει το σύνολο των αναγκών, θα οδηγήσει σε ακόμη μεγαλύτερη άνοδο της τιμής, για να τρίβουν τα χέρια τους οι Έλληνες εφοπλιστές, οι οποίοι έχουν αυτή τη στιγμή το 22% του παγκόσμιου στόλου μεταφοράς LNG σε παγκόσμιο επίπεδο.

Και δεν φτάνει μόνο αυτό, ότι θέλετε να φέρετε το πολύ ακριβό LNG, αλλά ταυτόχρονα προχωράτε στην επιτάχυνση των σχεδιασμών για την πράσινη μετάβαση και για νέες επενδύσεις στις ακριβές ΑΠΕ. Και σε αυτή την πολιτική λαγό αποτελεί το κόμμα του Βαρουφάκη, το οποίο προσφέρει το τυράκι στη φάκα για τον λαό να αποδεχτεί την πράσινη μετάβαση. Και ποιο είναι το τυράκι στη φάκα; Τα φωτοβολταϊκά στη στέγη.

Ξέρετε τι μου θύμισε; Μου θύμισε μια ιστορία πριν από δεκαπέντε χρόνια, όπου οι τότε κυβερνήσεις στο όνομα της πράσινης μετάβασης και της προώθησης των ΑΠΕ καλούσαν τους αγρότες να εγκαταλείψουν παραδοσιακές καλλιέργειες και να βάλουν φωτοβολταϊκά.

Την πάτησαν, για παράδειγμα, οι αγρότες στην Αιτωλοακαρνανία. Καταστρέψανε τα καπνά, βάλανε φωτοβολταϊκά και στο τέλος τα χάσανε, γιατί δεν μπορούσαν να συνδεθούν με το δίκτυο, με αποτέλεσμα να τους τα πάρουν για μια χούφτα ψωμί οι επιχειρήσεις των φωτοβολταϊκών, οι οποίες είχαν την τεχνογνωσία και μπορούσαν να καλύψουν αυτό το κόστος. Και τι έμεινε σε αυτούς τους αγρότες; Μόνο τα δάνεια που πήραν από τις τράπεζες για να βάλουν φωτοβολταϊκά.

Και το παράδειγμα της Δανίας είναι αποκαλυπτικό για το τι πάθανε όλοι αυτοί, οι οποίοι βάλανε φωτοβολταϊκά στη στέγη και πρέπει να είναι και διδακτικό ιδιαίτερα.

Από αυτή την άποψη, λοιπόν, φέρνει για παράδειγμα σήμερα τροπολογία η Κυβέρνηση να επιδοτηθούν από το Ταμείο Ανάκαμψης και Ανθεκτικότητας έργα για αποθήκευση ενέργειας μέσω της τροπολογίας. Έτσι λοιπόν, η πράσινη μετάβαση θα οδηγήσει σε σταθερά πολύ υψηλές τιμές στην ηλεκτρική ενέργεια, θα οδηγήσει σε μεγέθυνση της ενεργειακής φτώχειας.

Όμως, δεν είναι μόνο αυτά. Σχετίζονται και με τα μέτρα, τα οποία παίρνει η Κυβέρνηση για να αντιμετωπίσει -λέει- τις συνέπειες, που είναι μέτρα αναδιανομής από τους λιγότερο φτωχούς προς τους εξαθλιωμένους. Και η αντιπαράθεση που της κάνουν τα άλλα κόμματα, προεξέχοντος του ΣΥΡΙΖΑ, είναι μια αντιπαράθεση εντός των τειχών, να μην αμφισβητηθούν δηλαδή οι αιτίες των πολιτικών που οδήγησαν στην ενεργειακή φτώχεια.

Τι λέτε, λοιπόν; Επί της ουσίας, με την άσφαιρη αντιπαράθεση, λέτε ότι τα υπερκέρδη πρέπει να φορολογηθούν και κάνετε μια διαπάλη τέτοια δίνοντας μια ιδιαίτερη σημασία στα υπερκέρδη. Πόσα είναι τα υπερκέρδη; Ο κ. Τσίπρας είπε 1,4 δισεκατομμύριο.

Εγώ λέω και όλα να τα πάρει η Κυβέρνηση, το 1,4 δισεκατομμύριο, τι είναι; Σταγόνα στον ωκεανό είναι, γιατί μέχρι τώρα η Κυβέρνηση έχει δώσει 3,5 δισεκατομμύρια, για να καλύψει τις απώλειες της ακρίβειας στην ηλεκτρική ενέργεια και δεν έχει κάνει τίποτα και το 1,5 δισεκατομμύριο θα σώσει την κατάσταση; Σοβαρά μιλάτε; Όμως, θέλετε να συγκαλύψετε την ευθύνη την οποία έχετε με τις πολιτικές που εφαρμόσατε όλα τα προηγούμενα χρόνια.

Βεβαίως εμείς λέμε όχι μόνο τα υπερκέρδη να φορολογηθούν, αλλά και τα κέρδη των επιχειρηματικών ομίλων να φορολογηθούν και δε φτάνει αυτό, για να ανακουφιστεί ο λαός. Δε φτάνει μόνο αυτό, αν δε χτυπήσουμε στην αιτία το πρόβλημα.

Και σπέρνετε διάφορα παραδείγματα υπαρκτά ή ανύπαρκτα από το τι γίνεται στις άλλες χώρες της Ευρώπης. Γιατί εκεί, στις άλλες χώρες της Ευρώπης, ο λαός δεν αντιμετωπίζει ακρίβεια; Δεν έχει ενεργειακή φτώχεια; Σε ποιον τα πουλάτε αυτά τα φούμαρα; Τι είναι αυτά που λέτε, όταν συγκαλύπτεται το παράδειγμα της Ισπανίας, όπου το δικαστήριο της Ισπανίας ακύρωσε την πρόθεση της κυβέρνησης να επιβάλει επιπλέον φορολογία για τα ουρανοκατέβατα υπερκέρδη των εταιρειών της ενέργειας και δικαίωσε τις εταιρείες ενέργειας που είχαν προσφύγει στο δικαστήριο της Ισπανίας;

Αυτά τα συγκαλύπτετε γιατί ξέρετε πολύ καλά ότι το κάθε αστικό κράτος και η Ευρωπαϊκή Ένωση όχι μόνο δεν ενδιαφέρονται για τα συμφέροντα των λαών, αλλά είναι εχθρικά απέναντι στα λαϊκά συμφέροντα και προσπαθείτε να τα εξαγνίσετε καλλιεργώντας την αυταπάτη ότι με μια άλλη κυβέρνηση και με μια άλλη διαχείριση θα μπορούσε ο λαός να ζήσει και να επιβιώσει.

Επί της ουσίας, τι λέτε, λοιπόν, στον κόσμο; Ανεχθείτε που σας σφάζουμε, ανεχθείτε που σας κλέβουμε, συνεχώς, από την τσέπη 100 ευρώ και βολευτείτε με τα 2 ευρώ που θα σας δώσουμε ως επιστροφή και να μας πείτε και ευχαριστώ. Δηλαδή, «να σε κάψω Γιάννη, να σ’ αλείψω λάδι», όπως λένε στο χωριό μας. Επί της ουσίας, τσακώνεστε «περί όνου σκιάς».

Και από αυτή την άποψη, είναι φανερό ποιους στόχους πρέπει να βάλει το εργατικό λαϊκό κίνημα. Πρέπει οι στόχοι τους οποίους θα βάλει να συγκρούονται με τις αιτίες της ακρίβειας, να συγκρούονται με τις πολιτικές που έχουν οδηγήσει στην εκτόξευση της ακρίβειας.

Τέτοιοι στόχοι πάλης είναι η κατάργηση της έμμεσης φορολογίας και των ειδικών φόρων κατανάλωσης. Κατάργηση! Είναι η κατάργηση της ρήτρας αναπροσαρμογής. Κατάργηση! Είναι η κατάργηση των τελών των ρύπων. Κατάργηση! Είναι η κατάργηση του χρηματιστηρίου ενέργειας.

Θα πει κάποιος: Μήπως είναι μαξιμαλιστικοί αυτοί οι στόχοι σε συνδυασμό με την αύξηση στους μισθούς και στις συντάξεις, μέσα από την κατάργηση των αντεργατικών νόμων Βρούτση - Αχτσιόγλου και την κατάργηση του αντεργατικού νόμου Χατζηδάκη; Επίσης, θα πει κάποιος: Μα, καλά, μπορεί να αντέξει οικονομία αυτά που ζητάει το ΚΚΕ και το εργατικό λαϊκό κίνημα;

Εμείς λέμε, ναι, αντέχει, γιατί δεν μπορεί τις αντοχές της οικονομίας να τις προσαρμόζετε ανάλογα με τα συμφέροντα, να έχουν ταξικό πρόσημο. Δεν μπορεί, για παράδειγμα, να αντέχει η οικονομία τα εξοπλιστικά προγράμματα, δεν μπορεί να αντέχει η οικονομία τις επιδοτήσεις δεκάδων δισεκατομμυρίων ευρώ στους επιχειρηματικούς ομίλους, δεν μπορεί να αντέχει η οικονομία τις σκανδαλώδεις φοροαπαλλαγές στο μεγάλο κεφάλαιο και όταν έχει αιτήματα ο λαός, να συγκρούονται στην υπόθεση οι αντοχές της οικονομίας.

Και φτάνει μόνο αυτό, να ικανοποιηθούν αυτοί οι στόχοι του εργατικού κινήματος για να ανακουφιστεί ο κόσμος μας; Μόνο ανακούφιση θα του δώσει και τίποτα παραπάνω. Δεν θα ικανοποιήσει τις ανάγκες του. Γιατί τι σημαίνει ικανοποίηση της ανάγκης; Σημαίνει φτηνή ενέργεια, σημαίνει επαρκής ενέργεια που να ικανοποιεί το σύνολο των αναγκών του λαού μας και της οικονομίας.

Και αυτό πώς μπορεί να γίνει; Μέσα από τη σχεδιασμένη αξιοποίηση όλων των πηγών της ενέργειας λιγνίτη, υδρογονανθράκων. Δεν μπορεί να έρχεται και να συνεχίζει η Κυβέρνηση αυτή την ανεκδιήγητη και αντεργατική πολιτική με τους υδρογονάνθρακες στην Καβάλα και την «ENERGEAN OIL», η οποία έχει βγάλει ουσιαστικά στο δρόμο τους εργαζόμενους. Μπορεί να γίνει με την αξιοποίηση των υδατοφραγμάτων και τη μεγιστοποίηση της παραγωγής ηλεκτρικής ενέργειας από τα υδατοφράγματα, με την αξιοποίηση της αιολικής ενέργειας και της ηλιακής που μπορεί να παραχθεί φθηνή ενέργεια, με προστασία των εργαζομένων, αλλά και προστασία του περιβάλλοντος.

Όμως, αυτή η συνδυασμένη αξιοποίηση όλων των πηγών δεν μπορεί να γίνει από καμμία κυβέρνηση, γιατί στο επίκεντρό σας δεν είναι πώς θα παραχθεί φθηνή ενέργεια και επαρκής για τον λαό, αλλά πώς θα διασφαλιστεί η κερδοφορία των επιχειρηματικών ομίλων, για να φτάσουμε επί της ουσίας στο σημείο το κρίσιμο. Γιατί σήμερα μιλάτε όλοι σας και κλαίτε με κροκοδείλια δάκρυα για τη διατροφική επάρκεια και τα προβλήματα που υπάρχουν. Κλαίτε με κροκοδείλια δάκρυα μπροστά στους αγρότες, όταν έχουν εκτοξευθεί οι τιμές των ζωοτροφών και των λιπασμάτων. Η Ελλάδα παρήγαγε λιπάσματα. Τώρα εισάγει το σύνολο των λιπασμάτων από τη Ρωσία και οι τιμές έχουν εκτοξευθεί.

Γιατί έγινε αυτό; Γιατί είναι φανερό ότι αυτή η εικόνα που παρουσιάζει η ελληνική οικονομία σχετίζεται με τις ασκούμενες πολιτικές που εφαρμόστηκαν διαχρονικά από όλες τις κυβερνήσεις. Σχετίζεται, για παράδειγμα, με το γεγονός ότι σε γη υψηλής παραγωγικότητας οι κυβερνήσεις της Νέας Δημοκρατίας, του ΣΥΡΙΖΑ και του ΚΙΝΑΛ έσπερναν λαμπόγυαλα και δεν υπήρξε η παραγωγική ανάπτυξη της υπαίθρου.

Σχετίζεται με την πολιτική της Ευρωπαϊκής Ένωσης που επιδοτεί το σκληρό στάρι, δεν επιδοτεί το μαλακό στάρι. Να, λοιπόν, γιατί στην Ελλάδα δεν παράγεται μαλακό στάρι και αναγκαζόμαστε να καλύπτουμε το σύνολο των αναγκών με εισαγωγές για να φτιάξουμε ψωμί.

Όμως, πάνω από όλα, σχετίζεται με το ποιος είναι αυτός που καθορίζει το παραγωγικό μοντέλο και την παραγωγική δραστηριότητα της χώρας μας. Και εδώ υπάρχουν δύο παράγοντες που μπορεί να την καθορίσουν. Ο ένας παράγοντας είναι το καπιταλιστικό κέρδος και ο άλλος παράγοντας είναι η ικανοποίηση των λαϊκών αναγκών.

Τι έκαναν όλες οι κυβερνήσεις; Ήθελαν να διασφαλίσουν το κέρδος. Γι’ αυτό ακριβώς και είναι συνένοχοι Νέα Δημοκρατία, ΣΥΡΙΖΑ, Κίνημα Αλλαγής για το ότι το παραγωγικό μοντέλο πρέπει να είναι εξωστρεφές. Τι σημαίνει αυτό; Ότι πρέπει να αναπτυχθούν μόνο εκείνοι οι κλάδοι της οικονομίας που έχουν διεθνές ανταγωνιστικό αποτύπωμα, για να μπορέσουν να γίνουν οι εξαγωγές. Και πώς θα καλυφθούν οι ανάγκες του λαού, οι διατροφικές ανάγκες του λαού, οι υπόλοιπες ανάγκες, όταν η παραγωγή δεν φτάνει να καλύψει αυτές τις ανάγκες που υπάρχουν σήμερα; Και πώς θα πάνε στις εξαγωγές;

Ποιο είναι το πρωτεύον, λοιπόν, για τα κόμματα της Νέας Δημοκρατίας, του ΣΥΡΙΖΑ, του Κινήματος Αλλαγής; Η εξωστρέφεια και όχι η ικανοποίηση των λαϊκών αναγκών. Να γιατί λέμε ότι η πολιτική σας είναι εχθρική απέναντι στην ικανοποίηση των λαϊκών αναγκών! Γιατί τα πάντα τα υποτάσσετε στη λογική του κέρδους. Και αυτή η λογική, η λογική δηλαδή του εξωστρεφούς παραγωγικού μοντέλου, είναι αυτή η οποία διαμορφώνει συνθήκες εκτόξευσης της ανισομετρίας στην ελληνική οικονομία, της υπερμεγέθυνσης δηλαδή κλάδων οι οποίοι έχουν διεθνές αποτύπωμα -τουρισμός, διατροφικός τομέας- για εξαγωγές πάντοτε, μεταφορές και κόμβους σε βάρος άλλων κλάδων και άλλων περιοχών της οικονομίας. Γίνονται σε βάρος της ικανοποίησης των λαϊκών αναγκών.

Και αυτό ακριβώς το μοντέλο είναι αυτό το οποίο θα εκτοξεύσει ακόμη περισσότερο και θα διευρύνει τις κοινωνικές ανισότητες, συσσωρεύοντας τον παραγόμενο πλούτο σε όλο και λιγότερα χέρια και από την άλλη μεριά, θα διευρύνει όλο και περισσότερο τη ψαλίδα ανάμεσα στις υπαρκτές δυνατότητες για την ικανοποίηση των λαϊκών αναγκών και στο επίπεδο ικανοποίησης των λαϊκών αναγκών.

Έτσι, λοιπόν, εμείς λέμε καθαρά ότι στο επίκεντρο της οικονομικής δραστηριότητας, στο επίκεντρο της ταξικής πάλης του εργατικού λαϊκού κινήματος πρέπει να μπει η ικανοποίηση των λαϊκών αναγκών. Άρα το κίνητρο για την οικονομία την οποία προτείνει το ΚΚΕ είναι η ικανοποίηση αυτών των αναγκών. Αυτή πρέπει να είναι ο κινητήριος μοχλός της οικονομίας. Και τι σημαίνει αυτό; Σημαίνει κοινωνικοποίηση των μέσων παραγωγής, σημαίνει κεντρικός επιστημονικός σχεδιασμός, σημαίνει εργατικός έλεγχος, σημαίνει δηλαδή να αλλάξει χέρια η εξουσία, να περάσει στην εργατική τάξη και στους συμμάχους της, η οποία εξουσία θα τσακίσει το αστικό κράτος που αποτελεί παράγοντα εχθρικό απέναντι στον λαό.

Να, λοιπόν, γιατί η πρόταση του ΚΚΕ είναι όχι μόνο ρεαλιστική, αλλά είναι και επίκαιρη σήμερα και γι’ αυτόν ακριβώς τον λόγο χρειάζεται να αναπτυχθεί ακόμη πιο ισχυρά, πιο μαζικά, οι πυρήνες αντίστασης να αποκτήσουν πανελλαδικό συντονισμό, να αναδιαμορφώσει δηλαδή ένα τεράστιο μέτωπο ρήξης και ανατροπής απέναντι στη μιζέρια, στη φτώχεια και στην εξαθλίωση που παράγει και αναπαράγει το καπιταλιστικό σύστημα απέναντι στις κρίσεις και στους πολέμους.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η κ. Χρηστίδου εκ μέρους του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια ένα ακόμα νομοσχέδιο που πέρασε από τις επιτροπές με συνοπτικές, ασφυκτικές διαδικασίες και στο οποίο προστέθηκαν δύο τροπολογίες -κανονικά νομοσχέδια- την Παρασκευή μετά την ακρόαση φορέων, ώστε να παρεμποδιστούν οι φορείς να πουν τη γνώμη τους για τον συμπληρωματικό προϋπολογισμό για το 2022 που φέρνετε προς ψήφιση. Αν ακουγόταν η γνώμη τους, θα αποκαλυπτόταν η γύμνια και η αναποτελεσματικότητα των μέτρων που ανακοινώσατε σε μία περίοδο που η ελληνική κοινωνία υποφέρει από την ακρίβεια, όχι μόνο τα πιο φτωχά της στρώματα, αλλά και οι μικρομεσαίοι και οι μεσαίοι και οι μικρές επιχειρήσεις και ο αγροτικός κόσμος ιδιαίτερα εξαιτίας της εκτίναξης των τιμών στον τομέα της ενέργειας.

Υπάρχει αισχροκέρδεια από τα καρτέλ της ενέργειας και εσείς ψελλίζετε ότι θα τα ελέγξετε, θα τα δείτε, θα τα βρείτε, θα φορολογήσετε τα υπερκέρδη των παρόχων ενέργειας που κάνουν κάθε μέρα πάρτι.

Στο μεταξύ, ο καταναλωτής βλέπει την τσέπη του να αδειάζει, ο προϋπολογισμός τρέχει στο 8,9%, ενώ ο προϋπολογισμός βασίστηκε στην εκτίμηση του πληθωρισμού στο 0,8%. Άρα, έχετε αποτύχει. Οι λογαριασμοί ρεύματος και φυσικού αερίου προκαλούν εγκεφαλικά επεισόδια σε όσους τους ανοίγουν και όλοι και όλες συνειδητοποιούν πόσο ανήμποροι είσαστε να τα βάλετε με τα μεγάλα συμφέροντα. Και πώς αλλιώς, αφού αυτά τα συμφέροντα είναι οι πολιτικοί σας φίλοι, αφού αυτά τα συμφέροντα είναι που μέσω των μέσων μαζικής ενημέρωσης συγκρατούν την εκλογική σας κατάρρευση;

Ο ΣΥΡΙΖΑ - Προοδευτική Συμμαχία σάς έχει καταθέσει συγκεκριμένες προτάσεις, κοστολογημένες προτάσεις για την αντιμετώπιση της ακρίβειας εδώ και πάρα πολύ καιρό. Έχουμε προτείνει τη φορολόγηση των υπερκερδών των εταιρειών ενέργειας, να μπει πλαφόν στη χονδρική ρεύματος, να μειωθεί ο ειδικός φόρος κατανάλωσης στα καύσιμα, να μειωθεί ο ΦΠΑ στα βασικά τρόφιμα.

Μας απαντήσατε με την επαναλαμβανόμενη, ανόητη και άδεια ρητορική περί «λεφτόδεντρων». Τα μέτρα που εμείς προτείναμε ήταν κοστολογημένα στα 2,5 δισεκατομμύρια ευρώ. Έρχεστε εσείς σήμερα με μέτρα που κοστολογείτε 2,6 δισεκατομμύρια ευρώ. Πού βρέθηκαν τα «λεφτόδεντρα»; Πού φύτρωσαν αυτά τα «λεφτόδεντρα»; Τι λένε ακόμα και στην Ευρώπη για τις πολιτικές σας; Μα, φάνηκε στην τελευταία ευρωπαϊκή Συνάντηση Κορυφής, όπου άλλες χώρες του Νότου βγήκαν κερδισμένες και παίρνουν μέτρα για να εμποδίσουν την εκτίναξη του ενεργειακού κόστους, ενώ η ελληνική Κυβέρνηση επέστρεψε και πάλι με άδεια χέρια.

Σας καλούμε ως ΣΥΡΙΖΑ εδώ και μήνες, πολύ πριν ξεσπάσει ο πόλεμος στην Ουκρανία, να πάρετε μέτρα και τώρα φέρνετε την τροπολογία με αριθμό 1270, όπου στο πρώτο άρθρο εξαιρείτε από την υποχρέωση καταβολής του τέλους επιτηδεύματος τους αγρότες και τους αλιείς παράκτιας αλιείας. Μάλιστα! Να θυμίσουμε ότι η εξαίρεση υλοποιείται για τρίτη συνεχόμενη χρονιά και σε συνέχεια δικής μας σχετικής νομοθετικής πρωτοβουλίας. Το ίδιο ισχύει και για την άρση ακινησίας οχημάτων του έτους 2022. Το μέτρο αυτό ίσχυσε για πρώτη φορά το 2018 και νομοθετήθηκε από την κυβέρνηση ΣΥΡΙΖΑ και από τότε ανανεώνεται κάθε χρόνο.

Πάμε τώρα στο καθεαυτό νομοσχέδιο. Όπως αναφέρει και ο τίτλος του, πρόκειται περί ενσωμάτωσης ευρωπαϊκών οδηγιών. Μόνο που ακόμα και αυτό το κάνετε με στρεβλό, το κάνετε με πρόχειρο τρόπο, όπως και με τα υπόλοιπα ψευτοεπιτελικά σας νομοθετήματα.

Συγκεκριμένα στην πρώτη οδηγία προς ενσωμάτωση, έτσι όπως τη φέρνετε, δεν υπάρχει δημόσια εποπτεία, όπως ζητά η οδηγία για τα καλυμμένα ομόλογα. Δεν διασφαλίζετε ότι τα πιστωτικά ιδρύματα που εκδίδουν καλυμμένα ομόλογα καταγράφουν όλες τις συναλλαγές τους. Δίνονται υπεραρμοδιότητες ελέγχου στην Τράπεζα της Ελλάδος, κάτι που δεν υπάρχει στην οδηγία και τελικά δεν έχουμε την εξυγίανση της συγκεκριμένης αγοράς, αλλά τι έχουμε; Διατηρείται το ημίφως της, ένα ημίφως. Επιμένετε -για να είμαι και πιο ακριβής- επιλέγετε καθόλου αθώα να μην ακούτε τις παρατηρήσεις της Αξιωματικής Αντιπολίτευσης.

Στη δεύτερη οδηγία και εδώ με τον ίδιο ακριβώς λανθασμένο τρόπο που εσείς την ενσωματώνετε, ουσιαστικά καταργείται από την πίσω πόρτα η σημερινή διοικητική δομή της αρχής και όσα προβλέπει ο ν.4557/2018, ειδικά για τις Β΄ και τις Γ΄ Μονάδες της Αρχής, εκείνες δηλαδή που είναι οι αρμόδιες για τις χρηματοοικονομικές κυρώσεις, για τον έλεγχο του «πόθεν έσχες». Οι Μονάδες Β΄ και Γ΄ αποδυναμώνονται και το αποτέλεσμα θα είναι σοβαρά εγκλήματα «μαύρου» χρήματος να μην μπορούν να ελεγχθούν. Απάντησε ο Υφυπουργός ότι η αρχή είναι σύμφωνη με την αλλαγή. Μάλιστα, το ίδιο και μία σειρά από φορείς. Εμείς εξακολουθούμε να έχουμε προβληματισμό.

Προβληματισμό, επίσης, μας προκαλεί και η διατύπωση στο άρθρο 41, όπου δίνετε σε πάρα πολλές υπηρεσίες τη δυνατότητα να έχουν πρόσβαση σε πολλά προσωπικά δεδομένα.

Όσον αφορά την τρίτη οδηγία που αφορά την Επιτροπή Κεφαλαιαγοράς, από όλα τα κόμματα τονίστηκε η υποστελέχωση της επιτροπής. Οι εργαζόμενοι σε αυτή σας έχουν καταθέσει και στο παρελθόν τις θέσεις τους, ότι είναι ελάχιστοι -μόλις εξήντα- ότι εσείς αντί να προσλάβετε και άλλους υπαλλήλους, αυξήσατε τον αριθμό των διευθυντών. Αλίμονο!

Σας καταγγέλλουν, λοιπόν, ότι η Επιτροπή Κεφαλαιαγοράς είναι χωρίς επαρκές προσωπικό και εσείς έρχεστε με το παρόν νομοσχέδιο και φορτώνετε με επιπλέον αρμοδιότητες αυτή την υποστελεχωμένη επιτροπή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το αποτέλεσμα θα είναι να μην ελέγχονται πραγματικά οι ισολογισμοί των μεγάλων εταιρειών, όπως έγινε και στο παρελθόν. Αυτό δεν θα είναι το αποτέλεσμα; Και όταν η απάτη αποκαλυφθεί, δεν θα είναι πλέον αργά, αφού πάρα πολλοί θα έχουν χάσει τα χρήματά τους;

Με πιέζει ο χρόνος και δεν μπορώ να αναφερθώ και σε άλλες προβληματικές ρυθμίσεις. Ωστόσο, θα ήθελα να κάνω μόνο μία αναφορά στο τελευταίο κεφάλαιο, όπου έχουμε την αύξηση των θέσεων στη ΜΕΑ ΟΟΣΑ. Από εννέα θα κάνετε τις θέσεις δώδεκα, χωρίς καμμία τεκμηρίωση και με επιπλέον ετήσιο κόστος 263.000 ευρώ.

Κλείνω, κυρία Πρόεδρε, με μία διαπίστωση. Είναι φανερό ότι έχετε αποτύχει. Είναι, επίσης, φανερό ότι τα μέλη του κυβερνητικού επιτελείου επιδίδονται σε έναν πολύ, πολύ σκληρό ανταγωνισμό αναμεταξύ τους, σχετικά με το ποιος θα πρωτοκάνει εξυπηρετήσεις στους μεγάλους οικονομικούς παίκτες της χώρας. Άλλωστε, κυκλοφορούν και φήμες για ανασχηματισμό. Όμως, οι δημοσιονομικές επιλογές της Νέας Δημοκρατίας έχουν τρομακτικές συνέπειες στα νοικοκυριά, στους εργαζόμενους και στις μικρομεσαίες επιχειρήσεις, με αποτέλεσμα να συσσωρεύεται οργή. Συσσωρεύεται οργή και βαθαίνει το χάσμα μεταξύ των λίγων προνομιούχων και των πολλών που αδυνατούν να τα βγάλουν πέρα τον μήνα. Η κοινωνία δεν αντέχει πλέον τον «δεξιό» κυνισμό, την αλαζονεία, τον νεοφιλελευθερισμό, τους «ημέτερους» και τις ιδεολογικές εμμονές του κ. Μητσοτάκη. Ξέρετε, η απάντηση δεν θα αργήσει και θα είναι ηχηρή. Και αυτή η απάντηση θα είναι ηχηρή, θα είναι κραταιά, θα είναι δυνατή, με τις δυνάμεις του ΣΥΡΙΖΑ να αποτελούν μετασχηματιστές αυτής της κοινωνικής οργής σε ελπιδοφόρα ορμή για την πολυπόθητη πολιτική αλλαγή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει τώρα ο κ. Γιαννούλης εκ μέρους του ΣΥΡΙΖΑ.

Ορίστε, κύριε Γιανούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Σας ευχαριστώ πάρα πολύ, κυρία Πρόεδρε.

Κύριε Βεσυρόπουλε, θαυμάζω πραγματικά την υπομονή σας και την αυτοθυσία σας, γιατί εμφανίζεστε ενώπιον μιας θλιβερής εικόνας ενός Κοινοβουλίου που έχει αφήσει μόνο του έναν Υφυπουργό για να επαναλάβει για μία ακόμη φορά τη μανιέρα και τη μέθοδο που έγκειται στο ότι πλέον η νομοθέτηση και η λειτουργία του Κοινοβουλίου είναι μία διαδικασία μέσα στην οποία πρέπει απλά να κυλάει ο χρόνος για να γίνει αυτό που τελικά θέλει η Κυβέρνηση του Κυριάκου Μητσοτάκη.

Βέβαια, τη σημερινή μέρα υπάρχουν νέα που ίσως δεν ακούστηκαν σε αυτή την Αίθουσα, κύριε Βεσυρόπουλε, ούτε από τον συνάδελφό σας κ. Σκυλακάκη. Υπάρχουν νέα για τις αγωγές επιχειρηματιών και ιδιωτών κατά της ρήτρας προσαρμογής που αρχίζουν και ωριμάζουν δικαστικά. Υπάρχει, επίσης, η αύξηση κατά 30% περίπου, κάτι που αν το άκουγε οποιοσδήποτε λογικός πολίτης σε αυτόν τον κόσμο και κατανοούσε τι σημαίνει μέσα σε αυτή τη συγκυρία, πραγματικά θα αντιδρούσε. Όμως, η Κυβέρνηση σιωπά. Υπάρχουν νέα για το ότι οι συντάξεις που είναι σε εκκρεμότητα -και οι οποίες θα μας απασχολήσουν και αύριο- πλησιάζουν τις εκατόν πενήντα δύο χιλιάδες οι κύριες και τις εκατόν είκοσι πέντε χιλιάδες οι επικουρικές, ενώ εσείς αρνείστε πεισματικά να επανδρώσετε τον ΟΑΕΔ, τις υπηρεσίες, όπως εσείς θέλετε να τις βαφτίσετε και να τις ονομάσετε, με τριακόσιους εξήντα οκτώ πτυχιούχους με εμπειρία, οι οποίοι είναι στον πάγο, λόγω της πολιτικής σας εμμονής.

Και θα εξηγήσω αμέσως τον λόγο που τα λέω όλα αυτά, όπως και τον λόγο για τον οποίο δεν έχουν άμεση συνάφεια με το πολύ σημαντικό, όπως ισχυρίζεστε, νομοσχέδιο που έχει εισαχθεί σε συζήτηση. Διότι είμαστε εμείς, εσείς και τα έδρανα. Επιδεινώνεται συνεχώς η κοινοβουλευτική σας επίδοση. Ο κ. Αλεξιάδης και νωρίτερα άλλοι συνάδελφοι μίλησαν για ποσοστά συμμετοχής έξι, οκτώ συναδέλφων. Σήμερα είστε μόλις τέσσερις! Το κάνετε, λοιπόν, ακόμη χειρότερο, κάτι που δείχνει ότι εφευρίσκετε τοξικά διλήμματα εκτός των σημαντικών προβλημάτων της κοινωνίας και των πολιτών, για να αποπροσανατολίζετε.

Ακούω από χθες, κύριε Βεσυρόπουλε, το νέο δίλημμα -το οποίο έθεσε και ο κ. Μητσοτάκης- περί λαϊκισμού και ορθολογισμού. Θέλετε, λοιπόν να μπούμε στον αστερισμό των διλημμάτων. Με χαρά, λοιπόν, να το κάνουμε. Να ξεπεράσουμε την κακή νομοθέτηση, να ξεπεράσουμε την ασυνέπεια, να ξεπεράσουμε την αδιαφορία, όπως να ξεπεράσουμε και τον κυνισμό που πολλές φορές δείχνετε και σε σημαντικά ζητήματα της ελληνικής κοινωνίας και να πάμε σε διλήμματα.

Να σας θέσω, λοιπόν, εγώ ένα καινούργιο δίλημμα: σαδισμός ή ανθρωπιά, κύριε Βεσυρόπουλε; Αυτό το δίλημμα αφορά τον αποκλεισμό χιλιάδων χαμηλοσυνταξιούχων που θα είχαν την ελπίδα και την προσδοκία να πάρουν τη δέκατη τρίτη σύνταξη αν εσείς δεν την κόβατε και η οποία ενεγράφη στον προϋπολογισμό του 2019.

Θα σας θέσω και ένα άλλο δίλημμα: Αδιαφορία ή ευθύνη; Και αναφέρομαι στην πανδημία, εκεί που η χρονοκαθυστέρηση των αποφάσεών σας είχε ως αποτέλεσμα τις απώλειες και την οδύνη για την ελληνική κοινωνία. Για κάθε μέτρο και πρόταση που θα οδηγούσε στη σωτηρία έστω και μιας ζωής και στην αποφυγή έστω και μιας απώλειας εισπράτταμε τον χλευασμό και την ειρωνεία. Εφαρμόζατε κάθε τέτοια πρόταση, όταν αυτή δεν μπορούσε να είναι πλέον αποτελεσματική.

Το άλλο δίλημμα που σας θέτω είναι το εξής: Διαφθορά ή διαφάνεια; Σήμερα κυρώνονται ευρωπαϊκές συνθήκες εναρμονιζόμενοι με το Εθνικό Δίκαιο.

Κύριε Βεσυρόπουλε, αν και δεν είναι της αρμοδιότητάς σας, θα ήθελα να σας ρωτήσω το εξής: Γιατί δεν εναρμονίζετε το Ελληνικό Δίκαιο με το Ευρωπαϊκό σε σχέση με τους μάρτυρες δημοσίου συμφέροντος; Γιατί αυτή η Κυβέρνηση εδώ και λίγες ημέρες σιωπά δραματικά για το γεγονός ότι ο πρώην Υπουργός Οικονομικών και νυν Διοικητής της Τράπεζας της Ελλάδος, όπως αποκαλύπτεται από τον Τύπο, επιχείρησε να εκβιάσει προστατευόμενο μάρτυρα. Και μιλάμε για τον Τύπο που, όπως φαίνεται, εσείς έχετε θέσει σε δυσμενή μοίρα σε αυτόν τον τόπο, σε αυτή τη χώρα.

Αποκαλύπτεται, λοιπόν, μέσα από δημοσιεύματα και αποκαλύψεις ότι για το σκάνδαλο «NOVARTIS» -σε αυτή τη χώρα μόνο η δική σας Κυβέρνηση βαφτίζει τα σκάνδαλα ως «σκευωρίες»- ο διοικητής της Τράπεζας της Ελλάδος εκβίασε, απείλησε προστατευόμενο μάρτυρα ο οποίος άλλαξε την κατάθεσή του. Και η δικαιοσύνη προφανώς θα πρέπει να ανοίξει ξανά τον φάκελο του σκανδάλου «NOVARTIS» και για πολιτικά πρόσωπα. Γιατί, λοιπόν, αυτή η Κυβέρνηση σιωπά; Γιατί ενώ είστε λαλίστατοι σε όλα τα υπόλοιπα, εδώ δεν ακούμε ούτε μία λέξη; Και είμαστε και υπόλογοι για τον μη εναρμονισμό με το Ευρωπαϊκό Δίκαιο για τους μάρτυρες δημοσίου συμφέροντος. Γιατί;

Θέλετε να σας θέσω και ένα άλλο δίλημμα; Αυτό είναι το δίλημμα μεταξύ καθεστώτος και δημοκρατίας, ακόμα κι αν ο κ. Βορίδης -σηκώνω τα χέρια- ανησυχεί για την άνοδο της Ακροδεξιάς. Καθεστώς δημοκρατίας. Σε αυτή την Αίθουσα, σε αυτή την Κυβέρνηση κανένα από τα μέλη της Πλειοψηφίας δεν έχει διαβάσει την έκθεση του Εθνικού Συμβουλίου Ραδιοτηλεόρασης για το 2020, εκεί όπου Κυβέρνηση και Νέα Δημοκρατία καταλαμβάνουν με απληστία, με ανοχή και υποβοήθηση το 80% της δημόσιας συζήτησης, κάτι που αποτελεί πλήγμα για τη δημοκρατία; Και μιλάμε για δημόσιο διάλογο; Μιλάμε για ορθολογισμό; Μιλάμε για την ασφάλεια που παρέχει η Κυβέρνηση Μητσοτάκη και τα μέλη του Υπουργικού Συμβουλίου;

Σας θέτω, λοιπόν, και ένα ακόμα δίλημμα που έγκειται ανάμεσα στον σκοταδισμό, τον διαφωτισμό και την αναγέννηση. Δεν έχουν περάσει πολλές ημέρες από την απίστευτη κοινοβουλευτική χοντράδα να χειροκροτάτε με ενθουσιασμό εκτός από τον ηγέτη μιας χώρας που δέχτηκε εισβολή και έναν μαχητή του τάγματος του Αζόφ και να κάνετε και ότι δεν το καταλαβαίνετε κιόλας!

Έχει και χειρότερο που αγγίζει τα όρια του σκοταδισμού, της απρέπειας και της πολιτικής χυδαιότητας. Οι κανονικοί άνθρωποι, όταν κάνουν ένα λάθος, σιωπούν, δεν επιτίθενται. Την επόμενη μέρα ο συνάδελφός σας, Αντιπρόεδρος της Νέας Δημοκρατίας και Υπουργός Ανάπτυξης -προσωρινά πολιτικά σταθμεύει στη Νέα Δημοκρατία, δεν ξέρουμε πού θα πάει σε λίγα χρόνια- ισχυρίστηκε χωρίς ντροπή ότι καλώς κλήθηκε ο μαχητής του τάγματος του Αζόφ, για να καταλάβουμε όλοι ότι κάποιοι συριζαίοι έχουν τον Πούτιν στην καρδιά τους.

Μπαίνει στην Αίθουσα ο Πρόεδρος, ο κ. Τασούλας. Συναινείτε, κύριε Πρόεδρε, με αυτή την εκτίμηση; Καταλάβατε από την προχθεσινή διαδικασία ότι κάποιοι συριζαίοι έχουν τον Πούτιν στην καρδιά τους; Το είπε ο κ. Γεωργιάδης, χωρίς ντροπή, αντί να σιωπήσει. Αυτά είναι τα διλήμματα μεταξύ σκοταδισμού και αναγέννησης.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ)**

Θα αναφερθώ τώρα στην ευαισθησία γύρω από αυτό που πραγματικά βιώνει ο Έλληνας πολίτης, δηλαδή την ακρίβεια και τα υπερκέρδη. Αυτά τα υπερκέρδη αναγνώρισε, μέσα στην ιερή Αίθουσα του ελληνικού Κοινοβουλίου, η Ευρωπαία Επίτροπος Ενέργειας και τα προσδιόρισε σε 220 δισεκατομμύρια. Μόνο εσείς δεν τα βλέπετε. Εν πάση περιπτώσει, για όλα αυτά, ακούμε διάφορα φληναφήματα και αοριστολογίες…

**ΠΡΟΕΔΡΕΥΩΝ (Δημήτριος Βίτσας):** Κύριε Γιαννούλη, με πίκρα στην καρδιά μου, σας λέω ότι θα πρέπει να ολοκληρώσετε.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, κύριε Πρόεδρε.

Ακούμε αοριστίες και διάφορες σοφιστείες, όπως ότι η Κυβέρνηση εξετάζει το ενδεχόμενο και ότι η Κυβέρνηση έχει στη φαρέτρα της έτοιμες κάποιες παρεμβάσεις. Μα, πώς επιτέλους αυτή η φαρέτρα δεν είναι ποτέ προσεγγίσιμη; Το χέρι δεν φτάνει ποτέ στο βέλος, δεν ξέρω τι το εμποδίζει. Είναι η πατριδοκαπηλία; Είναι η παρελκυστική πολιτική; Είναι η έφεσή σας στην πολιτική εξαπάτηση; Φαρέτρα βλέπουμε, βέλη δεν βλέπουμε για την ακρίβεια, για τις τιμές, για παρεμβάσεις που έχει ανάγκη ο άνθρωπος, ο πολίτης, η μεσαία τάξη, οι συνταξιούχοι, όλοι μας.

Και η απάντηση είναι απλή: Δεν είστε ανίκανοι, είστε επικίνδυνοι. Δεν είναι ότι δεν θέλετε ή δεν μπορείτε, συστηματικά αποφεύγετε να το κάνετε, γιατί δε σας συμφέρει. Μία μόνο είναι η υψηλή πολιτική σας επιδίωξη, το πώς θα παραμείνετε στην εξουσία. Και αυτή η κολόνια κρατάει χρόνια για την παράταξή σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ο κ. Καρασμάνης από τη Νέα Δημοκρατία έχει τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Τι να πω τώρα εγώ στον κύριο συνάδελφο, που δε συνηθίζω να απαντώ στα τόσα χρόνια που είμαι στο Κοινοβούλιο; Αυτά τα θέματα είναι θέματα γενικής πολιτικής και θα έπρεπε να καταθέσει επίκαιρες ερωτήσεις στους αρμόδιους Υπουργούς ή μια επίκαιρη επερώτηση του κόμματος του. Και σταματώ εδώ.

Κύριε Πρόεδρε, ζητώ λίγο την ανοχή σας, γιατί πριν μπω στο νομοσχέδιο, χρωστώ μια απάντηση σε αυτά που έχουν ειπωθεί και γραφτεί για την επικοινωνία μου με την Επιτροπή Οικονομικών που συνεδρίαζε χθες για το νομοσχέδιο που συζητάμε σήμερα στην Ολομέλεια.

Ακούγοντας τον κ. Αλεξιάδη να λέει ότι οι Βουλευτές της Νέας Δημοκρατίας δεν είναι στην Αίθουσα και ότι όσοι παρακολουθούν μέσω τηλεδιάσκεψης Webex έχουν κλειστές τις οθόνες, με δυο λόγια ότι δεν παρακολουθούν την επιτροπή και ότι είναι αδιάφοροι για το νομοσχέδιο, προσωπικά δεν μπόρεσα να το ανεχθώ.

Στάθμευσα σε πάρκινγκ της εθνικής οδού Θεσσαλονίκης - Αθηνών και ζήτησα τον λόγο από τον Πρόεδρο, αλλά η σύνδεση ήταν προβληματική και δεν άκουσα ότι θα μου δώσει αργότερα τον λόγο. Υπέθεσα ότι δεν θα μπορέσω να μιλήσω, γιατί ήταν προβληματική η σύνδεση από δικής μου πλευράς και συνέχισα προς την Αθήνα. Κάποια στιγμή οδηγώντας, ακούω ότι ο Πρόεδρος μου δίνει τον λόγο. Αμέσως, όμως -όπως είναι καταγεγραμμένο στα Πρακτικά- είπα: «Κύριε Πρόεδρε, είμαι στην εθνική οδό Θεσσαλονίκης - Αθηνών», αλλά, όπως απεδείχθη εκ των υστέρων, δεν υπήρχε η εικόνα μου στην οθόνη, παρά μόνο ήχος κι αυτός διακεκομμένος.

Είπα, λοιπόν -κι αυτό είναι, επίσης, στα Πρακτικά- ότι ακούω τη συνεδρίαση της επιτροπής από την αρχή αδιαλείπτως και μάλιστα από το κινητό μου, το οποίο έχω τοποθετημένο πάνω στην κονσόλα του αυτοκινήτου και οδηγώ με τα δύο χέρια. Οδηγώ με τα δύο χέρια! Είπα στον Πρόεδρο ότι «τώρα αναγκάζομαι να μιλήσω με το ένα χέρι στο τιμόνι και το άλλο στο κινητό» και μάλιστα, κοντά στην Κατερίνη, όπου γίνονταν έργα και η ταχύτητα ήταν εξαιρετικά χαμηλή και η πορεία των οχημάτων γινόταν σε ρυθμούς σημειωτόν. Υπήρχαν μπάρες και ήταν αδύνατον να σταθμεύσω.

Απάντησα, λοιπόν, στον κ. Αλεξιάδη ότι από τους Βουλευτές μας της επιτροπής, ορισμένοι στην Ολομέλεια και άλλοι στα γραφεία και παρακολουθούν τη συνεδρίαση και ότι η τοποθέτησή του ήταν άτοπη και πως δεν το περίμενα από έναν σοβαρό και ευγενή συνάδελφο.

Μίλησα για πολύ λίγο και είπα: «Κλείνω, γιατί ο Βουλευτής πρέπει να τηρεί τους νόμους του κράτους και να δίνει το καλό παράδειγμα, δηλαδή να σέβεται τον Κώδικα Οδικής Κυκλοφορίας».

Δυστυχώς, κάποιος δημοσιογράφος απομόνωσε τα λεγόμενά μου, γράφοντας ότι ο Καρασμάνης έκανε ομιλία στη Βουλή με το ένα χέρι στο τιμόνι και με το άλλο στο κινητό, αποσιωπώντας όσα είχαν λεχθεί προηγουμένως και με προφανή σκοπό να δημιουργήσει πρόβλημα σε βάρος μου. Αυτό το αναπαρήγαγαν κι άλλα μέσα κοινωνικής δικτύωσης.

Συναδέλφισσες και συνάδελφοι, στα είκοσι έξι χρόνια της αδιάλειπτης παρουσίας μου στη Βουλή δεν έχω δώσει το παραμικρό δικαίωμα και ως Βουλευτής και ως Υπουργός και το γνωρίζουν όλες οι πτέρυγες. Αντιθέτως, είμαι ιδιαίτερα αυστηρός στην τήρηση των νόμων και των κανονισμών.

Υπενθυμίζω ότι τον Ιούνιο του 2021 ορισμένοι συνάδελφοι της Αντιπολίτευσης είχαν ζητήσει την άρση των περιοριστικών υγειονομικών μέτρων στη Βουλή. Είχα δηλώσει από αυτό το Βήμα ότι πρόκειται για μεγάλο λάθος, τη στιγμή που ισχύουν τα μέτρα για τους πολίτες και για τις παραγωγικές ομάδες και που ακόμα ο ιός είναι υπαρκτός, εμείς να εξαιρέσουμε τη Βουλή από τα μέτρα τονίζοντας, μάλιστα, ότι οι Βουλευτές πρέπει να δίνουμε πρώτοι το καλό παράδειγμα.

Καταθέτω στα Πρακτικά τη χθεσινή μου παρέμβαση, όπως και την παρέμβασή μου το 2021 για την τήρηση των περιοριστικών μέτρων.

(Στο σημείο αυτό ο Βουλευτής κ. Γεώργιος Καρασμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στο νομοσχέδιο. Ο εισηγητής μας έχει αναφερθεί διεξοδικά και τεκμηριωμένα και στις επιτροπές και στην Ολομέλεια, όπως και ο κ. Σκυλακάκης που αναφέρθηκε στην τροπολογία και στον συμπληρωματικό προϋπολογισμό που, όπως τόνισε, είναι αναγκαίος, γιατί ζούμε μια κατάσταση πρωτόγνωρη, πρωτοφανή για τις τελευταίες δεκαετίες με την πανδημία, την ενεργειακή και επισιτιστική κρίση και τελευταία, τον πόλεμο με τις τρομακτικές του συνέπειες. Είναι επόμενο να έχουμε αυξημένες δαπάνες για την ενίσχυση των νοικοκυριών, των επαγγελματιών, των αγροτών κ.λπ. και ο συμπληρωματικός προϋπολογισμός είναι αναγκαίος.

Επίσης, και ο κ. Βεσυρόπουλος έχει αναφερθεί στο νομοσχέδιο αναλυτικά και ιδιαίτερα στην τροπολογία του με την οποία δίνονται λύσεις σε μια σειρά από προβλήματα, όπως, παραδείγματος χάριν, το τέλος επιτηδεύματος, που η αναστολή του παρατείνεται για το 2022 για τους αγρότες, τους αλιείς κ.λπ..

Με την ευκαιρία να σημειώσω ότι η Κυβέρνηση αυτή έχει πάρει μια σειρά μέτρων για τη στήριξη των νοικοκυριών και των ευάλωτων κοινωνικών ομάδων και για τη στήριξη του πρωτογενούς τομέα, όπως η επιστροφή του Ειδικού Φόρου Κατανάλωσης για το αγροτικό πετρέλαιο για το 2022. Και μάλιστα, η πρόταση που είχα κάνει να επεκταθεί στους κατά κύριο επάγγελμα αγρότες, έγινε αποδεκτή από την Κυβέρνηση, όπως και για τη στήριξη των κτηνοτρόφων με 45 εκατομμύρια.

Στο σημείο αυτό να υπογραμμίσω την εκρηκτική αύξηση του κόστους παραγωγής των ζωοτροφών. Οι κτηνοτρόφοι μας σφάζουν τα κοπάδια τους, τα πουλάνε, βρίσκονται σε απόγνωση, οι μέρες τους είναι μαύρες και εφιαλτικές. Το ίδιο και οι γεωργοί μας, έχουν το ίδιο πρόβλημα με το κόστος παραγωγής.

Είμαι βέβαιος ότι, πέραν των μέτρων που εξαγγέλθηκαν, μέσα στα πλαίσια των δημοσιονομικών δυνατοτήτων, θα δοθούν λύσεις και θα παρθούν και άλλα μέτρα για τη στήριξη του πρωτογενούς τομέα.

Και έρχομαι στο πρόβλημα που αντιμετωπίζουν οι παραγωγοί δενδροκαλλιεργητές που η παραγωγή τους επλήγη, τα αμπέλια τους επλήγησαν από τον παγετό τον ανοιξιάτικο του 2021. Είχε έρθει τροπολογία τον Ιούλιο του ’21 για να λύσει το πρόβλημα. Είχα επισημάνει από αυτό το Βήμα ότι δεν υπάρχει περίπτωση να δοθεί λύση, θα οδηγηθούμε σε αδιέξοδο. Είχα καταθέσει συγκεκριμένες προτάσεις. Δεν εισακούστηκα. Η ίδια τροπολογία επανακατατέθηκε τον Νοέμβριο με διαφορά ότι παρέκκλινε της προθεσμίας. Πάλι επανατοποθετήθηκα. Έδωσα συγκεκριμένες προτάσεις. Είπα ότι είναι μονόδρομος η τροπολογία η οποία ψηφίστηκε το 2014, δική μου τροπολογία, από όλες τις πτέρυγες της Βουλής, ο ν.4235 άρθρο 71. Δυστυχώς δεν εισακούστηκα. Το πρόβλημα παρέμεινε. Δικαιώθηκα εγώ, αλλά το μάρμαρο το πληρώνουν οι παραγωγοί. Οι περισσότεροι είναι μονοκαλλιεργητές και υπάρχει πρόβλημα επιβίωσης. Πρέπει να δοθεί λύση. Δεν έχω τον χρόνο να επεκταθώ και σε άλλα θέματα.

Με αφορμή -και κλείνω με αυτό, κύριε Πρόεδρε- το άρθρο 7 της τροπολογίας του κ. Βεσυρόπουλου, σύμφωνα με την οποία παραχωρούνται εκτάσεις της Δημοτικής Κοινότητας Ριζωμάτων του Δήμου Βέροιας σε δικαιούχους αγροτικής αποκατάστασης και πολύ σωστά παραχωρούνται, θα ήθελα να υπενθυμίσω τα χρόνια προβλήματα κατοίκων του νομού μου σχετικά με το ιδιοκτησιακό καθεστώς των οικοπέδων στα πρώην στρατόπεδα Φιλιππάκου και Καψάλη στα Γιαννιτσά, στις περιοχές Καραμάν, Ντερέ και Αγίου Μάρκου στην Έδεσσα, καθώς επίσης και σε αγροκτήματα εντός του δασοκτήματος Άνω και Κάτω Γραμματικό.

Όπως έχω κατ’ επανάληψη τονίσει, πρέπει να μπει ένα τέλος στην ιδιότυπη αυτή ομηρία των ανθρώπων αυτών, διότι επί των οικοπέδων τους οι κάτοικοι αυτοί έχουν ανεγείρει οικοδομές, αποτελούν την οικογενειακή τους στέγη και καταβάλλουν ανελλιπώς όλους τους φόρους και τα βάρη που τους αναλογούν. Για τις εκτάσεις Άνω και Κάτω Γραμματικό είχα καταθέσει το 2007 αναφορά μέσα από την οποία ο Υπουργός απαντάει ότι οι εκτάσεις αυτές είναι ιδιωτικές, το δάσος είναι ιδιωτικό, όπως επίσης το επιβεβαιώνουν και οι δικαστικές αποφάσεις του 1926 - 1927 και ως εκ τούτου το ελληνικό δημόσιο δεν προβάλλει δικαιώματα κυριότητος.

Κλείνοντας, θα ήθελα, λοιπόν, να ζητήσω το νομοσχέδιο, το οποίο είναι ήδη έτοιμο και που θα επιλύει με ρεαλιστικό και κοινωνικά δίκαιο τρόπο το ιδιοκτησιακό καθεστώς των παραπάνω περιοχών υπέρ των κατοίκων, όπως επίσης και πολλών άλλων περιοχών στη χώρα μας, να έρθει το συντομότερο δυνατόν προς ψήφιση στη Βουλή, διότι ήδη εναντίον πολλών εξ αυτών έχουν εκδοθεί διοικητικά πρωτόκολλα αποβολής και είναι αντιμέτωποι με υπέρογκα πρόστιμα αλλά και δικαστική ταλαιπωρία.

Η Κυβέρνηση αυτή έχει αποδείξει όλο αυτό το διάστημα ότι έχει παράγει ένα σημαντικό μεταρρυθμιστικό έργο, έχει θεραπεύσει χρόνιες παθογένειες, έχει επιλύσει προβλήματα δεκαετιών και είμαι βέβαιος ότι με το νομοσχέδιο αυτό, που θα έρθει μέσα στον Μάιο ελπίζω, θα δώσει ένα τέλος σε αυτή την άτυπη ομηρία των ιδιοκτητών.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Δημήτριος Βίτσας):** Να είστε καλά, κύριε Καρασμάνη.

Τον λόγο τώρα έχει η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου και ακολουθεί ο κ. Ζαχαριάδης. Μετά τον κ. Ζαχαριάδη, ο κ. Κόνσολας και ο Υπουργός κ. Βεσυρόπουλος.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτή την ώρα που συνεδριάζουμε με αφορμή τη συζήτηση του παρόντος νομοσχεδίου γράφονται οι τελευταίες δραματικές στιγμές για τη Μαριούπολη. Μετά τα καθημερινά γεγονότα τα οποία έρχονται στο φως της δημοσιότητας και μιλούν ακόμα και για βιασμούς μωρών, ανηλεείς βομβαρδισμούς, ισοπεδώσεις πόλεων, χρησιμοποίηση τακτικών που παραπέμπουν στην τακτική των ναζί στον Β΄ Παγκόσμιο Πόλεμο, κυκλοφορούν και φήμες για πιθανή χρήση χημικών στη Μαριούπολη. Η καρδιά μας και το μυαλό μας βρίσκεται εκεί. Βρίσκεται κοντά στους μαχητές μιας πόλης που κατοικούσαν πάνω από εκατό χιλιάδες ελληνόφωνοι.

Για άλλη μια φορά πρέπει να πούμε όλοι μαζί, χωρίς αστερίσκους: Σταματήστε τη βάρβαρη εισβολή. Σταματήστε τα συνεχή εγκλήματα πολέμου. Σταματήστε αυτή την απαράδεκτη επίδειξη ισχύος απέναντι στην ηρωική αντίσταση και μάχη του ουκρανικού λαού. Στην Ελλάδα αλλά και σε όλο τον κόσμο είμαστε με την Ουκρανία. Είμαστε με τη δημοκρατία. Είμαστε με το Διεθνές Δίκαιο. Είμαστε με κάθε τρόπο, χωρίς «ναι μεν αλλά», με αυτούς που μάχονται για αυτές τις αξίες, για τις ίδιες αξίες με εμάς. Δεν σιωπούμε. Δεν συμψηφίζουμε. Δεν αναζητούμε σημεία ισορροπίας ανάμεσα στο θύμα και στον θύτη.

Ο κ. Πούτιν συνεχίζει να αδιαφορεί για την παγκόσμια κατακραυγή ως γνήσιος άλλωστε εκφραστής του ολοκληρωτισμού, του αναθεωρητισμού, των εγκλημάτων πολέμου που πραγματοποιούνται κοντά δύο μήνες. Παρατείνει τις επιχειρήσεις, αδιαφορώντας για τις επιδράσεις των ενεργειών του. Και δυστυχώς αυτή ακριβώς η παράταση κοστίζει πολύ ακριβά και στη διεθνή αποσταθεροποίηση, ενώ επιφέρει και τεράστιες οικονομικές παρενέργειες στον πλανήτη και ιδιαίτερα στην Ευρώπη με ό,τι αυτό σημαίνει για τη ζωή των πολιτών, για την ακρίβεια, για τις ανατιμήσεις που αναμένονται ακόμη μεγαλύτερες και θα επιφέρουν καίρια πλήγματα στο βιοτικό επίπεδο, στην αγοραστική δύναμη ιδιαίτερα των πιο ευάλωτων κοινωνικών ομάδων αλλά και των ευρύτερων πλέον στρωμάτων. Και μιλάμε για μια κοινωνία εξουθενωμένη ειδικά εδώ πέρα στη χώρα μας στην Ελλάδα, για μια κοινωνία που εδώ και δώδεκα περίπου ολόκληρα χρόνια βλέπει τη διαρκή απώλεια, τη διαρκή μείωση των εισοδημάτων της και την οδηγεί πλέον στα όριά της.

Αυτή τη στιγμή, κυρίες και κύριοι συνάδελφοι, η ακρίβεια, έχοντας ξεκινήσει ένα ράλι αρκετούς μήνες πριν από τον πόλεμο και τώρα, απογειωνόμενη τόσο όσον αφορά το κόστος της ενέργειας όσο και στα στοιχειώδη καταναλωτικά προϊόντα, φέρνει σε τεράστια κυριολεκτικά αδιέξοδα, όχι απλά τα πιο ευάλωτα νοικοκυριά, αλλά και τα μέσα νοικοκυριά, τα μέσα εισοδήματα της χώρας μας.

Εμείς το λέμε συνέχεια από τον περασμένο Σεπτέμβρη. Το λέμε με όλη τη δύναμη της φωνής μας ότι χρειάζεται ένα συνολικό σχέδιο, ένα συνολικό πλαίσιο, κύριε Υπουργέ, οικονομικής στήριξης, έστω καθυστερημένα, έστω και τώρα. Ο πληθωρισμός έχει φτάσει στο 8,9% και καλπάζει. Η πρόβλεψη της Ευρωπαϊκής Κεντρικής Τράπεζας είναι για 10% τους επόμενους μήνες. Αυτή η κατάσταση πολύ απλά δεν αντέχεται. Χρειάζονται μέτρα. Χρειάζεται συνολικό σχέδιο και αυτό δεν το βλέπουμε.

Και δεν βοηθούν, κύριε Υπουργέ, τα αποσπασματικά μέτρα, τα οποία μάλιστα λαμβάνονται και ετεροχρονισμένα, αφού ουσιαστικά, όταν εξαγγέλλονται, την όποια επίδραση την έχει ήδη απομειώσει η αύξηση του πληθωρισμού. Εδώ και τώρα χρειάζεται η καθιέρωση του κατώτατου μισθού σε ύψος σημαντικά μεγαλύτερο από ό,τι μπορεί να προγραμματιζόταν. Εμείς μιλάμε για 751 ευρώ. Εδώ και τώρα χρειάζεται μείωση του ΦΠΑ στα βασικά αγαθά και του ειδικού φόρου κατανάλωσης στα πετρελαιοειδή και στα καύσιμα.

Και ήταν πριν από λίγο χρονικό διάστημα, κύριε Υπουργέ, στη συζήτηση της επίκαιρης επερώτησης που είχε κάνει το Κίνημα Αλλαγής εδώ σε αυτή την Αίθουσα όπου ο κ. Γεωργιάδης μόνο που δεν μας είχε εγκαλέσει για λαϊκιστές, επειδή ζητούσαμε αυτή τη δέσμη μέτρων, τη μείωση του ΦΠΑ παραδείγματος χάριν στο 6% από το 13%. Μας έλεγε λαϊκιστές και τώρα, περίπου ενάμιση μήνα μετά, έρχεται να υιοθετήσει αυτό το οποίο εμείς λέγαμε τότε και για το οποίο μας κατηγορούσε ως λαϊκιστές. «Και από πού θα βρούμε τα λεφτά;», μας έλεγε ο κ. Γεωργιάδης. Τώρα από πού τα βρίσκει, κύριε Υπουργέ; Δώστε μας μια απάντηση.

Τώρα δεν είναι λαϊκισμός; Ποιον εμπαίζετε; Την ελληνική κοινωνία εμπαίζετε. Αυτό κάνετε. Γιατί ξέρετε πολύ καλά και το είπε ο ειδικός αγορητής μας, ο κ. Σκανδαλίδης, ότι υπάρχει υπεραπόδοση των εσόδων από την είσπραξη του ΦΠΑ, ειδικά για το τετράμηνο από τον Νοέμβρη του 2021 μέχρι τον Φλεβάρη από τις ανατιμήσεις ύψους 700 εκατομμυρίων ευρώ.

Αν πραγματικά νοιάζεστε για τις ανισότητες που έχουν γίνει πολύ χειρότερες μέσα σε αυτή την κρίση, έχετε τα δημοσιονομικά περιθώρια. Προχωρήστε να κάνετε αυτό το οποίο σας ζητούσαμε. Μην το κάνετε ετεροχρονισμένα. Δεν έχει νόημα. Και βεβαίως περιμένουμε να δούμε τι θα κάνετε για την εφαρμογή της υπερφορολόγησης των υπερκερδών των παρόχων ενέργειας. Κι αυτό με μεγάλη χρονοκαθυστέρηση το κατάλαβε ο κ. Μητσοτάκης. Περιμένουμε να δούμε. Εδώ θα είμαστε να το παρακολουθήσουμε. Σας πήρε χρόνο, πολύ χρόνο να το πάρετε χαμπάρι. Το παραδεχθήκατε. Για να δούμε τι θα κάνετε.

Και βεβαίως επιμένουμε στην αύξηση των δόσεων αποπληρωμής των υποχρεώσεων των επιχειρήσεων που ασφυκτιούν. Είναι ένα πάρα πολύ σημαντικό ζήτημα. Σας το θέτουν όλα τα επιμελητήρια και οι μικρομεσαίες επιχειρήσεις.

Επιμένουμε για την καθιέρωση και πάλι του ΕΚΑΣ, ενός από τα πιο εμβληματικά, φιλολαϊκά, κοινωνικά έργα και μεταρρυθμίσεις του ΠΑΣΟΚ που κατήργησε η προηγούμενη κυβέρνηση, η κυβέρνηση του ΣΥΡΙΖΑ. Εσείς είχατε ως προεκλογική παντιέρα ότι θα το επαναφέρετε. Βεβαίως χάθηκε κι αυτό από τη μνήμη σας. Το ξεχάσατε. Τι θα κάνετε με αυτό; Αν πραγματικά θέλετε να στηρίξετε τους πιο αδύναμους, αυτό είναι το πρώτο το οποίο πρέπει να κάνετε.

Θα ολοκληρώσω αυτή την παρέμβασή μου, για να μπορέσω να περάσω και στο νομοσχέδιο, με ένα άλλο πάρα πολύ σημαντικό ζήτημα. Αυτή την ώρα, κυρίες και κύριοι συνάδελφοι, στη Γαλλία παίζεται το μέλλον της Ευρωπαϊκής Ένωσης, της δημοκρατίας. Παίζεται το μέλλον της πορείας ενοποίησής μας. Παίζεται το αν στη Γαλλία θα επανεκλεγεί ο κ. Μακρόν ή αν θα εκλεγεί μια ακροδεξιά πολιτικός, που το τελευταίο διάστημα, βέβαια, φόρεσε μια φιλολαϊκή -υποτίθεται- στολή δίνοντας ρέστα, δίνοντας κυριολεκτικά ένα ρεσιτάλ λαϊκισμού, πλειοδοσίας για παροχές παίζοντας με την πραγματική αγωνία των πολιτών. Αυτή την ώρα, λοιπόν, ναι είμαστε με τον Εμανουέλ Μακρόν. Είναι σημαντικό που οι βασικές πολιτικές δυνάμεις ήδη έχουν δηλώσει το ίδιο, συναισθανόμενες την κρισιμότητα της επιλογής των Γάλλων και τα διακυβεύματα της εποχής και της στιγμής.

Στο σημερινό νομοσχέδιο, κυρίες και κύριοι συνάδελφοι, συζητάμε ουσιαστικά την ενσωμάτωση εφτά μεγάλων ευρωπαϊκών οδηγιών στην ελληνική έννομη τάξη, καθώς και άλλων ζητημάτων αρμοδιότητας του Υπουργείου Οικονομικών. Κατ’ αρχάς ως θέση αρχής εμείς, ως παράταξη, είμαστε θετικοί στη νομοθετική υλοποίηση, υιοθέτηση -όπως είναι άλλωστε υποχρέωσή μας- των ευρωπαϊκών οδηγιών, αρκεί βεβαίως αυτό να γίνεται με μία συνέπεια, με μια σοβαρότητα, όπως αρμόζει.

Στο Α΄ Μέρος του νομοσχεδίου, στα άρθρα 1 έως 33, ενσωματώνεται στην εθνική νομοθεσία η οδηγία αναφορικά με την έκδοση καλυμμένων ομολόγων. Οι προϋποθέσεις έκδοσης των καλυμμένων ομολόγων από πιστωτικά εγχώρια ιδρύματα και η διαδικασία άσκησης δημόσιας εποπτείας πάνω σε αυτά, κατ’ αρχάς κινούνται προς την σωστή κατεύθυνση. Απαιτείται όμως μεγάλη προσοχή. Απαιτείται σύνεση, προκειμένου να διασφαλίζεται ένα υψηλό ποσοστό προστασίας των επενδυτών, προκειμένου να αποφευχθούν τυχόν παρατράγουδα, γιατί 100% εγγυημένη επένδυση είναι δεδομένο ότι δεν υφίσταται. Κακώς αυτό ακούστηκε στις προηγούμενες συζητήσεις από κάποιους. Συνεπώς, θα πρέπει να τεθεί το πλαίσιο παρέχοντας τη μεγαλύτερη δυνατή ασφάλεια και τη μεγαλύτερη δυνατή εμπιστοσύνη.

Θέλω να επισημάνω και από το δικό μας μέρος, όπως έχει αναφέρει και ο ειδικός αγορητής, ο κ. Σκανδαλίδης, ότι χρειάζεται μεγάλη προσοχή με τα καλυμμένα ομόλογα καθώς δεν πρέπει να ξεχνάμε ότι στην Ελλάδα έχουμε επιπλέον το πρόγραμμα τιτλοποιήσεων των κόκκινων δανείων με παροχή εγγυήσεων του δημοσίου, του λεγόμενου προγράμματος «ΗΡΑΚΛΗΣ», με ό,τι τυχόν συνεπάγεται για τη χρηματοπιστωτική ευστάθεια και για τις κρατικές ενισχύσεις οι οποίες τυχόν έχουν δοθεί ως τώρα.

Όσον αφορά δε στη νομοθέτηση για τη διευκόλυνση της χρήσης χρηματοοικονομικών και άλλων πληροφοριών για την πρόληψη, για την ανίχνευση, για τη διερεύνηση ορισμένων ποινικών αδικημάτων, σαφώς και αυτό είναι προς τη σωστή κατεύθυνση. Οι αντίστοιχοι κανόνες βεβαίως και πρέπει να υπάρχουν σε ένα ευνομούμενο κράτος. Ωστόσο εξίσου σημαντική θα πρέπει να είναι και η μετέπειτα αξιοποίηση των αποτελεσμάτων των όποιων ελέγχων.

Γινόμαστε, κύριε Υπουργέ, μάρτυρες μιας ακόμα λίστας Panama Papers, όπου για ακατανόητους λόγους παρέμεινε κλειδωμένη σε ένα συρτάρι σαν να μην υπήρχε. Γιατί καλό είναι το θεσμικό πλαίσιο αλλά τελικά, όπως αναδεικνύεται και στην πράξη, χρειάζεται οπωσδήποτε να υπάρχει -κυρίως θα πω εγώ- πολιτική βούληση για την εφαρμογή του πλαισίου. Αυτό είναι το άλφα και το ωμέγα σε αντίθεση με την γνωστή κυβερνητική σας φοβία και ευθυνοφοβία, όπως έχει φανεί. Φαίνεται και τώρα με τη χαλάρωση των μέτρων, τα οποία ανακοινώνετε για τον κορωνοϊό με έναν πολύ εύκολο τρόπο σαν να μην συνεχίζει η χώρα μας να κατέχει θλιβερές πρωτιές, ιδιαίτερα όσον αφορά τον αριθμό των ανθρώπων που χάνουμε καθημερινά από τον κορωνοϊό.

Σε αντίθεση, λοιπόν, με τη γνωστή αυτή κυβερνητική σας φοβία, εγώ θέλω να σας υπενθυμίσω ότι εμείς ως ΠΑΣΟΚ, ως Κίνημα Αλλαγής, ως παράταξη φέραμε μια σειρά πρωτοποριακών και καινοτόμων εργαλείων για την καταπολέμηση της νομιμοποίησης εσόδων από εγκληματικές δραστηριότητες δημιουργώντας την ανεξάρτητη αρχή. Αντίστοιχα, λοιπόν και με την ίδια αποφασιστικότητα θα πρέπει να τα αναζητήσετε και εσείς τώρα με τις διατάξεις του συγκεκριμένου νομοσχεδίου.

Στη συνέχεια, θα ήθελα να σταθώ πολύ σύντομα στα άρθρα 56 έως 139 σχετικά με τις απαιτήσεις προληπτικής εποπτείας επιχειρήσεων επενδύσεων και τις αυξημένες αρμοδιότητες της Επιτροπής Κεφαλαιαγοράς. Το ζήτημα παραμένει. Είναι σε θέση και κατά πόσο μπορεί η Επιτροπή Κεφαλαιαγοράς να ανταποκριθεί στα αυξημένα πλέον καθήκοντα, τα οποία της ανατίθενται με το παρόν νομοσχέδιο;

Έχει τα απαραίτητα μέσα, κύριε Υπουργέ; Έχει το απαραίτητο προσωπικό για να μπορέσει να ανταποκριθεί; Γιατί δυστυχώς μόνο οι καλές προθέσεις, μόνο η καλή θέληση, δεν αρκούν. Ο πρόεδρος των εργαζομένων της επιτροπής έδωσε την αίσθηση ότι ίσως να μην είναι δυνατόν υπό τις υπάρχουσες συνθήκες να ανταπεξέλθει η επιτροπή ικανοποιητικά στα αυξημένα νέα καθήκοντά της. Και πώς να μπορέσει, άμα είναι υποστελεχωμένη, όταν μάλιστα δεν έχει καν καλά-καλά ολοκληρωθεί η διαδικασία προκήρυξης θέσεων η οποία είχε ξεκινήσει ήδη το 2020; Ίδωμεν. Θα το παρακολουθούμε κι αυτό στενά.

Κύριε Πρόεδρε, κυρίες και κύριοι συνάδελφοι, η ενσωμάτωση των οδηγιών στην ελληνική έννομη τάξη σίγουρα δεν είναι απλά ένα τυπικό μόνο ζήτημα, αλλά θα πρέπει να συνεισφέρει και να γίνεται ένας ουσιαστικός εκσυγχρονισμός του ισχύοντος θεσμικού πλαισίου με ταυτόχρονη έμπρακτη ενίσχυση των αρμόδιων οργάνων και πολιτική βούληση για εφαρμογή αυτών που ψηφίζουμε. Εκεί είναι το κλειδί και αυτό πρέπει να δούμε.

Σας ευχαριστώ θερμά.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς την κ. Γιαννακοπούλου. Τον λόγο έχει ο κ. Ζαχαριάδης από τον Συνασπισμό Ριζοσπαστικής Αριστεράς - Προοδευτική Συμμαχία και ακολουθεί ο κ. Κόνσολας από τη Νέα Δημοκρατία.

Κύριε Ζαχαριάδη, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα να καταθέσω μία νομοτεχνική βελτίωση.

**ΠΡΟΕΔΡΕΥΩΝ (Δημήτριος Βίτσας):** Βεβαίως, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θα ήθελα να καταθέσω μία νομοτεχνική βελτίωση στην τροπολογία του Υπουργείου Περιβάλλοντος, στο άρθρο 5, με την οποία προβλέπεται ότι το τέλος της παραγράφου 1 θα ληφθεί υπ’ όψιν στον υπολογισμό των τιμολογίων σύνδεσης και χρήσης των δικτύων διανομής για τη ρυθμιστική περίοδο 2023-2026, κατόπιν της σχετικής απόφασης της Ρυθμιστικής Αρχής Ενέργειας (ΡΑΕ).

Ευχαριστώ.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 256)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ. Πραγματικά, κάθε φορά που συζητάμε στη Βουλή, τα πράγματα πάνε από το κακό στο χειρότερο. Αυτό το διαπιστώνουν οι πολίτες στην καθημερινότητά τους.

Το δείχνουν πλέον, κύριε Βεσυρόπουλε και οι μετρήσεις. Δεν ξέρω, εσείς που λατρεύετε τις δημοσκοπήσεις, προφανώς διαβάσατε στο Ευρωβαρόμετρο ότι η συντριπτική πλειοψηφία των συμπολιτών μας δεν μπορεί, δεν έχει, δεν αντέχει να πληρώσει τους λογαριασμούς. Βεβαίως, δεν είναι κάτι που περιμέναμε να μας το πει το Ευρωβαρόμετρο. Όσοι έχουμε σχέση με την κοινωνία, όσοι έχουμε κοινωνικό περιβάλλον και περίγυρο, όσοι ξέραμε, πριν γίνουμε Βουλευτές, πριν κάποιος γίνει Υπουργός ή Πρωθυπουργός, ότι η συντριπτική πλειοψηφία των πολιτών σε αυτή τη χώρα εξαρτάται από το μισθό τους, το γνωρίζαμε αυτό.

Αυτό το οποίο διαπιστώνουμε, με τρόπο δραματικό, είναι ότι ποτέ στο παρελθόν η μεσαία τάξη δεν είχε τόσο λίγο διαθέσιμο εισόδημα. Οι πολίτες, οι μισθωτοί, οι συνταξιούχοι δεν είχαν ποτέ τόσο λίγο διαθέσιμο εισόδημα. Και πήρατε τις εκλογές στο όνομα αυτών των ανθρώπων. Τι λέγατε τότε; Λέγατε αύξηση του κατώτατου μισθού στο διπλάσιο του ρυθμού ανάπτυξης. Πού είναι αυτό; Λέγατε αξιοπρεπείς μισθούς και συντάξεις. Πού είναι; Στο παρελθόν, ερχόταν ο μισθός και έδινες ένα τμήμα του μισθού για να πληρώσεις το λογαριασμό του ηλεκτρικού ρεύματος ή του φυσικού αερίου. Τώρα τι γίνεται; Τώρα έρχεται ο λογαριασμός και ο μισθός έρχεται για να πληρώσει ένα τμήμα του λογαριασμού. Αυτή είναι η πραγματικότητα για πολλά νοικοκυριά στη χώρα. Και όταν σας τα λέμε αυτά, μας λέτε ότι είμαστε λαϊκιστές. Δεν είμαστε λαϊκιστές.

Έχετε μπερδέψει, κύριε Υπουργέ, τη λαϊκότητα με τον λαϊκισμό. Λαϊκισμός είναι να λες ότι έχω πάρει μέτρα και οι αυξήσεις στο ηλεκτρικό ρεύμα θα είναι 2 με 3 ευρώ. Αυτό είναι λαϊκισμός. Λαϊκισμός είναι να λες ότι οι πλούσιοι συμπολίτες μας έχουν αυτοκίνητο. Λαϊκισμός είναι να λες ότι αν μειώσω τον ειδικό φόρο κατανάλωσης, όπως το έχουν κάνει στις περισσότερες ευρωπαϊκές χώρες, θα ευνοήσω τις Porsche Cayenne. Για πείτε μου, όλες οι ευρωπαϊκές κυβερνήσεις κόπτονται για τις Porsche Cayenne, εκτός από τη δική σας Κυβέρνηση, που αδιαφορεί για τις Porsche Cayenne; Βεβαίως, έγινε πόλεμος, αυτό είναι μια έκτακτη συνθήκη, αρνητική. Είναι δύσκολο, κανείς δεν το υποτιμά αυτό. Όμως, εδώ πληρώνουμε και τον πόλεμο, πληρώνουμε και τις ιδεοληψίες σας.

Σας λέγανε από τον Οκτώβρη και τον Νοέμβρη να δείτε το ενεργειακό κόστος. Είναι λάθος η πρόσδεση στο φυσικό αέριο. Να δείτε και το θέμα του λιγνίτη. Σας το είπε ο Τίμερμανς το Γενάρη. Κι εσείς μας λέγατε ότι δεν είμαστε πράσινοι κ.λπ.. Ο Τίμερμανς δεν είναι πράσινος πολιτικός; Σοσιαλδημοκράτης, υποψήφιος για την Ευρωπαϊκή Επιτροπή, πράσινος είναι! Δεν ακούγατε τίποτα. Αποτέλεσμα; Με το χαμηλότερο διαθέσιμο εισόδημα, υψηλότερη τιμή ενέργειας. Ποιος το πληρώνει αυτό; Η επιχειρηματικότητα το πληρώνει, κύριε Βεσυρόπουλε, στο όνομα της οποίας πήρατε τις εκλογές, η μεσαία τάξη, οι μη προνομιούχοι συμπολίτες μας.

Αυτή είναι η αλήθεια. Πληρώνουμε τις ιδεοληψίες σας. Και δεν φτάνει αυτό. Αυτοί οι οποίοι μας οδήγησαν εκεί, κάθε μέρα που ξυπνάνε παίρνουν στο λογαριασμό τους 1.000 ευρώ. Ο διευθύνων σύμβουλος της ΔΕΗ, που τοποθετήθηκε με εντολή Μητσοτάκη - Χατζηδάκη, κάθε μέρα που ξυπνάει και τα Σαββατοκύριακα παίρνει 1.000 ευρώ. Αν βγάλεις τα Σαββατοκύριακα, είναι παραπάνω από 1.000 ευρώ τη μέρα. Υπάρχει μεγαλύτερη πρόκληση;

Ιδιωτικοποιήσατε τα δίκτυα. Δίνουν στον εαυτό τους μπόνους. Θεωρούν τον εαυτό τους πετυχημένο. Δηλαδή αν αποτύγχαναν, τι θα γινόταν; Τι θα γινόταν; Πρόκληση: Δεν ανεβάζετε τον κατώτατο μισθό, βρίσκει όμως ο κ. Χατζηδάκης λεφτόδεντρο για να βάλει τριακόσιους διευθυντές και γενικούς διευθυντές μέσα σε αυτή την κρίση, με μισθό 4.500 και 8.000 ευρώ. Ποιος παίρνει αυτά τα χρήματα μέσα στην κρίση; Δεν είναι τεράστια πρόκληση; Δεν είναι τεράστια πρόκληση; Τεράστια! Είστε εκτός τόπου και χρόνου.

Σε άλλες περιπτώσεις θα σας έλεγα προτάσεις, αλλά δεν ακούτε. Τρία χρόνια πορεύεστε με αλαζονεία και κυβερνάτε με δημοσκοπήσεις. Δεν έχετε δικαίωμα να κυβερνάτε τη χώρα με δημοσκοπήσεις. Δεν έχετε δικαίωμα να κυβερνάτε τη χώρα έτσι. Δεν πήρατε αυτή την εντολή. Δεν έχετε εντολή φτωχοποίησης. Δεν έχετε εντολή κοινωνικής διάλυσης. Δεν έχετε εντολή κοινωνικής αποδιάρθρωσης. Δεν έχετε εντολή απορρύθμισης των πάντων.

Πώς γύρισε ο Πρωθυπουργός από τη Σύνοδο Κορυφής χωρίς να πάρει τίποτα για την Ελλάδα; Βγαίνει και λέει το επιχείρημα «α, η Πορτογαλία και η Ισπανία είναι απομονωμένες». Ε ναι, γιατί εγώ νόμιζα μέχρι χθες ότι η Ελλάδα έχει σύνορα με το Βέλγιο! Δεν έχουμε νησιωτικότητα στην Ελλάδα; Δεν είμαστε βαλκανική χώρα; Δεν έχουμε απομονωμένες περιοχές; Δεν μπορείτε να διαπραγματευτείτε ούτε τα στοιχειώδη; Δεν αισθάνεστε την παραμικρή ντροπή γι’ αυτή την καθημερινότητα που περνάει ο πολίτης και βγαίνετε και λέτε ότι αντιμετωπίζουμε προκλήσεις και τα πάμε καλά; Τι θέλετε να συμβεί παραπάνω;

Τελευταίο, κύριε Πρόεδρε. Δεν ξέρω αν αυτός θα είναι ο τελευταίος συμπληρωματικός προϋπολογισμός, γιατί έτσι όπως πάνε τα πράγματα και αντικειμενικά είναι δύσκολα, αλλά κι έτσι όπως τα καταλαβαίνετε και τα χειρίζεστε εσείς, είναι ακόμα δυσκολότερα.

Πανδημία: Ήταν εδώ ο κ. Σκυλακάκης στις 18 Δεκέμβρη του 2021 και του κάναμε κριτική ότι έχει μειώσει τα κονδύλια για την πανδημία. Τι μας είπε ο κ. Σκυλακάκης τότε; Μην ανησυχείτε, η πανδημία τελειώνει. Μέχρι το Φλεβάρη, Μάρτη, τα πράγματα θα έχουν ομαλοποιηθεί και δεν χρειάζεται να ξοδέψουμε. Τι μας είπε η κ. Γκάγκα στις 7 Ιανουαρίου; Σε δυο, τρεις βδομάδες θα έχουμε τελειώσει με την πανδημία. Έχουμε μέσα Απρίλη, πεθαίνουν κάθε μέρα -κάθε μέρα!- εξήντα, εβδομήντα, ογδόντα, άτομα. Πριν από ένα μήνα πέθαιναν εκατό. ο Απρίλης φέτος είναι χειρότερος από τον Απρίλη πέρυσι κι εσείς καθησυχάζατε τον κόσμο ότι η πανδημία θα τελειώσει! Κι εσείς καθησυχάζατε τον κόσμο ότι η μετάλλαξη Ο είναι ήπια! Κι εσείς καθησυχάζατε τον κόσμο ότι βγαίνει από την περιπέτεια!

Μας είπε η κ. Γκάγκα να προσέχουμε, λέει, τον Σεπτέμβρη γιατί θα επανέλθει η πανδημία. Βέβαια, αν επανέλθει η πανδημία, θα πρέπει να έχει αλλάξει η κυβέρνηση. Θα κάνετε κάποια προετοιμασία στο Εθνικό Σύστημα Υγείας από τώρα μέχρι τον Σεπτέμβρη; Τι άλλο πρέπει να συμβεί στη χώρα, πέρα από παγκόσμιος πόλεμος δημόσιας υγείας -παγκόσμιος πόλεμος δημόσιας υγείας, αυτό συμβαίνει- για να φτιάξετε πρωτοβάθμια φροντίδα υγείας, για να αυξήσετε τους μισθούς στους γιατρούς, για να πάρετε περισσότερο προσωπικό, για να ανανεώσετε τις υποδομές; Αυτή είναι η πρώτη προτεραιότητα της χώρας.

Έχουμε χάσει μία πόλη μεγαλύτερη από τη Χίο. Έχουν φύγει άνθρωποι από τη ζωή μας, οι περισσότεροι από αυτούς εκτός κλινών ΜΕΘ. Ο κ. Τσιόδρας και ο κ. Λύτρας τα λέγανε. Τι κάνατε για αυτά; Τι κάνετε για αυτά; Πώς ετοιμάζετε τη χώρα για την επόμενη πανδημία;

Η χώρα αυτή τη στιγμή έχει μια επικίνδυνη Κυβέρνηση, κάνει κακό στην κοινωνία, κάνει κακό στην οικονομία, κάνει κακό στη δημόσια εικόνα της χώρας. Δεν ήμουν στη Βουλή γιατί ήμουν στο Ισραήλ, διαφορετικά θα ήμουν εδώ για να ακούσω τον Πρόεδρο Ζελένσκι. Ήταν ντροπή, ήταν ντροπή αυτό το οποίο συνέβη σε αυτή την ιερή Αίθουσα του Κοινοβουλίου! Ο ελληνικός λαός έβγαλε τους ναζί που κάθονταν εκεί πάνω στις 7 Ιουλίου του 2019 και ήρθε και μίλησε ένας ναζί ή ένας από τους ναζί στο Κοινοβούλιο, στη Βουλή των Ελλήνων, που έχει υποφέρει τόσα πολλά από τον φασισμό και τον ναζισμό.

Κάνετε κακό στη δημόσια εικόνα της χώρας. Σε κανένα άλλο κοινοβούλιο δεν έγινε αυτό. Αν είχατε σοβαρή διπλωματία, ο Ζελένσκι έπρεπε να πει για την Κύπρο και όχι να έρχονται να μιλάνε οι ναζί. Πρέπει να φύγετε. Είστε επικίνδυνοι!

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, κύριε Ζαχαριάδη.

Ο κ. Κόνσολας από τη Νέα Δημοκρατία έχει τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, η αλήθεια είναι ότι στο πλαίσιο αυτής της συζήτησης είναι θεμιτά τα όποια παραδείγματα για πολιτικό σχεδιασμό, αλλά και επί του πεδίου πρακτικής που ακολουθεί η Κυβέρνηση εφόσον η Αντιπολίτευση με ευπρέπεια και επιχειρήματα καταθέτει τη διαφορετική άποψη της. Και θα ήταν ευτυχές ότι σε αυτό το νομοσχέδιο κατατίθενται προτάσεις για το σχέδιο της Κυβέρνησης σε ό,τι αφορά τη συζήτηση για την ψήφιση ενός νομοσχεδίου, που καταθέτει το Υπουργείο Οικονομικών και η Κυβέρνηση σχετικό με την ενσωμάτωση οδηγιών από την Ευρωπαϊκή Επιτροπή και το Ευρωπαϊκό Κοινοβούλιο, προκειμένου να υπάρχει στην οικονομία σταθερότητα, διαφάνεια, αλλά κυρίως να υπάρχει μια απρόσκοπτη λειτουργία στο χρηματοπιστωτικό σύστημα, στον χρηματοπιστωτικό τομέα. Και αυτό συζητάμε σήμερα με το νομοσχέδιο αυτό.

Στην εθνική νομοθεσία η Κυβέρνηση καταθέτει σήμερα μια σειρά ευρωπαϊκών οδηγιών και επ’ αυτού θα ήταν χρήσιμο η Αξιωματική Αντιπολίτευση, αλλά και η Αντιπολίτευση να καταθέσει προτάσεις. Έτσι γίνεται ο διάλογος, έτσι προάγεται ο διάλογος και η πολιτική. Καμμία οικονομία δεν μπορεί να αναπτυχθεί, κυρίες και κύριοι Βουλευτές, χωρίς ένα χρηματοπιστωτικό σύστημα, χωρίς έναν χρηματοπιστωτικό τομέα που θα λειτουργεί με αυτούς τους όρους, τους όρους της σταθερότητας, της διαφάνειας και της απρόσκοπτης λειτουργίας.

Εξαιρετικά σημαντικές όμως είναι και δύο άλλες τροπολογίες, που καταθέτει το Υπουργείο Οικονομικών σήμερα σε αυτό το νομοσχέδιο και ιδιαίτερα η τροπολογία που περιλαμβάνει την κατάθεση του συμπληρωματικού προϋπολογισμού. Με το νέο συμπληρωματικό προϋπολογισμό αυξάνονται κατά 2 δισεκατομμύρια ευρώ οι πιστώσεις του τακτικού προϋπολογισμού και κατά 600 εκατομμύρια ευρώ οι πιστώσεις του συγχρηματοδοτούμενου σκέλους του προϋπολογισμού δημοσίων επενδύσεων. Ποιος από εμάς θα μπορεί να πει ότι σε αυτή την κατεύθυνση δεν είναι σωστή αυτή η εφαρμογή αυτής της διάταξης; Είναι μια αύξηση δαπανών, προκειμένου να στηριχθούν πολίτες, νοικοκυριά, επιχειρήσεις και επαγγελματίες απέναντι στο κύμα ανατιμήσεων και στην ενεργειακή κρίση που διαπιστώνουμε όλοι μας.

Ο Αναπληρωτής Υπουργός Οικονομικών χθες μιλώντας στην επιτροπή ήταν κατά την άποψή μου απόλυτα ειλικρινής. Πράγματι, κανείς δεν μπορούσε να προβλέψει τον πόλεμο στην Ουκρανία και τις επιπτώσεις που θα έφερνε στο ενεργειακό πεδίο, κυρίως σε αυτόν τον τομέα. Και χαίρομαι που υπάρχουν συνάδελφοι από όλες τις πτέρυγες της Βουλής που αυτό κατέθεσαν στην ομιλία τους στο πλαίσιο αυτής της συζήτησης. Και αυτός είναι ο λόγος που χρειάζεται και η κατάθεση συμπληρωματικού προϋπολογισμού.

Χρειάζεται επίσης, η αξιοποίηση των 230 δισεκατομμυρίων ευρώ που είναι αδιάθετοι πόροι του ταμείου του ταμείο ανάκαμψης, από τους πόρους των δανείων του ταμείου ανάκαμψης προκειμένου να στηριχθούν οι πολίτες σε όλη την Ευρώπη και όχι μόνο στη χώρα. Και ο κύριος Πρωθυπουργός μάλιστα, κατέθεσε δημόσια αυτή τη συγκεκριμένη πρόταση στο οικονομικό φόρουμ των Δελφών και είναι δεδομένο ότι θα το καταθέσει και επίσημα στη σύνοδο κορυφής.

Ο κύριος Υπουργός αναφέρθηκε με στοιχεία στις δαπάνες, αλλά και στα μέτρα στήριξης των πολιτών, σε πολίτες, επαγγελματίες, σε επιχειρηματίες αλλά και σε εργαζόμενους, που έχει ήδη εξαγγείλει η Κυβέρνηση και θα νομοθετηθούν στο αμέσως επόμενο διάστημα. Φαντάζομαι πως και αυτό το έχουν ακούσει οι κυρίες και οι κύριοι Βουλευτές σε όλες τις πτέρυγες. Παράλληλα, θα υπάρξει εξειδίκευση και άλλων μέτρων στο επόμενο διάστημα.

Κυρίες και κύριοι συνάδελφοι, ασφαλώς οι πόροι δεν είναι ανεξάντλητοι και ασφαλώς και τα 2,5 δισεκατομμύρια ευρώ που συνιστούν αύξηση των δαπανών για στήριξη των πολιτών σε πρώτη φάση δεν επαρκούν. Και αυτό είναι μια αντικειμενική άποψη που την καταθέτει και η ίδια Κυβέρνηση. Είναι δεδομένο ότι αν δεν υπάρξει η ενιαία ευρωπαϊκή πολιτική και στάση μέσα στον Μάιο, ώστε να αξιοποιηθούν τα 230 εκατομμύρια των αδιάθετων πόρων από το ταμείο ανάκαμψης για την αντιμετώπιση της ενεργειακής κρίσης, θα πρέπει να χρησιμοποιηθούν -και αυτό είναι η αλήθεια- και οι εθνικοί πόροι για να συγκρατηθούν οι τιμές. Το είπε ευθέως ο Πρωθυπουργός. Το είπε μάλιστα ευθέως και επεσήμανε ότι αν δεν αναληφθεί απόφαση από την Ευρωπαϊκή Επιτροπή, από την Ευρωπαϊκή Ένωση, τότε θα δράσουμε μόνοι σε εθνικό επίπεδο. Δεν πρέπει να χάσουμε για οικονομικούς λόγους την υποστήριξη των πολιτών μας. Αυτή η άμεση αναφορά του κυρίου Πρωθυπουργού τι άλλο δείχνει από την ευαισθησία του, το ενδιαφέρον του, αλλά και την αποφασιστικότητά του, κυρίες και κύριοι συνάδελφοι, για να δώσει μια απάντηση σε αυτή τη μάστιγα που είναι ευρωπαϊκή και παγκόσμια;

Κυρίες και κύριοι Βουλευτές, δεν νομίζω ότι υπάρχει πιο ξεκάθαρη και ρεαλιστική τοποθέτηση, ιδιαίτερα όταν το αποτέλεσμα των γαλλικών εκλογών δείχνει τους κινδύνους από την άνοδο των δυνάμεων του λαϊκισμού, που επενδύουν στην κρίση αυτή. Και νομίζω ότι σ’ αυτή την αναφορά μου θα πρέπει όλοι να σκύψουμε με απόλυτη ειλικρίνεια και με σεβασμό που αυτό έχει πραγματικά ανάγκη ο πολίτης να δει. Και γι’ αυτό η Κυβέρνηση εδώ και δύο και πλέον χρόνια διαχειρίζεται εκτός από αυτή την ενεργειακή κρίση και άλλες οριακές καταστάσεις, που προκύπτουν από αυτά τα φαινόμενα που βλέπετε από την πανδημία, τις πλημμύρες, τις φωτιές και τα υπόλοιπα ζητήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η αξιοποίηση των εθνικών πόρων για την στήριξη της κοινωνίας πρέπει να γίνεται με ορθολογικά κριτήρια. Και στο πλαίσιο αυτό, κύριε Υπουργέ, πρέπει να ακούγονται και να εξετάζονται και οι προτάσεις των Βουλευτών. Προτάσεις ρεαλιστικές, που να στηρίζονται σε πραγματικά δεδομένα. Η επιταγή ακρίβειας που θα δοθεί την επόμενη εβδομάδα αφορά σε εξακόσια εβδομήντα χιλιάδες νοικοκυρά, είναι ένα πολύ σημαντικό μέτρο. Το μικρό όμως αυτό βοήθημα είναι σημαντικό για ανθρώπους που το έχουν ανάγκη.

Κύριε Υπουργέ, στους δικαιούχους ωστόσο δεν συμπεριλαμβάνονται και συνάνθρωποι μας που έχουν και αυτοί ανάγκη και νομίζω ότι πρέπει να δούμε και αυτή τη μερίδα των πολιτών με απόλυτη προσοχή και με ιδιαίτερη ευαισθησία. Επιτρέψτε μου να αναφερθώ στους εργαζόμενους στον τουρισμό.

Ο κ. Βρούτσης, συνάδελφοι από τα Επτάνησα, τις Κυκλάδες, από την Κρήτη γνωρίζουν αυτό το πολύ σημαντικό πρόβλημα. Είναι εργαζόμενοι στον τουρισμό που είναι άνεργοι, χωρίς να έχουν κάποια εισοδηματική κάλυψη, αφού δεν λαμβάνουν επίδομα ανεργίας. Να υπενθυμίσω ότι πολλά ξενοδοχεία και τουριστικές επιχειρήσεις δεν άνοιξαν ή άνοιξαν για μικρό χρονικό διάστημα την τελευταία διετία λόγω της πανδημίας. Το αποτέλεσμα είναι η συγκεκριμένη κατηγορία ανθρώπων και εργαζομένων να βιώνει δύσκολες καταστάσεις. Εργαζόμενοι, επαγγελματίες και επιχειρηματίες.

Κύριε Υπουργέ, σας ζητώ να δείτε με προσοχή τη συγκεκριμένη πρόταση και την περίπτωση, να εντάξετε έστω και τώρα αυτούς τους ανθρώπους στους δικαιούχους της επιταγής ακρίβειας ή εάν δεν είναι δυνατόν, να υπάρξει πρόβλεψη για την ενίσχυσή τους από τους πόρους του συμπληρωματικού προϋπολογισμού των 2,5 δισεκατομμυρίων ευρώ. Ο αριθμός τους δεν είναι απογοητευτικός και πρόκειται για ανθρώπους χωρίς καμμία εισοδηματική κάλυψη, αφού δεν παίρνουν το επίδομα ανεργίας. Δεν υπάρχει καμμία αμφιβολία ότι η ενεργειακή κρίση θα πλήξει ιδιαίτερα τις επιχειρήσεις στους τομείς των υπηρεσιών και αναφέρομαι στον τουρισμό και στην εστίαση. Και επισημαίνω ότι η επιβάρυνση του κόστους καυσίμων και ενέργειας, λόγω της επιβολής του ειδικού φόρου κατανάλωσης, αυξάνει το λειτουργικό κόστος για αυτές τις επιχειρήσεις.

Νομίζω ότι για να υπάρχει δημοσιονομική ισορροπία θα μπορέσουν να βρεθούν κι άλλοι πόροι από τους εθνικούς πόρους. Είναι μια κίνηση που πρέπει να εξετάσουμε με ιδιαίτερη προσοχή.

Επιτρέψτε μου, κύριε Πρόεδρε, κλείνοντας στο πλαίσιο αυτής της αναφοράς μου από τους εθνικούς πόρους να καταθέσω συγκεκριμένες προτάσεις, όπως είναι η αναστολή για ένα χρονικό διάστημα των οφειλών, που αφορούν στην επιστρεπτέα προκαταβολή για τις επιχειρήσεις εστίασης, ένα νέο πλαίσιο ρυθμίσεων και αύξηση των δόσεων για τις οφειλές στους παρόχους ηλεκτρικής ενέργειας και επίσης, αν είναι δυνατόν να προχωρήσουμε το πρόγραμμα «ΕΞΟΙΚΟΝΟΜΩ» και σε άλλους που έχουν βληθεί αυτή την περίοδο.

**ΠΡΟΕΔΡΕΥΩΝ (Δημήτριος Βίτσας):** Κύριε συνάδελφε, ολοκληρώστε παρακαλώ.

**ΕΜΜΑΝΟΥΗΛ ΚΟΝΣΟΛΑΣ:** Κύριε Υπουργέ, εκτός από τις προτάσεις και ενδεχόμενα τις κριτικές που έχετε δεχθεί από όλες τις πτέρυγες της Βουλής για κάποια θέματα ή από διαφορετικές αντιλήψεις, επιτρέψτε μου να εκφράσω την απόλυτη ικανοποίησή μου που δείξατε ευαισθησία σε δύο σημεία, που με τροπολογίες καταθέτετε σήμερα. Η μία είναι η απαλλαγή από την υποχρέωση καταβολής του τέλους επιτηδεύματος για τους αγρότες, τους αλιείς, της παράκτιας αλιείας, όπως ακριβώς έγινε και τα δύο προηγούμενα χρόνια, μια ανάσα που αφορά όλους τους αλιείς σε όλη την επικράτεια.

Κι επίσης να αναφερθώ και στη ρύθμιση που δίνει τη δυνατότητα στους ιδιοκτήτες οχημάτων να πραγματοποιήσουν άρση ακινησίας καταβάλλοντας αναλογικά τα τέλη κυκλοφορίας με τον μήνα, εξέλιξη η οποία είναι πολύ σημαντική για αυτήν την περίοδο που ο τουρισμός χρειάζεται στήριξη.

Και με αυτή την αναφορά μου, επιτρέψτε μου να πω ότι αυτό το νομοσχέδιο κινείται στη σωστή κατεύθυνση. Γι’ αυτό καλώ και τους συναδέλφους να δείξουν πραγματική ευαισθησία στους πολίτες -γιατί για τους πολίτες είναι το νομοσχέδιο- και να στηρίξουν αυτήν την πρόταση.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Κι εγώ σας ευχαριστώ.

Τον λόγο έχει τώρα ο Υφυπουργός Οικονομικών κ. Βεσυρόπουλος.

Στη συνέχεια θα δευτερολογήσουν, όσοι βέβαια θέλουν να δευτερολογήσουν, με αντίθετη φορά, δηλαδή από το μικρότερο σε ποσοστό κόμμα προς το μεγαλύτερο.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, στις πρωτοφανείς συνθήκες που βιώνουμε προτεραιότητα όλων μας παραμένει η ενίσχυση της οικονομίας και η στήριξη της κοινωνίας. Η ελληνική κοινωνία θέλει να προχωρήσει μπροστά. Η Κυβέρνηση του Κυριάκου Μητσοτάκη επιβεβαιώνει τη βούλησή της να προχωρήσει μπροστά μαζί με την κοινωνία, να στηρίξει αυτούς που χρειάζονται τη μέγιστη δυνατή συνδρομή και πλήττονται από την κρίση και κυρίως να διαμορφώσει τις συνθήκες για την ανάπτυξη της οικονομίας.

Οι στόχοι αυτοί υπηρετούνται με το νομοσχέδιο που φέρνουμε σήμερα προς ψήφιση στη Βουλή αλλά και με τις τροπολογίες που κατατέθηκαν από το Υπουργείο Οικονομικών και ενσωματώθηκαν στο παρόν νομοσχέδιο. Τροπολογίες που αφορούν στην κατάθεση συμπληρωματικού προϋπολογισμού ύψους 2,6 δισεκατομμυρίων ευρώ για τη στήριξη ευάλωτων κοινωνικών ομάδων, αλλά και σε ρυθμίσεις, που αφαιρούν φορολογικά βάρη από τους πολίτες, τους διευκολύνουν και δίνουν λύσεις σε προβλήματά τους.

Σε ό,τι αφορά στο περιεχόμενο του νομοσχεδίου θα ήθελα να πω τα εξής. Αυτό έχει ως σημείο αναφοράς την ενσωμάτωση στην ελληνική νομοθεσία ευρωπαϊκών οδηγιών με στόχο τη διασφάλιση της χρηματοπιστωτικής σταθερότητας.

Το νομοσχέδιο αυτό έχει συγκεκριμένους στρατηγικούς στόχους, όπως να διαμορφώσει τις προϋποθέσεις και την εύρυθμη λειτουργία του χρηματοπιστωτικού τομέα και τη συμμετοχή του στην πορεία ανάκαμψης της οικονομίας και παράλληλα να διαμορφώσει ένα πλαίσιο ασφάλειας, προστασίας και κυριαρχίας ορθολογικών κανόνων για τους επενδυτές και τις επιχειρήσεις.

Ειδικότερα:

Πρώτον, με την οδηγία 2019/2162 διαμορφώνεται ένα ενιαίο σύστημα κανόνων και αρχών για την έκδοση καλυμμένων ομολόγων από τις τράπεζες, προκειμένου να υπάρχει ένα υψηλό επίπεδο ασφάλειας και προστασίας για τους επενδυτές. Με συγκεκριμένες διατάξεις προσδιορίζονται οι προϋποθέσεις για την έκδοση καλυμμένων ομολόγων από πιστωτικά ιδρύματα με έδρα στην Ελλάδα και ταυτόχρονα, υπάρχουν συγκεκριμένες προβλέψεις και διατάξεις για την προστασία των επενδυτών σε περίπτωση που ένα πιστωτικό ίδρυμα, που εκδίδει καλυμμένα ομόλογα, παρουσιάζει δείγματα αφερεγγυότητας ή ακόμα και για την περίπτωση που τεθεί σε καθεστώς εξυγίανσης.

Για πρώτη φορά, υπάρχει ένα θεσμικό πλαίσιο στη χώρα μας που καθορίζει συγκεκριμένους κανόνες για τις ενδο-ομιλικές δομές ομαδοποίησης καλυμμένων ομολόγων και τα σχήματα κοινής χρηματοδότησης.

Υπάρχουν επίσης συγκεκριμένες προδιαγραφές, που εγγυώνται τη διασφάλιση επάρκειας της σχετικής κάλυψης των ομολόγων, αλλά και της διατήρησης ενός αποθέματος ρευστότητας. Με την Τράπεζα της Ελλάδος να ασκεί εποπτικό ρόλο σε αυτές τις διαδικασίες, με συγκεκριμένες αρμοδιότητες για να ασκήσει αυτό τον ρόλο που περιγράφεται αναλυτικά στο νομοσχέδιο.

Δεύτερον, με την οδηγία 2019/1153 θεσπίζονται κανόνες για την πρόληψη, διερεύνηση ή δίωξη ορισμένων ποινικών αδικημάτων, μέσω της χρήσης χρηματοοικονομικών ή άλλων πληροφοριών. Ουσιαστικά και σε αυτή την περίπτωση έχουμε ένα ακόμα πλαίσιο διακρατικής συνεργασίας απέναντι σε έκνομες ενέργειες.

Αυτό σημαίνει ότι ενισχύεται και διευκολύνεται η πρόσβαση των εθνικών αρχών που εμπλέκονται στην ανίχνευση, τη διερεύνηση η τη δίωξη συγκεκριμένων σοβαρών μορφών εγκλήματος, σε χρηματοοικονομικές πληροφορίες μέσω ενός ασφαλούς κόμβου. Παράλληλα, προβλέπεται η συνεργασία και η ανταλλαγή χρηματοοικονομικών πληροφοριών μεταξύ των αρχών επιβολής του νόμου και της Αρχής Καταπολέμησης της Νομιμοποίησης Εσόδων από Παράνομες Δραστηριότητες, ενώ ταυτόχρονα διαμορφώνεται ένα νέο κανονιστικό πλαίσιο ανταλλαγής πληροφοριών μεταξύ της Europol, των εθνικών αρχών επιβολής του νόμου και της Αρχής Καταπολέμησης Νομιμοποίησης Εσόδων από παράνομες δραστηριότητες.

Με την οδηγία αυτή ενσωματώνονται διατάξεις που ενεργοποιούν ένα ολοκληρωμένο σύστημα τήρησης στατιστικών στοιχείων στον τομέα της καταπολέμησης των σοβαρών μορφών εγκλήματος. Πρόκειται για ένα πλαίσιο εναρμονισμένο με την κοινοτική νομοθεσία και τις αρχές του κράτους δικαίου εγγυήσεων για την προστασία των ατομικών δικαιωμάτων, τον σεβασμό των προσωπικών δεδομένων και του δικαιώματος σε δίκαιη δίκη.

Τρίτον, με την οδηγία 2019/2034 υπηρετείται ο στόχος για την προληπτική εποπτεία επιχειρήσεων επενδύσεων. Η συγκεκριμένη οδηγία σε συνάρτηση με τον κανονισμό 2019/2033 δημιουργούν ένα ειδικό καθεστώς προληπτικής εποπτείας για επιχειρήσεις επενδύσεων οι οποίες δεν χαρακτηρίζονται ως συστημικές.

Τέταρτον, με το άρθρο 1 της οδηγίας 2019/2177 για τις αγορές χρηματοπιστωτικών μέσων μεταβιβάζεται η αρμοδιότητα χορήγησης άδειας λειτουργίας, η αρμοδιότητα της εποπτείας, καθώς και οι εξουσίες συλλογής δεδομένων από τις εθνικές αρχές στην ευρωπαϊκή εποπτική αρχή, Ευρωπαϊκή Αρχή Κινητών Αξιών και Αγορών.

Πέμπτον, με την οδηγία 2020/1504 καλύπτεται ένα θεσμικό κενό που σχετιζόταν με την έλλειψη ενιαίων κανόνων για τη λειτουργία ευρωπαίων παρόχων υπηρεσιών συμμετοχικής χρηματοδότησης για επιχειρήσεις. Με τις συγκεκριμένες ρυθμίσεις διαμορφώνεται το ευρωπαϊκό νομικό πλαίσιο που σχετίζεται με τις υπηρεσίες συμμετοχικής χρηματοδότησης για επιχειρήσεις. Μέσα από αυτή τη θεσμική παρέμβαση ρυθμίζεται το ευρωπαϊκό νομικό πλαίσιο που σχετίζεται με τις υπηρεσίες συμμετοχικής χρηματοδότησης, αίρονται τα εμπόδια, διευκολύνεται η διασυνοριακή συμμετοχική χρηματοδότηση, αλλά και διασφαλίζεται η εύρυθμη λειτουργία της εσωτερικής αγοράς σ’ αυτές τις υπηρεσίες, ενώ ταυτόχρονα ενισχύεται η προστασία των επενδυτών και η αποτελεσματικότητα της αγοράς.

Έκτον, με την οδηγία 2019/1160 ρυθμίζονται ζητήματα σχετικά με τη διασυνοριακή διανομή οργανισμών συλλογικών επενδύσεων. Στόχος είναι η μείωση των ρυθμιστικών φραγμών στη διασυνοριακή διανομή των οργανισμών συλλογικών επενδύσεων σε κινητές αξίες και των οργανισμών εναλλακτικών επενδύσεων μέσα στην Ευρωπαϊκή Ένωση.

Έβδομον, με την οδηγία 2021/338 διευκολύνεται και ενισχύεται η πορεία ανάκαμψης των επιχειρήσεων από τις αρνητικές επιπτώσεις της πανδημίας. Συγκεκριμένα, τροποποιείται ο ν.4514/2018 και εναρμονίζεται η εθνική νομοθεσία με ευρωπαϊκές οδηγίες, που θεσπίζουν μέτρα ικανά να μετριάσουν τον οικονομικό αντίκτυπο της πανδημίας και να συμβάλουν στην ανάκαμψη από την κρίση της πανδημίας.

Παράλληλα, στο νομοσχέδιο που συζητάμε σήμερα περιλαμβάνονται πρόσθετες διατάξεις για την εναρμόνιση της υφιστάμενης νομοθεσίας με το ισχύον ευρωπαϊκό πλαίσιο.

Οι διατάξεις αυτές αφορούν σε:

Πρώτον, τροποποίηση του ν.3556/2007, προκειμένου να επέλθουν οι απαιτούμενες νομοτεχνικές βελτιώσεις στη διάταξη, κατόπιν της θέσης σε ισχύ του ν.4548/2018 και ένταξη της μη χρηματοοικονομικής πληροφόρησης στο περιεχόμενο της έκθεσης διαχείρισης του διοικητικού συμβουλίου.

Δεύτερον, τροποποιήσεις στον ν.4335/2015 με σκοπό την ορθή ενσωμάτωση της οδηγίας 2014/59 και στον ν.4261/2014 με σκοπό την ορθή ενσωμάτωση της οδηγίας 2017/2399.

Τρίτον, ευθυγράμμιση του άρθρου 145Β του ν.4261/2014 με τις αρχές της οδηγίας 2014/49 για τα συστήματα εγγύησης καταθέσεων και λεπτομερής ρύθμιση της διαδικασίας αποτίμησης των περιουσιακών στοιχείων του υπό ειδική εκκαθάριση πιστωτικού ιδρύματος, προκειμένου το κανονιστικό πλαίσιο να καταστεί αυστηρότερο, με τρόπο που να διασφαλίζει την ακριβοδίκαιη, ανεξάρτητη και μεθοδολογικά άρτια εκτέλεση του έργου αυτού, με τρόπο που να συνάδει και με τις πλέον πρόσφατες ευρωπαϊκές προβλέψεις και πρακτικές σχετικά με την εξυγίανση των πιστωτικών ιδρυμάτων.

Τέταρτον, ρύθμιση θεμάτων λειτουργίας και στελέχωσης της Μόνιμης Ελληνικής Αντιπροσωπείας στον Οργανισμό Οικονομικής Συνεργασίας και Ανάπτυξης. Ειδικότερα, καθώς καταργήθηκε το προϊσχύον πλαίσιο του π.δ.147/2017 που ρύθμιζε τα θέματα στελέχωσης και λειτουργίας της ΜΕΑ ΟΟΣΑ, κρίνεται επιτακτική η ανάγκη νομοθετικής ρύθμισης των θεμάτων λειτουργίας και στελέχωσης της εν λόγω υπηρεσίας.

Κυρίες και κύριοι συνάδελφοι, θα ήθελα να αναφερθώ αναλυτικά στην τροπολογία που κατατέθηκε από το Υπουργείο Οικονομικών με γενικό αριθμό 1270 και με ειδικό αριθμό 188 και ενσωματώθηκε στο νομοσχέδιο με τα άρθρα 216 έως 224. Η τροπολογία αυτή περιέχει ρυθμίσεις οι οποίες συνδέονται με βασικές προτεραιότητες της Κυβέρνησης, όπως η μείωση των φορολογικών επιβαρύνσεων και η στήριξη της πραγματικής οικονομίας των νοικοκυριών και των επιχειρήσεων.

Με το άρθρο 1 της τροπολογίας, άρθρο 216 του νομοσχεδίου, παρατείνεται και για το 2021 η απαλλαγή από την υποχρέωση καταβολής του τέλους επιτηδεύματος για τους αγρότες που υπάγονται στο κανονικό καθεστώς ΦΠΑ και για τους αλιείς της παράκτιας αλιείας. Υπενθυμίζω ότι η απαλλαγή από την υποχρέωση καταβολής του τέλους επιτηδεύματος για τις συγκεκριμένες κατηγορίες ίσχυσε και για τα προηγούμενα φορολογικά έτη 2019 και 2020 για την ουσιαστική φορολογική ελάφρυνση των δύο κατηγοριών. Η πρώτη κατηγορία αφορά τους κατά κύριο επάγγελμα αγρότες του κανονικού καθεστώτος ΦΠΑ για το φορολογικό έτος 2021 και η δεύτερη κατηγορία αφορά τους αλιείς της παράκτιας αλιείας που εκμεταλλεύονται είτε ατομικά είτε με τη μορφή συμπλοιοκτησίας ή κοινωνίας αστικού δικαίου αλιευτικά σκάφη μέχρι δώδεκα μέτρων, μεταξύ καθέτων.

Με το άρθρο 2 της τροπολογίας, άρθρο 217 του νομοσχεδίου, δίνεται τη δυνατότητα στους ιδιοκτήτες επιβατικών αυτοκινήτων και μοτοσικλετών να πραγματοποιήσουν άρση ακινησίας των οχημάτων τους καταβάλλοντας αναλογικά τέλη κυκλοφορίας εντός του 2022. Σημειώνω ότι η δυνατότητα αυτή παρέχεται χωρίς πρόσθετη επιβάρυνση στο ποσό των τελών κυκλοφορίας που θα καταβάλλεται αναλογικά. Οι πολίτες που έχουν θέσει οι ίδιοι σε ακινησία τα οχήματά τους θα μπορούν να προβαίνουν ηλεκτρονικά σε άρση αυτής για όσο διάστημα επιθυμούν έως το τέλος του έτους με την καταβολή αναλογικά των ετήσιων τελών κυκλοφορίας όσων και οι μήνες που επιθυμούν να κυκλοφορήσουν το όχημα. Στις περιπτώσεις άρσης αναγκαστικής ακινησίας εντός του έτους 2022 για οχήματα που έχουν τεθεί σε αναγκαστική ακινησία, καταβάλλονται κατ’ εξαίρεση αναλογικά τα τέλη κυκλοφορίας για τους μήνες που υπολείπονται μέχρι το τέλος του έτους.

Ένα ουσιαστικό μέτρο στήριξης του πρωτογενούς τομέα περιλαμβάνεται στο άρθρο 3 της τροπολογίας, άρθρο 218 του νομοσχεδίου, με το οποίο παρέχεται η δυνατότητα ενίσχυσης αγροτών, (φυσικών και νομικών προσώπων). Αγροτικών Συνεταιριστικών Οργανώσεων, αλλά και αγροτικών επιχειρήσεων που έχουν υποστεί τις αρνητικές συνέπειες της πανδημίας, σύμφωνα με την απόφαση με αριθμό 1863/19-3-2020 της Ευρωπαϊκής Επιτροπής. Δίνεται, επίσης, η δυνατότητα συμψηφισμού των ενισχύσεων των δικαιούχων με βέβαιες και εκκαθαρισμένες οφειλές τους που προέρχονται από την υποχρέωσή τους να επιστρέψουν ποσά στο δημόσιο με βάση αποφάσεις της Ευρωπαϊκής Επιτροπής.

Με το άρθρο 4 της τροπολογίας, άρθρο 219 του νομοσχεδίου, παρατείνεται έως τις 30 Ιουνίου η προθεσμία υποβολής των πιστοποιητικών φερεγγυότητας που είναι απαραίτητα προκειμένου οι ευάλωτοι δανειολήπτες να μπορούν να ενταχθούν στο πρόγραμμα της συνεισφοράς του δημοσίου για την αποπληρωμή επιχειρηματικών δανείων. Είναι ένα μέτρο διευκόλυνσης για τους δανειολήπτες που έχουν πληγεί από την πανδημία.

Το άρθρο 5 της τροπολογίας, άρθρο 220 του νομοσχεδίου, έχει ως σημείο αναφοράς τη φορολόγηση του εισοδήματος που προκύπτει από τις αποδόσεις των Αμοιβαίων Κεφαλαίων Επιχειρηματικών Συμμετοχών. Εισάγεται διάταξη με την οποία ορίζεται σαφώς ότι το εισόδημα που προκύπτει από τη συμμετοχή σε πρόσθετη απόδοση του Αμοιβαίου Κεφαλαίου Επιχειρηματικών Συμμετοχών φορολογείται αυτοτελώς με 15%, ως εισόδημα από υπεραξία μεταβίβασης κεφαλαίου. Ουσιαστικά έχουμε μια εναρμόνιση της φορολογικής αντιμετώπισης αυτών των περιπτώσεων με τη διεθνή και ευρωπαϊκή πρακτική αντίστοιχων σχημάτων και αποδόσεων και με το κανονιστικό πλαίσιο λειτουργίας του επενδυτικού αυτού οχήματος.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το άρθρο 6 της τροπολογίας, άρθρο 221 του νομοσχεδίου, εξορθολογίζει και απλοποιεί το πλαίσιο για την παραχώρηση κατά χρήση ή κατά κυριότητα δημοσίων κτημάτων που υπάγονται στην αρμοδιότητα του Υπουργείου Οικονομικών σε δημόσιους φορείς και δημόσιες αρχές για την υλοποίηση έργων προς εξυπηρέτηση του δημοσίου συμφέροντος. Καθορίζονται, επίσης, οι όροι και οι προϋποθέσεις για την παραχώρηση, καθώς και οι συνέπειες που συνεπάγεται η μη τήρησή τους.

Με το άρθρο 7, άρθρο 222 του νομοσχεδίου, δίνεται οριστική λύση σε ένα πρόβλημα που διαιωνιζόταν εδώ και πολλά χρόνια. Αναφέρομαι στο ιδιοκτησιακό καθεστώς αγροτικών εκτάσεων της Τοπικής Κοινότητας Ριζωμάτων, της Δημοτικής Ενότητας Μακεδονίδος του Δήμου Βέροιας που είχαν δοθεί στους δικαιούχους αγροτικής αποκατάστασης. Πρόκειται για αγροτικές εκτάσεις που είχε αποφασιστεί να διατεθούν για την αποκατάσταση ακτημόνων καλλιεργητών και μικροκτηνοτρόφων, κατοίκων της τότε Κοινότητας Ριζωμάτων, που κατέχονται από τους δικαιούχους αποκατάστασης ή τους διαδόχους αυτών. Η εν λόγω ρύθμιση, όπως ανέφερα και πριν, δίνει οριστική λύση στο ιδιοκτησιακό καθεστώς, αφού οι εκτάσεις της Τοπικής Κοινότητας Ριζωμάτων παραχωρούνται πλέον κατά κυριότητα στους δικαιούχους κατόχους τους ή στους καθολικούς ή ειδικούς διαδόχους τους.

Η παράταση της χρονικής διάρκειας της ειδικής διαχείρισης της εταιρείας «ΛΑΡΚΟ» για έξι ακόμη μήνες έως τις 7 Οκτωβρίου 2022 περιλαμβάνεται στο άρθρο 8 της τροπολογίας, άρθρο 223 του νομοσχεδίου. Στόχος της παράτασης αυτής είναι να υπάρξει ο κατάλληλος χρόνος για την επιτυχή ολοκλήρωση της δεύτερης φάσης του δημόσιου ανοικτού διαγωνισμού της «ΛΑΡΚΟ».

Το τελευταίο άρθρο της τροπολογίας το άρθρο 9, άρθρο 224 του νομοσχεδίου, ρυθμίζει ζητήματα σχετικά με τη διαχείριση και διάθεση του οικονομικού πλεονάσματος που πέτυχε η Επιτροπή Ελλάδα 2021. Συγκεκριμένα προβλέπεται ότι το πλεόνασμα αυτό μπορεί να διατίθεται με αποφάσεις του Εκτελεστικού Συμβουλίου με τη μορφή δωρεών ή χορηγιών, για την εξυπηρέτηση κοινωφελών σκοπών και εν γένει σκοπών που θα αφήσουν μελλοντικό αποτύπωμα και συνάδουν με τους στόχους της επιτροπής, όπως αυτοί προβλέφθηκαν στο θεσμικό της πλαίσιο. Τέλος, προβλέπεται ότι η Επιτροπή Ελλάδα 2021 θα λυθεί έως τις 30-6-2022 και θα τεθεί σε εκκαθάριση, η οποία θα ολοκληρωθεί το αργότερο σε δεκαοκτώ μήνες από τη λύση της επιτροπής, ένα εύλογο χρονικό διάστημα για την ολοκλήρωση και παράδοση του αντικειμένου των δωρεών και χορηγιών.

Κυρίες και κύριοι συνάδελφοι, όπως τόνισα και στη Διαρκή Επιτροπή Οικονομικών Υποθέσεων τόσο το περιεχόμενο του νομοσχεδίου όσο και το περιεχόμενο και η στόχευση των δύο τροπολογιών που κατατέθηκαν από το Υπουργείο Οικονομικών, πληρούν όλες τις προϋποθέσεις για να αποτελέσουν πεδίο ευρείας σύγκλισης και διακομματικής συναίνεσης. Σε αυτή τη συγκυρία οι αδιέξοδες και συγκρουσιακές λογικές, οι διαφωνίες και ο λαϊκισμός δεν ωφελούν σε τίποτα. Η υπέρβαση της σημερινής κρίσης, που αποτελεί παγκόσμιο φαινόμενο, επιβάλλει περισσότερο από ποτέ τη διαμόρφωση μιας κουλτούρας συναίνεσης και ορθολογισμού. Επιβάλλει την υιοθέτηση ενός διαφορετικού πλαισίου συμπεριφοράς και αντίληψης της πραγματικότητας. Είναι ζήτημα ευθύνης απέναντι στη χώρα και στην κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τις δευτερολογίες των εισηγητών και ειδικών αγορητών.

Τον λόγο έχει ο κ. Βιλιάρδος για πέντε λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώντας με τη συμπληρωματική τροπολογία, κατά την άποψή μας, θα χρειαστούν τουλάχιστον, τα διπλά και λίγα είναι, τα οποία θα είχε η Ελλάδα χωρίς να στηρίζεται στο ονομαστικό ΑΕΠ και στην υπερφορολόγηση, εάν δεν σπαταλούσε τα 43 δισεκατομμύρια ευρώ για τα αχρείαστα lockdowns. Ακόμη χειρότερα, με δανεικά!

Αυτό που χρειάζεται η χώρα μας -θα το επαναλάβουμε και θα το λέμε συνεχώς- είναι ένας ενδιάμεσος προϋπολογισμός, για να μην βαδίζει στα τυφλά, αφού ο προηγούμενος ήταν για τα σκουπίδια από τη μέρα που κατατέθηκε, όχι σήμερα.

Ειδικά όσον αφορά στην ενέργεια, σύμφωνα με ενημέρωσή μας που θα καταθέσουμε στα Πρακτικά, δικαιούμαστε πάνω από 4 δισεκατομμύρια κοινοτικά κονδύλια για την καταπολέμηση της ενεργειακής φτώχειας, ποσό το οποίο είναι τεράστιο για την Ελλάδα. Είμαστε, δυστυχώς και στην ενεργειακή φτώχεια πρωταθλητές στην Ευρώπη. Ισχύει αυτό; Τα διεκδικήσαμε ή θα τα διεκδικήσουμε στο μέλλον;

Για την επιδότηση ενέργειας, πάντως, στον προϋπολογισμό η δαπάνη εκτιμόταν στα 523 εκατομμύρια ευρώ για το 2021, ενώ δεν είχε προβλεφθεί κανένα ποσό για το 2022. Ωραίες προβλέψεις, αν είναι δυνατόν! Εμείς το είχαμε επισημάνει από τότε και μπορείτε να το διαπιστώσετε από τα Πρακτικά.

Αλήθεια, δεν γνωρίζατε τίποτα για το καρτέλ που δημιουργεί το χρηματιστήριο ενέργειας από το καλοκαίρι του 2021; Συνεχίζετε να ισχυρίζεστε πως δεν υπάρχει καρτέλ, αλλά πρόκειται απλά για ένα ολιγοπώλιο, όπως πιστεύουμε ότι είπε ο Υφυπουργός;

Όπως ισχυριστήκατε τώρα, η άνοδος των τιμών της ενέργειας είχε προεξοφληθεί από τις αγορές που προέβλεψαν τον πόλεμο της Ουκρανίας. Δηλαδή, ισχυριστήκατε πως οι αγορές ήταν μάντεις. Ακόμη και αν το δεχτούμε, εσείς δεν σκεφτήκατε τίποτα βλέποντας έστω τις αντιδράσεις των αγορών;

Σχετικά με τις αμφιβολίες που διατυπώσατε για τα υπερκέρδη, δεν έχετε ακούσει τίποτα για τα 200 δισεκατομμύρια ευρώ που υπολογίζει η Ευρωπαϊκή Ένωση, σε όλες μαζί τις χώρες της, μόνο για το 2021; Μόλις την προηγούμενη εβδομάδα το επιβεβαίωσε η Επίτροπος Ενέργειας της Ευρωπαϊκής Ένωσης εδώ, στη Βουλή.

Είναι δυνατόν να πρόκειται για 200 δισεκατομμύρια στην Ευρώπη και οι ελληνικές εταιρείες να μην έχουν καθόλου υπερκέρδη, πόσω μάλλον, να γράφουν ζημίες, όπως ακούσαμε προηγουμένως ή στο παράδειγμα της ΔΕΗ; Ειλικρινά, μας στεναχωρεί ιδιαίτερα αυτή η κοροϊδία.

Όσον αφορά στην δεύτερη τροπολογία, στο άρθρο 1, εμείς είμαστε κατά του τέλους επιτηδεύματος για όλους τους αγρότες, ενώ οι ενισχύσεις που δίνονται με το άρθρο 3, δεν φαίνεται ποιον θα ωφελήσουν, τελικά, αφού αναφέρονται μεν στον πρωτογενή τομέα, αλλά δεν είναι μόνο αυτός.

Πάντως εμείς έχουμε αναφέρει πολλές φορές τις ενισχύσεις που έχει επιτρέψει η Ευρωπαϊκή Ένωση από την αρχή της πανδημίας, όπως θα καταθέσουμε στα Πρακτικά, έως 125.000 ευρώ ανά εκμετάλλευση. Τελευταία το είχαμε αναφέρει στον κ. Λιβανό που θα το ερευνούσε, αλλά μάλλον, δεν πρόλαβε. Είναι ντροπή πάντως να δικαιούνται χρήματα οι αγρότες μας και να μην το γνωρίζουν οι Υπουργοί της Κυβέρνησης, ενώ είναι μια έμμεση σπατάλη κατά κάποιον τρόπο, όπως τα διαφυγόντα κέρδη στις επιχειρήσεις.

Όσο για το άρθρο 8 και την παράταση στο ξεπούλημα της «ΛΑΡΚΟ», έχουμε αναφερθεί τόσες φορές στις δυνατότητες της εταιρείας που δεν έχει νόημα να επαναλαμβανόμαστε. Επίσης, δεν έχουν απαντηθεί ποτέ σε επίκαιρες ερωτήσεις δύο ερωτήματά μας. Πρώτον, με ποια τιμή ηλεκτρικού ρεύματος χρεωνόταν στο παρελθόν η «ΛΑΡΚΟ» από τον μέτοχό της, από τη ΔΕΗ; Ήταν ανάλογη με αυτή που χρεωνόταν η «ΜΥΤΙΛΙΝΑΙΟΣ» και οι άλλες ενεργοβόρες βιομηχανίες; Μήπως αυτό εξηγεί τα χρέη της; Και δεύτερον, ποιο είναι το κόστος παραγωγής του νικελίου που παράγει;

Δεν πήραμε καμμία απάντηση. Γιατί δεν απαντήθηκαν οι ερωτήσεις μας; Προφανώς επειδή δεν ήθελε και δεν θέλει η Κυβέρνηση, ώστε να συντηρεί το γνωστό σενάριο τύπου Χατζηδάκη, σύμφωνα με το οποίο κοστίζει στους Έλληνες και άρα πρέπει να ξεπουληθεί.

Τώρα σχετικά με τις θριαμβολογίες του κ. Σκυλακάκη, σύμφωνα με τις οποίες ήταν επίτευγμα η άνοδος του ΑΕΠ το 2021 κατά περίπου 16 δισεκατομμύρια, όταν για να συμβεί κάτι τέτοιο δόθηκαν 43 δισεκατομμύρια με δανεικά, φαίνεται καθαρά ο παραλογισμός.

Αλήθεια, κύριε Υπουργέ, θα το κάνατε σε μια δική σας επιχείρηση; Θα επιλέγατε, δηλαδή, να ξοδέψετε 43 δισεκατομμύρια δανειζόμενος για να έχετε τζίρο -και όχι κέρδη- 16 δισεκατομμύρια; Προφανώς, όχι. Ρητορικό ήταν το ερώτημα.

Πάντως, γνωρίζετε καλά, πως η ανάκαμψη στηρίχθηκε κυρίως, στην κατανάλωση από τα χρήματα που μοιράσατε στους Έλληνες, λόγω του ότι κλείσατε τις επιχειρήσεις και τα καταστήματά τους, αφού οι εξαγωγές είναι μικρό μόνο μέρος του ΑΕΠ και η χώρα έχει εμπορικό έλλειμμα που εκμηδενίζει την επίδρασή του στο ΑΕΠ. Αλήθεια, είδατε πόσο ήταν το εμπορικό έλλειμμα του διμήνου του 2022; Ήταν συν 171,8% τον Φεβρουάριο, συν 131,5% το δίμηνο. Δεν είναι κάτι περισσότερο από τρομακτικό;

Κλείνοντας, για να μην διακινούνται ψεύδη, θα πω, ότι οι τιμές των τροφίμων έχουν αυξηθεί κατά 35% μέσα στο έτος που πέρασε, εκ των οποίων μόνο το 12% μετά τον πόλεμο, δηλαδή 23% πριν τον πόλεμο και πριν τον προϋπολογισμό. Οι τιμές της ενέργειας αυξήθηκαν κατά 100% μέσα στο προηγούμενο έτος, εκ των οποίων 25% μετά τον πόλεμο, άρα 75% πριν.

Δεν είναι ανόητο, λοιπόν, να ισχυρίζεται η Κυβέρνηση πως για την ακρίβεια φταίει μόνο ο πόλεμος και καθόλου η ίδια; Θεωρεί ανόητους τους Έλληνες. Δεν είναι και θα το καταλάβει, σίγουρα, στις εκλογές.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε τον κ. Βιλιάρδο.

Τον λόγο έχει τώρα ο ειδικός αγορητής από το Κίνημα Αλλαγής, ο κ. Σκανδαλίδης, μετά η κ. Ελευθεριάδου και μετά ο κ. Παπαδημητρίου μέσω Webex, στον οποίο -με την ευκαιρία- να ευχηθούμε και περαστικά.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ. Θα είμαι πολύ σύντομος, κύριε Πρόεδρε.

Θέλω να κάνω πρώτα δύο σχόλια και θα κάνω μια πολιτική επισήμανση στο τέλος. Πρώτα από όλα είδα ότι ξένισε το θέμα των «δολοφονικών» λογαριασμών της ΔΕΗ που ανέφερα και χαρακτηρίστηκε από κάποιους συναδέλφους «ακραίος λαϊκισμός».

Είναι λαϊκισμός, αν οι μέχρι την τελευταία φορά λογαριασμοί ανέβαιναν τα σκαλιά με ρυθμούς 30%, 40% ή 50% και αν οι χθεσινοί είναι διπλάσιοι ή τριπλάσιοι του αμέσως προηγούμενου; Είναι λαϊκισμός να επισημαίνεις την απόγνωση κάθε νοικοκυριού μπροστά στο χαρτί της ΔΕΗ και στα νούμερα που αναφέρει; Είναι λαϊκισμός όταν ο λογαριασμός εξαφανίζει το μηνιαίο εισόδημα και η ακρίβεια το αποτελειώνει; Δεν είναι λαϊκισμός, είναι η απλή καθημερινή πραγματικότητα!

Θέλω να κάνω και μια δεύτερη παρατήρηση που έχει σχέση με το «φάντασμα» του Χατζηδάκη που ξαναπλανιέται πάνω από αυτή την Αίθουσα. Από το 2008 έχουν καταλογιστεί για 400 εκατομμύρια ευρώ οι τότε αντικανονικές παροχές που έδωσε ο κ. Χατζηδάκης. Είναι γνωστό το θέμα. Ερχόταν και επανερχόταν συνέχεια.

Τώρα θέλω να ρωτήσω την Κυβέρνηση σχετικά με αυτό που αναφέρεται στην τροπολογία 1270 με ρυθμίσεις θεμάτων του Υπουργείου Οικονομικών, που λέει: «τα φυσικά ή νομικά πρόσωπα κάθε μορφής, τα οποία επλήγησαν οικονομικά λόγω διάδοσης του κορωνοϊού, δύνανται να επιχορηγούνται με ενισχύσεις» και συνεχίζει: «οι ενισχύσεις χορηγούνται κατόπιν έγκρισης σχετικού καθεστώτος από την Ευρωπαϊκή Επιτροπή, το αργότερο ως τις 30-6-2022» και στην παράγραφο 8: «οι ενισχύσεις του παρόντος δύνανται να συμψηφίζονται με βέβαιες και εκκαθαρισμένες απαιτήσεις του ελληνικού δημοσίου που εκκρεμούν εις βάρος των δικαιούχων της ενίσχυσης του καθεστώτος της παραγράφου 2 το οποίο θεσπίζεται σύμφωνα με τις κατά περίπτωση κανονιστικές αποφάσεις της παραγράφου 9». Κακώς το ρωτάω. Αυτό ακριβώς γίνεται. Τελειώνουμε με συμψηφισμούς αντικανονικούς, τις υποχρεώσεις που έχει το ελληνικό δημόσιο.

Κι ένα γενικό σχόλιο. Κύριοι της Κυβέρνησης, θα έπρεπε να σας απασχολούν ακόμα κι αυτά που συμβαίνουν σήμερα στη Γαλλία, όπου το πολιτικό σύστημα έγινε τέσσερα κομμάτια. Το ένα είναι ένας ας πούμε κεντρώος Πρόεδρος, το δεύτερο τέταρτο είμαι μια ακροδεξιά, το τρίτο τέταρτο είναι ένας αντισυστημικός λαϊκισμός αριστερός έως αριστερίστικος και το τελευταίο τέταρτο είναι τα θεσμικά και παραδοσιακά κόμματα της χώρας.

Οι εξελίξεις συνδέονται με την πορεία των πραγμάτων της οικονομίας. Και μια διεθνής οικονομία όπου ο πραγματικός πληθωρισμός, σε μια φάση ισχυρού στασιμοπληθωρισμού δυσκολεύει επιχειρήσεις και νοικοκυριά σε μακροπρόθεσμο ορίζοντα, είναι ένα τεράστιο πρόβλημα με το οποίο θα ζήσουμε, όχι τις επόμενες εβδομάδες ή τους επόμενους μήνες σύμφωνα με τους σχεδιασμούς της Κυβέρνησης, αλλά τα επόμενα χρόνια.

Τι να κάνουμε; Η χώρα δεν παράγει. Δεν προσθέτει υπεραξία. Ο όγκος της απασχόλησης είναι χαμηλός. Πριν την κρίση ήταν 5 εκατομμύρια. Μετά την κρίση, τώρα, είναι 4 εκατομμύρια. Το εμπορικό ισοζύγιο παραμένει ελλειμματικό για δύο συνεχόμενα χρόνια. Είναι 6% σταθερά ελλειμματικό. Έρχεται η Κυβέρνηση και λέει ότι αυξήθηκαν οι εξαγωγές. Ναι, αλλά αυξήθηκαν πολύ περισσότερο οι εισαγωγές. Στο δημογραφικό, είναι έρημη χώρα η ύπαιθρος. Το κράτος είναι ανίκανο να δρομολογήσει. Αντίθετα, γίνεται τροχοπέδη στην ανάπτυξη. Μια Κυβέρνηση σπαταλά πόρους, τους κατανέμει άνισα, τους διαχειρίζεται ανεύθυνα και το κυριότερο δεν αφήνουν κανένα αποτύπωμα στο παραγωγικό και αναπτυξιακό μοντέλο. Πού πήγε πια η μεταρρυθμιστική σας δύναμη και ο οίστρος που θα αλλάζατε τα πάντα με την ευκαιρία που δίνεται σήμερα στη χώρα;

Η χώρα πρέπει να ξανασκεφτεί τον εαυτό της. Σταθερότητα χωρίς πλοηγό είναι αδύνατη, είναι επίπλαστη. Η σταθερότητα απαιτεί οικονομία, απασχόληση, μεταποίηση, παραγωγή, σε σταθερή αναπτυξιακή τροχιά. Η δημοκρατία δεν μπορεί να λειτουργήσει σε συνθήκες συνεχούς φτωχοποίησης νοικοκυριών και επιχειρήσεων, χωρίς δίκαιη κατανομή της ευημερίας, χωρίς επιθετική αναπροσαρμογή του αδιέξοδου προτύπου ανάπτυξης.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Όμως, σε πλήρη αντίθεση με τις ανάγκες, η πολιτική του «βλέποντας και κάνοντας» καλά κρατεί. Το ερώτημα δεν είναι αν οι κυβερνώντες ορκίζονται στη σταθερότητα, αλλά το αν οι κυβερνώμενοι αντέχουν τα δυσβάσταχτα βάρη που του φορτώνει η πολιτική της Κυβέρνησης.

Όσο είναι καιρός εγκαταλείψετε την αυτάρκεια, τον εφησυχασμό και την έπαρση που σας διακρίνει.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η εισηγήτρια του ΣΥΡΙΖΑ κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε. Δύο λεπτά θα χρειαστώ.

Από τη διαδικασία στην αρμόδια επιτροπή, αλλά και από τη σημερινή διαδικασία συζήτησης του νομοσχεδίου και των τροπολογιών που φέρατε ούτε σοφότεροι βγήκαμε, αλλά ούτε και έχουμε καθησυχάσει.

Θα κρατήσω δύο λέξεις από αυτά που είπατε στην επιτροπή, κύριε Υπουργέ. Είπατε τη λέξη «αβεβαιότητα», που σας επισήμανε και ο συνάδελφος ο κ. Αλεξιάδης. Είπατε ότι επικρατεί αβεβαιότητα για το μέλλον κι εδώ ήρθατε και το κάνατε βεβαιότητα. Είπατε ότι η ενεργειακή κρίση και επομένως η οικονομική κρίση ήρθε για να μείνει. Είπατε ότι είναι επομένως μόνιμη και όχι παροδική κατάσταση, όπως ήταν μέχρι σήμερα το επιχείρημά σας για να καθησυχάσετε τον κόσμο και να του πουλήσετε ψεύτικες ελπίδες.

Επομένως, το αποδεχθήκαμε όλοι εδώ σήμερα ότι η ενεργειακή και οικονομική κρίση ήρθε για να μείνει και το μόνο που μένει είναι να δούμε αν τα μέτρα που πήρε η Κυβέρνηση και αυτά που θα πάρει ενδεχομένως είναι αρκετά για να βοηθήσουν του Έλληνες πολίτες, τις μικρομεσαίες επιχειρήσεις, τους ιδιωτικούς εργαζόμενους, τους άνεργους, τους συνταξιούχους.

Εμείς λέμε ότι είναι παντελώς ανεπαρκή. Δεν ακούσαμε τι λέτε εσείς όμως. Διότι ναι μεν η παρουσία σας εδώ η σημερινή υποστήριξε τον πρόσθετο προϋπολογισμό που φέρατε, αλλά δεν ήρθαν άλλοι Υπουργοί, δεν είδαμε κυβερνητικούς Βουλευτές. Υποτίθεται ότι είναι κάτι πάρα πολύ σημαντικό για εσάς. Είναι ένας πρόσθετος προϋπολογισμός, συμπληρωματικός προϋπολογισμός, ο οποίος αφορά μέτρα για την πάταξη, για την αντιμετώπιση της ενεργειακής κρίσης. Θα πιστεύαμε ότι όλοι οι Κυβερνητικοί Βουλευτές θα ήταν παρόντες σήμερα για να υποστηρίξουν τον συμπληρωματικό προϋπολογισμό σας, να υποστηρίξουν τα μέτρα που λέτε ότι φέρνετε και να μεταβιβάσουν τη γνώση τη δική τους και στους ψηφοφόρους τους στις εκλογικές τους περιφέρειες.

Ήταν εκκωφαντική η απουσία των κυβερνητικών Βουλευτών σε ένα δικό σας νομοσχέδιο, σε μια κορυφαία κοινοβουλευτική στιγμή. Είναι πρόσθετος, συμπληρωματικός προϋπολογισμός. Είναι κάτι που περιμένουν οι πολίτες εδώ και πάρα πολύ καιρό. Το έχετε ανακοινώσει εδώ και πάρα πολύ καιρό κι έχετε ανακοινώσει ότι θα πάρετε και πρόσθετα μέτρα. Τα πιστεύετε αυτά τα μέτρα; Τα πιστεύει η Νέα Δημοκρατία αυτά τα μέτρα; Πού είναι οι κυβερνητικοί σας Βουλευτές;

Επομένως, εμείς καταψηφίζουμε τον συμπληρωματικό αυτόν προϋπολογισμό, όπως καταψηφίσαμε και τον προϋπολογισμό, όπως καταψηφίσουμε και την ανεπαρκή και ανισομερή πολιτική που ακολουθείτε εις βάρος των πιο αδύναμων οικονομικά.

Θέλω να κάνω κι ένα τελευταίο σχόλιο σε σχέση με τις σημερινές ανακοινώσεις του κυρίου Πρωθυπουργού, του κ. Μητσοτάκη. Ανακοίνωσε, λοιπόν, ότι θα επιταχυνθούν οι διαδικασίες έρευνας υδρογονανθράκων και φυσικού αερίου σε έξι περιοχές. Εγώ λέω ότι όχι μόνο είναι μια επικοινωνιακή φούσκα, γιατί πρόκειται για χρονοβόρες διαδικασίες που θα φέρουν καρπούς μετά από πάρα πολύ καιρό και δεν θα έχουν καμμία άμεση συνέπεια και κανένα άμεσο όφελος για τους πολίτες της χώρας μας, αλλά θα πω ότι είναι και μια υποκρισία.

Κύριε Υπουργέ, στην Καβάλα αυτή τη στιγμή υπάρχει κοίτασμα εξόρυξης υδρογονανθράκων -αν δεν το ξέρετε να σας το πω, είμαι βέβαιη ότι το ξέρετε- στον Πρίνο, το οποίο είναι ανενεργό και δεν λειτουργεί εδώ και τέσσερίς μήνες. Με τον ν.2799/1999 το κοίτασμα αυτό, οι εγκαταστάσεις αυτές παραχωρήθηκαν από το ελληνικό δημόσιο -είναι περιουσία του ελληνικού δημοσίου- για να παράγουν πετρέλαιο και να λειτουργούν προς όφελος του ελληνικού δημοσίου και της τοπικής κοινωνίας.

Σήμερα έρχεται ο κ. Μητσοτάκης και μας λέει για μελλοντικές έρευνες, για υδρογονάνθρακες και για φυσικό αέριο. Δεν γνωρίζει ότι εκεί στον Πρίνο οι εγκαταστάσεις είναι κλειστές εδώ και μήνες; Το γνωρίζει. Επίσης, είπε ότι οι εταιρείες που έχουμε μαζί μας και δεσμεύονται να ξεκινήσουν ένα εντατικό πρόγραμμα ερευνών ως το τέλος του 2023 είναι τα ΕΛΠΕ και η «ENERGEAN», η «Ενεργειακή» δηλαδή, αυτή που είναι διαχειρίστρια των εγκαταστάσεων στον Πρίνο. Είναι η εταιρεία που έχει σταματήσει εδώ και τέσσερις μήνες περίπου την εξόρυξη πετρελαίου. Είναι η εταιρεία που έχει απολύσει με μήνυση όλο το προσωπικό των εγκαταστάσεων. Είναι η εταιρεία που περιμένουμε, μετά και το ατύχημα που είχαμε δυο μέρες πριν με την έκρηξη στις εγκαταστάσεις, να μας δώσει εξηγήσεις για το πώς έγινε και ποιος ευθύνεται γι’ αυτό. Αυτή την εταιρεία επικαλέστηκε σήμερα ο Πρωθυπουργός για να δώσει ελπίδα στον ελληνικό λαό. Αυτή την εταιρεία που, επαναλαμβάνω, έχει κλειστές τις εγκαταστάσεις στην εκλογική μου περιφέρεια κι έχει απολύσει όλους τους εργαζόμενους.

Κι ας αφήσουμε το εργασιακό κομμάτι, θα κριθεί στα δικαστήρια. Είναι υποχρεωμένη ή όχι να λειτουργεί τις εγκαταστάσεις; Γιατί είναι κλειστές; Το γνωρίζει αυτό ο κ. Μητσοτάκης; Γνωρίζει ότι αυτή την εταιρεία και σε αυτή την εταιρεία εναπόθεσε τις ελπίδες τους κόσμου;

Είμαι βέβαιη ότι το γνωρίζει και είμαι βέβαιη ότι εγκρίνει και τις πράξεις της συγκεκριμένης εταιρείας στην Καβάλα. Και είμαι βέβαιη ότι και οι κυβερνητικοί Βουλευτές εγκρίνουν τις πράξεις της εταιρείας. Αλλά ας μην είμαστε υποκριτές. Ας λέμε την αλήθεια στον ελληνικό λαό και ας αναλαμβάνουμε και τις ευθύνες μας, ευθύνες που θα τις αντιμετωπίσουμε στην κάλπη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χαράλαμπος Παπαδημητρίου, εισηγητής της Νέας Δημοκρατίας μέσω Webex. Δεν ακούμε τον κ. Παπαδημητρίου. Παρακαλώ κοιτάξτε τον ήχο σας.

Κύριε Παπαδημητρίου, θα το ρυθμίσουμε από εδώ, από την Βουλή το θέμα του ήχου για να μπορέσουμε να σας ακούσουμε.

Και εν αναμονή της σύνδεσής μας με τον κ. Παπαδημητρίου υπενθυμίζω στους συναδέλφους εισηγητές, αγορητές ότι τους έχει διανεμηθεί ένας κατάλογος με τα άρθρα του νομοσχεδίου. Πιστεύω να έχουν ψηφίσει για να μπορέσουμε έγκαιρα να διεκπεραιώσουμε και αυτή τη διαδικασία. Θα παραλάβουν τα έγγραφα οι συνάδελφοι από την υπηρεσία.

Κύριε Παπαδημητρίου, ρυθμίστηκε το θέμα.

Ορίστε, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Η συζήτηση θα έλεγα ότι ήταν ενδιαφέρουσα και για το γεγονός, κύριε Πρόεδρε, ότι επαναλήφθηκαν πολλά από τα επιχειρήματα τα οποία και οι πολίτες έχουν και συζητούν και βεβαίως, επανακαταγράψαμε τις ανησυχίες που υπάρχουν στην κοινή γνώμη και στην πραγματική ζωή.

Θα ήθελα να κάνω, εάν μου επιτρέπετε, ελάχιστες παρατηρήσεις. Πριν από λίγο βγήκε ο πληθωρισμός των Ηνωμένων Πολιτειών, ο οποίος είναι 8,5%. Είναι ένα τεράστιο νούμερο. Λίγο νωρίτερα είχε βγει ο πληθωρισμός στην Γερμανία ο οποίος είναι 7,3%. Ειδικά σε μία χώρα η οποία είναι τόσο ευαίσθητη και πολιτικά και μας έχει παιδέψει και εμάς με το θέμα του πληθωρισμού, αντιλαμβάνεστε ότι ένας πληθωρισμός που είναι ο υψηλότερος τα τελευταία σαράντα χρόνια είναι ένα μεγάλο θέμα για όλους. Πόσω μάλλον όταν η πρόβλεψη που είχε γίνει τον Δεκέμβριο από την σκληρή -δυστυχώς εμείς το γνωρίζουμε πολύ καλά- Κεντρική Τράπεζα της Γερμανίας μόλις τον Δεκέμβριο ήταν ότι θα πάει περίπου 3% και κάτι παραπάνω.

Για αυτό θέλω να υπογραμμίσω ότι το να μην λαμβάνουμε υπ’ όψιν την δραματική μεταβολή των συνθηκών μέσα στις οποίες εκτελείται ο προϋπολογισμός που ψήφισε η Βουλή πριν από λίγους μήνες και την ανάγκη να προσαρμόζονται τα μεγέθη και να ψηφίζεται έκτακτος προϋπολογισμός όταν αυτό είναι απαραίτητο ως τάξη ρεαλισμού, διαφάνειας, υποστήριξης της κοινωνίας και της οικονομίας, όπως είναι ο συμπληρωματικός προϋπολογισμός που καλείται να ψηφίσει η Βουλή σήμερα, δεν θα ήταν κάτι σωστό.

Η προσθήκη δαπανών, που άλλωστε έχει ψηφιστεί ήδη από την Βουλή, πρέπει να καλυφθεί από τον προϋπολογισμό. Είναι δύο δισεκατομμύρια. Αυτά θα καλύψουν την κάρτα καυσίμου που είναι 130 εκατομμύρια, όπως και τη μείωση του πετρελαίου κίνησης. Ήδη, το πετρέλαιο έξω είναι περίπου στο 1,7. Ήταν πολύ παραπάνω πριν την εφαρμογή του νόμου και τώρα πρέπει ο προϋπολογισμός να το καλύψει. Τα επιδόματα στα ΑΜΕΑ, στους χαμηλοσυνταξιούχους, στους ανασφάλιστους υπερήλικες, τα επιδόματα παιδιών, σε επαγγελματίες ταξί, στους κτηνοτρόφους, στο αγροτικό πετρέλαιο, η συνεχής μείωση των επιστροφών στους λογαριασμούς ηλεκτρισμού, είναι μέτρα τα οποία ακριβώς περιλαμβάνονται στις ρυθμίσεις αυτές που ήρθαν με τον συμπληρωματικό προϋπολογισμό.

Πάντοτε παρακολουθώ τι λέει ο καλός συνάδελφος της Αντιπολίτευσης, αλλά μαζί με το φαρμάκι των λογαριασμών της ΔΕΗ πρέπει κανείς να προσέχει ότι η Βουλή, οι Βουλευτές ψηφίζουμε και έχουμε μέσα στους λογαριασμούς ένα αντίδοτο. Σε κάθε λογαριασμό υπάρχει κάτι το οποίο πηγαίνει από το κράτος πίσω στους πολίτες. Και αυτό για να υπάρξει είναι ακριβώς μια απόφαση δική μας και πρέπει να την υπερασπιζόμαστε κατά την άποψή μου.

Δεν είναι καθόλου τυχαίο, σήμερα βγήκαν τα στοιχεία πάλι από τον μοναδικό οργανισμό ο οποίος κάνει μία στατιστική παρακολούθηση των τιμών ηλεκτρισμού στις ευρωπαϊκές πρωτεύουσες, σύμφωνα με τα στοιχεία η Αθήνα είναι λίγο κάτω από τον μέσο όρο της Ευρώπης. Είναι δέκατη τέταρτη, αρχίζοντας από πάνω προς τα κάτω στο κόστος ηλεκτρισμού. Δεν είμαστε καλά. Δεν είμαστε όμως τόσο άσχημα όσο μερικοί συνάδελφοι θέλησαν να δείξουν. Ακόμη μία συνάδελφος, η κ. Αχτσιόγλου αναφερόμενη στο δράμα, στο πραγματικό γεγονός, ότι χάνουμε ανθρώπους ακόμη από τον κορωνοϊό μίλησε και για τη στατιστική που βγήκε ότι χάσαμε πάρα πολύ κόσμο φέτος. Δεν νομίζω ότι θα κάναμε αυτή τη συζήτηση το 2017 όταν η αύξηση σε ολόκληρο το έτος ήταν 20%. Τώρα η αύξηση που έχουμε είναι 25%. Δεν πρέπει να μιλάμε για αυξήσεις νεκρών χωρίς να βλέπουμε σε ποιες συνθήκες συμβαίνουν όλα αυτά αλλά και γιατί πρέπει να κάνουμε τα πάντα για να το αποτρέψουμε.

Ως εκ τούτου, κύριε Πρόεδρε, θέλω να ζητήσω την τελευταία αυτή στιγμή την έγκριση συνολικά του νομοσχεδίου που μαζί με τα μέτρα εκσυγχρονισμού και προσαρμογής σε οδηγίες που είναι απαραίτητα για την διαφάνεια και την προστασία της κεφαλαιαγοράς και ειδικά των επενδυτών αλλά και των μικρών επιχειρήσεων που αναζητούν χρήματα, κεφάλαια για να μπορέσουν να κάνουν τη δουλειά τους όσο γίνεται καλύτερα. Νομίζω ότι πρέπει να επιβεβαιώσουμε αυτό που κάναμε τις προάλλες πολλοί από εμάς, πολλοί περισσότεροι από την πλειοψηφία, ότι αφού τα μέτρα τα οποία, ήδη, ψηφίσαμε και ήδη προχωρούν στην εφαρμογή τους χρειάζονται έναν προϋπολογισμό συμπληρωματικό θα ήταν λογικό να ψηφιστεί και ο συμπληρωματικός αυτός προϋπολογισμός που έφερε η Κυβέρνηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ τον κ. Παπαδημητρίου με τον οποίο ολοκληρώθηκαν οι δευτερολογίες των εισηγητών και των ειδικών αγορητών.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων, την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Κανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Οδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, Συμπληρωματικός Κρατικός Προϋπολογισμός οικονομικού έτους 2022 και συναφείς διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

Να μπουν οι σελίδες 304-399

(ΑΛΛΑΓΗ ΣΕΛΙΔΑΣ)

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Μετά την ολοκλήρωση της ψηφοφορίας, το σχέδιο νόμου του Υπουργείου Οικονομικών: «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων, την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Κανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Οδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, Συμπληρωματικός Κρατικός Προϋπολογισμός οικονομικού έτους 2022 και συναφείς διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 341α)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμαπαρέσχε τηζητηθείσα εξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 17.44΄ λύεται η συνεδρίαση για αύριο, ημέρα Τετάρτη 13 Απριλίου 2022 και ώρα 9.00΄ με αντικείμενο εργασιών του Σώματος: α) νομοθετική εργασία, συζήτηση και ψήφιση του νομοσχεδίου του Υπουργείου Εργασίας και Κοινωνικών Υποθέσεων: «Δουλειές Ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις» και β) συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Ιωάννη Βρούτση και Παύλου Πολάκη, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**